
Pabaigos žodis. Lina Rudytė 


Gobsekas 


Baronui Baršu de Penoenui 


Išvisų buvusių Vandomo koležo auklėtinių tik mudu 
su tavimi, man regis, pasirinkome literatūros barus — 
ne veltui juk domėjomes filosofija būdami tokio am- 
žiaus, kai mums derėjo domėtis tik „De virisU Mu- 
du vėl susitikome, kai aš rašiau apysaką, o tu kūrei 
savo puikius veikalus apie vokiečių filosofiją. Taigi ir 
vienas, ir kitas likome ištikimi savo pašaukimui. Ti- 
kiuosi, kad tau bus taip pat malonu pamatyti čia savo 
vardą, kaip man buvo malonu jį čia įrašyti. 


Tavo senas mokyklos draugas De Balzacas 
1840 


1829-1830 metų žiemą vikontienės de Granljė salone pirmą 
valandą nakties dar tebesėdėjo du vyriškiai, ne jos šeimos na- 
riai. Vienas jų, jaunas gražus vyras, išėjo, kai laikrodis išmušė 
pirmą valandą. Jo kabrioletui nudardėjus kiemu, vikontienė, 
matydama, kad salone teliko jos brolis ir vienas artimas šeimos 
bičiulis, kurie baigė piketo partiją, priėjo prie dukters; mergina 
stovėjo ties židiniu ir atrodė įsižiūrėjusi į litofaninį ekraną, bet 
iš tikrųjų klausėsi tolstančių ratų dardėjimo ir tuo patvirtino 
motinos būgštavimus. 

— Kamile, jei tu ir toliau su jaunuoju grafu de Resto elgsiesi 
kaip šį vakarą, būsiu priversta jam uždaryti mūsų namų duris. 
Paklausyk manęs, dukrele, jeigu tiki, kad aš myliu tave, leisk 
man vadovauti tavo gyvenimui. Septyniolikos metų mergaitė 

negali spręsti nei apie ateitį, nei apie praeitį, nei apie kai kuriuos 
visuomenės reikalavimus. Atkreipsiu tavo dėmesį tik į vieną 
aplinkybę. Ponas de Resto turi motiną, kuri gali paleisti vėjais 
milijonus, tai žemos kilmės moteris, kažkokia panelė Gorijo; ka- 
daise apie ją buvo daug kalbama. Ji taip bjauriai pasielgė su sa- 
vo tėvu, kad iš tiesų neverta turėti tokį gerą sūnų. Jaunasis gra- 
fas ją į padanges kelia ir gina su tikrai sūnišku atsidavimu, už 
kurį, žinoma, reikia jį visokeriopai girti. Jis taip pat labai rū- 
pinasi savo broliu ir seseria. Mes galime žavėtis jo elgsena, ta- 
čiau, - gudriai pridūrė vikontienė, - kol bus gyva jo motina, nė 
viena šeima nedrįs patikėti jaunajam Resto dukters ateities ir 
turto. 

— Nugirdau keletą žodžių iš jūsų pokalbio su panele de Gran- 
Ijė ir negaliu iškęsti neįsiterpęs, - šūktelėjo šeimos bičiulis. — 
Laimėjau aš, pone grafe, - kreipėsi jis į savo partnerį. - Palieku 
jus ir skubu į pagalbą jūsų seserėčiai. 

— Štai ką reiškia turėti advokato ausis, - tarė vikontienė. — 
Brangusis Dervili, kaip jūs galėjote išgirsti, juk aš su Kamile taip 
tyliai kalbėjau? 

- Atspėjau iš jūsų akių, - atsakė Dervilis ir atsisėdo į gilų krės- 
lą prie židinio. 

Dėdė įsitaisė šalia seserėčios, o ponia de Granljė - ant žemos 
kėdutės tarp dukters ir Dervilio. 

— Laikas man, ponia vikontiene, papasakoti jums vieną isto- 
riją; išklausiusi ją, jūs pakeisite savo nuomonę apie grafo Ernes- 
to de Resto padėtį visuomenėje. 

- Istoriją? - šūktelėjo Kamilė. - Tai kuo greičiau pradėkite, 
pone Dervili. 

Dervilis žvilgtelėjo į ponią de Granljė, ir iš jo žvilgsnio ji su- 
prato, kad šitas pasakojimas turės ją sudominti. Pagal turtą ir 
savo pavardės senumą vikontienė de Granljė buvo viena žy- 
miausių Sen Žermeno priemiesčio damų, ir, žinoma, gali atro- 
dyti keista, kad kažkoks Paryžiaus advokatas drįsta su ja taip 


bičiuliškai kalbėtis ir taip laisvai elgtis jos salone, tačiau suprasti 
šį dalyką visai nesunku. Grįžusi Prancūzijon su karaliaus šeima 
iš emigracijos, ponia de Granljė įsikūrė Paryžiuje; iš pradžių ji 
gyveno vien iš pašalpos, kurią jai paskyrė Liudvikas XVIII iš sa- 
vo asmeninių fondų; padėtis buvo nepakenčiama. Advokatui 
Derviliui pasisekė aptikti kai kuriuos nukrypimus nuo teisinės 
formos de Granljė rūmų pardavimo akte, kurį sudarė Respub- 
lika, ir jis pareiškė, kad šitie rūmai turį būti vikontienei grąžinti. 
Gavęs įgaliojimą, jis ėmėsi vesti bylą ir laimėjo. Šios sėkmės pa- 
drąsintas, iškėlė kažkuriai prieglaudai tokį gudrų ieškinį, kad ji 
turėjo grąžinti vikontienei Lisnė mišką. Paskiau jo pastangomis 
vikontienė atgavo kelias Orleano kanalo akcijas ir kai kuriuos ne- 
menkus pastatus, imperatoriaus padovanotus visuomeninėms 
įstaigoms. Ponios de Granljė turtas, kurį jai savo apsukrumu 
gebėjo grąžinti jaunasis advokatas, paskelbus įstatymą apie 
nuostolių atlyginimą emigrantams, padidėjo milžiniška suma ir 
ėmė duoti jai apie šešiasdešimt tūkstančių frankų pajamų per 
metus. Šitas advokatas, didžiai sąžiningas, išmanus, kuklus ir 
gerų manierų žmogus, tapo Granljė šeimos draugu. Nors patar- 
navimais poniai de Granljė įsigijo autoritetą ir jo klientais tapo 
geriausios Sen Žermeno priemiesčio šeimos, tačiau šiuo palan- 
kumu jis nesinaudojo, kaip, juo dėtas, būtų daręs garbėtroška. 
Jis nesidavė vikontienės įkalbamas parduoti savo kontorą ir 
pereiti į teismo žinybą, kur, jos globojamas, būtų labai greitai 
iškilęs. Išskyrus de Granljė rūmus, kur jis retkarčiais praleis- 
davo vakarus, šiaip aukštojoje draugijoje tesilankė tik dėl to, 
kad visai nenutrūktų ryšiai. Laimė, kad, aukodamasis ponios de 
Granljė reikalams, jis turėjo progos parodyti savo sugebėjimus, 
nes kitaip jo kontorai būtų grėsęs pavojus sunykti. Dervilis sie- 
los gelmėse advokatas nebuvo. Kai grafas Ernestas de Resto pa- 
sirodė vikontienės namuose, o Dervilis suprato Kamilę simpa- 
tizuojant šiam jaunuoliui, jis ėmė lankytis ponios de Granljė 
salone uoliai, lyg koks dendis iš Šosė d' Anteno kvartalo, neseniai 


įsileistas į aristokratiškojo priemiesčio visuomenės ratelį. Prieš 
kelias dienas jis susitiko su Kamile viename pokylyje ir, 
rodydamas į jaunąjį grafą, jai tarė: 

— Gaila, kad šitas vaikinas neturi dviejų - trijų milijonų, ar ne? 

— Ar tai nelaimė? Aš manau - ne, -atsakė ji. - Ponas de Resto 
labai gabus žmogus, išsimokslinęs, ir ministras, kuriam jis pri- 
skirtas, labai geros nuomonės apie jį. Neabejoju, kad jis taps gar- 
siu žmogumi. O turto šis vaikinas turės, kiek įsigeis, kai atsidurs 
valdžioje. 

— Taip, bet jeigu jis jau šiandien būtų turtingas? 

- Jeigu jis būtų turtingas? - nukaito Kamilė. - Betgi tada visos 
čia esančios merginos susipeštų dėl jo, - pridūrė ji, rodydama į 
kadrilį šokančias poras. 

- Ir tada, - pareiškė advokatas, - ne į vieną panelę de Granljė 
jis kreiptų savo žvilgsnį. Štai ko jūs raustate! Jis patinka jums, 
ar ne? Na, sakykite. 

Kamilė pašoko nuo kėdės. 

„Ji myli jį“, - pagalvojo Dervilis. 

Nuo tos dienos Kamilė ėmė neįprastai meiliai elgtis su advo- 
katu, nes suprato, kad Dervilis palankiai Žiūri į jos simpatiją 
grafui Ernestui de Resto. Ji, tiesa, žinojo, kad jos šeima už daug 
ką turi būti dėkinga Derviliui, tačiau iki šiolei rodė jam greičiau 
pagarbą negu tikrą draugiškumą, buvo su juo mandagi, bet šal- 
ta; jos elgsena ir balso tonas visą laiką primindavo, kad juos ski- 
ria etiketo nustatytas atstumas. Padėka yra skola, kurią vaikai 
ne visuomet perima iš tėvų su palikimu. 

- Šita istorija, - pradėjo Dervilis patylėjęs, - primena man vie- 
nintelį mano gyvenime romantišką nuotykį. Na štai, jūs jau juo- 
kiatės, kad advokatas kalba jums apie romaną savo gyvenime! 
Bet ir aš, kaip kiekvienas kitas, turėjau dvidešimt penkerius me- 
tus ir jau šitokio amžiaus buvau prisižiūrėjęs keistų dalykų. Pra- 
dėsiu savo pasakojimą nuo vieno tos istorijos veikėjo, kurio jūs, 
žinoma, negalėjote pažinoti. Tai palūkininkas. Pasistenkite įsi- 

vaizduoti perbalusį, blyškų veidą, kurį tebūnie man Akademi- 
jos leista* pavadinti mėnulišku: jo spalva buvo panaši į paauk- 
suotą, bet jau nudilusį sidabrą. Plaukai mano palūkininko buvo 
lygūs, rūpestingai sušukuoti, žili, peleninės spalvos. Veido bruo- 
žai, sustingę kaip Taleirano?, atrodė iš bronzos išlieti. Mažytės 
ir geltonos kaip kiaunės akutės buvo beveik be blakstienų ir bi- 
jojo šviesos, todėl jis užsitraukdavo ant jų senos kepurės sna- 
pelį. Smailios nosies galiukas buvo toks rečiuotas, kad panėšėjo 
į grąžtą. Lūpos - plonos kaip alchemikų ar seniokų Rembranto 
ir Metsiu* paveiksluose. Kalbėjo šitas žmogus tyliai, švelniai, 
niekada nekeldamas balso. Jo amžius buvo mįslė; niekas negalė- 
jo suprasti, ar jis paseno prieš laiką, ar tausoja jaunystės jėgas, 
kad jos amžinai jam tarnautų. Viskas buvo švaru ir aptriušę jo 
kambaryje, primenančiame - pradedant nuo žalios rašomojo 
stalo gelumbės ir baigiant patiesalu prie lovos - šaltą vienišos 
senmergės buveinę, kur ji dienų dienas blizgina, trina savo bal- 
dus. Žiemą židinyje visada po pelenų krūva užkasti smilko nuo- 
dėguliai, niekad neįsiliepsnodami. Jo veiksmai, nuo pabudimo 
valandos iki vakarinių kosulio priepuolių, priklausė nuo laikro- 
džio. Tai buvo, taip sakant, žmogus-automatas, kurį prisuk- 
davo miegas. Jei jūs paliesite popieriumi bėgantį vėdarėlį, jis 
akimirksniu sustos ir apsimes negyvų; taip ir šitas žmogus —- 
nutildavo staiga vidury sakinio laukdamas, kol pro šalį prava- 
žiuos vežimas, kad nereikėtų įtempti balso. Fontenelio? pavyz- 
džiu jis taupė gyvybinę energiją ir laikė visus jausmus savyje. 
Todėl jo gyvenimas slinko taip tyliai, kaip tykiai byra smėlis 
senoviniame laikrodyje. Kartais jo aukos imdavo baisiai rėkti, 
pykti; paskui staiga užstodavo gūdi tyla kaip virtuvėje, kai ten 
papjaunama antis. Vakarop žmogus-vekselis virsdavo paprastu 
žmogumi, o metalinės jo dalys - žmogaus širdimi. Jeigu diena 
baigdavosi laimingai, jis trindavo iš pasitenkinimo rankas, o iš gi- 
lių jo veidą vagojančių raukšlių kildavo tarsi linksmos dūmų sro- 
velės, - iš tiesų neįmanoma kitais žodžiais apibūdinti nebylaus 

jo veido raumenų žaismo, kuris turėjo reikšti panašias emocijas 
kaip begarsis Odinės Kojinės“ juokas. Pagaliau net didžiausio 
džiaugsmo akimirkomis jis kalbėdavo vienskiemeniais žodžiais 
ir visada rodėsi nepatiklus. Tai tokiu kaimynu apdovanojo ma- 
ne likimas, kai gyvenau Grė gatvėje ir dirbau dar jaunesniuoju 
klerku advokato kontoroje, baigdamas trečiąjį teisės fakulteto 
kursą. Namas, kuriame gyvenome, neturėjo kiemo, buvo drėg- 
nas ir tamsus, su langais tik į gatvę. Jis buvo suskirstytas kaip 
vienuolyne į vienodo dydžio kambarius su durimis vien į ilgą 
koridorių, apšviestą mažyčių langelių; aišku buvo, kad šitas na- 
mas kadaise priklausė vienuolynui. Niūri pastato išvaizda iš 
karto užslopindavo juoką diduomenės plevėsos lūpose, dar jam 
neperžengus mano kaimyno slenksčio: namas ir jo gyventojas 
atitiko vienas kitą. Tarytum uola ir prie jos prikibusi austrė. Vie- 
nintelė gyva būtybė, su kuria senis palaikė, kaip sakoma, socia- 
linius santykius, buvau aš; jis ateidavo pas mane ugnies, knygos 
ar laikraščio pasiskolinti, leisdavo man vakarais užsukti į savo 
celę, ir mes kartais pasišnekučiuodavome, jeigu jis būdavo gerai 
nusiteikęs. Šitoks man reiškiamas pasitikėjimas - tai ketverių 
metų kaimynystės ir Mano pavyzdingo elgesio vaisius: stoko- 
damas pinigų, aš gyvenau labai panašiai kaip jis. Ar turėjo jis 
giminių, draugų? Buvo turtingas ar beturtis? Niekas nebūtų ga- 
lėjęs į šiuos klausimus atsakyti. Aš niekados nemačiau jo ran- 
kose pinigų. Visas jo turtas buvo, matyt, saugomas Banko rū- 
siuose. Pinigus už vekselius išieškodavo pats, bėgiodamas po 
Paryžių savo liesomis kaip elnio kojomis. Beje, dėl savo atsar- 
gumo jis kartais nukentėdavo. Vieną dieną atsitiktinai turėjo su 
savim aukso; staiga, nežinia kaip, vienas napoleondoras iškrito 
iš jo kišenėlės; kažkuris namo gyventojas, lipąs paskui jį, pakėlė 
monetą ir norėjo jam atiduoti. 

— Ne mano, - atsakė jis ir nustebęs mostelėjo ranka. - Auksas! 
Mano? Argi aš gyvenčiau taip kaip gyvenu, jei būčiau turtingas? 

Rytais jis pats virdavosi kavą ant geležinės plytelės, visada 

stovinčios tamsioje židinio kertėje; pietus jam atnešdavo iš res- 
toranėlio. Visada tą pačią valandą senutė mūsų durininkė ei- 
davo sutvarkyti jo kambario. Pagaliau per keistą sutapimą, kurį 
Sternas' pavadintų lemtimi, šitas žmogus vadinosi Gobsekas*. 
Vėliau, ėmęs tvarkyti jo reikalus, sužinojau, kad kai mudu susi- 
pažinome, jam ėjo septyniasdešimt šešti metai. Jis, žydės ir olan- 
do sūnus, buvo gimęs 1740 metais viename Antverpeno prie- 
miestyje; pilna jo pavardė buvo Johanas Esteras van Gobsekas. 
Jūs tikriausiai prisimenate, kiek triukšmo Paryžiuje sukėlė vie- 
nos moters, pramintos Gražiąja Olande, nužudymas. Kai aš at- 
sitiktinai užsiminiau apie šitą įvykį savo buvusiam kaimynui, 
jis pasakė neparodydamas nė mažiausio susidomėjimo ar men- 
kiausios nuostabos: 

— Tai mano sesers anūkė. 

Tik šitais žodžiais ir teatsiliepė į vienintelės savo įpėdinės, 
sesers anūkės, mirtį. Nagrinėjant bylą sužinojau, kad Gražiosios 
Olandės tikroji pavardė - Sara van Gobsek. Kai paprašiau jį pa- 
aiškinti, kaip jo sesers anūkė gali vadintis ta pačia pavarde, se- 
nukas nusišypsojo ir atsakė: 

— Mūsų giminėje moterys niekada netekėjo. 

Šitas keistuolis nė karto nepanoro pasimatyti nė su viena ke- 
turių kartų atstove, savo giminaite. Jis neapkentė savo įpėdinių 
ir neįsivaizdavo, kad jo turtas gali priklausyti kam kitam, net ir 
po jo mirties. Motina atidavė jį, dešimtmetį berniuką, junga į 
laivą, ir jis išplaukė į olandų kolonijas Rytų Indijoje, kur prasi- 
bastė dvidešimt metų. Todėl po geltonomis jo kaktos raukšlė- 
mis glūdėjo paslaptys apie šiurpius įvykius, staigius išgąsčius, 
netikėtas progas, romantiškus pergyvenimus, begalinius džiaugs- 
mus, alkanas dienas, sutryptą meilę, ant plauko pakibusį, pra- 
rastą ir vėl atgautą turtą, apie šimtą kartų grėsusį pavojų, kai gy- 
vybę išgelbėdavo galbūt tik ūmus sprendimas, kurio žiaurumą 


* Šipavardė sudaryta iš dviejų žodžių: gober - ryti ir sec - godžiai (pranc.). 

pateisina neišvengiama būtinybė. Jis pažinojo admirolą Simezą, 
poną de Lali, poną de Kergaruetą, poną d'Esteną, teisėją Siuf- 
reną, poną de Portandiuerį, lordą Kornvelį, lordą Heistingsą, 
Tipo Saibo tėvą ir patį Tipą Saibą*. Su juo turėjo reikalų tas sa- 
vojietis, kuris tarnavo Delyje radžai Madhadžiui Sindiahui ir 
tiek daug prisidėjo prie Marhatų dinastijos įsigalėjimo. Jis pa- 
laikė ryšius su Viktoru Jugu ir kitais garsiais korsarais, nes ilgai 
gyveno Sen Toma saloje?. Išbandė visas įmanomas priemones 
pralobti, net mėgino surasti auksą, paslėptą Buenos Airių apy- 
linkėse išgarsėjusios laukinių genties. Pagaliau neliko nuošaly nė 
nuo vieno įvykio Jungtinių Valstijų Nepriklausomybės kare. Ta- 
čiau kai imdavo kalbėti apie Indiją ir Ameriką - o apie jas nekal- 
bėdavo su niekuo ir tik labai retai su manimi - atrodydavo, kad 
gailisi dėl savo plepumo. Jeigu žmoniškumas ir bendravimas su 
žmonėmis - religija, tai Gobseką galima pavadinti bedieviu. Nors 
buvau užsimojęs šitą žmogų ištirti, tačiau, kad ir gėda prisipa- 
žinti, iki paskutinės akimirkos jo širdis liko neperprantama. 
Kartais man kildavo klausimas, kokios šis žmogus lyties. Jei visi 
palūkininkai panašūs į jį, tai jie yra, man rodos, bendrosios 
giminės. Ar liko jis ištikimas savo motinos tikėjimui ir žiūrėjo į 
krikščionis kaip į savo grobį? O gal priėmė katalikybę, tapo ma- 
hometonu, Brahmos garbintoju ar liuteronu? Taip ir nesužino- 
„jaujo religinių pažiūrų. Man jis rodėsi veikiau abejingas religijai 
negu netikintis. Kartą vakare aš įėjau pas šį žmogų, įsikūnijusį 
auksą, kurį jo aukos - jis sakydavo, klientai, - su patyčia ar dėl 
kontrasto vadino tėtušiu Gobseku. Jis sėdėjo kaip visuomet savo 
minkštame krėsle, sustingęs kaip statula, įbedęs akis į židinio at- 
brailą, tarytum skaitydamas diskonto knygas. Smilkstanti lempa 
ant kadaise žalios kojos skleidė tokią šviesą, kad jo veido spalva, 
užuot pagyvėjusi, atrodė dar blyškesnė. Jis tylomis žvilgtelėjo į 
mane ir ranka parodė kėdę, kur aš paprastai sėdėdavau. 

„Apie ką gali mąstyti šita būtybė? - pagalvojau. - Ar žinojis, 
kad yra pasaulyje Dievas, jausmai, moterys, laimė?“ 

Ir man pagailo jo, kaip būtų pagailę ligonio. Tačiau aš puikiai 
supratau, kad jeigu jis turi banke milijonus, tai mintyse gali val- 
dyti pasaulį, kurį buvo išvažinėjęs, apieškojęs, pasvėręs, įver- 
tinęs ir apgrobęs. 

— Labas vakaras, tėtuši Gobsekai, - tariau aš. 

Jis atsigręžė į mane, juodi vešlūs jo antakiai nežymiai priar- 
tėjo vienas prie kito; šitas jam būdingas antakių judesys prilygo 
linksmiausiam pietiečių šypsniui. 

- Jūs šiandien toks paniuręs kaip aną dieną, kai gavote žinią, 
kad bankrutavo tas knygų pirklys, kurio apsukrumu taip žavė- 
jotės, o tapote jo auka. 

—- Auka? - nustebo jis. 

— Prisimenate, kaip norėdamas išgauti sutartį dėl bankroto 
lengvatų savo skolą jums išmokėjo vekseliais, pasirašytais su- 
bankrutavusios firmos vardu, o kai vėl atsistojo ant kojų, parei- 
kalavo, kad jam būtų leista išpirkti vekselius pagal anksčiau mi- 
nėtoje sutartyje išgautas lengvatas. 

-— Taip, jis padarė gudriai, - atsakė Gobsekas, - bet aš jį paskui 
pričiupau. 

— Tai gal turite kokių neapmokėtų vekselių? Šiandien, rodos, 
trisdešimta. 

Pirmą kartą prakalbau su juo apie pinigus. Jis dėbtelėjo į ma- 
ne, pašaipiai kilstelėjęs akis, paskui švelniu balsu, skambančiu 
kaip fleita, kai ją pučia neprityręs mokinys, ištarė: 

— Aš pramogauju. 

- Tai jūs kai kada ir pramogaujate? 

— O jūsų nuomone, poetas tik tas, kas spausdina eiles? - gūž- 
telėjo jis pečiais ir užjaučiamai pažvelgė į mane. 

„Poezija! Šitoje galvoje!“ - nustebau aš, nes tada dar nieko 
nežinojau apie jo gyvenimą. 

— O kieno kito gyvenimas galėtų būti toks nuostabus kaip 
mano? - pasakė jis, ir jo žvilgsnis pagyvėjo. - Jūs jaunas, jums 
mintis diktuoja jūsų kraujas, jūs žiūrite į nuodėgulius ir matote 

moterų veidus, o man nuodėguliai - tik anglys. Jūs tikite viskuo, 
aš- niekuo. Na ką gi, saugokite savo iliuzijas, jei galite. Aš suda- 
rysiu jums gyvenimo sąmatą. Ar bastytumėtės po pasaulį, ar 
sėdėtumėte namie prie židinio, įsikibęs į žmonos sijoną, ateina 
toks amžius, kai gyvenimas virsta tik įpročiu tam tikroje jūsų 
pasirinktoje aplinkoje. Ir tada laimę sudaro mūsų sugebėjimų 
panaudojimas, jų pritaikymas kasdieniame gyvenime. Be šių 
dviejų taisyklių, visa kita - apgaulė. Mano principai mainėsi 
kaip visų žmonių principai, man teko keisti juos kiekvienoje nau- 
joje geografinėje platumoje. Tai, kuo gėrimasi Europoje, smer- 
kiama Azijoje. Tai, kas laikoma yda Paryžiuje, tampa būtinybe 
anapus Azorų salų. Nėra šioje žemėje nieko pastovaus, yra tik 
sąlyginės bendravimo normos, kurios keičiasi kartu su klimato 
juosta. Kas norom nenorom turėjo taikytis prie įvairių visuo- 
menės formų, tam įsitikinimai ir dorovės taisyklės - tik tušti 
žodžiai. Pastovus lieka vienas vienintelis realus jausmas, suteik- 
tas mums pačios gamtos: išlikimo instinktas. Jūsų europinė- 
se bendruomenėse šis instinktas vadinamas asmeniniu interesu. 
Pagyvenkite tiek, kiek aš, ir sužinosite, jog pasaulyje tėra vie- 
nas daiktas, kuris vertas, kad žmogus juo domėtųsi. Šitas daik- 
tas... — tai AUKSAS. Auksas atstovauja visoms Žmogaus galioms. 
Aš daug keliavau, mačiau, kad visur yra lygumų ir kalnų; ly- 
gumos įkyri, kalnai nuvargina; vadinasi, vietovė neturi jokios 
reikšmės. O dėl papročių - žmogus visur tas pats: visur vyksta 
kova tarp vargdienio ir turčiaus, visur ta kova neišvengiama; tat 
geriau būti tuo, kuris engia, negu tuo, kuris engiamas; visur 
raumeningi žmonės dirba, o suglebę kankinasi; pomėgiai visur 
tie patys, nes juslės visur silpsta, ir teišlieka tik vienas jausmas — 
tuštybė! Tuštybė - tai visuomet mūsų aš! O tuštybę patenkina 
tik aukso rieškučios. Užgaidoms reikia laiko, fizinių priemonių 
arba pastangų! Na ką gi! Auksas - visko užuomazga, ir viską jis 
teikia tikrovėje! Tik bepročiai ar ligoniai gali jaustis laimingi 
sklaistydami kortas kas vakarą su viltimi išlošti keletą su. Tiktai 

kvailiai gali gaišti laiką svarstydami, ar tokia ir tokia dama at- 
sigulė ant sofos viena ar su kuo nors drauge, ir ko ji turi dau- 
giau - kraujo ar limfos, temperamento ar dorybės. Tik mulkiai 
gali manytis esą naudingi artimui, nustatinėdami politinius prin- 
cipus ir pagal juos rikiuodami įvykius, kurių niekada negalima 
numatyti. Tik vėplos mėgsta kalbėti apie aktorius ir kartoti jų 
šmaikščius žodelius; kiekvieną dieną apeiti tą patį ratą kaip žvė- 
rys narve, tik šiek tiek didesniame plote; puoštis dėl kitų, val- 
gyti dėl kitų; didžiuotis arkliu ar karieta, kuriuos kaimynas įsi- 
gis tik po trijų dienų. Ar ne šitaip, keliais sakiniais nusakius, 
gyvena jūsų paryžiečiai? O dabar pažiūrėkime į gyvenimą iš 
aukščiau negu jie. Žmogaus laimę sudaro arba stiprūs išgyve- 
nimai, kurie sekina gyvastį, arba ritminga veikla, kuri paverčia 
žmogų reguliariai veikiančia angliška mašina. Šią dviejų rūšių 
laimę pranoksta tariamas kilnusis smalsumas, noras prasiskverb- 
ti į gamtos paslaptis arba pasiekti tam tikrų rezultatų, mėgdžio- 
jant jos reiškinius. Štai jums keliais žodžiais nusakytas Menas ir 
Mokslas, Aistra ir Ramybė. Ir štai visos Žmonių aistros, įkaitintos 
jūsų socialinių interesų, praplaukia pro mane, o aš tyliai ramiai 
sau gyvenu. Na, o jūsų mokslinį smalsumą, tą savotišką dviko- 
vą, kurią visuomet pralaimi žmogus, man atstoja pastangos per- 
prasti visa, kas skatina žmoniją judėti. Trumpai tariant, nesi- 
vargindamas turiu pasaulį savo žinioje, bet pasaulio įtakai nė 
kiek nepasiduodu. Štai paklausykite, - kalbėjo toliau jis, - papa- 
sakosiu jums, kas įvyko šį rytą, ir jūs suprasite, kokiais malo- 
numais aš gyvenu. 

Jis atsistojo, užšovė duris, užtraukė seno gobeleno užuolaidą, 
kurios Žiedai sucypė slysdami metaliniu strypu, ir grįžęs vėl 
atsisėdo į savo krėslą. 

„ -Šįrytą, - tarė jis, - turėjau pateikti skolininkams tik du vek- 
selius, visus kitus atidaviau vakar savo klientams vietoj grynų 
pinigų. Ir tai pelnas, nes diskontuodamas visada atskaičiuo- 
jų ketuniasdešimt su uz veziką, Kurį man reikia samdytis, kai 

važiuoju išieškoti pinigų. Ar nebūtų juokinga, kad dėl šešių 
frankų diskontinio procento klientas priverstų lapnoti mane per 
visą Paryžių? Juk aš niekam nepaklūstu ir moku tik septynis 
frankus mokesčių! Pirmąjį tūkstančio frankų vekselį atnešė man 
diskontuoti jaunas gražus dabita, dėvįs išsiuvinėtą blizgančią 
liemene, su lornetu rankoje, turįs tilbiuri, anglišką arklį ir t. t. 
Vekselį buvo pasirašiusi viena gražiausių paryžiečių, kažkokio 
didelių žemių valdytojo, grafo, žmona. Kas privertė tą grafienę 
pasirašyti vekselį, juridiškai negaliojantį, bet praktiškai labai 
vertingą? Mat šitos vargšės moterys bijo skandalo šeimoje dėl 
protestuoto vekselio ir greičiau pasiruošusios apmokėti pačios 
savimi negu palikti jį neapmokėtą. Panūdau sužinoti, kokia ši- 
to vekselio slaptoji vertė. Kodėl jis pasirašytas: iš kvailumo, ne- 
atsargumo, meilės ar gailesčio? Antrąjį tokios pat sumos vekselį 
buvo išdavusi kažkokia Fani Malvo, o man diskontuoti jį atnešė 
vienas bebankrutuojąs audeklų pirklys. Juk joks žmogus, jeigu 
jis turi bent mažiausią kreditą banke, pas mane neateis; čia pir- 
mas žingsnis, žengtas nuo mano kambario slenksčio prie rašo- 
mojo stalo, byloja apie neviltį, artėjantį krachą, o svarbiausia — 
apie bergždžias pastangas gauti paskolą bankuose. Todėl aš 
matau tik mirtinai užpjudytus elnius, kuriuos vejasi gauja kre- 
ditorių. Grafienė gyveno Helderio gatvėje, o Fani - Monmartro 
gatvėje. Ko tik neprispėliojau, eidamas tą rytą iš namų! Jeigu 
šitos dvi moterys neišsigalės užsimokėti, jos sutiks mane su di- 
desne pagarba negu savo tikrą tėvą. Kaip tik nesimaivys prieš 
mane grafienė už tą tūkstantį frankų! Nutaisys meilią miną, pra- 
šnekins mane tuo saldžiu balseliu, kuriuo paprastai kalbamasi 
su vekselio indosantu, apibers įteikliais žodeliais, galbūt net 
maldaus, bet aš... 
Čia senis žvilgtelėjo į mane savo užgesusiu žvilgsniu. 
- Bet aš... Manęs niekas nesujaudins! - kalbėjo jis toliau. - Aš 
stoju prieš ją kaip keršytojas, kaip sąžinės priekaištas! Na, mes- 
kime šalin prielaidas. Taigi nueinu. 

— Grafienė dar neatsikėlusi, - pranešė man kambarinė. 
— Kada bus galima ją pamatyti? 
-- Dvyliktą. 

— Gal grafienė serga? 

— Ne, bet ji grįžo iš pokylio trečią valandą ryto. 

— Aš - Gobsekas. Praneškite jai mano pavardę, dvyliktą va- 
landą vėl būsiu čia. 

Ir išėjau, pažymėjęs savo vizitą kilime, kuriuo buvo nukloti 
laiptai. Man patinka nešvariais batais purvinti turtuolių kili- 
mus - ne iš smulkaus niekšingumo, bet kad jie pajustų Skurdo 
nagus. Prieinu Monmartro gatvėje menkos išvaizdos namą, 
stumteliu senus vartus ir atsiduriu viename tų tamsių kiemų, į 
kuriuos niekad neprasimuša saulės spindulys. Šveicorinė tamsi, 
lango stiklas - riebaluotas, murzinas, suskirdęs kaip per ilgai 
dėvėto šilto chalato rankovė. 

— Ar čia gyvena panelė Fani Malvo? 

— Taip, tik jos nėra, bet jei jūs dėl vekselio, tai ji paliko jums 
pinigus. 

— Ateisiu vėliau, - pasakiau aš. 

Sužinojęs, kad pinigai pas durininką, panūdau susipažinti su 
pačia mergina; įsivaizdavau, kad ji gražutė. Visą rytą prasibas- 
čiau po bulvarą, žiūrinėjau išstatytas graviūras; lygiai dvyliktą 
jau buvau grafienės svetainėje, priešais jos miegamąjį. 

— Ponia ką tik man skambino, - pareiškė kambarinė, - nema- 
nau, kad ji jau būtų pasirengusi priimti vizitus. 

— Palauksiu, - atsakiau ir atsisėdau į krėslą. Atsidaro žaliu- 
zės, įbėga kambarinė. 

— Prašom eiti, - sako ji. 

Iš saldaus kambarinės balselio supratau, kad šeimininkė netu- 
ri kuo užsimokėti. Užtat kokią gražuolę aš išvydau! Ji buvo sku- 
bom užsimetusi kašmyrinį šaliką ant nuogų pečių ir taip išmaniai 
į jį supos, kad po juo aiškiai galėjai nuspėti nuogo jos kūno for- 
mas. Vilkėjo peniuaru, papuoštu baltais it sniegas rauktinukais, 

vadinasi, ne mažiau kaip du tūkstančius frankų per metus ji iš- 
leisdavo skalbėjai. Iš po dailios šilkinės skarelės, kreolių papro- 
čiu nerūpestingai užrištos ant galvos, sklaistėsi stambios juodų 
plaukų garbanos. Lova buvo sujaukta tikriausiai po neramaus 
miego. Dailininkas būtų brangiai užmokėjęs už teisę pasilikti bent 
kelias minutes šitame kambaryje. Po gašlumu dvelkiančiomis 
lovos užuolaidų klostėmis ant mėlyno šilko pūkinės antklodės 
numesta pagalvė, kurios mezginiai ryškiai bolavo šito mėlio fone, 
tebebuvo išlaikiusi neaiškias, vaizduotę žadinančias žavingų for- 
mų žymes. Ant plačiai patiestos lokenos prie raudonmedžio lo- 
vos kojų, išpjaustinėtų kaip liūtų letenos, žvilgėjo du balti atlasi- 
niai batukai, atsainiai nusviesti pokylio nuvargintos moters. Ant 
kėdės karojo suglamžyta suknelė, rankovėmis siekdama žemę. 
Kojinės, kurias būtų nunešęs lengviausias vėjo dvelktelėjimas, 
gulėjo apsivijusios apie krėslo kojas. Ant sofos voliojosi balti ke- 
liaraiščiai. Ant židinio praskleista blizgėjo brangi vėduoklė. Ko- 
modos stalčiai buvo ištraukti. Aplinkui mėtėsi gėlės, briliantai, 
pirštinaitės, puokštė, diržas. Kvepėjo silpnais kvepalais. Visur 
kritoįakį prabanga, netvarka, neharmoningas grožis. Bet po pra- 
banga tūnantis skurdas jau kėlė galvą ir, šiepdamas aštrius dan- 
tis, jau taikėsi į šią moterį ar jos meilužį. Išvargęs grafienės veidas 
panėšėjo į šitą miegamąjį, kur matėsi praėjusios šventės žymių. Į 
niekučius, išsklaistytus aplinkui, gaila buvo žiūrėti; o dar vakar 
visi kartu jie puošė ją, svaigindami kam nors galvą. Šitie grau- 
žaties prislėgtos meilės pėdsakai, šitas palaido, ištaigaus, triukš- 
mingo gyvenimo vaizdas - viskas liudijo, kokiomis Tantalo pa- 
stangomis buvo gaudomi akimirksnio malonumai. Kelios rau- 
donos dėmės jaunosios moters veide bylojo apie jos odos švel- 
numą; tačiau pats veidas atrodė paburkęs, o tamsūs šešėliai po 
akimis turbūt ryškėjo šį kartą labiau negu paprastai. Vis dėlto 
prigimtis jos buvo tokia gyvybinga, kad šitos neprotingo gyve- 
nimo žymės nekenkė jos grožiui. Akys žvilgėjo. Ji buvo panaši į 
vieną Leonardo da Vinčio Erodiadų!? (kadaise aš verčiausi pa- 

veikslais) ir vėrė akį savo gyvastingumu ir energija; jos stoto lini- 
jos nei jos bruožai neturėjo nieko trivialaus; ji žadino meilę, bet 
pati atrodė stipresnė už ją. Žodžiu, ji patiko man. Mano širdis jau 
seniai nebuvo taip plastėjusi. Na, vadinasi, man jau užmokėta! 
Duočiau tūkstantį frankų už tai, kad patirčiau pojūčius, kurie pri- 
mintų jaunystės dienas. Ji parodė man kėdę ir tarė: 

— Ar nebūtumėte toks malonus, pone, truputį palaukti? 

— Iki rytdienos dvyliktos valandos, grafiene, - atsakiau ir su- 
lanksčiau vekselį, kurį buvau jai padavęs, - protestuoti anks- 
čiau neturiu teisės. 

O pats sau širdyje pagalvojau: „Mokėk už visą šitą prabangą, 
už savo pavardę, mokėk už savo laimę, mokėk už visas privi- 
legijas, kuriomis naudojiesi. Kad išsaugotų savo lobius, turčiai 
išgalvojo teismus, teisėjus ir giljotiną, į kurią kaip drugeliai į žva- 
kės liepsną puola naivieji. Užtat jus, žmones, kurie miegate šil- 
kuose ir po šilkais, kankina kas kita: sąžinės priekaištai, šypsenos 
slepiamas dantų griežimas ir pabaisos liūtų nasrais, suleidžian- 
čios dantis jums tiesiai į širdį.“ 

- Jūs norite protestuoti! Pagalvokite, ką darote! - sušuko ji, 
įsmeigusi į mane akis. - Nejaugi negerbiate manęs? 

- Jeigu pats karalius būtų man skolingas, grafiene, ir laiku 
nesumokėtų, atiduočiau jį į teismą dar greičiau negu kurį kitą 
skolininką. 

Šią akimirką kažkas tyliai pasibeldė į duris. 

— Manęs nėra! - valdingai riktelėjo jaunoji moteris. 

— Bet aš labai norėčiau su jumis pasikalbėti, Anastazi. 

— Tik ne dabar, brangusis, - atsakė ji nebe taip šiurkščiai, ta- 
čiau toli gražu ne švelniai. 

— Kam juokauti? Juk jūs su kažkuo kalbate, - žengdamas į 
kambarį tarė vyriškis, tikriausiai pats grafas. 

Buvo laikai, jaunuoli, kai aš iš kvailumo gal ir nebūčiau vekse- 
lio protestavęs. 1763 metais, būdamas Pondišeri, pasigailėjau 

vienos moters, O ji mane gražiai apmulkino. Taip man ir reikėjo, 
kodėl aš ja pasitikėjau? 

— O ko, pone, norite? - paklausė grafas. 

Pamačiau, kaip moteris suvirpėjo visu kūnu; baltas, atlasinis 
jos kaklas pašiurpo; atsirado, kaip sako žmonės, žąsies oda. O 
aš juokiausi, nors netruktelėjo nė vienas mano veido raumuo. 

— Tai mano tiekėjas, - atsakė ji. 

Grafas nusigręžė nuo manęs, o aš ištraukiau iš kišenės vekse- 
lio kampą. Pastebėjusi šį negailestingą mostą, jaunoji moteris 
priėjo prie manęs, padavė briliantą ir tarė: 

— Imkite ir tuoj pasišalinkite. 

Mes apsimainėme vertybėmis, ir aš nusilenkęs išėjau. Brilian- 
tas, mano nuomone, buvo vertas ne mažiau kaip tūkstančio 
dviejų šimtų frankų. Kieme visas spiečius tarnų čiustijo savo 
livrėjas, šveitė batus ir valė ištaigingas karietas. 

„Štai kas atveda šituos žmones pas mane, - pagalvojau aš. — 
Štai kas verčia juos padoriu būdu vogti milijonus, išdavinėti tė- 
vynę. Kad nesusiteptų batų vaikščiodamas pėsčias, didžiūnas 
arba tas, kuris stengiasi jį pamėgdžioti, galų gale stačia galva 
griūva į purvą!“ 

Čia kaip tik atsidarė vartai, ir į kiemą kabrioletu įvažiavo tas 
jaunuolis, kuris man buvo įteikęs grafienės vekselį. 

— Štai du šimtai frankų, pone, - tariau aš, kai jis iššoko iš ka- 
rietos, - prašau grąžinti juos grafienei ir pasakyti, kad užstatą, 
kurį man šįryt davė, aš laikysiu visą savaitę, - ji galės jį atsiimti. 

Jis paėmė tuos du šimtus frankų, ir jo lūpomis nuslydo pašai- 
pi šypsena, tartum sakanti: „Aha, užmokėjo. Na ką gi, puiku!“ 

Ir aš įskaičiau jo veide grafienės ateitį. Šis gražus šviesiaplau- 
kis ponaitis, beširdis lošėjas, išeis elgeta pats, paleis elgetomis 
ją, jos vyrą, vaikus, prašvilps jų dalis ir pridarys salonuose eibių 
daugiau negu pabūklų baterija pulko eilėse. 

Paskui nuėjau į Monmartro gatvę, pas panelę Fani. Užkopiau 
siaurais stačiais laiptais į šeštą aukštą. Mane įvedė į dviejų kam- 

barių butą, kur viskas žvilgėjo kaip naujas dukatas. Nepaste- 
bėjau nė mažiausios dulkelės ant baldų pirmame kambaryje, 
kur mane priėmė panelė Fani, tikra paryžietė; ji vilkėjo kukliai; 
jos galvutė buvo grakšti, veidelis gaivus, išvaizda meili, kašto- 
niniai plaukai rūpestingai sušukuoti, dviem lankais pakelti virš 
smilkinių, ir nuo to jos mėlynos tyros it krištolas akys atrodė 
skvarbios. Saulė, įspindusi pro langų užuolaidėles, švelnia švie- 
sa gaubė jos kuklią povyzą. Aplink ją ant grindų mėtėsi daug 
drobės skiautelių, ir aš supratau, kuo ji verčiasi: siuvinėja balti- 
nius. Ši mergina atrodė tikra vienatvės fėja. Padaviau vekselį ir 
pasakiau, kad buvau rytą atėjęs, bet neradau jos namie. 

— Juk pinigai buvo palikti pas durininkę, - tarė ji. 

Dėjausi nenugirdęs. 

— Panelė, kaip matau, anksti išeinate? 

— Retai aš teišeinu, bet kai prasėdi visą naktį prie darbo, norisi 
rytą išsimaudyti. 

Pažiūrėjau į ją ir akimirksniu viską supratau. Prieš mane 
stovėjo mergina, kurią dirbti privertė nelaimė; ji tikriausiai bu- 
vo padorių fermerių duktė: jos veide įžiūrėjau strazdanų, bū- 
dingų žmonėms, kilusiems iš kaimo. Jos bruožai dvelkė dora. 
Pasijutau patekęs į tyrą, nuoširdžią atmosferą, kurioje atsigai- 
vino mano plaučiai. Vargšė nekalta mergaitė! Ji dar tikėjo: prie 
jos kuklios dažytos medinės lovos kabėjo kryžius, papuoštas 
dviem buksmedžio šakelėmis. Aš beveik susigraudinau. Bu- 
vau besiūląs jai pinigų tik iš dvylikos procentų, kad įsigytų 
kokią nors pelningą dirbtuvėlę. „Bet ji, ko gero, turi pusbroliu- 
ką, - dingtelėjo man į galvą, - kuris pasinaudos jos parašu ir 
apšvarins vargšelę.“ Taip aš ir atsisveikinau vydamas nuo sa- 
ves kilnias mintis, nes gyvenime ne kartą turėjau progą stebėti, 
kad geradarystė, jei nepakenkia geradariui, tai pražudo tą, ku- 
riam ji daroma. Kai jūs šiandien įėjote pas mane, pagalvojau, 
kad Fani Malvo būtų gera pačiutė; lyginau tyrą, vienišą šios 
merginos gyvenimą su tos grafienės gyvenimu, kuri, ėmusi 

pasirašinėti vekselius, netruks nudardėti į giliausias nuodė- 
mės prarajas! 

Susimąstęs jis nutilo, aš įdėmiai stebėjau jį. 

— Na štai, - prabilo jis vėl, - jūs manote, kad menkas juokas 
prasiskverbti į slapčiausias žmogaus širdies kerteles, pagyventi 
kitų gyvenimu ir pamatyti jį be jokių pagražinimų? Prieš jūsų 
akis atsiskleidžia vis nauji ir nauji vaizdai: šlykščios žaizdos, 
mirtina širdgėla, meilės scenos, skurdas, kurio tyko Senos van- 
denys, jaunatvės džiaugsmai, vedantys į ešafotą, nevilties juo- 
kas, prabangios puotos. Vakar žiūrėjai tragediją: padorus šei- 
mos tėvas atsuka dujas, nes nebegali išmaitinti vaikų. Rytoj pa- 
matysi komediją: jaunas plevėsa bandys prieš mane suvaidinti 
pono Dimanšo!! scenos šiandieninį variantą. Jūs tikriausiai gir- 
dėjote liaupsinant mūsų naujausių pamokslininkų gražbylystę; 
kartais nepagailėdavau laiko ir nueidavau jų pasiklausyti, jiems 
pavyko paveikti mano pažiūras, bet, kaip kažkas pasakė, mano 
elgsenos - niekados! Tai va, šitie šaunieji kunigai, visokie jūsų 
Mirabo, Vernjo!* ir kiti - vien pasigailėtini mikčiai, palyginti su 
oratoriais, kuriuos aš čia išgirstu. Įsimylėjusi mergina, senas 
pirklys, slystąs į bankrotą, motina, besistengianti nuslėpti sū- 
naus nusikaltimą, duonos pritrūkęs menininkas, didikas, atsi- 
dūręs nemalonėje ir, ko gero, dėl pinigų stokos galįs prarasti 
savo ilgų pastangų vaisius, — visi šie žmonės dažnąsyk prabyla 
su tokia jėga, jog aš suvirpu. Šitie įstabūs aktoriai vaidina tik 
man vienam, bet apgauti manęs neįstengia. Žvilgsnis mano — 
kaip paties Dievo, aš skaitau širdyse. Nuo manęs niekas nepa- 
sislepia. Tam, kuris užrišinėja ir atrišinėja pinigų kapšą, žmonės 
nieko negali atsakyti. Aš pakankamai turtingas, kad galėčiau 
nupirkti sąžines tų, nuo kurių priklauso ministrai: pradedant jų 
kanceliarijos pasiuntiniais ir baigiant jų meilužėmis. Ar tai ne 
Valdžia? Aš galiu turėti gražiausias moteris ir nusipirkti švel- 
niausias jų glamones. Argi tai ne Malonumas? Ar Valdžia ir Ma- 
lonumas neišreiškia visos jūsų socialinės santvarkos esmės? To- 

kių kaip aš Paryžiuje ne daugiau kaip dešimt, visi mes tylūs ir 
niekam nežinomi valdovai, jūsų likimo viešpačiai. Ar gyve- 
nimas ne mašina, užvedama pinigais? Atsiminkite, kad prie- 
monės visada susipina su rezultatais: jums niekada nepavyks 
atskirti sielos ir juslių, dvasios ir materijos. Auksas yra jūsų nū- 
dienės visuomenės dvasinis principas. Tam tikromis savaitės 
dienomis aš ir tie, su kuriais mane sieja bendri interesai, renka- 
mės „Temidės“ kavinėje, netoli Naujojo tilto. Ten mes atsklei- 
džiame vienas kitam finansines paslaptis. Joks turtas mūsų ne- 
suklaidins, mums žinomos visų žymiųjų šeimų paslaptys. Mes 
turime savotišką juodąją knygą, kur įrašome svarbiausias žinias 
apie valstybinį kreditą, bankus, prekybą. Lyg savotiški Biržos 
teologai-kazuistai, sudarome, taip sakant, šventosios Inkvizici- 
jos tribunolą, kur vertinami bei nagrinėjami iš pažiūros nereikš- 
mingi kiekvieno šiek tiek pasiturinčio žmogaus veiksmai, ir mes 
niekada nesuklystame. Vienam iš mūsų pavesta stebėti teisinin- 
kų pasaulį, antram - finansininkų, trečiam - aukštų pareigū- 
nų, ketvirtam - pirklių. Aš seku turtingąjį jaunimą, menininkus, 
aukštuomenės žmones ir lošėjus —- daugiausia rūpesčių suda- 
rančią Paryžiaus visuomenės dalį. Kiekvienas mielai išduoda 
kaimyno paslaptis. Apviltos aistros, įžeista savimeilė atriša lie- 
žuvį. Ydos, nusivylimas, kerštas - geriausi policijos agentai. Visi 
mano kolegos, kaip ir aš, gyvenime viskuo pasimėgavę, visko 
prisisotinę ir mėgstame dabar valdžią ir pinigus tik dėl pačių 
pinigų ir dėl pačios valdžios. Čia, - pridūrė jis, rodydamas į sa- 
vo šaltą grynomis sienomis kambarį, - liepsningiausias meilu- 
žis, kuris bet kur kitur įsižeidžia dėl menkiausios užuominos 
ir griebiasi špagos dėl vieno vienintelio žodelio, maldauja ma- 
ne sudėjęs rankas. Čia labiausiai išpuikęs prekijas, labiausiai 
pasipūtusi gražuolė, labiausiai išdidęs karys maldauja mane, 
verkdami iš pykčio ar sielvarto. Čia maldauja mane geriausias 
menininkas bei rašytojas, kurių vardams lemta išlikti ateinan- 
čioms kartoms. O štai čia, - tarė jis, bakstelėjęs sau pirštu į kaktą, 

- Čia yra svarstyklės, kuriomis sveriami viso Paryžiaus interesai 
ir palikimai. Na kaip, ar vis dar manote, kad ši balta kaukė, kuri 
taip dažnai stebino jus savo nejudrumu, negali išgyventi jokio 
džiaugsmo? - pasakė jis, prikišęs prie manęs savo blyškų, pini- 
gais atsiduodantį veidą. 

Namo grįžau apstulbęs. Šitas smulkus, išdžiūvęs seneliukas 
išaugo mano akyse. Jis virto fantastine figūra, aukso galios įsi- 
kūnijimu. Gyvenimas ir žmonės kėlė man siaubą. 

„Nejaugi viską lemia pinigai?“ - svarsčiau aš. 

Menu, ilgai negalėjau tą vakarą užmigti. Man visur aplink 
vaidenosi aukso krūvos. Iš minties nėjo gražioji grafienė. Gėdi- 
juosi prisipažinti, kad ji visiškai užtemdė kuklutės ir tyros mer- 
ginos paveikslą, merginos, kuriai buvo skirta likti nežinomai ir 
dirbti, tačiau rytą, dar neišsisklaidžius sapnams, prieš mieguis- 
tas mano akis išniro švelnioji Fani visu savo grožiu, ir aš ėmiau 
galvoti tik apie ją. 

— Gal išgersite stiklinę saldinto vandens? - pertraukė Dervilį 
vikontienė. 

— Mielai, — atsakė jis. 

— Tačiau aš nematau, ką bendro turi šita istorija su mumis, — 
pareiškė ponia de Granljė ir paskambino. 

- Šimts sardanapalų! - išsprūdo Derviliui jo įprastinis keiks- 
mas, - išsklaidysiu visus miegus panelei Kamilei, kai ji sužinos, 
kad visai neseniai jos laimė priklausė nuo tėtušio Gobseko; bet 
kadangi, būdamas aštuoniasdešimt devynerių metų, seniokas 

"pasimirė, ponas de Resto netrukus taps gražaus turto savinin- 
ku. Tuoj paaiškinsiu kaip. O Fani Malvo - jūs puikiai ją pažįs- 
tate. Tai mano žmona! 

— Mielas vaikinas kaip visada atviraširdis ir prisipažintų net 
dvidešimties liudininkų akivaizdoje! - tarė vikontienė. 

- Aš pasiruošęs tai paskelbti visam pasauliui, - atsakė advokatas. 

— Gerkite, gerkite, mielas Dervili. Matau, kad nebūsite gyve- 
nime niekuo kitu, kaip tik laimingiausiu ir geriausiu žmogumi. 

— Taigi jūs buvote Helderio gatvėje pas kažkokią grafienę, — 
įsiterpė į kalbą vikontienės brolis, staiga pakirdęs iš snaudulio. 
— Kas ten toliau atsitiko? 

— Praėjus kelioms dienoms po mano pokalbio su senuoju olan- 
du aš apgyniau diplomą, - toliau pasakojo Dervilis. - Gavau 
teisės mokslų licenciatą, o paskui - teisę advokatauti. Senasis 
šykštuolis ėmė dar labiau manimi pasitikėti. Kreipdavosi nemo- 
kamų patarimų kebliais reikalais, į kuriuos drąsiai leisdavosi, 
surinkes tikslius duomenis, nors kiekvienas teisininkas būtų lai- 
kęs juos nepatikimais. Tas žmogus, kurio niekas ir niekuo ne- 
galėjo paveikti, klausėsi mano patarimų su savotiška pagarba. 
Reikia pasakyti, kad jie jam visada į gera išeidavo. Pagaliau, iš- 
dirbęs advokato kontoroje trejus metus, buvau paskirtas vyres- 
niuoju klerku ir išsikrausčiau iš Grė gatvės, nes mano šefas, be 
šimto penkiasdešimt frankų mėnesinės algos, aprūpino mane 
dar maistu ir butu. Kokia tai buvo puiki diena man! Kai užėjau 
atsisveikinti su palūkininku, jis nepasakė man nė vieno drau- 
giško žodžio, nepareiškė nepasitenkinimo, net neprašė manęs jo 
lankyti; tik dėbtelėjo tuo savo keistu žvilgsniu, kuris tarytum 
rodė jį turint aiškiaregystės dovaną. Praėjus savaitei, sulaukiau 
buvusio kaimyno vizito; jis atsinešė gana painią bylą dėl turto 
nusavinimo ir nuo tos dienos ėmė lankytis nemokamų patarimų 
visai nesivaržydamas, tartum už pinigus. Antriesiems metams 
baigiantis, 1818-1819 metais, mano šefas, didelis lėbautojas ir 
švaistūnas, pateko į sunkią finansinę padėtį ir turėjo parduoti 
kontorą. Nors tais laikais advokato kontoros dar nebuvo verti- 
namos tokiomis fantastinėmis kainomis kaip šiandien, mano 
šefas už savąją paprašė tik šimto penkiasdešimt tūkstančių. 
Darbštus, išmanus, protingas žmogus būtų galėjęs padoriai gy- 
venti iš kontoros pajamų, per dešimt metų išsimokėti procen- 
tus ir skolą - reikėjo tik įsigyti pasitikėjimą. Bet aš, septintasis 
smulkaus Nuajono buržua vaikas, neturėjau nė kiauro skatiko 
ir, be tėtušio Gobseko, kito kapitalisto nepažinojau. Ambicingas 

troškimas ir nežinia koks vilties spindulys įkvėpė man drąsos 
kreiptis į Gobseką. Taigi kartą vakare aš lėtai nužingsniavau į 
Grė gatvę. Smarkiai man plakė širdis, kai pasibeldžiau į niūriojo 
namo duris. Prisiminiau visa, ką kadaise pasakojo senasis šykš- 
tuolis dar tais laikais, kai nė įsivaizduot negalėjau, kokia pašė- 
lusi baimė apima žmones prie šių durų slenksčio. O štai dabar 
aš prašysiu jį kaip daugelis kitų. „Bet ne, - nusprendžiau aš, - 
garbingas žmogus turi visuomet ir visur išlaikyti orumą. Že- 
mintis dėl turto neverta. Būsiu toks pat blaivus kaip ir jis.“ 

Kai aš išsikrausčiau, tėtušis Gobsekas išsinuomojo mano kam- 
barį, kad niekas šalimais neapsigyventų; liepė taip pat išpjauti 
duryse mažą grotuotą langelį; mane jis įsileido tik tada, kai at- 
pažino mano veidą. 

— Na kaip, - tarė jis savo saldžiu tevu balsu, - jūsų šefas par- 
duoda kontorą? 

- Iš kur jūs žinote? Apie tai jis kalbėjo tik su manimi. 

Senio lūpos pasitempė į šonus visai kaip teatro uždanga, ir 
šitą nebylią šypseną palydėjo ledinis žvilgsnis. Aš sumišau, o jis 
kiek palaukęs šaltai tarė: 

— Kitaip nebūčiau turėjęs laimės jus čia matyti. 

- Išklausykite mane, pone Gobsekai, - prabilau aš, stengda- 
masis kalbėti kuo ramiau, nors senis nenuleido nuo manes be- 
jausmių, vaiskiai blizgančių akių, kurios mane trikdė. 

Jis mostelėjo ranka, tarytum norėdamas pasakyti: „Kalbėkite!“ 

- Žinau, kad paveikti jus labai sunku. Todėl tuščiai negraž- 
byliausiu ir nesistengsiu pavaizduoti jums, kaip jaučiasi be- 
turtis klerkas, sudėjęs visas viltis į jus ir be jūsų neturįs šiame 
pasaulyje kitos širdies, kuriai rūpėtų jo ateitis. Duokime širdims 
ramybę. Piniginiai reikalai — tai piniginiai, čia nereikalingi senti- 
mentai kaip romanuose. Štai kokia padėtis. Mano šefui kontora 
duoda kasmet apie dvidešimt tūkstančių frankų pajamų; bet aš 
manau, kad patekusi į mano rankas ji duos iki keturiasdešim- 
ties tūkstančių. Jis nori už ją šimto penkiasdešimt tūkstančių 


28 


frankų. Kažkas man sako štai čia, - tariau aš, bakstelėjęs pirštu 
į kaktą, - kad jeigu jūs galėtumėte paskolinti reikalingą šiai kon- 
torai įsigyti sumą, per dešimt metų aš jums išsimokėčiau. 

— Čia tai kalba, - pasakė tėtušis Gobsekas, padavęs man ran- 
ką ir suspaudęs manąją. - Dar niekada nuo to laiko, kai užsiimu 
piniginiais reikalais, nė vienas žmogus nėra taip aiškiai išdėstęs 
man savo apsilankymo tikslo. O kokios garantijos? - paklausė 
jis, permetęs mane akimis nuo galvos iki kojų. - Jokių, - atsakė 
pats patylėjęs. - Kiek jums metų? 

— Po dešimties dienų sueis dvidešimt penkeri, - atsakiau. — 
Kitaip negalėčiau sudaryti sutarties. 

— Teisingai! 

— Nair kaip? 

— Pažiūrėsime. 

— Dievaži, tada nėra ko gaišti. Antraip atsiras konkurentų, 
pakels kainą. 

- Rytoj rytą atneškite man savo gimimo metrikų išrašą, tada 
pakalbėsime apie reikalą. Aš pagalvosiu. 

Rytą, aštuntą valandą, aš jau buvau pas senį. Jis paėmė mano 
dokumentus, užsidėjo akinius, atsikosėjo, nusispjovė, įsisupo į 
savo juodą apsiaustą ir perskaitė ištrauką iš merijos knygų nuo 
pirmo iki paskutinio žodžio. Paskui pavartė ją, žvilgtelėjo į ma- 
ne, dar kartą atsikosėjo, pasimuistė kėdėje ir tarė: 

— Na ką gi, bandysime reikalą tvarkyti. 

Aš krūptelėjau. 

- Paprastai aš skolinu iš penkiasdešimties, kartais šimto, dvie- 
jų šimtų ir penkių šimtų procentų. 

Nuo šių žodžių aš išbalau. 

- Bet vardan mūsų pažinties aš pasitenkinsiu dvylika su puse 
procentų... - Jis sudvejojo. - Na gerai, kaip iš jūsų, paskaičiuosiu 
trylika procentų. Ar tinka? 

— Tinka, - atsakiau aš. 

— Bet jei per daug, ginkitės, Grocijau". - Jis kartais juokais 

vadindavo mane Grocijumi. - Prašau iš jūsų trylikos procentų — 
toks jau mano amatas, o jūs apsigalvokite, ar galėsite tiek mo- 
kėti. Nemėgstu, kad žmonės tuoj su viskuo sutinka. Per daug? 

— Ne, - atsakiau. - Išsimokėsiu, tik reikės šiek tiek daugiau 
paprakaituoti. 

— Po šimts pypkių! - šūktelėjo jis, pašaipiai į mane šnairuoda- 
mas. - Klientai užmokės. 

— Ne, tetraukia mane velniai! - sušukau aš. - Pats užsimo- 
kėsiu. Geriau ranką duosiu nukirsti, negu imsiu žmonėms kailį 
lupti! 

— Labanakt! - pasakė tėtušis Gobsekas. 

— Bet honorarams yra nustatyta taksa, - pridūriau aš. 

— Taksos nėra transakcijoms, prolongacijoms, arbitražams. 
Galite imti tūkstantį frankų, net šešis tūkstančius, atsižvelgda- 
mas į bylos svarbumą, už derybas, važinėjimus, aktų surašymą, 
už visokius prašymus ir savo šnekalus teisme. Reikia mokėti 
tokių bylų susirasti. Aš rekomenduosiu jus kaip išmaniausią ir 
apsukriausią advokatą, prisiųsiu jums tiek šios rūšies bylų, kad 
jūsų kolegos sprogs iš pavydo. Mano bendrai - Verbrustas, Pal- 
ma, Žigonė - paves jums savo bylas dėl turto nusavinimo, o 
jiems tokių bylų gyvas galas! Taigi jūs turėsite dvigubą klien- 
tūrą: vieną perimsite su kontora, kitą jums parūpinsiu aš. Be- 
veik reikėtų paimti penkiolika procentų už tuos mano šimtą 
penkiasdešimt tūkstančių. 

— Tebūnie, bet nė vieno santimo daugiau, - atsakiau tvirtai 
kaip žmogus, iš kurio nieko daugiau neišpeši. 

Tėtušis Gobsekas sušvelnėjo ir, matyt, buvo patenkintas ma- 
nimi. 

— Už kontorą jūsų šefui sumokėsiu aš pats, - tarė jis, - kad 
įsigyčiau tvirtą privilegiją dėl įmokėtos sumos ir laidavimo. 

— O, apsirūpinkite kokiomis tik norite garantijomis. 

— Paskui jūs išduosite man penkiolika neužpildytų vekselių 
po dešimt tūkstančių frankų kiekvieną. 

— Gerai, su sąlyga, kad šita dviguba vertybė bus patvirtinta. 

— Ne! - suriko Gobsekas, pertraukdamas mane. —- Kodėl aš 
turiu labiau pasitikėti jumis negu jūs manimi? 

Aš nutylėjau. 

— O beto, kol aš gyvas, - pridūrė jis jau lipšniu tonu, - jūs ir 
toliau be jokio atlyginimo tvarkysite mano reikalus, gerai? 

- Gerai, su sąlyga, kad jokių išlaidų savais pinigais aš nepa- 
dengsiu. 

- Teisingai! - pasakė Gobsekas. - Beje, - pridūrė jis, sunkiai 
nutaisydamas lipšnią išraišką, - ar leisite man jus lankyti? 

— Visada džiaugsiuosi jus matydamas. 

- Taip, bet rytais bus nepatogu. Jūs būsite užsiėmęs savo rei- 
kalais, aš - savo. 

— Tai ateikite vakarais. 

— O ne! - gyvai atsakė jis. - Jums reikės lankytis salonuose, 
susitikinėti su savo klientais. O aš turiu savo draugus, mes ren- 
kamės vakarais kavinėje. 

„Draugus!“ - pagalvojau aš ir pasakiau: 

— Na, tai kodėl nesusitikti prie pietų stalo? 

— Puiku! - sutiko Gobsekas. — Po biržos, penktą valandą. Ką 
gi, ateisiu pas jus du kartus per savaitę: trečiadieniais ir šeš- 
tadieniais. Aptarsime reikalus kaip du bičiuliai. O, kartais aš 
būnu linksmai nusiteikęs! Pavaišinsite mane kurapkos sparne- 
liu, šampano taure, paplepėsime. Aš žinau daug istorijų, kurias 
šiandien jau galima pasakoti ir kurios jus išmokys pažinti žmo- 
nes, ypač moteris. 

— Kurapka ir šampanas bus. 

— Neimkite kvailioti, kitaip prarasite mano pasitikėjimą. 
Neįsimanykite per daug plačiai gyventi. Pasisamdykite seną 
tarnaitę, ir viskas. Ateidinėsiu pas jus pasiteirauti, kaip lai- 
kotės. Juk į jus aš būsiu įdėjęs kapitalą! Che, che! Juk reikės 
man žinoti, kaip jums sekasi. Na, tai ateikite šiandien vakare 
su savo šefu. 

— Leiskite paklausti, jei mano klausimas nepasirodys per 
daug nekuklus, - kreipiausi aš į seneliuką, kai priėjome prie du- 
rų, - kam visoje šitoje istorijoje prireikė mano metrikų? 

Johanas Esteras van Gobsekas gūžtelėjo pečiais, gudriai šyp- 
telėjo ir atsakė: 

— Koks tas jaunimas paikas! Įsidėmėkite, pone advokate, ir 
gerai įsikalkite į galvą, - kad jūsų paties kas neapstatytų, - kai 
žmogui dar nėra trijų dešimčių, tai jo teisingumas ir talentas yra 
savotiškas užstatas. O po trisdešimties žmogumi pasitikėti jau 
nebegalima. 

Ir jis uždarė duris. 

Po trijų mėnesių aš jau buvau advokatas. Netrukus turėjau 
laimės, ponia vikontiene, pradėti jūsų bylą dėl turto atgavimo. 
Laimėjau ją ir išgarsėjau. Nors Gobsekui mokėjau baisiai dide- 
lius procentus, bet nepraėjo nė penkeri metai, ir aš su juo atsi- 
teisiau. Vedžiau Fani Malvo, kurią iš visos širdies mylėjau. Pa- 
našus likimas, darbas ir sėkmė dar labiau sutvirtino mudviejų 
jausmus. Vienam jos dėdei, pralobusiam fermeriui, mirus, ji ga- 
vo septyniasdešimt tūkstančių frankų palikimo, šitie pinigai pa- 
dėjo man galutinai išsimokėti. Nuo tos dienos mane tebelydi 
laimė ir gerovė. Tad nekalbėkime daugiau apie mane, nes nieko 
nėra įkyresnio kaip laimingas žmogus. Grįžkime prie pagrin- 
dinių istorijos veikėjų. Praėjus metams po kontoros įsigijimo, 
draugai beveik jėga mane nusitempė į viengungių pobūvį. Ši- 
tuos pietus rengė vienas mano draugas, pralaimėjęs lažybas jau- 
nam vyrui, kuriuo tada labai žavėtasi salonuose. Ponas de Tra- 
jis, to meto dendžių pažiba, buvo labai garsus... 

— Betgi jis dar ir šiandien garsus, - pertraukė advokatą grafas 
de Bornas. - Niekas nemoka taip dėvėti frako, taip važiuoti pra- 
tėgiui sukinkytais arkliais kaip jis. O lošti kortomis, valgyti ir 
gerti niekas neįstengs žavingiau už Maksimą. Jis nusimano ir 
apie arklius, ir apie skrybėles, ir apie paveikslus. Visos moterys 
dėl jo iš galvos kraustosi. Jis praūžia kiekvienais metais apie 

šimtą tūkstančių frankų, tačiau niekas niekada nėra girdėjęs, 
kad jis turėtų kokią nuosavybę ar nors vieną rentos kuponą. Tai 
mūsų salonuose, buduaruose ir bulvaruose klajojančio riterio 
tipas, tai savotiška amtfibija, nes turi jis tiek pat vyriškų, kiek ir 
moteriškų bruožų. Grafas Maksimas de Trajis - keista būtybė: 
jis tinka viskam ir kartu niekam, žmonės jo bijo, bet ir niekina, 
jis žino viską, bet kartu yra didžiausias nemokša, gali lygiai taip 
pat padaryti gerą darbą kaip ir ryžtis nusikalsti, pasirodyti čia 
niekšas, čia kilniaširdis, tai Žmogus, veikiau susitepęs purvu 
negu apsitaškęs krauju, jį daugiau kankina bėdos negu sąžinės 
graužatis, galvą jam labiau kvaršina rūpestis, kaip geriau su- 
virškinti, negu mintys, jis dedasi apvaldytas aistrų, o iš tikrųjų 
yra viskam abejingas. Jis - žėrinti grandis, kuri galėtų sujungti 
katorgą ir aukštuomenę. Maksimas de Trajis — neeilinio proto 
žmogus, iš šitokių kartais išeina tokie kaip Mirabo, Pitas ar Ri- 
šeljė, bet dažniausiai tokie kaip grafas de Hornas, Fukjė-Tenvilis 
ir Kuanjaras.' 

— Tai va, - prašneko vėl Dervilis, išklausęs vikontienės bro- 
lio, - apie šitą Žmogų man dažnai pasakodavo vienas mano 
klientas, vargšas tėtušis Gorijo, bet aš jau keletą kartų, susitikęs 
grafą salonuose, išvengiau pavojingos garbės su juo susipažinti. 
Tačiau šį sykį bičiulis taip užsispyręs kvietė į savo rengiamą 
pobūvį, kad negalėjau atsisakyti, kitaip mane būtų apšaukę 
šventeiva. Jums sunku, ponia, įsivaizduoti, kas tai yra viengun- 
gių pietūs, įmantrūs ir prašmatnūs kaip reta. Šitokią prabangą 
sau leidžia šykštuolis, kai vieną gražią dieną lengvapėdiškai įsi- 
geidžia pasišvaistyti pinigais. Įeini, ir tave apstulbina nuostabiai 
dengtas tvarkingas stalas: žėri sidabras, krištolas, akį veria da- 
mastinė staltiesė. Čia žydėte žydi gyvenimas: jauni vyrai žavūs, 
šypsosi, kalba tyliai, atrodo lyg jaunamartės, viskas aplink juos 
skaistu. O dviem valandom praslinkus - sakytum mūšio laukas 
po kautynių: stiklų šukės, suglamžytos, sutryptos servetėlės, 
lėkštėse apkramsnoti valgiai, į kuriuos net šleikštu pažiūrėti; 

riksmas toks, kad sprogsta galva, aidi juokais keliami tostai, žai- 
buoja epigramos ir neskanus sąmojis; veidai išraudę, akys dega, 
bet nieko nebesako, užtat nenorom išsprūdusios paslaptys pa- 
sako viską. Triukšmas kaip pragare: vienas daužo butelius, kitas 
traukia dainą; trečias kviečia draugą į dvikovą, kiti bučiuojasi 
arba mušasi; tvyro baisus tvaikas, tartum būtų susimaišę šimtai 
kvapų, ir girdisi staugsmas, tartum šauktų šimtai balsų; niekas 
nebesižino nei ką valgo, nei ką geria, nei ką kalba; vieni sėdi pa- 
niurę, kiti kažką vapalioja; o ten, žiūrėk, koks maniakas vis kar- 
toja tą patį žodį, sakytumei įsiūbuotas varpas; kai kas susimano 
padaryti tvarką šitoje maišatyje, o protingiausias siūlo pradėti 
orgijas. Įėjęs čia blaivus žmogus tikrai manytų patekęs į bakcha- 
nalijas. Tai šitokiame sąmyšyje ponas de Trajis pabandė man įsi- 
teikti. Dar nebuvau visiškai pametęs proto ir stengiausi būti bud- 
rus. O jis dėjosi gerokai įgėręs, nors buvo blaivus ir galvojo tik 
apie savo reikalus. Išties nežinau, kaip tat įvyko, bet jis mane 
visiškai pakerėjo, ir apie devintą valandą vakaro, išeidamas iš 
Grinjono svetainės, aš pažadėjau nuvesti jį rytojaus rytą pas tėtušį 
Gobseką. Šito auksaburnio kalboje lyg per stebuklą pynėsi žo- 
džiai: garbė, dorybė, grafienė, padori moteris, nelaimė. Kai kitą 
rytą pabudęs norėjau prisiminti, ką vakar veikiau, sunkiai tepa- 
vyko suregzti mintis. Pagaliau man pasidingojo, kad kažkurio 
mano kliento dukteriai gresia pavojus, ji gali prarasti gerą vardą, 
vyro pagarbą ir meilę, jeigu jai nepavyks šį rytą gauti penkias- 
dešimt tūkstančių frankų. Čia buvo įmaišytos ir kažkokios kortų 
skolos, ir sąskaitos račiui už karietas, ir dar nežinau kokiu būdu 
prarasti pinigai. Mano vakarykštis įžymusis stalo draugas užtik- 
rino, kad ta dama labai turtinga ir, taupiai gyvendama, per 
kelerius metus išlyginsianti šitą savo turtui padarytą žalą. Ir tik 
dabar aš susiprotėjau, kodėl mano draugas taip įsikibo į mane. 
Gėda, tačiau turiu prisipažinti, jog man nė į galvą neatėjo, kad ir 
pačiam tėtušiui Gobsekui buvo svarbu susitaikyti su tuo den- 
džiu. Man dar besirengiant, į kambarį įėjo ponas de Trajis. 

— Pone grafe, - tariau jam po įprastinių pasisveikinimo cere- 
monijų, - nežinau, kam jums reikia, kad nuvesčiau jus pas van 
Gobseką; juk tai mandagiausias ir nepavojingiausias iš visų ka- 
pitalistų. Jis paskolins jums pinigų, jei turės, arba, tikriau pasa- 
kius, jei pateiksite jam pakankamai garantijų. 

— Jokiu būdu neketinu, pone Dervili, - atsakė jis, - versti pa- 
daryti šią paslaugą, nors jūs man vakar ir pažadėjote. 

„Šimts sardanapalų! - pagalvojau aš. - Nejaugi leisiu šitam 
žmogui galvoti, kad netesiu duoto žodžio?“ 

— Vakar turėjau garbės paaiškinti jums, — kalbėjo toliau gra- 
fas, - kad aš labai ne laiku susipykau su tėtušiu Gobseku. O ka- 
dangi Paryžiuje beveik tik jis vienas gali pirmąją naujo mėnesio 
dieną pakloti ant stalo čia pat šimtą tūkstančių, aš ir paprašiau 
jus sutaikyti mane su juo. Bet nebekalbėkime apie tai... 

Ponas de Trajis žvilgtelėjo į mane su mandagiai užgaulia vei- 
do išraiška ir buvo beišeinąs. 

— Esu pasiruošęs važiuoti su jumis, - tariau aš. 

Kai atvažiavome į Grė gatvę, jaunasis dabita ėmė dairytis ap- 
linkui taip įdėmiai ir neramiai, kad aš nustebau. Jo veidas čia 
mėlo, čia raudo, čia gelto, o ant kaktos jam iššoko keli prakaito 
lašai, kai pamatė Gobseko namo duris. Mums belipant iš kabrio- 
leto, į Grė gatvę įsuko fiakras. Akylas kaip sakalas jaunasis vy- 
ras iš karto pastebėjo jame susigūžusią moterį. Jo veidą nutvies- 
kė beveik laukinis džiaugsmas. Jis šūktelėjo pro šalį einantį ber- 
niūkštį ir padavė jam palaikyti savo arklį. Užlipome laiptais ir 
įėjome pas senąjį palūkininką. 

— Pone Gobsekai, - kreipiausi į jį, - atvedžiau pas jus vieną 
artimiausių draugų (kuriuo nepasitikiu kaip velniu, - šnabž- 
telėjau seniui į ausį). Manau, kad mano prašomas parodysite 
jam palankumo (už įprastinius nuošimčius) ir išgelbėsite iš bė- 
dos (jeigu jums tai paranku). 

Ponas de Trajis nusilenkė palūkininkui, atsisėdo, pasiruošęs 
klausyti, ir nutaisė tokią meilią ir įteiklią dvariškio pozą, kad 

būtų sužavėjęs kiekvieną; bet mano Gobsekas sėdėjo kėdėje prie 
židinio sustingęs ir abejingas. Šią valandėlę jis buvo panašus į 
Voltero statulą Prancūzų teatro peristilyje temstant; lyg atsa- 
kydamas į pasveikinimą, lengvai kilstelėjo savo apšepusią ke- 
purę, kurios niekada nenusiimdavo nuo galvos. Kai švystelėjo 
geltono jo kiaušo ruoželis, man galutinai pasirodė, kad šitas 
žmogus — marmurinė statula. 

- Pinigų aš turiu tik savo klientams, - pasakė jis. 

— Tai jūs labai pykstate, kad aš kitur, o ne pas jus teikiausi 
nusigyventi? — nusijuokė grafas. 

— Nusigyventi? - ironiškai pakartojo Gobsekas. 

- Jūs norite pasakyti, kad negali nusigyventi žmogus, kuris 
nieko neturi? Bet kirskime lažybų, kad nerasite Paryžiuje žmo- 
gaus su gražesniu kapitalu negu šis, - sušuko dabita ir atsikėlęs 
apsisuko ant kulnų. 

Šitai beveik rimtai išdaigai nebuvo lemta Gobseką paveikti. 

- Juk mano artimiausi draugai tokie žmonės kaip Ronkerolis, 
de Marsė, Frankesini, abudu Vandenesai, Ažiuda-Pinto, - žo- 
džiu, visi madingiausieji Paryžiaus jaunuoliai. Aš vieno kuni- 
gaikščio ir ambasadoriaus, kuriuos jūs gerai pažįstate, nuola- 
tinis partneris prie kortų stalo. Aš renku pajamas Londone, 
Karlsbade, Badene, Bate. Ar tai ne nuostabiausia gamybos šaka? 

— Tiesa. | 

- Jūs elgiatės su manimi lyg su kempine, po šimts pypkių! 
Leidžiate man pripampti aukštojoje draugijoje, o paskui, kai 
užeina striukė, išspaudžiate mane; bet ir jus mirtis kaip kem- 
pinę išspaus. 

— Galimas daiktas! 

- Jei ne švaistūnai, ką jūs veiktumėte? Mudu su jumis - kūnas 
ir siela. 

— Teisingai. 

— Na, tai duokite šen ranką, senasis tėtuši Gobsekai, ir būkite 
kilniaširdis, jei tai, ką sakau, yra tiesa, teisinga ir galima. 

— Atėjote pas mane todėl, - šaltai prabilo palūkininkas, - kad 
Žirarui, Palma, Verbrustui ir Žigonė jau per gerklę eina jūsų 
vekseliai, jie siūlo juos visiems su penkiasdešimt procentų nuos- 
toliu, o kadangi davę jums tėra greičiausiai tik pusę vekselio 
vertės, tai jūsų vekseliai neverti nė dvidešimt penkių procentų... 
Mano pagarba! Bet argi galiu aš padoriai skolinti, kad ir vieną 
su žmogui, - kalbėjo Gobsekas, - kuris turi trisdešimt tūkstan- 
čių frankų skolų, o kišenėje nė kiauro skatiko? Užvakar po- 
būvyje pas baroną Nusingeną jūs pralošėte dešimt tūkstančių 
frankų. 

— Gerbiamasis, - atšovė grafas, su neįtikimu begėdiškumu 
permetęs akimis senį nuo galvos iki kojų, - mano reikalai jūsų 
nekliūva. Kol skolai laikas nesuėjo, škola - ne skola! 

— Teisybė. 

— Mano vekseliai bus apmokėti! 

— Galimas daiktas! 

— O dabar klausimas toks - ar mano siūlomos garantijos bus 
jums pakankamos sumai, kurią noriu iš jūsų gauti? 

— Teisingai. 

Kambaryje pasigirdo prie durų sustojančio fiakro bildesys. 

— Einu ir tuoj atnešiu jums vieną daiktą, kuris, man rodos, 
turės jus patenkinti, - sušuko jaunasis dabita. 

— Ak sūnau, - šūktelėjo Gobsekas, skolininkui išėjus; jis pašo- 
ko nuo kėdės ir ištiesė į mane rankas, lyg norėdamas apglėbti. — 
Jeigu jis duos vertingą užstatą, tu būsi išgelbėjęs man gyvybę! 
Kitaip man būtų galas buvęs. Verbrustas ir Žigonė sugalvojo 
iškrėsti man pokštą. Bet tavo dėka aš pats skaniai šį vakarą iš jų 
pasijuoksiu. | 

Senio džiaugsmas kėlė savotišką šiurpą. Tik tą vienintelį kar- 
tą jis ir teparodė man savo jausmus. Šis džiaugsmas truko aki- 
mirką, bet niekados neišdils man iš atminties. 

— Būkite malonus ir pasilikite čia, - pridūrė Gobsekas. - Nors 
turiu ginklą ir neabejoju dėl savo rankos taiklumo kaip žmogus, 

kuriam teko kadaise tigrus medžioti ir ant laivo denio galuotis, 
kai reikėjo nugalėti arba mirti, - tačiau šituo elegantišku suk- 
čiumi aš nepasitikiu. 

Jis grįžo prie rašomojo stalo ir atsisėdo į krėslą. Jo veidas vėl 
išblyško ir sustingo. 

— A! -atsigręžė jis į mane. - Jūs tikriausiai pamatysite gražuo- 
lę, apie kurią jums kadaise pasakojau. Girdžiu koridoriuje aris- 
tokratiškus žingsnelius. 

Iš tikrųjų jaunasis dabita sugrįžo, vedinas moterimi; supra- 
tau, kad tai ta pati grafienė, kurios miegamąjį man buvo kadaise 
apsakęs Gobsekas, viena iš dviejų tėtušio Gorijo dukterų. Gra- 
fienė manęs iš pradžių nepastebėjo, nes aš stovėjau lango nišoje 
ir žiūrėjau į gatvę. Įžengusi į drėgną ir tamsų palūkininko kam- 
barį, ji nepatikliai pažvelgė į Maksimą. Ši moteris buvo tokia 
graži, jog man pasidarė jos gaila, nors ir žinojau jos nusižen- 
gimus. Širdį jai gniaužė kraupus nuogąastis, kilnius, išdidžius 
veido bruožus buvo iškreipęs mėšlungis, kad ir kaip ji stengėsi 
tatai nuslėpti. Jaunasis vyras buvo virtęs jos piktuoju genijumi. 
Gėrėjausi Gobseku, kuris prieš ketverius metus iš pirmojo vek- 
selio atspėjo šių dviejų žmonių likimą. 

„Tas pabaisa angelo veidu, - pagalvojau aš, - matyt, ją valdo 
: visais įmanomais būdais: tuštybe, pavydu, kūniškais malonu- 
mais, aukštuomenės vilionėmis.“ 

— Net ir šios moters dorybės, - sušuko vikontienė, - tapo jo 
ginklais. Jis privertė ją lieti pasiaukojimo ašaras, sugebėjo už- 
degti jos širdyje mūsų lyčiai įgimtą didžiadvasiškumą, piktnau- 
džiavo jos meile ir labai brangiai pardavinėjo jai nusikalstamus 
džiaugsmus. 

- Turiu jums prisipažinti, - tarė Dervilis, nesupratęs, ką ženk- 
lais jam nori pasakyti vikontienė, - aš nesigraudinau dėl šitos 
nelaimingos būtybės likimo, būtybės, tokios žavios žmonių aky- 
se, bet tokios pasibaisėtinos tiems, kurie gebėjo skaityti, kas de- 
dasi jos širdyje; ne, man buvo kraupu žiūrėti į jos žudiką, tą jauną, 

į angelą panašų vyrą su tokia tauria kakta, tokiomis žydinčiomis 
lūpomis, tokia meilia šypsena ir tokiais baltais dantimis. Jie sto- 
vėjo abu šią akimirką prieš savo teisėją, o jis apžiūrinėjo juos, kaip 
turbūt stebėjo du kankinamus maurus giliuose šventosios ink- 
vizicijos požemiuose senas šešiolikto amžiaus dominikonas. 

— Ar galėčiau gauti štai už šituos briliantus visą jų vertę ir 
pasilaikyti teisę juos išpirkti? - drebančiu balsu prabilo grafienė 
ir padavė Gobsekui dėžutę su brangenybėmis. 

— Žinoma, ponia, - įsikišau aš į kalbą ir išėjau iš lango nišos. 

Grafienė pažiūrėjo į mane, atpažinusi krūptelėjo ir sviedė man 
žvilgsnį, kuris visomis pasaulio kalbomis reiškia: „Tylėkite!“ 

— Šitokį sandėrį mes, juristai, vadiname pardavimu su teise 
atpirkti, pagal šią sutartį kilnojamą ar nekilnojamą turtą galima 
perleisti kitam asmeniui, ir po tam tikro laiko, pasibaigus ter- 
minui, užstatytos vertybės grįžta savininko nuosavybėn, įmo- 
kėjus už jas sulygtą sumą. 

Grafienė lengviau atsikvėpė. Grafas Maksimas apsiblausė, jis 
puikiai numanė, kad palūkininkas pasiūlys mažesnę sumą, nes 
briliantai - nepastovi vertybė. Gobsekas, nesujudėjęs per tą lai- 
ką, pačiupo savo didinamąjį stiklą ir tylėdamas ėmė apžiūrinėti 
briliantus. Nors pragyvenčiau šimtą metų, niekados neužmiršiu 
jo veido išraiškos. Išblyškę jo skruostai nusidažė raudoniu; akys 
užsidegė nežemiška ugnimi, tarytum jose būtų atsimušęs bri- 
liantų žvilgėjimas. Jis atsistojo, priėjo prie lango ir brangakme- 
nius prisikišo priė savo bedantės burnos taip arti, lyg būtų norė- 
jęs juos praryti. Kažką neaiškiai vapėdamas kilnojo apyrankes, 
auskarus, vėrinius, diademas, apžiūrinėjo juos dienos šviesoje, 
norėdamas įvertinti jų skaidrumą, baltumą ir gludą. Jis ėmė juos 
iš dėžutės, dėjo atgal, vėl ėmė, vartė, kad jie sužėrėtų visomis 
savo ugnimis. Atrodė jis šią akimirką greičiau vaikas negu se- 
nis, arba, tikriau sakant, ir vaikas, ir senis kartu. 

— Gražūs briliantai! Prieš revoliuciją tokie būtų kainavę tris 
šimtus tūkstančių frankų. Koks jų skaidrumas! Tikriausi Azijos 

deimantai - iš Golkondos ar Visapuro. Ar žinote, kiek jie verti? 
Ne, ne. Visame Paryžiuje tik Gobsekas vienas gali juos įvertinti. 
Imperijos laikais dar būtų reikėję dviejų šimtų tūkstančių fran- 
kų ir daugiau, norint įsigyti tokius papuošalus. - Čia jis su ap- 
maudu mostelėjo ranka ir pridūrė: - O šiandien briliantų vertė 
diena iš dienos krinta. Pasirašius taikos sutartį, Brazilija užvertė 
mūsų rinką savo briliantais, jie ne tokie balti kaip indiškieji. Mo- 
terys dabar puošiasi briliantais tik eidamos į karaliaus rūmus. 
Ponia ten taip pat lankotės? 

Tardamas tuos baisingus žodžius, jis su neapsakomu pasi- 
mėgavimu apžiūrinėjo briliantus vieną po kito. 

- Šitame jokios dėmelės, - murmėjo jis, - o štai čia dėmelė. O 
čia krislelis. Šitas puikus! 

Jo blyškus veidas buvo nutviekstas žėrinčių briliantų švitesio 
ir manding panašus į senus pažaliavusius veidrodžius provin- 
cijos užeigos namuose: jie sugeria šviesos atspindžius, bet neat- 
muša jų, o keleiviui, kuriam dar užtenka drąsos žvilgtelėti į 
juos, parodo apopleksijos ištikto žmogaus veidą. 

— Na, tai kaip? - paklausė grafas, tapštelėjęs Gobsekui per 
petį. 

Senasis vaikas krūptelėjo. Liovėsi domėjęsis savo žaisliukais, 
padėjo juos ant rašomojo stalo, atsisėdo į krėslą ir vėl tapo pa- 
lūkininku, kietu, šaltu ir glotniu kaip marmuro kolona. 

— Kiek jums reikia? 

— Šimto tūkstančių frankų. Trejiems metams, - atsakė grafas. 

— Galima! - burbtelėjo Gobsekas ir išsitraukė iš raudonme- 
džio dėžutės svarstykles, neįkainojamas dėl savo tikslumo, - tai 
buvo jo brangenybės! Briliantus jis pasvėrė, o įtvarų svorį nu- 
statė iš akies (tik vienas Dievas žino kaip tiksliai!). Šios ope- 
racijos metu palūkininko veidas tai nušvisdavo džiaugsmu, tai 
vėl surimtėdavo. Grafienė sėdėjo tartum suakmenėjusi, ir aš 
jaučiau jai pagarbą už šį išgyvenimą: man rodėsi, kad ji mato, į 
kokią gilią bedugnę krinta. Vadinasi, šitos moters sąžinė dar 

nebuvo užsnūdusi, ir galbūt užteko mažytės pastangos, 
gailestingai ištiestos rankos jai išgelbėti. Aš pabandžiau. 

— Šitie briliantai jūsų, ponia? - paklausiau garsiai. 

— Taip, - atsakė ji, išdidžiai pažvelgdama į mane. 

— Rašykite pardavimo sutartį su teise atpirkti, plepy! - pasakė 
Gobsekas ir, pakilęs iš krėslo, parodė man į savo vietą už rašo- 
mojo stalo. 

- Jūs tikriausiai ištekėjusi, ponia? - vėl paklausiau aš. 

Grafienė skubiai linktelėjo galvą. 

— Aš nerašysiu akto! - sušukau. 

— Kodėl? - paklausė Gobsekas. 

— Kodėl? - pakartojau aš ir, nusitempęs senį į lango nišą, pus- 
balsiu pasakiau jam: - Ištekėjusi moteris be vyro sutikimo negali 
disponuoti savo turtu, todėl šis aktas negalios, o jūs net nega- 
lėsite pasiteisinti nežinojęs šio fakto, nes pats aktas bylos apie 
tai. Turėsite grąžinti užstatytus briliantus, nes akte bus apra- 
šytas jų svoris, vertė ir gluda. 

Gobsekas linktelėjo galvą, nutraukdamas mano kalbą, ir atsi- 
gręžė į abu nusikaltėlius. 

— Jo tiesa, - tarė jis. - Padėtis keičiasi. Duodu aštuoniasdešimt 
tūkstančių frankų grynais, o jūs paliekate man briliantus! - pri- 
dūrė dusliu tęvu balsu. - Kai kalbama apie kilnojamą turtą, nuo- 
savybė geriau už bet kokį aktą. 

- Bet juk... - buvo bešokąs jaunasis dabita. 

— Kaip norite, - atsakė Gobsekas ir atidavė dėžutę grafienei, — 
per daug rizikuoti negaliu. 

— Geriau pulkite vyrui į kojas, - sušnabždėjau aš grafienei į ausį. 

Palūkininkas tikriausiai iš mano lūpų suprato, ką pasakiau, 
ir šaltai pažvelgė į mane. 

Jaunasis dabita pamėlo. Grafienė aiškiai dvejojo, Maksimas 
de Trajis priėjo prie jos ir, nors kalbėjo labai tyliai, nugirdau, 
kaip jis pasakė: „Sudie, brangioji Anastazi, būk laiminga! O 
aš... rytoj jau manęs nekankins jokie rūpesčiai.“ 

— Pone, - šūktelėjo jaunoji moteris, atsigręžusi į Gobseką, — 
sutinku su jūsų sąlygomis. 

— Nair gerai, - tarė senis. - Bet jus nelengva prakalbinti, gra- 
žuole. 

Jis pasirašė banko čekį penkiasdešimčiai tūkstančių frankų ir 
padavė grafienei. 

— O dabar, - tarė jis su šypsena, iš tikrųjų panašia į Voltero, — 
likusią sumą - trisdešimt tūkstančių frankų, aš išmokėsiu jums 
vekseliais, jų vertės jūs tikrai nedrįsit užginčyti. Tai grynų gry- 
niausias auksas. Ponas grafas ką tik sakėte: „Mano vekseliai bus 
apmokėti!“ - pridūrė jis ir padavė grafienei vekselius su grafo 
parašu, protestuotus vakar vieno Gobseko bendro ir greičiau- 
siai pirktus iš jo pusvelčiui. 

Jaunasis dabita kažką suriaumojo, bet aiškiai pasigirdo tik 
žodžiai: „Senas sukčius!“ 

Tėtušis Gobsekas nė nemirktelėjo, ištraukė iš dėklo porą pis- 
toletų ir šaltai pasakė: 

— Būdamas įžeistoji pusė, aš šausiu pirmas. 

— Maksimai, jūs privalote atsiprašyti poną, - švelniu balsu 
šūktelėjo grafienė, visa drebėdama. 

— Nenorėjau jūsų įžeisti, - sumikčiojo de Trajis. 

- Žinau, - ramiai atsakė Gobsekas. - Jūs tik norėjote neap- 
mokėti savo vekselių. 

Grafienė pakilo, atsisveikino ir išbėgo, matyt, apimta baisiau- 
sio siaubo. Ponas de Trajis norom nenorom turėjo išeiti su ja, bet 
prieš pasišalindamas pasakė: 

— Jeigu prasitarsite, ponai, bus pralietas jūsų arba mano 
kraujas. 

— Amen, - atsakė Gobsekas ir paslėpė pistoletus. - Jeigu kas 
rizikuoja savo krauju, mielasis, tai visų pirma turi jo turėti, o 
tavo gyslomis teka ne kraujas, bet purvas. 

Kai durys užsitrenkė ir abu ekipažai nudardėjo, Gobsekas 
atsistojo ir pasišokčiodamas ėmė kartoti: 

- Briliantai mano! Briliantai mano! Nuostabieji briliantai ma- 
no! Kokie briliantai! Ir kaip pigiai atiteko. Aha! Verbrustai ir 
Žigonė, ketinote pričiupti tėtušį Gobseką! Ego sum papa!“ Galiu 
jus visus pamokyti! Už vekselius atsiėmiau iki paskutinio su! 
Kokios kvailos bus jų fizionomijos, kai šį vakarą, tarp dviejų 
domino partijų, papasakosiu jiems visą istoriją! 

Šitas kraupus džiaugsmas, šitas laukinio žiaurumas, pasičiu- 
pus kelis blizgančius akmenėlius, nupurtė mane šiurpu. Apstul- 
bau ir netekau žado. 

— Ak, tai tu dar čia, sūneli, - tarė jis. - Papietausime kartu. 
Pasilinksminsime pas tave, nes aš namų ūkio nevedu. O visi tie 
restoranai su savo mirkalais, padažais ir vynais nunuodytų patį 
velnią. 

Pamatęs mano veidą, jis staiga atitoko ir vėl tapo šaltas ir be- 
jausmis. 

— Jums šito nesuprasti, - tarė senis ir, atsisėdęs į savo vietą 
prie židinio, užstatė ant šildytuvo skardinį prikaistuvį su pienu. 

— Gal papusryčiausite su manimi? - paklausė jis. - Dviem, aš 
manau, užteks. 

— Ne, ačiū, - atsakiau, - aš pusryčiauju tik dvyliktą valandą. 

Šią akimirką koridoriuje pasigirdo kažkieno skubrūs žings- 
niai. Nepažįstamasis sustojo prie Gobseko durų ir keliskart su 
įsiūčiu pasibeldė. Palūkininkas priėjo prie durų ir, pažiūrėjęs 
pro langelį, atidarė. Į kambarį įžengė kokių trisdešimt penkerių 
metų vyriškis, kuris jam pasirodė nepavojingas, nors ir labai 
piktai beldėsi. Žmogus buvo apsirengęs paprastai ir savo išvaiz- 
da labai panėšėjo į velionį kunigaikštį de Rišeljė. Tai buvo gra- 
fienės vyras, kurį jūs, be abejo, pažinojote. Jo povyza, atleiskite, 
kad šitą pabrėžiu, buvo aristokratiška, kokia esti valstybės vyrų, 
kilusių iš jūsų priemiesčio. 

- Iš čia ką tik išėjo mano žmona? - kreipėsi jis į Gobseką, kuris 
jau atrodė visiškai nurimęs. 

— Galimas daiktas. 

- Jūs, gerbiamasis, matyt, manęs nesupratote? 

— Neturiu garbės pažinoti jūsų žmonos, - atsakė lupikautojas. 
- Šį rytą pas mane lankėsi daug Žmonių: moterų, vyrų, merginų, 
panašių į jaunuolius, ir jaunuolių, panašių į merginas. Man iš 
tiesų būtų sunku... 

— Liaukitės juokavęs, kalbu apie moterį, kuri ką tik iš jūsų 
išėjo. 

- Iš kur aš galiu žinoti, ar ši dama jūsų žmona? - tarė palū- 
kininkas. - Niekad neturėjau laimės su jumis susitikti. 

— Apsirinkate, pone Gobsekai, - pasakė grafas su geliančia 
ironija. - Vieną rytą mes esame susitikę mano žmonos miega- 
majame. Jūs buvote atėjęs pinigų už jos pasirašytą vekselį, pagal 
kurį ji jokių pinigų nebuvo gavusi. 

— Ne mano reikalas teirautis, kokiomis vertybėmis jai buvo 
už jį sumokėta, - atsakė Gobsekas, pašaipiu žvilgsniu šaudamas 
į grafą. - Diskontavau jos vekselį, atsiskaitydamas su vienu ma- 
no kolegų. Be to, gerbiamasis, - ramiai ir neskubėdamas pridūrė 
Gobsekas ir įsipylė į pieną kavos, - leiskite pareikšti, kad aš la- 
bai abejoju, ar turite teisę mano bute man sakyti pamokslus. Esu 
pilnametis nuo pereito šimtmečio šešiasdešimt pirmųjų metų. 

- Jūs ką tik iš mano žmonos labai žema kaina nupirkote bri- 
liantus, mūsų šeimos brangenybes, kurie jai nepriklauso. 

-— Nelaikau savo pareiga atskleisti savo piniginių reikalų pas- 
laptis, tačiau pasakysiu jums, pone grafe, kad jei ponia grafienė 
ir paėmė, jūsų neatsiklaususi, brangenybes, turėjote raštiškai 
įspėti visus juvelyrus, kad jie jų nepirktų, juk grafienė galėjo 
parduoti jas dalimis. 

- Jūs pažinote mano žmoną! 

— Taip. 

— Ji negali be vyro sutikimo imtis jokios veiklos. 

— Galimas daiktas. 

- Ji neturėjo teisės parduoti šitų briliantų... 

— Teisingai. 


— Na, tai kaip, pone?.. 

— O taip, pone grafe, aš jūsų žmoną pažįstu, sutinku, kad ji 
priklauso nuo savo vyro, priklauso ir nuo daugelio kitų; bet — 
aš - nepažįstu - jūsų - briliantų. Jeigu ponia grafienė pasiraši- 
nėja vekselius, ji, matyt, gali ir prekiauti, pirkti briliantus ar imti 
juos komisan ir paskui parduoti, šitaip esti! 

— Sudie! - šūktelėjo grafas, pabalęs iš pykčio. - Yra dar teismas! 

— Teisingai! 

— Štai šitas ponas, - parodė grafas į mane, - paliudys apie 
pardavimą. 

— Galimas daiktas. 

Grafas buvo beišeinąs. Staiga, supratęs reikalo svarbą, įsiter- 
piau tarp kovojančių šalių. 

— Pone grafe, - tariau aš, - jūsų teisybė, bet ir ponas Gobsekas 
nekaltas. Jūs negalite traukti atsakomybėn pirkėjo, neįpainiojęs 
į bylą savo Žmonos, o šita byla suterš ne jos vienos vardą. Aš 
advokatas ir, kaip oficialus asmuo, bet dar labiau kaip sąžinin- 
gas Žmogus, jaučiu pareigą patvirtinti, kad briliantus, apie ku- 
riuos kalbate, ponas Gobsekas iš tikrųjų pirko mano akivaiz- 
doje, tačiau, manau, jūs klystumėte, jeigu ketintumėte paneigti 
šito pardavimo teisėtumą, nes minimų daiktų tapatybę sunku 
nustatyti. Vadovaujantis natūralia teise, jūs laimėtumėte, vado- 
vaujantis įstatymu - praloštumėte. Ponas Gobsekas - sąžiningas 
žmogus ir neneigs, kad pirkdamas šituos briliantus pasipelnė, 
juoba kad ir aš, pareigos ir sąžinės balso verčiamas, šitai pripa- 
žįstu. Bet jeigu jūs keltumėte bylą, pone grafe, sunku pasakyti, 
kuo ji baigtųsi. Taigi siūlau jums tartis su ponu Gobseku ge- 
ruoju. Jis gali teisme įrodyti savo sąžiningumą, o jūs vis tiek tu- 
rėsite grąžinti pinigus, kuriuos jis už juos sumokėjo. Tepabūnie 
jūsų briliantai užstatyti pas jį septynis aštuonis mėnesius, o gal 
net metus, per tą laiką jūs įstengsite grąžinti ponios grafienės 
pasiskolintą sumą. Nebent norėtumėte geriau išpirkti juos šian- 
dien, davęs reikiamas garantijas? 

Palūkininkas vilgė duoną puodelyje ir visiškai abejingas val- 
gė, bet nugirdęs žodžius: „tartis geruoju“, žvilgtelėjo į mane, 
tartum sakydamas: „Šaunuolis! Matai, kaip jam pravertė mano 
pamokos.“ Aš savo ruožtu reikšmingai pasižiūrėjau į jį, ir jis 
puikiai mane suprato. Reikalas buvo labai abejotinas, nešvarus; 
reikėjo kuo skubiau tartis geruoju. Gobsekas nebūtų galėjęs išsi- 
ginti teisme, aš būčiau turėjęs sakyti teisybę. Grafas padėkojo 
man prielankia šypsena. Po ilgai trukusių derybų, kurių metu 
Gobseko apsukrumas ir gobšumas būtų išmušęs iš vėžių bet ko- 
kio diplomatų suvažiavimo dalyvius, surašiau aktą, kur grafas 
pripažino gavęs iš palūkininko aštuoniasdešimt penkis tūkstan- 
čius frankų, įskaičius į šią sumą ir procentus, o Gobsekas įsipa- 
reigojo, šią sumą gavęs, briliantus grąžinti grafui. 

— Na, ir švaisto pinigus! - šūktelėjo grafienės vyras, pasira- 
šydamas aktą. - Kaip nutiesti tiltą per šią bedugnę? 

— Ar daug vaikų turite, pone grafe? - rimtai paklausė Gob- 
sekas. 

Išgirdęs šį klausimą, grafas krūptelėjo, tarsi palūkininkas, lyg 
tas išmanus gydytojas, būtų staiga pataikęs į patį ligos židinį. Jis 
nieko neatsakė. 

- Taip, taip, - pasakė Gobsekas, supratęs šią skausmingą ty- 
lą, - atmintinai žinau jūsų istoriją. Šita moteris - demonas, o jūs 
galbūt ją tebemylite; suprantu, nes ji net mane paveikė. Jūs gal- 
būt norėtumėte išgelbėti savo turtą, palikti jį vienam ar dviem 
savo vaikams. Na tai štai! Pulkite į aukštuomenės gyvenimo ver- 
petą, loškite, švaistykite savo turtą ir dažniau lankykitės pas Gob- 
seką. Žmonės sakys, kad aš žydas, gobšuolis, lupikautojas, korsa- 
ras, kad aš pražudžiau jūsų turtą! Man į visa tai nusispjauti! Jei 
mane kas įžeidžia, to aš gyvo nepaleidžiu, niekas taip taikliai ne- 
šaudo pistoletu ir taip puikiai nevaldo špagos kaip jūsų nuolan- 
kusis tarnas. Visi tai žino! Paskui susiraskite, jei galite, patikimą 
draugą, su kuriuo sudarysite fiktyvų savo turto pardavimo aktą. 
Kaip jūs, juristai, vadinate? Fideikomisu, regis? - atsigręžė jis į mane. 

Grafas atrodė paskendęs savo mintyse. Jis atsisveikino su mu- 
mis ir tarė: 

— Rytoj atnešiu pinigus, laikykite paruoštus briliantus. 

— Man jis atrodo kvailas kaip visi padorūs žmonės, - šaltai 
pasakė Gobsekas, kai grafas išėjo. 

— Sakykite geriau, kvailas kaip ir visi aistros apimti žmonės. 

— Grafas jums nesumokėjo už akto surašymą, - šūktelėjo jis, 
pamatęs, kad atsisveikinu su juo. 

Praėjus kelioms dienoms po šio įvykio, kuris atskleidė man 
šiurpias madingos damos gyvenimo paslaptis, vieną rytą į ma- 
no kabinetą įžengė grafas. 

- Ateinu pasitarti su jumis, pone advokate, labai svarbiu rei- 
kalu, - prašneko jis, - ir laikau savo pareiga pareikšti, kad jumis 
visiškai pasitikiu; manau, kad turėsiu progos šitai įrodyti. Jūs su 
tokiu atsidavimu gynėte ponios de Granljė reikalus, kad jūsų 
elgesys pranoksta bet kokį pagyrimą. (Kaip matote, ponia, - at- 
sigręžė advokatas į vikontienę, - man šimteriopai atlyginta už 
paprasčiausią patarnavimą.) 

Aš pagarbiai nusilenkiau grafui ir atsakiau, kad atlikau tik 
garbingo žmogaus pareigą. 

— Štai koks reikalas, pone. Surinkau daug žinių apie tą keis- 
tuolį, kuris padėjo jums įsitaisyti advokato kontorą, - tarė gra- 
fas. - Iš visko, ką sužinojau, matyti, kad Gobsekas yra cinikų 
srovės filosofas. Kokia jūsų nuomonė apie jo sąžiningumą? 

— Pone grafe, -atsakiau, - Gobsekas yra man daug gero pada- 
ręS... už penkiolika procentų, - pridūriau nusijuokęs. - Bet jo 
šykštumas neduoda man teisės vaizduoti jį tokį, kokį matau, 
nepažįstamam Žmogui. 

— Kalbėkite drąsiai! Jūsų atvirumas nepakenks nei Gobsekui, 
nei jums. Aš juk nesitikiu, kad Žmogus, skolinąs iš procentų, 
angelas. 

— Tėtušis Gobsekas, - pradėjau aš, - yra nuoširdžiausiai 
įsitikinęs vienu principu ir juo vadovaujasi savo veikloje. Jo 


47 


nuomone, pinigai — tai prekė, kurią galima ramių ramiausia 
sąžine brangiai ar pigiai - kada kaip pasiseka - parduoti. Ka- 
pitalistas, jo akimis žiūrint, tai toks žmogus, kuris, skolinda- 
mas savo kapitalą už didelius nuošimčius, iš anksto tampa 
pelningų firmų ir spekuliacijų dalininku. Jo finansiniai prin- 
cipai ir filosofinės pažiūros į žmogaus prigimtį leidžia jam 
elgtis iš pažiūros kaip lupikautojui, tačiau esu tvirtai įsiti- 
kinęs, kad nepiniginiuose reikaluose tai jautriausias ir sąži- 
ningiausias žmogus Paryžiuje. Jis dvilypis: didus ir niekšin- 
gas, šykštuolis ir filosofas. Jei mirčiau ir palikčiau mažame- 
čius vaikus, jų globėju paskirčiau Gobseką. Štai, pone, kokį aš 
pažįstu Gobseką iš patirties. Nieko nežinau apie jo praeitį. 
Galimas daiktas, jis buvo korsaras; galbūt išmaišė visą pasau- 
lį, prekiaudamas deimantais ar žmonėmis, moterimis ar valsty- 
bės paslaptimis, bet galiu prisiekti, kad nėra labiau užgrū- 
dinto ir labiau vargų išbandyto žmogaus už jį. Tą dieną, kai 
nunešiau jam savo skolos likutį, su tam tikru retorišku at- 
sargumu paklausiau, kokiais sumetimais jis ėmė iš manęs to- 
kius didelius procentus ir kodėl, norėdamas padaryti paslau- 
gą man, savo draugui, nesiryžo atlikti šios geradarystės be 
jokios naudos sau. „Sūnau, aš atleidau tave nuo pareigos jaus- 
tis dėkingam ir suteikiau teisę galvoti, kad nesi man nieko 
skolingas; todėl ir šiandien mes geriausi draugai pasaulyje.“ 
Šitas atsakymas, pone, geriau negu visi įmanomi žodžiai jums 
apibūdins šį žmogų. 

— Mano sprendimas - neatšaukiamas, - pasakė grafas, - pa- 
ruoškite visus reikalingus aktus, kuriais pervesiu savo turtą Gobse- 
kui. Ir tik jums, pone Dervili, patikėsiu slaptojo akto, reverso, su- 
rašymą; šiuo aktu ponas Gobsekas pripažins, kad pardavimas 
fiktyvus, įsipareigos mano turtą tvarkyti, kaip jis moka tvarkyti, o 
paskui atiduoti jį į mano vyriausiojo sūnaus rankas, kai šis taps 
pilnamečiu. Dabar, pone advokate, turiu jums prisipažinti, kad 
šitą brangų aktą laikyti namuose aš bijau. Mano sūnus taip prisiri- 

šęs prie savo motinos, jog baiminuosi jį patikėti jam. Ar galėčiau 
prašyti jus paimti jį saugoti? Jeigu kartais Gobsekas mirtų, jis pa- 
skirtų jus mano teisių paveldėtoju. Kaip matote, viskas apgalvota. 

Grafas akimirkai nutilo ir atrodė nepaprastai susijaudinęs. 

— Labai prašau atleisti, - prabilo jis pagaliau, - bet aš labai 
kenčiu ir rimtai bauginuosi dėl savo sveikatos. Mane žiauriai 
pakirto paskutiniai išgyvenimai, ir lemtingos priemonės, kurių 
griebiuosi, tiesiog būtinos. 

— Leiskite man, pone, - atsakiau aš, - visų pirma padėkoti 
jums už pareikštą pasitikėjimą. Bet, kad pateisinčiau jį, privalau 
atkreipti jūsų dėmesį, jog šitomis priemonėmis jūs visiškai nu- 
šalinsite... kitus savo vaikus nuo palikimo. O juk jie vadinasi 
jūsų pavarde. Net jeigu šitie vaikai tik vaikai moters, kurią jūs 
kadaise mylėjote ir kuri dabar nusidėjo, jie turi teisę į šiokį ar 
tokį aprūpinimą. Noriu pareikšti, kad aš neprisiimsiu tos parei- 
gos, kuria jūs teikiatės mane pagerbti, jei nebus aptartas jų likimas. 

Šitie žodžiai smarkiai paveikė grafą, jis sudrebėjo. Akyse su- 
blizgėjo ašaros, ir jis, paspaudęs man ranką, pasakė: 

— Aš dar jūsų gerai nepažinojau. Jūs man suteikėte sykiu ir 
džiaugsmo, ir skausmo. Gerai, paskirsime reverse dalį palikimo 
ir šitiems vaikams. 

Palydėjau jį ligi kontoros durų, ir man pasirodė, jog grafo vei- 
das pragiedrėjo iš pasitenkinimo, kad teisingai pasielgė. 

- Štai, Kamile, kaip jaunos moterys nuslysta į bedugnę. Kar- 
tais gana vieno kadrilio, vieno romanso, sudainuoto akompa- 
nuojant fortepijonui, vienos iškylos į kaimą, kad jas užgriūtų 
baisios nelaimės. Moteris veržiasi į prapultį, paklususi arogan- 
tiškos tuštybės, išdidumo balsui, pasitikėdama šypsena, arba iš 
kvailystės ar lengvapėdiškumo)! Peržengusi ribas, ji neišvengiamai 
pakliūva į trijų furijų - Gėdos, Graužaties ir Skursnos - rankas... 

— Vargšė Kamilė jau leipsta miegu, - pertraukė advokatą vi- 
kontienė. - Eik, dukrele, eik miegoti, tavo širdelės nereikia bau- 
ginti tokiais šiurpiais vaizdais, ji ir taip liks tyra ir dora. 

Kamilė de Granljė suprato motiną ir išėjo. 

- Jūs truputį per toli nuėjote, brangusis pone Dervili, - tarė 
vikontienė, - advokatas vis dėlto ne motina ir ne pamokslininkas. 

— Bet juk laikraščiai šimtą kartų labiau... 

— Brangusis Dervili! - pertraukė advokatą vikontienė, - aš 
jūsų nebepažįstu. Nejaugi jūs manote, kad mano duktė skaito 
laikraščius? Pasakokite toliau, - pridūrė ji patylėjusi. 

— Praėjo trys mėnesiai, kai buvo patvirtintas aktas, kuriuo 
grafas pardavė savo turtą Gobsekui... 

— Galite vadinti jį dabar grafu de Resto, nes mano dukters jau 
nėra, - pareiškė vikontienė. 

— Tebūnie taip, - tarė advokatas. - Prabėgo nemaža laiko po 
grafo apsilankymo, bet aš vis negavau slaptojo akto, kuris turėjo 
likti mano rankose. Paryžiuje mus, advokatus, neša tokia stipri 
srovė, jog mes negalime savo klientų reikalams skirti daugiau 
dėmesio negu patys klientai, nebent tais atvejais, kai darome 
išimtį. Tačiau kartą, pasikvietęs palūkininką pietų, paklausiau 
ji, kai pakilome nuo stalo, ar nežino jis, kodėl nieko negirdėti 
apie poną de Resto. 

- Yra rimtų priežasčių, - atsakė Gobsekas. - Grafas vaduojasi 
mirtimi. Šitokie švelnūs žmonės kaip jis nemoka užsmaugti 
širdgėlos ir visuomet leidžiasi jos pasmaugiami. Gyvenimas - 
tai darbas, amatas, ir norint jo išmokti nereikia bijoti vargo. Kai 
žmogus, patyręs daug kančių, pažįsta gyvenimą, jo nervų skai- 
dulos užsigrūdina, pasidaro tam tikra prasme lanksčios, ir tai 
padeda jam valdyti savo jausmus; jo nervai tada virsta lyg ir 
kokiomis plieninėmis spyruoklėmis: jie linksta, bet nelūžta; ojei 
dar skrandis veikia gerai, tai šitaip gyvenimui pasiruošęs žmo- 
gus gali gyventi tiek pat ilgai, kiek Libano kedrai, tie iš tiesų 
nuostabūs medžiai. 

- Nejaugi grafas prie mirties? - paklausiau aš. 

- Galimas daiktas, - atsakė Gobsekas. - Byla dėl jo palikimo 
- sultingas kąsnelis jums. 


Aš įdėmiai pažvelgiau į šį žmogų, paskui, norėdamas jį per- 
prasti, paklausiau: 

— Paaiškinkite man, kodėl gyvenime jūs susidomėjote tiktai 
dviem žmonėmis - grafu ir manimi? 

— Todėl, kad judu vieninteliai atėjote pas mane be jokios klas- 
tos, - atsakė jis. 

Nors iš šito atsakymo galėjau spręsti, kad Gobsekas nepikt- 
naudžiaus savo padėtimi, jeigu slaptasis reversas ir dingtų, vis 
dėlto nutariau grafą aplankyti. Pasisakiau turįs reikalų, ir mudu 
su Gobseku išėjome. Skubiai nuvažiavau į Helderio gatvę. Tar- 
nas įvedė mane į svetainę, kurioje su vaikais žaidė grafienė. Kai 
liokajus pranešė apie mane, ji staiga pašoko, žengė manęs su- 
tikti, ranka parodė man į tuščią krėslą prie židinio ir, netarusi 
nė žodžio, atsisėdo. Veidą tarytum prisidengė neperžvelgiama 
kauke, po kuria aukštuomenės moterys taip puikiai geba slėpti 
savo aistras. Nuo išgyventų sielvartų jos veidas jau buvo suvy- 
tęs, ir tik nuostabūs jo bruožai, kurie ir sudarė kadaise jo vertę, 
nepasikeitė, bylojo apie buvusį grožį. 

— Turiu būtinai pasimatyti su ponu grafu... 

— Tada laimė jums pasirodytų palankesnė negu man, - per- 
traukė ji mano žodžius. - Ponas de Resto nenori nieko matyti, 
vos ne vos prisileidžia gydytoją, kratosi bet kokios paslaugos, 
net ir mano. Ligoniai visada pilni tokių keistenybių! Jie it vaikai 
patys nežino, ko nori. 

— O gal priešingai - jie it vaikai labai gerai žino, ko nori. 

Grafienė paraudo. Aš beveik pasigailėjau, atkirtęs jai šia gob- 
sekiška replika. 

- Bet juk negali būti, ponia, - nukreipiau kalbą į kitą pusę, - 
kad ponas de Resto būtų visą laiką vienas. 

- Prie jo vyresnysis sūnus, - pasakė ji. 

Nors ir kaip akylai stebėjau grafienę, tačiau šį kartą ji nenu- 
raudo; man pasirodė, kad ji dar tvirčiau pasiryžo neleisti man 
toliau skverbtis į jos paslaptis. 

— Turite suprasti, ponia, kad noriu pamatyti grafą ne iš tuščio 
smalsumo, - kalbėjau aš. - Mane privertė ateiti itin svarbūs rei- 
kalai... 

Prikandau liežuvį, pajutęs, kad žengiau neteisingu keliu. Ir 
grafienė tuojau pasinaudojo mano neapdairumu. 

— Mano ir vyro reikalai - bendri, - pasakė ji. - Ramiai galite 
kreiptis į mane... 

— Reikalas, dėl kurio atvykau, domina tiktai grafą, - tvirtai 
atsakiau aš. 

— Liepsiu pranešti, kad norite su juo pasimatyti. 

Tačiau manęs neapgavo nei mandagus jos tonas, nei veido 
išraiška, su kuria šie žodžiai buvo ištarti; supratau, kad ji nie- 
kada neprileis manęs prie vyro. Pasilikau dar valandėlei ir, šne- 
kučiuodamas apie šį bei tą, stebėjau grafienę; bet kaip ir visos 
moterys, užsibrėžusios sau veiklos planą, ji mokėjo neįtikimai 
tobulai vaidinti, o šis jūsų lyties atstovių talentas byloja apie 
didžiausią klastą. Nedrįstu net pasakyti, bet aš baimingai lau- 
kiau iš jos visko, net nusikaltimo. Šitas jausmas kilo man todėl, 
kad grafienės judesiai, žvilgsnis, elgsena ir net balso intonacija 
rodė ją suprantant, kokia jos laukia ateitis. Atsisveikinau ir išė- 
jau. O dabar papasakosiu paskutines šios dramos scenas su ap- 
" linkybėmis, kurias išaiškino laikas, bei smulkmenomis, kurias 
įžvalgiai įspėjo Gobsekas ar aš pats. Nuo to laiko, kai grafas de 
Resto dėjosi pasinėręs į malonumų sūkurį ir pasiryžęs iššvais- 
tyti savo turtą, tarp žmonos ir vyro įvyko scenų, kurių paslap- 
ties niekas nesužinojo, bet kurios davė pagrindą grafui susida- 
ryti dar nepalankesnę nuomonę apie žmoną negu prieš tai. Vos 
tik jis susirgo ir atgulė, visas jo bjaurėjimasis grafiene ir jaunes- 
niaisiais vaikais iškilo aikštėn: jis užgynė jiems lankytis jo mie- 
gamajame, o kai jie pabandė šio paliepimo nepaisyti, jį ištiko 
tokie sveikatai kenksmingi priepuoliai, kad gydytojas prisaik- 
dino grafienę neapeiti vyro įsakymų. Ponia de Resto, matyda- 
ma, kaip visas jų šeimos turtas - žemė, dvarai ir net jos gyve- 

nami rūmai pereina į rankas Gobsekui, kuris, lyg virtęs pasakų 
žmogėdra, ryte rijo jų turtą, tikriausiai perprato vyro tikslus. 
Ponas de Trajis, gelbėdamasis nuo itin atkakliai persekiojančių 
kreditorių, keliavo tuo metu po Angliją. Tik jis vienas būtų ga- 
lėjęs atverti grafienei akis ir atskleisti slaptąsias atsargumo prie- 
mones, kurių ponui de Resto patarė imtis prieš ją Gobsekas. Gir- 
dėjau, kad ji ilgai spyriojosi ir nenorėjo pasirašyti akto, o be jos 
parašo sutuoktinių turto pardavimas pagal mūsų įstatymus ne- 
būtų buvęs teisėtas, ir vis dėlto grafas ją privertė. Grafienė ma- 
nė, kad vyras paverčia savo turtą kapitalu ir kad pluoštelis 
banknotų, kuriais tas turtas pavirto, turbūt slepiamas kur nors 
slaptoje spintoje, gal pas notarą, gal banke. Jos apskaičiavimu, 
ponas de Resto tikrai turėjo turėti sudaręs aktą, įgalinantį jo vy- 
resnįjį sūnų atgauti turtus, kuriuos jis ypatingai brangino. Todėl 
ji nutarė kuo griežčiausiai saugoti vyro kambarį. Namus ėmė 
tvarkyti geležine ranka ir moteriškomis priemonėmis viską ten 
šnipinėjo. Ištisomis dienomis sėdėdavo svetainėje šalia vyro 
miegamojo, kur buvo girdėti kiekvienas jo ištartas žodelis ar 
menkiausias krebždesys. O naktį liepdavo pastatyti ten pat, sve- 
tainėje, lovą ir dažniausiai nesudėdavo bluosto. Gydytojas buvo 
visiškai jai atsidavęs. Žmonės žavėjosi jos pasiaukojimu. Su 
įgimtu klastingoms moterims gudrumu ji įstengė nuslėpti nuo 
žmonių akių, kad ponas de Resto bodisi ja, ir taip tobulai vai- 
dino kenčiančią, jog savotiškai išgarsėjo. Kai kurios šventuolės 
net nutarė, kad šitokiu elgesiu ji atperkanti savo nusidėjimus. 
Bet ji nė akimirką neužmiršo, kad po grafo mirties jos laukia 
skurdas, jeigu nebus pakankamai atgodi. Taigi šita moteris, iš- 
guita iš kambario, kur ligos patale vaitojo jos vyras, apibrėžė 
aplink jį užburtą ratą. Toli ir kartu arti jo, patekusi į nemalonę ir 
visagalė, dėdamasi nuolankiausia žmona, ji tykojo vyro mirties 
ir turto, kaip tas laukų vabzdys, išsirausęs smėlyje spiralės for- 
mos duobelę, įgludęs jos dugne, tyko neišvengiamai jam atitek- 
siančio grobio ir suklūsta kiekvieną kartą, kai nubyra smėlio 

žvirgždelis. Net griežčiausias kritikas norom nenorom turėjo 
pripažinti, kad grafienės motinystės jausmas labai stiprus. 
Žmonės sako, kad ją pamokiusi tėvo mirtis. Aklai mylėdama 
vaikus, ji nuslėpė nuo jų palaidą savo gyvenimą, o ta aplinkybė, 
kad vaikai buvo mažamečiai, jai padėjo pasiekti tikslą ir laimėti 
jų meilę. Ji pasirūpino, kad jie būtų kuo geriausiai ir kuo įmant- 
riausiai išmokslinti. Prisipažinsiu, negalėjau nesižavėti šia mo- 
terimi ir jos neužjausti: dėl šitų jausmų visados juokėsi iš manęs 
Gobsekas. Tuo metu grafienė, jau supratusi, koks niekšas Mak- 
simas, kruvinomis ašaromis stengėsi išpirkti praeities nuodė- 
mes. Aš tuo tikiu. Priemonės, kurių ji griebėsi, bandydama atko- 
voti vyro turtą, buvo, tiesa, šlykščios, tačiau ar nediktavo jų mo- 
tiniška meilė ir noras atitaisyti vaikams padarytą skriaudą? Be 
to, kaip dauguma moterų, išgyvenusių meilės audras, matyt, 
troško vėl tapti dorybinga. Galimas daiktas, kad dorybės vertę 
ji suprato tik tada, kai surinko liūdną savo klaidų derlių. Kiek- 
vienąsyk, kai jaunasis Ernestas išeidavo iš tėvo kambario, ji im- 
davo negailestingai jį kvosti, ką tėvas sakęs ir daręs. Sūnus mie- 
lai patenkindavo motinos norą, manydamas, kad ji teiraujasi iš 
meilės tėvui, ir atsakinėdavo į visus jos klausimus. Mano ap- 
silankymas atvėrė grafienei akis: ji nusprendė, kad grafas bus 
- pasirinkęs mane kerštui vykdyti, ir pasiryžo prie mirštančiojo 
manęs neprileisti. Genamas kraupios nuojautos, aš žūtbūt pa- 
nūdau pasikalbėti su ponu de Resto: man kėlė nerimą slaptojo 
akto likimas; jeigu šis dokumentas būtų patekęs į grafienės ran- 
kas, ji galėjo iškelti ieškinį: tarp jos ir Gobseko būtų prasidėjusi 
nepabaigiama byla. Gerai pažinojau palūkininką ir buvau įsiti- 
kinęs, kad jis niekuomet nesutiks grąžinti turto grafienei, 0 re- 
verse, kurį aš tik vienas galėjau padaryti galiojančiu, buvo ne- 
mažai ginčytinų vietų. Norėdamas užbėgti šitokioms nelaimėms 
už akių, antrąsyk nuėjau pas grafienę. 

— Pastebėjau, ponia, - kreipėsi Dervilis į vikontienę de Granl- 
jė, lyg patikėdamas paslaptį, - kad yra moralinių reiškinių, į ku- 

riuos mes nepakankamai kreipiame dėmesio. Esu iš prigimties 
linkęs stebėti, todėl nejučiomis imu analizuoti ir savo vedamas 
bylas, ypač kai aplink jas smarkiai įsidega aistros. Taigi aš kiek- 
vieną kartą gėrėdavausi, vis iš naujo apstulbdamas, kaip du 
priešininkai beveik visuomet sugeba atspėti slaptus vienas kito 
kėslus ir mintis. Du priešai kartais pasižymi tokiu pat proto 
blaivumu, tokia pat vidinės regos galia kaip du įsimylėjėliai, 
skaitą vienas kito širdyje. Taigi, kai grafienė ir aš susidūrėme 
akis į akį, staiga supratau, kodėl ji neapkenčia manęs, nors savo 
jausmus dangstė mandagiausiu elgesiu ir meilingiausiomis ma- 
nieromis. Buvau norom nenorom jos paslapčių dalininkas, o 
moteris negali pakęsti žmogaus, prieš kurį turi raudonuoti. Be 
to, ji numanė, kad jeigu jos vyras ir pasirinko mane patikėtiniu, 
turto perduoti man dar nespėjo. Nevarginsiu jūsų ir neatpasa- 
kosiu mudviejų pokalbio, likusio mano atmintyje kaip vienas 
pavojingiausių susidūrimų, kuriuos man teko kada nors atlai- 
kyti. Grafienė, prigimties apdovanota gundytojos žavais, elgėsi 
čia nuolaidžiai, čia išdidžiai, čia meiliai, čia patikliai; ji net sten- 
gėsi sudilginti mano smalsumą, sužadinti meilę ir pavergti ma- 
ne, tačiau pralaimėjo. Atsisveikindamas pastebėjau jos akyse 
šmėstelint tokią neapykantą ir įniršį, kad mane nukrėtė šiurpas. 
Išsiskyrėme kaip priešai. Ji būtų mielai nušlavusi mane nuo že- 
mės paviršiaus, o man buvo jos gaila; užuojautą kai kurie žmo- 
nės supranta kaip mirtiną įžeidimą. Šiuo jausmu dvelkė ir pa- 
skutinės pastabos, kurias jai išdėsčiau. Man rodos, ją apėmė 
siaubas, kai išeidamas pareiškiau, kad, nors ir kaip stengtųsi, 
neišvengs skurdo. 

- Jei pasimatyčiau su grafu, bent jūsų vaikų turtas... 

- Tada aš priklausyčiau nuo jūsų malonės, - pertraukė ji ma- 
ne pasibjaurėjimo kupinu mostu. 

Kai mes jau buvome taip atvirai atskleidę kiekvienas savo 
kortas, ryžausi išgelbėti šitą šeimą iš gresiančio skurdo. Pri- 
reikus buvau pasiruošęs leistis į juridiniu požiūriu neteisėtus 

veiksmus, kad tik pasiekčiau tikslą. Ir štai nuo ko aš pradėjau. 
Iškėliau grafui de Resto bylą dėl vienos fiktyvios jo skolos Gob- 
sekui ir gavau nuosprendį. Grafienei, žinoma, teko šią bylą slėp- 
ti nuo Žmonių, užtat aš turėjau dabar teisę, grafui mirus, rei- 
kalauti užantspauduoti jo turtą. Tada papirkau vieną grafo na- 
mų tarną, ir šitas žmogus pažadėjo duoti man žinią, kai tik jo 
šeimininkui ateis paskutinė valanda, net jeigu tai atsitiktų vidu- 
ry nakties. Norėjau pasirodyti staiga, išgąsdinti grafienę, pagra- 
sinti jai, kad turtas bus tučtuojau užantspauduotas, ir tokiu 
būdu išgelbėti reversą. Vėliau sužinojau, kad už durų dejuojant 
mirštančiam vyrui, šita moteris skaitė kodeksą. Kokį šiurpų pa- 
veikslą išvystume, jei būtų įmanoma atvaizduoti mintis tų, ku- 
rie spiečiasi aplink mirštančiųjų lovas! Ir visuomet intrigoms 
pintis, planams bręsti ir klastoms megztis akstinas yra turtas! 
Palikime dabar šias gana įkyrias smulkmenas nuošaly, nors jos 
padėjo jums perprasti šitos moters, taip pat ir jos vyro kančias 
bei atskleisti ne vieną panašią šeimos paslaptį. Jau du mėnesius 
grafas de Resto, susitaikęs su likimu, gulėjo lovoje, užsidaręs 
vienas savo miegamajame. Neišgydoma liga pamažu sekino jo 
kūną ir protą. Apsėstas keistų ligoniams būdingų užgaidų, ku- 
rios artimiesiems atrodo nesuprantamos, jis draudė tvarkyti sa- 
vo kambarį, atsisakė bet kokio slaugymo, neleisdavo net per- 
kloti lovos. Visa jo aplinka dvelkė šita kraštutine apatija: baldai 
kambaryje stovėjo netvarkingai sustumdyti. Pačius dailiausius 
daiktelius dengė voratinkliai ir dulkės. Šitas žmogus, kadaise 
turtingas ir išrankaus skonio, dabar mėgavosi liūdnu savo kam- 
bario reginiu, kur ant židinio, sekretero ir kėdžių mėtėsi slaugy- 
mo reikmenys: buteliukai, tušti ar su vaistais, dažniausiai vieni 
ir kiti nešvarūs, baltiniai, sukultos lėkštės; priešais židinį riog- 
sojo šildyklė be dangčio, stovėjo vonia su dar neišpiltu mine- 
raliniu vandeniu. Menkiausia šio bjauraus chaoso smulkmena 
bylojo apie sugriautą gyvenimą. Prieš pribaigdama žmogų, mir- 
tis žvelgė iš kiekvieno daikto. Grafas nepakentė šviesos, žaliu- 

zės buvo uždarytos, ir prietemoje šitas liūdnas kambarys atrodė 
dar niūresnis. Ligonis buvo labai sulysęs. Blizgėjo vien akys, ku- 
riose tarytum susitelkė gyvybė. Mirtinai išbalęs veidas buvo 
šiurpus, ypač su tais nepaprastai ilgais plaukais, kurių grafas nė 
karto per visą ligą neleido kirpti ir kurie dabar tiesiomis sruo- 
gomis krito abipus jo skruostų. Jis panėšėjo į atsiskyrėlius dy- 
kumoje. Širdgėlos pakąsti, blėso visi jo žmogiški jausmai, nors 
šitam Žmogui tebuvo penkiasdešimt metų ir visas Paryžius pa- 
žinojo jį kadaise tokį žavų ir tokį laimingą! 

Vieną rytą, 1824 metų gruodžio mėnesio pradžioje, grafo sū- 
nus Ernestas sėdėjo tėvo kojūgalyje ir suspausta širdimi žiūrėjo 
į tėvą. Grafas žvilgtelėjo į sūnų. 

— Tau skauda, tėte? —- paklausė jaunasis vikontas. 

— Ne, -atsakė grafas kraupiai šypsodamas. - Visas skausmas 
štai čia ir apie širdį! 

Jis parodė galvą, o paskui savo išdžiūvusius pirštus prispau- 
dė prie įdubusios krūtinės, ir nuo to gesto sūnus apsipylė ašaromis. 

— Kodėl neateina ponas Dervilis? - paklausė jis savo tarną, 
kurį laikė labai ištikimu, bet kuris iš tikrųjų buvo atsidavęs gra- 
fienei. - Ką tai reiškia, Morisai? - sušuko mirštantysis, atsisėdęs 
lovoje ir tarytum atgavęs nuovoką, - per šias dvi savaites aš tave 
septynis ar aštuonis kartus siunčiau pas savo advokatą, o jo vis 
nėra? Manai, kad galima tyčiotis iš manęs? Tuoj pat, šią akimir- 
ką, važiuok ir atgabenk man jį. Jeigu neįvykdysi mano įsakymo, 
atsikelsiu ir važiuosiu aš pats... 

— Ponia, - tarė liokajus, išėjęs iš grafo miegamojo, - jūs girdė- 
jote, ką sakė ponas grafas, ką man daryti? 

— Apsimesi, kad vyksti pas advokatą, o paskui sugrįžęs pasa- 
kysi ponui, kad jo advokatas išvažiavęs iš Paryžiaus už ketu- 
riasdešimt mylių svarbios bylos reikalu. Pridursi, kad laukiama 
jo grįžtant savaitės pabaigoje. 

„Ligoniai niekuomet netiki, kad galas arti, - pagalvojo gra- 
fienė, - ir jis lauks advokato grįžtant.“ Iš vakaro gydytojas buvo 

sakęs, kad grafas vargiai patversiąs dar parą. Kai po poros va- 
landų grįžęs liokajus atnešė šeimininkui šį liūdną atsakymą, 
mirštantysis, matyt, labai susijaudino. 

— Viešpatie! Viešpatie! - pakartojo jis kelissyk. - Pasitikiu da- 
bar tik tavimi. 

Jis ilgai žiūrėjo į sūnų ir pagaliau nusilpusiu balsu tarė: 

— Ernestai, sūneli, tu dar labai jaunas, bet tavo širdis gera, ir 
tu tikriausiai supranti, kad mirštančiajam, ypač tėvui, duotas 
pažadas yra šventas. Ar gebėsi išlaikyti paslaptį, taip giliai pa- 
slėpti ją širdyje, kad net tavo motina nieko nenumanytų? Šian- 
dien, sūnau, šiuose namuose aš pasitikiu tik tavim vienu. Ar 
neapvilsi mano pasitikėjimo? 

— Ne, tėveli. 

— Na štai, Ernestai, aš tau tuoj duosiu antspauduotą voką, jis 
adresuotas ponui Derviliui; paslėpk jį taip, kad niekas neįtartų 
tave jį turint; niekam nematant, išeik iš namų ir nunešk į paštą 
mūsų gatvės gale. 

— Taip, tėveli. 

— Ar galiu pasitikėti tavimi? 

— Taip, tėveli. 

— Eikš, pabučiuok mane. Dabar man nebus taip sunku mirti, 
brangusis mano vaikeli. Po šešerių septynerių metų tu suprasi 
visą šios paslapties svarbą, ir tau bus dosniai atlyginta už tavo 
nuovokumą ir atsidavimą. Tada tu sužinosi, kaip aš tave mylė- 
jau. O dabar palik mane akimirkai vieną ir nieko gyvo neįleisk 
pas mane. 

Ernestas išėjo. Svetainėje stovėjo motina. 

- Ernestai, eikš čia, - tarė ji. 

Ji atsisėdo, prisitraukė sūnų prie savęs ir, stipriai prispaudusi 
prie širdies, pabučiavo jį. - Ernestai, tavo tėvas kalbėjo su tavim? 

— Taip, mama. 

— Kąjis tau sakė? 

— Negaliu pasakyti, mama. 

— Ak brangusis vaikeli, - šūktelėjo grafienė ir karštai pabu- 
čiavo sūnų, - kaip man džiugu, kad tu moki tylėti. Nemeluoti ir 
išlaikyti duotą žodį - štai du dalykai, kurių niekuomet neuž- 
miršk. 

— Kokia tu graži, mama! Tu niekada nemelavai, esu įsitikinęs. 

— Kartais, brangusis Ernestai, sumeluodavau. Aš sulaužiau 
duotą žodį, bet tokiomis aplinkybėmis, kurios stipresnės už vi- 
sus įstatymus. Klausyk, Ernestai, tu jau didelis ir protingas ber- 
niukas; tikriausiai pastebėjai, jog tavo tėvas stumia mane šalin, 
nenori, kad aš jį slaugyčiau. O tai nenormalu, nes tu žinai, kaip 
aš jį myliu. 

— Taip, mama. 

— Vargšas mano vaikeli, - tarė grafienė, apsipylusi ašaromis, 
— dėl šitos nelaimės kalti klastingi liežuviai. Pikti žmonės, ten- 
kindami savo godumą, stengėsi atskirti mane nuo tavo tėvo. 
Dabar jie nori atimti ir pasisavinti visą mūsų turtą. Jei tavo tėvas 
būtų sveikas, šis nesusipratimas greitai išsisklaidytų, jis paklau- 
sytų manęs; jis geras, myli mus, suprastų klydęs, bet jo protas 
aptemo, išankstinis nusistatymas prieš mane dėl ligos virto ma- 
nija, savotiška beprotybe. Tėvas išskiria tave iš kitų vaikų, o tai 
ir vėl rodo, kad jo dvasinės galios sutrikusios. Juk tu niekada, 
kai jis buvo dar sveikas, nepastebėjai, kad Poliną ar Žoržą my- 
lėtų mažiau už tave. O dabar vienos tik užgaidos. Jis taip myli 
tave, kad galėtų sugalvoti keistų dalykų ir pavesti tau kokią už- 
duotį. Jeigu nenori, mano angele, kad tavo brolis ir sesuo atsi- 
durtų skurde, o tavo motina prašytų išmaldos kaip elgeta, turi 
man viską pasakyti... 

— Aha! - šūktelėjo grafas, staiga atidaręs duris. 

Jis stovėjo ant slenksčio pusnuogis, jau toks liesas ir išdžiūvęs 
kaip skeletas. Duslus jo šūksnis padarė baisų įspūdį grafienei, ji 
sustingo tartum stabo ištikta; jos vyras buvo taip nusilpęs ir iš- 
balęs, lyg atsikėlęs iš kapo. 

— Per jus aš gyvenime temačiau vien tik sielvartą, o dabar 

neduodate net ramiai numirti, norite sugadinti mano sūnų, 
padaryti jį nedoru žmogumi! - riktelėjo jis užkimusiu balsu. 

Grafienė puolė į kojas mirštančiajam, kuris atrodė beveik 
šlykštus šią paskutinę žemiškojo susijaudinimo valandėlę, ir ap- 
sipylė ašaromis. 

— Pasigailėkit! Pasigailėkit! - šaukė ji. 

— Ojjums ar buvo gaila manęs? - paklausė grafas. - Aš nieko 
nesakiau, kai vėjais leidote savo turtą, o dabar norite iššvaistyti 
ir manąjį, 0 Mano sūnų padaryti elgeta? 

— Na gerai, tebūnie, nesigailėkit manęs, būkit negailestin- 
gas, - tarė ji, - bet vaikai! Įsakykite savo našlei užsidaryti vie- 
nuolyne, ir aš paklusiu; padarysiu visa, ką liepsit, kad išpirkčiau 
savo nusižengimus jums; bet tegul nors vaikai būna laimingi! 
Ak, vaikai! Vaikai! 

— Aš turiu tik vieną vaiką, - atsakė grafas, su neviltimi ištiesęs 
savo sulysusią ranką į sūnų. 

- Atleiskite! Aš gailiuosi, gailiuosi!.. - šaukė grafienė, bučiuo- 
dama sudrėkusias mirštančio vyro kojas. 

Rauda smaugė jai gerklę, iš degančios krūtinės veržėsi neaiš- 
kūs, padriki žodžiai. 

- Po to, ką sakėte Ernestui, dar drįstate kalbėti apie atgailą! - 
tarė mirštantysis, koja stumtelėjo grafienę, ir ši parkrito. - Krau- 
jas man stingsta žiūrint į jus! - pridūrė jis su savotišku kraupiu 
abejingumu. - Jūs buvote bloga duktė, bloga žmona, būsite ir 
bloga motina. 

Nelaimingoji moteris apalpo. Mirštantysis nusigavo iki lo- 
vos, atsigulė ir po kelių valandų neteko sąmonės. Atėjo kunigai 
su paskutiniais sakramentais. Buvo vidurnaktis, kai grafas iš- 
leido paskutinį atodūsį. Rytmetinė scena išsėmė paskutines jo 
jėgas. Aš su tėtušiu Gobseku atėjau vidurnaktį. Dėl sąmyšio na- 
muose mudu be vargo patekome į mažąją svetainę šalimais 
mirusiojo kambario ir radome čia tris verkiančius vaikus ir du 
kunigus, atėjusius budėti prie numirėlio. Ernestas priėjo prie 

manęs ir pasakė, kad motina norinti viena pabūti mirusiojo 
kambaryje. 

— Neikite ten, - tarė jis, ir mane sužavėjo jo balsas ir mostas, 
palydėjęs šiuos žodžius. - Ji meldžiasi! 

Gobsekas nusijuokė savo įprastu nebyliu juoku. Bet mane 
taip sujaudino jausmas, atsimušęs jaunojo Ernesto veide, jog aš 
negalėjau pritarti šykštuolio ironijai. Kai berniukas pamatė, kad 
einame prie durų, prišokęs prisispaudė prie jų ir sušuko: 

— Mama, čia kažkokie juodai apsirengę ponai tavęs ieško! 

Gobsekas lengvai tartum plunksnelę atkėlė vaiką šalin ir ati- 
darė duris. Koks reginys atsivėrė mums prieš akis! Kambaryje 
viskas buvo baisiai išvartyta! Susivėlusi, žaižaruojančiomis aki- 
mis, su nevilties išraiška veide grafienė kaip įbesta stovėjo tarp 
sujauktos mantos, išmėtytų popierių ir skudurų. Klaiku buvo 
žiūrėti į šią netvarką prie mirusiojo lovos! Nespėjo grafas išleisti 
paskutinio atodūsio, o žmona jau išplėšė visus stalčius ir sek- 
reterą; kilimas aplink ją buvo sėte nusėtas popiergaliais, kai ku- 
rie baldai sulaužyti, aplankai supjaustyti, įžūlūs jos nagai visur 
paliko savo žymes. Gal iš pradžių jos ieškojimai ir buvo bergždi, 
tačiau jos laikysena ir susijaudinimas leido manyti ją pagaliau 
suradus paslaptinguosius dokumentus. Žvilgtelėjau į lovą ir, 
vedamas instinkto, kurį mes įsigyjame praktikoje, įspėjau, kas 
įvyko. Grafo lavonas tysojo tarp lovos ir sienos, beveik skersai, 
kniūpsčiomis, niekingai numestas kaip vienas tų aplankų, kurie 
voliojosi ant žemės; ir jis dabar tebuvo tik tuščias kevalas. Jo 
sustingusios rankos ir kojos stirksojo kažkokia juokinga ir šiur- 
pia poza. Mirštantysis tikriausiai slėpė reversą po pagalve, tarsi 
norėdamas iki paskutinės akimirkos apsaugoti jį nuo pasikė- 
sinimo. Grafienė atspėjo vyro mintį, kurią, beje, galima buvo 
išskaityti iš paskutinio mirštančiojo rankos mosto, iš mėšlun- 
giškai suriestų jo pirštų. Pagalvė gulėjo nusviesta ant žemės ties 
lova, ir ant jos dar buvo matyti grafienės batelio įspausta žy- 
mė; čia pat po jos kojomis aš pamačiau voką su grafo herbais, 

skubiai pakėliau jį, perskaičiau adresą ir supratau, kad pake- 
tas turėjo būti įteiktas man. Įsmeigiau į grafienę akylą ir griežtą 
žvilgsnį kaip teisėjas į nusikaltėlį. Židinyje liepsna rijo doku- 
mentus. Išgirdusi mus ateinant, grafienė sviedė juos į ugnį; per- 
skaičius pirmuosius punktus reverse, kur, man prašant, buvo 
laiduojama ir jos jaunesniųjų vaikų ateitis, ji nusprendė, kad 
degina testamentą, atimantį iš jų palikimą. Protą jai aptemdė 
nerami sąžinė ir nesąmoninga baimė, kurią nusikaltėliui sukelia 
jo nusikaltimas. Pasijutusi užklupta, ji turbūt išvydo save ant 
ešafoto, kur budelis įkaitinta geležimi degina jai įspaudą. Šita 
moteris, sunkiai alsuodama, laukė, ką mes pasakysime, ir žiū- 
rėjo į mus paklaikusiomis akimis. 

— Ak ponia! - šūktelėjau aš ir ištraukiau iš židinio ugnies dar 
nepaliestą dokumento skiautelę, - jūs savo vaikus padarėte be- 
turčiais! Juk šitie dokumentai užtikrino jiems tam tikrą nuosa- 
vybę. 

Jos burna persikreipė, atrodė, kad ją tuoj suparalyžiuos. 

— Che! Che! - sugirgždėjo Gobsekas; toks garsas pasigirsta 
varinį žibintą patraukus marmuru. 

Kiek patylėjęs, senis ramiu tonu kreipėsi į mane: 

— Jūs, matyt, norite įtikinti grafienę, kad aš neteisėtai savi- 
nuosi turtą, kurį man pardavė ponas grafas? Nuo šios akimirkos 
šis namas - mano. 

Jei man būtų kas kuoka staiga trenkęs per galvą, nebūčiau 
pajutęs tokio skausmo ir nebūčiau taip nustebęs. Grafienė pa- 
matė, koks neryžtingas buvo mano žvilgsnis, kurį mečiau į pa- 
lūkininką. 

— Pone! Pone! - kartojo ji, nerasdama kitų žodžių. 

- Jūs turite fideikomisą? — paklausiau aš. 

- Galimas daiktas. 

— Nejaugi jūs norėtumėte panaudoti piktam grafienės nusi- 
kaltimą? 

- Teisingai. 

Aš išėjau, grafienė liko besėdinti prie vyro lovos ir graudžiai 
beverkianti. Gobsekas išėjo paskui mane. Gatvėje aš tylėdamas 
pasukau į kitą pusę; bet jis prisivijo ir įsmeigė į mane vieną tų 
savo skvarbių žvilgsnių, kuriais matuodavo žmonių širdis, ir 
pasakė tęvu, šį kartą kiek šaižiu balsu: 

— Tu imiesi mane teisti? 

Nuo tos dienos mes retai tesimatėme. Grafo rūmus Gobsekas 
išnuomojo, vasarą gyveno jo dvaruose, vaidino ten didiką, statė 
fermas, taisė malūnus, kelius, sodino medžius. Kartą sutikau jį 
vienoje Tiuilri sodo alėjoje. 

— Grafienė dabar - tikra didvyrė, - tariau aš. - Ji atsidėjo vai- 
kų auklėjimui ir puikiai juos išmokslino. Vyresnysis jos sūnus — 
žavingas jaunuolis. 

- Galimas daiktas. 

— Bet ar nederėtų jums padėti Ernestui? —- pareiškiau aš. 

— Padėti Ernestui? - šūktelėjo Gobsekas. - Ne! Ne! Nelaimė — 
geriausias mūsų mokytojas, nelaimė išmokys jį vertinti pinigus, 
vyrus ir moteris. Tepaplaukioja Paryžiaus jūroje! O kai taps ge- 
ru locmanu, padovanosime jam laivą. 

Atsisveikinau su juo, nesistengdamas išsiaiškinti šių žodžių 
prasmės. Nors motina poną de Resto buvo nuteikusi nepalan- 
kiai mano atžvilgiu ir jis toli gražu neketino mane kviestis savo 
patarėju, tačiau praeitą savaitę aš užėjau pas Gobseką papasa- 
koti jam apie Ernesto meilę panelei Kamilei ir paraginti jį atlikti 
savo įgaliojimus, nes jaunasis grafas tuoj turėjo tapti pilname- 
čiu. Senąjį palūkininką jau seniai buvo paguldžiusi liga, kuri jį 
paskui ir pribaigė. Jis pasakė man, kad duos atsakymą tada, kai 
pasitaisys ir galės užsiimti savo reikalais: jis tikriausiai nenorėjo 
skirtis nė su menkiausia savo turto dalimi, kol kūne laikėsi gy- 
vybės kibirkštėlė; kitaip jo netiesaus atsakymo negalėjau išsi- 
aiškinti. Supratęs, kad jis serga daug rimčiau negu pats mano, 
pasėdėjau prie jo ir spėjau pamatyti, kaip iškerojo aistra, sens- 
tant virtusi savotiška beprotybe. Nepageidaudamas pašalinių 

žmonių, jis dabar nuomojosi visą namą, gyveno jame vienas, 
kambariai stovėjo tušti. Jo paties kambaryje niekas nepasikeitė. 
Baldai, kuriuos aš taip gerai pažinojau, atrodė lyg išstovėję po 
stiklu — kiekvienas jų buvo lygiai toks, kaip ir prieš šešiolika 
metų. Pas jį tebešeimininkavo ta pati jam atsidavusi senutė du- 
rininkė, ištekėjusi už invalido, kuris, jai triūsiant pas šeiminin- 
ką, sėdėdavo šveicorinėje; ji buvo ir jo patikėtinė, pranešdavo 
apie lankytojus, o dabar ėjo ir slaugės pareigas. Gobsekas buvo 
labai silpnas, tačiau dar pats priiminėdavo klientus, taip pat ir 
įplaukas, o savo reikalus už namų sienų taip suprastino, kad 
jam pakakdavo pasiųsti invalidą su įgaliojimais jiems tvarkyti. Kai 
Prancūzija pasirašė sutartį ir pripažino Haičio respubliką, Gob- 
sekas, daug žinojęs apie senąsias plantacijas San Dominge, jų 
savininkus ar įpėdinius, kuriems turėjo atitekti kompensacijos, 
buvo paskirtas į komisiją Prancūzijos piliečių turtui buvusioje 
kolonijoje likviduoti ir kompensacijoms išmokėti. Gobsekui jo 
išradingumas pakišo mintį įkurti agentūrą, kuri galėtų diskon- 
tuoti žemvaldžių ar jų įpėdinių vekselius; agentūra buvo įsteig- 
ta Verbrusto ir Žigonė vardu, su kuriais jis dalijosi pelnu, pats 
neįdėjęs jokio kapitalo, - jo turimi duomenys ir buvo jo įnašas. 
Agentūra veikė tarsi spirito varykla ir sunkė pelną iš mulkių, 
nepatikliųjų arba tų, kurie žinojo, kad jų teisės ginčytinos. Kaip 
"likvidacinės komisijos narys Gobsekas tardavosi su stambiai- 
siais plantatoriais, kurių kiekvienas, stengdamasis ar gauti aukš- 
tesnę taksą už savo turtą, ar paspartinti jo pripažinimą, nešė jam 
dovanas pagal savo turtų dydį. Šitie kyšiai sudarydavo lyg ir 
kokį diskontą nuo tų sumų, kurios negalėdavo jam atitekti; o 
per agentūrą jam žema kaina suplaukdavo smulkios, abejotinos 
sumos ar sumos tų žmonių, kurie bemeilijo realizuoti jas tuoj 
pat, kad ir už mažesnę kainą, negu laukti, kol Respublika kada 
nors išmokės jas dalimis. Šitoje stambioje aferoje Gobsekas buvo 
lyg tas nepasotintas smauglys. Kiekvieną rytą jis priiminėdavo 
savo duoklę ir akylai ją apžiūrinėdavo kaip kurio nors nabobo 

ministras, svarstąs, ar verta už tokią kainą pasirašyti malonę. 
Gobsekas imdavo viską, pradedant nuo bėdžiaus atneštos pin- 
tinės su žuvimi ir baigiant skrupulingųjų atneštais svariniais 
žvakių ryšuliais, pradedant sidabriniais indais iš turčių ir bai- 
giant auksinėmis tabokinėmis iš verteivų. Niekas nežinojo, ką 
senasis palūkininkas veikia su dovanomis. Visi šie daiktai bū- 
davo pas jį atnešami, bet niekad neišnešami. 

— Duodu padorios moters garbės žodį, - pasakojo man duri- 
ninkė, sena mano pažįstama, - man regis, kad jis visa šita ryja, 
vęs kaip mano sieninio laikrodžio gegutė. 

Ir štai, pereitą pirmadienį Gobsekas atsiuntė invalidą manęs 
pakviesti; įėjęs į mano kabinetą, šisai tarė: 

— Skubėkite, pone Dervili, šeimininkas tuoj suves paskutines 
sąskaitas; išgelto kaip citrina, nekantrauja su jumis pasikalbėti; 
giltinė jau siekia jį už gerklės, jis kriokia. 

Įėjęs į mirštančiojo kambarį, radau jį klūpantį ties židiniu, 
kuris nesikūreno, tačiau jame pūpsojo didžiulė krūva pele- 
nų. Gobsekas vargais negalais buvo prišliaužęs prie židinio, bet 
grįžti atgal į lovą pritrūko jėgų, o ir pagalbos pasišaukti nebe- 
pajėgė. 

- Senasis drauguži, - tariau aš, keldamas jį ir padėdamas jam 
grįžti į lovą, - jums šalta? Kodėl neliepiate užkurti židinio? 

— Man visai nešalta, - atsakė jis, - nereikia, nereikia kurti! Aš 
išeinu, jaunuoli, - tarė žvilgtelėjęs į mane sustingusiu atšiauriu 
žvilgsniu, - kur - nežinau, bet aišku, kad išeinu! Prasidėjo kar- 
fologija!“, - jis pavartojo terminą, kuris rodė, koks dar šviesus ir 
aiškus jo protas. - Man pasivaideno, kad kambaryje pilna auk- 
so, kuris ridinėjasi, ir aš atsikėliau jo surinkti. O kam atiteks ma- 
nasis? Valstybei jo nepaliksiu; aš surašiau testamentą, rask jį, 
Grocijau. Gražioji Olandė turėjo dukterį, kartą vakare sutikau ją 
kažkur Vivjeno gatvėje. Man rodos, ji praminta Elektrine Raja; 
o graži kaip amūras, suieškok ją, Grocijau. Aš paskyriau tave 

testamento vykdytoju, imk čia viską, ką nori, valgyk: rasi riebių 
paštetų, maišus kavos, cukraus, yra auksinių šaukštų. Atiduok 
Odijo'" darbo servizą savo žmonai. Bet kam atiteks briliantai? 
Tu uostai tabaką, mielasis? Turiu įvairių rūšių tabakų, parduok 
juos Hamburge. Ten pusantro karto tiek moka. Taip, turiu visko, ir 
viską tenka palikti! Na, na, tėtuši Gobsekai, - kreipėsi pats į sa- 
ve, - nebūk bailys, lik ištikimas sau. 

Jis atsisėdo lovoje, jo veidas ryškiai išsiskyrė pagalvės fone, 
tartum iš bronzos nulietas; ištiesė liesą savo ranką ant apkloto ir 
kaulėtais pirštais įsikibo į jį, lyg norėdamas išsilaikyti; pažiūrėjo į 
židinį, tokį pat šaltą, kaip ir metalinis jo žvilgsnis, ir numirė aiš- 
kios sąmonės; durininkei, invalidui ir man jis pasirodė panašus į 
tuos susikaupusius senus romėnus, kuriuos už konsulų nugarų 
savo paveiksle „Bruto vaikų mirtis“ atvaizdavo Letjeras““. 

— Kietai laikėsi senas diegas! - kareiviškai pasakė invalidas. 

Ausyse man tebeskambėjo pasakiški mirusiojo žodžiai apie 
jo lobius; mano žvilgsnis, nukrypęs paskui mirštančiojo žvilgs- 
nį, tebebuvo įsmigęs į pelenų krūvą: staiga ta krūva pasirodė 
man neįprastai didelė. Paėmiau žnyples ir, įkišęs jas į pelenus, 
užkliudžiau kažką kieto - po pelenais buvo supiltas aukso ir 
sidabro kaupas, matyt, Gobseko pajamos ligos metu; jis nebe- 
turėjo jėgų jas paslėpti, o į banką siųsti neleido įtarumas. 

— Bėkite pas taikos teisėją, - kreipiausi aš į senąjį invalidą, — 
reikia kuo skubiausiai viską užantspauduoti! 

Apstulbintas paskutinių Gobseko žodžių ir to, ką neseniai 
man papasakojo durininkė, pasiėmiau antrojo ir trečiojo aukšto 
kambarių raktus ir nusprendžiau juos apžiūrėti. Jau pirmajame 
kambaryje, kurį atsirakinau, paaiškėjo Gobseko žodžiai, pasi- 
rodę man beprotiški: pamačiau, kur nuveda žmogų šykštumas, 
kai jis virsta aklu instinktu, kurio tiek pavyzdžių mes randame 
tarp provincijos šykštuolių. Kambaryje, šalimais to, kuriame 
mirė Gobsekas, buvo prikrauta sugedusių paštetų, aibės įvai- 
riausių kitų produktų, net moliuskų ir pelėsiais apaugusių žu- 

vų; vos neužtroškau nuo jų skleidžiamos smarvės. Visur knibž- 
dėjo kirminų ir vabzdžių. Paskutiniu metu gautos dovanos gu- 
lėjo sumišai su visokiausio pavidalo dėžutėmis, arbatos skryne- 
lėmis ir kavos maišais. Ant židinio, sidabrinėje sriubos vazoje, 
buvo sumesti pranešimai apie prekes, atsiųstas jo vardu į Havrą 
ir sukrautas sandėliuose: medvilnės pakus, cukraus statines, ro- 
mo bosus, įvairios rūšies kavą, indigo dažus, tabaką - tikra ko- 
lonijinių prekių mugė! Kambarys buvo priverstas baldų, sidab- 
rinių indų, lempų, paveikslų, vazų, knygų, puikių neįrėmintų 
graviūrų ir visokiausių senienų. Galimas daiktas, kad šitos be- 
galinės gėrybės nebuvo vien tik dovanos; daugelis jų - tai užsta- 
tai, likę pas Gobseką, skolininkui neišsipirkus. Mačiau ten bran- 
genybių dėžutes su herbais arba su monogramomis, nuostabaus 
audeklo staldengtes, brangius ginklus, bet viskas be užrašų. At- 
vertęs vieną knygą, kuri man pasirodė buvusi pajudinta iš vie- 
tos, radau joje banknotų po tūkstantį frankų. Tuomet nuspren- 
džiau smulkiai apžiūrėti kiekvieną daiktą, išbadinėti grindis, 
lubas, karnizus ir sienas ir surasti visą tą auksą, kurio taip aist- 
ringai godus buvo šis olandas, vertas Rembranto teptuko. Per 
savo juridinę praktiką dar niekados nebuvau susidūręs su tokiu 
šykštumu ir tokiu savitu būdu. Grįžęs į mirusiojo kambarį, ant 
rašomojo stalo radau paaiškinimą, kokiu būdu čia susikaupė 
tiek turto. Po presu gulėjo laiškai pirkliams, kuriems Gobsekas, 
matyt, paprastai pardavinėdavo gautas dovanas. Nežinau, ar 
dėl to, kad šie žmonės susiprato esą Gobseko apsukrumo aukos, 
ar dėlto, kad Gobsekas per daug užsiprašydavo už maisto pro- 
duktus ir daiktus, nė vienas sandėris nebuvo galutinai užbaig- 
tas. Jis nepanoro maisto produktų parduoti pirkliui Ševė dėl to, 
kad šis sutiko juos paimti tik su trisdešimties procentų nuolai- 
da. Gobsekas derėjosi dėl kelių frankų, o tuo tarpu prekės gedo. 
Sidabro dirbiniai liko neparduoti todėl, kad jis nesutiko apmo- 
kėti pristatymo išlaidų. Kava - todėl, kad nenorėjo duoti ga- 
rantijos dėl kokybės. Žodžiu, kiekvienas daiktas suteikdavo jam 

progą pradėti ilgiausius ginčus - pirmas ženklas, kad jis jau su- 
vaikėjo, virto keistu užsispyrėliu, kokiais baigia gyvenimą visi 
seniai, kai stipri aistra pergyvena protą. Ir aš paklausiau save to 
paties kaip ir jis: „Kam atiteks visi šitie lobiai?..“ Kai atsimenu, 
kokias keistas žinias paliko jis man apie savo vienintelę įpėdinę, 
supratau, kad turėsiu išieškoti visus įtartinus Paryžiaus namus 
ir kuriai nors laisvo elgesio moteriai blokšti po kojomis milži- 
niškus turtus. Visų pirma žinokite, kad pagal teisiškai neužgin- 
čijamus dokumentus Ernestas de Resto netrukus ims valdyti 
turtą, kuris leis jam vesti panelę Kamilę ir, be to, paskirti moti- 
nai, broliui ir seseriai pakankamas dalis. 

— Na gerai, brangusis Dervili, pagalvosime, - atsakė ponia de 
Granljė. - Ponas Ernestas turėtų būti labai turtingas, kad tokia 
šeima kaip mūsų sutiktų įsileisti jo motiną. Nepamirškite, kad 
mano sūnus bus kada nors kunigaikštis de Granljė; jis sujungs 
dviejų Granljė šeimos šakų turtą; noriu, kad svainis jam patiktų. 

— Bet juk Resto herbas, - tarė grafas de Bornas, - raudono ema- 
lio lauke sidabro skersinė ir keturi auksiniai skydeliai, kurių kiekvie- 
name juodas emalinis kryžius. Tai labai senas herbas. 

- Teisybė, - patvirtino vikontienė, - be to, Kamilė galės ir ne- 
susitikinėti su anyta, kuri sulaužė šito herbo devizą - res tuta*. 

— Ponia de Bosean priiminėjo ponią de Resto, - pareiškė se- 
nasis dėdė. 

— O, tiktai rautuose! - atšovė vikontienė. 


* Patikimumas (Iot.). 


Pulkininkas Šaberas 


- Ei, žiūrėkite, vėl mūsų senoji milinė! 

Šitaip šūktelėjo jaunas klerkas, atstovaująs tai klerkų pader- 
mei, kurie advokatų kontorose paprastai vadinami pasiuntinu- 
kais; atsirėmęs į langą, vaikėzas gardžiai šveitė duonos gabalą; 
atgnybęs truputį minkštimo, jis suvoliojo rutuliuką ir šaipyda- 
masis sviedė jį pro langelį. Taiklios rankos paleistas rutuliukas 
atšoko beveik iki palangės, kirtęs prieš tai į skrybėlę kažkokiam 
nepažįstamam vyriškiui, einančiam per kiemą į namą, esantį 
Vivjen gatvėje, kur gyveno advokatas Dervilis. 

— Klausyk, Simonenai, nekrėsk pokštų Žmonėms, o ne, tai iš- 
mesiu lauk. Net ir neturtingiausias klientas, po velnių, juk žmo- 
gus! - tarė pirmasis klerkas, liovęsis sumuoti teismo išlaidas. 

Paprastai pasiuntinukas - toks buvo ir Simonenas - yra kokių 
trylikos keturiolikos metų berniūkštis, kuris visose kontorose pri- 
klauso tiesiog nuo vyresniojo klerko; jis bėgioja su kvietimais pas 
antstolius ir su aktais į teismą, taip pat atlieka asmeninius savo 
viršininko pavedimus ir išnešioja jo meilės laiškučius. Į Paryžiaus 
gatvių berniūkštį jis panašus savo įpročiais, o į teismo plunks- 
nagraužį — savo likimu. Šitas vaikėzas beveik nežino, kas yra 
gailestis ir susitvardymas; jis nedrausmingas, gobštus, dainuš- 
kininkas, šaipokas ir tinginys. Ir vis dėlto beveik kiekvienas toks 
pasiuntinukas turi kur nors šeštame aukšte senutę motiną, su 
kuria dalijasi savo tris ar keturias dešimtis frankų - mėnesinį 
atlyginimą. 

- Jeigu jis Žmogus, tai kodėl gi vadinate jį senąja miline? — 
paklausė Simonenas su tokia mina, kokią nutaiso mokinys, su- 
gavęs klystant savo mokytoją. 

Ir jis vėl įniko į duoną ir sūrį, atsirėmęs petim į lango rėmą: 
ilsėjosi jis stačias kaip diližano arklys, prilenkęs vieną koją ir 
pastatęs ją ant kitos kojos bato galo. 

— Kokį pokštą iškrėtus šitam iškamšai? — pusbalsiu tarė tre- 
čiasis klerkas, pavarde Godešalis, staiga sustojęs viduryje argu- 
mento, kurį jis raitė diktuodamas prašymą, rašomą ketvirtojo 
klerko, tuo tarpu kai du naujokai provincialai darė jo nuorašus. 
Paskui ėmėsi toliau improvizuoti. - Bet, vadovaudamasis savo tau- 
ria ir maloninga išmintimi, Jo Didenybė Liudvikas aštuonioliktasis (ei, 
tu, Derošai, išminčiau, kuris rašai originalą, paskutinį žodį rašyk 
raidėmis!), paėmęs į rankas karalystės vadžias, suprato... (ką gi tas 
riebus juokdarys suprato?) kilnią misiją, kurią įvykdyti pašaukė jį 
dieviškoji apveizda!...... (šauktukas ir šeši taškai: nebijokite, teismo 
šventuolėliai neturės nieko prieš juos), i7 pirmiausia jis nutarė, kaip 
liudija žemiau minimo dekreto data, išgydyti žaizdas, kurias padarė bai- 
sūs ir liūdni revoliucinio laikotarpio negandai, grąžinti savo ištikimiems 
ir gausiems tarnams („gausiems“ - šitas saldliežuvavimas turi pa- 
tikti teisme) visus jų neparduotus turtus, tiek tuos, kurie yra šiandien 

visuomeninė nuosavybė, tiek tuos, kurie yra paprastoji ar nepaprastoji 
sosto nuosavybė, ar pagaliau tuos, kurie buvo paskirti visuomeniniams 
pastatams dotacijomis, nes mes manome turį ir turime pilną teisę tvir- 
tinti, kad tokia yra dvasia ir prasmė to garsiojo ir teisingojo dekreto, 
kuris buvo išleistas... - Palaukite, - šūktelėjo Godešalis, kreipda- 
masis į klerkus, - šitas prakeiktas sakinys užėmė man visą pusla- 
pio galą. - Tai va, - prabilo jis ir lyžtelėjo sąsiuvinio briauną, kad 
galėtų atversti storą žyminio popieriaus lapą, - tai va, jeigu norite 
iškrėsti šitam Žmogynui išdaigą, pasakykite jam, kad principalas 
priima klientus tik tarp antros ir trečios valandos ryto. Pažiūrė- 
sime, ar tas senas sukčius dar kartą atsivilks! — Ir Godešalis grįžo 
prie pradėto sakinio: - kuris buvo išleistas... Pasiruošę? - paklausė jis. 

— Pasiruošę! - choru sušuko visi trys klerkai. 

Viskas vyko vienu metu - ir prašymo rašymas, ir tauškalai, 
ir sąmokslas. 

— Kuris buvo išleistas... Ei, dėdule Bukarai, kada gi išleistas tas 
dekretas? Reikia sudėlioti taškus ant i, paraliai! Vis daugiau pus- 
lapių bus! 

— Paraliai! - Bukarui, pirmajam klerkui, dar nespėjus atsakyti, 
pakartojo vienas rašiusiųjų. 

— Ką? Jūs parašėte paraliai? - šūktelėjo Godešalis ir žvilgtelėjo 
į naujoką griežtai ir kartu pašaipiai. 

- Iš tikrųjų, - tarė Derošas, ketvirtasis klerkas, pasilenkęs ties 
savo kaimyno nuorašu, - jis parašė: Reikia sudėlioti taškus ant i ir 
paralei su ei. 

Klerkai pratrūko kvatotis. 

— Nejaugi, pone Jurė, jūs manote, kad paraliai - tai juridinis 
terminas, ir dar drįstate tvirtinti, kad esate iš Mortanės! - šūkte- 
lėjo Simonenas. 

- Rūpestingai ištrinkite! - tarė pirmasis klerkas. - Jeigu teismo 
narys, nustatąs taksą šitiems aktams, pastebės tokį dalyką, pasa- 
kys, ko gero, kad mes šaipomės iš grafomanijos. Dėl jūsų princi- 
palas gali nemalonumų turėti. Žiūrėkite, kad man daugiau tokių 
nesąmonių nedarytumėte, pone Jurė! Kai normandietis rašo pra- 
šymą, jis privalo galvoti. Juk tai mūsų luomo alfa ir omega! 

— kuris buvo išleistas... kada? - paklausė Godešalis. - Pasaky- 
kite gi galų gale kada, Bukarai? 

— 1814 metų birželį, - atsakė pirmasis klerkas nepakeldamas 
galvos nuo savo darbo. 

Šitą pernelyg ištįsusį sakinį nutraukė beldimas į duris. Visi 
penki aštrialiežuviai, garbanotgalviai, gyvų pašaipių akių kler- 
kai atsuko nosis į duris ir progiesmiu sušuko: 

— Prašom! 

Tik Bukaras liko sėdėti ramiai įsikniaubęs į glėbį popierių ir 
toliau sudarinėjo nepabaigiamą teisminių išlaidų sąskaitą. 

Kontora buvo didelė patalpa su ta klasiška krosnimi, kuri puo- 
šia visas kazuistų lindynes. Įstrižai kambario išvedžioti vamz- 
džiai susiėjo prie užmūryto židinio, ant kurio marmurinės len- 
telės mėtėsi duonos kriaukšlės, trikampiai Bri sūreliai, šviežios 
kiaulienos pjausniai, stovėjo stiklinės, buteliai ir pirmojo 
klerko šokolado puodelis. Šitų maisto produktų kvapas taip 
puikiai įsiliejo į be saiko prikūrentos krosnies smarsą ir į kon- 
toroms bei seniems popieriams savitą kvapsnį, kad čia nebūtų 
buvę galima užuosti nė lapės. Grindis klerkai jau buvo primy- 
nę purvo ir sniego. Ties langu stovėjo „viršininko“ rašomasis 
stalas, prie jo šliejosi nedidelis staliukas, skirtas antrajam kler- 
sojo“ teisme. Galėjo būti aštunta ar devinta valanda ryto. Vie- 
nintelę kontoros puošmeną sudarė tie dideli geltoni skelbimai, 
kuriais garsinamas turto areštas, varžytynės ir palikimo da- 
lybos, galutiniai ar laikini sprendimai, žodžiu, kontorų pasi- 
didžiavimas! Už pirmojo klerko nugaros, per visą sienos aukš- 
tį, stovėjo didžiulė spinta; kiekvienoje jos lentynoje pūpsojo 
popierių pluoštai, nuo kurių karojo nesuskaitoma daugybė 
etikečių ir raudonų virvagalių, pagal kuriuos visuomet pažinsi 
teismo dokumentus. Žemutinės spintos lentynos buvo pri- 

kimštos aplankų, pageltusių nuo ilgo vartojimo, mėlynu po- 
pieriumi apklijuotais pakraščiais, ant jų - pavardės tų stam- 
biųjų klientų, kurių bylas, skaniuosius savo kąsnelius, kontora 
„dorojo“ šiuo metu. Nešvarūs langų stiklai menkai tepraleido 
šviesą. Beje, vasario mėnesį vargu ar rasi Paryžiuje kontorą, 
kurioje ligi dešimtos valandos ryto galima būtų rašyti be lem- 
pos, nes visos šitos kontoros labai apleistos, ir tai supranta- 
ma: kiekvienas čia tik užeina, niekas nepasilieka, pilka aplinka 
nepatraukia niekieno dėmesio; nei pačiam advokatui, nei jo 
klientams, nei klerkams nerūpi, kad gražiai atrodytų patalpa, 
kuri vieniems yra mokyklos klasė, kitiems - praeinamas kam- 
barys, o pačiam šeimininkui - laboratorija. Murzinus baldus 

advokatas advokatui perduoda su tokiu dievobaimingu sąži- 
ningumu, kad kai kuriose kontorose dar ir šiandien teberasite 
dėželes popieriams, maišus byloms laikyti, atitekusius dar iš 
Šlė prokurorų. Taip sutrumpintai buvo vadinamas Šatlė, ju- 
ridinė senojo režimo įstaiga, kuri prilygo šiandieniniam pir- 
mosios instancijos teismui. Taigi ši tamsi, riebių dulkių sluoks- 
niu apklota kontora, kaip ir visos advokatų kontoros, keldavo 
lankytojams šleikštulį, ir todėl buvo viena grasiausių Pary- 
žiaus pabaisų. Iš tikrųjų, jeigu nebūtų priplėkusių zakristijų, 
kuriose maldos atsveriamos ir parduodamos kaip maisto pro- 
duktai; jeigu nebūtų perpirklių krautuvėlių, kuriose iškabinti 
prie įėjimo skarmalai griauna visas mūsų iliuzijas, nes parodo 
žmogui, kuo baigiasi gyvenimo linksmybės; taigi jei nebūtų 
šitų dviejų poezijos kloakų, advokato kontora būtų visų so- 
cialinių turgaviečių baisiausia. Bet ne ką geresni yra lošimo 
namai, teismai, loterijos kontoros, viešieji namai. Kodėl? Gal 
dėl to, kad drama, vykstanti žmogaus sieloje, padaro jį šiose 
vietose visai abejingą išoriniam pasauliui; šituo rasi galima 
išsiaiškinti ir didžiųjų mintytojų bei didžiųjų garbėtroškų pa- 
prastumą. 

— Kur mano peiliukas? 

— Aš pusryčiauju! 

- Eik po šimts pypkių, užkepei blyną ant prašymo. 

- Tyliau, ponai! 

Šitie šūksniai nuskambėjo vienas per kitą kaip tik tą akimir- 
ką, kai įėjęs į kontorą senasis klientas uždarė duris su tuo savo- 
tišku nusižeminimu, kuris sukausto nelaimingo žmogaus ju- 
desius. Nepažįstamasis lyg, ir bandė šypsotis, bet jo veido rau- 
menys sustingo, nes jis nesurado, nors ir atidžiai ieškojęs, nė 
mažiausios palankumo žymelės negailestingai abejinguose še- 
šių raštininkų veiduose. Matyt, įpratęs permanyti Žmones, jis 
labai mandagiai kreipėsi į pasiuntinuką, tikėdamasis, kad bent 
šitas visų riejamas vaikiokas teiksis jam švelniai atsakyti. 

— Ar galima būtų pamatyti jūsų principalą? 

Šelmis pasiuntinukas nieko neatsakė vargšui žmogeliui, tik 
sprigtelėjo keliskart kairiosios rankos pirštais per ausį, tarytum 
sakydamas: „Aš kurčias.“ 

— Ko tamsta nori? - paklausė Godešalis, rydamas didžiulį duo- 
nos kąsnį, kuriuo būtų buvę galima užtaisyti patranką, paskui 
sušvytravo ore peiliu ir metė koją ant kojos taip, kad ta, kuri 
atsidūrė ore, beveik pasiekė jo nosį. 

— Ateinu čia jau penktą kartą, - atsakė klientas. - Norėčiau 
pasikalbėti su ponu Derviliu. 

— Ar kokiu nors reikalu? 

- Taip, bet išdėstyti jį galiu tik pačiam ponui... 

- Principalas miega; jeigu norite pasitarti su juo dėl kurių 
nors keblumų, dirba jis rimtai tik po pusiaunakčio. Bet jei teik- 
tumėtės pasakyti savo reikalą mums, mes galėtume ne blogiau 
už jį... 

Nepažįstamasis stovėjo ramus. Jis kukliai dairėsi aplink 
nelyginant šuo, vogčiomis įsmukęs į svetimą virtuvę ir bijąs 
gauti mušti. Klerko profesija gera tuo, kad jiems nėra ko bi- 
joti vagių; todėl ir pono Dervilio klerkai, nieku blogu neįtar- 
dami žmogaus su miline, nedraudė jam žvalgytis po patalpą, 
kurioje jis veltui ieškojo, kur atsisėsti, nes aiškiai buvo ma- 
tyti, kad yra pavargęs. Advokatai savo kontorose tyčiomis 
nestato daug kėdžių. Jeigu eilinis klientas, kuriam įkyrėjo lauk- 
ti stačiomis, ir paburba išeidamas, užtat neatima brangaus 
laiko, kuris, kaip pasakė vienas senas prokuroras, iki šiol dar 
„netaksuojamas“. 

— Turėjau garbės įspėti jus, gerbiamasis, - atsakė senukas, — 
kad galiu išdėstyti savo reikalą tik pačiam ponui Derviliui; pa- 
lauksiu, kol jis atsikels. 

Bukaras baigė skaičiuoti. Užuodęs šokoladą, atsikėlė iš pinto 
krėslo, priėjo prie židinio, permetė senį akimis nuo galvos iki 
kojų, dėbtelėjo į milinę ir nutaisė neįmanomą aprašyti miną. Grei- 


74 


čiausiai pagalvojo, kad, kaip bemaigytum šitą klientą, neišspau- 
si iš jo nė santimo; tad, norėdamas išgelbėti kontorą nuo nepa- 
geidautino interesanto, įsiterpė į kalbą. 

- Jie sako teisybę, - griežtai tarė jis. - Principalas dirba tik 
naktimis. Jeigu tamstos reikalas labai rimtas, patariu ateiti pir- 
mą valandą nakties. 

Senukas pažiūrėjo suglumęs į pirmąjį klerką ir kurį laiką sto- 
vėjo lyg sustingęs. Įpratę matyti visokiausias fizionomijas ir keis- 
čiausias klientų užgaidas, kurių niekados netrūksta bylininkams, 
paprastai žmonėms neryžtingiems ir ilgai svarstantiems, kler- 
kai užkandžiavo kaip užkandžiavę, garsiai čiaukšėjo žandikau- 
liais nelyginant arkliai prie ėdžių ir visai užmiršo senį. 

— Ką padarysi, ateisiu naktį, - pratarė pagaliau senis, kuris su 
užsispyrimu, būdingu nelaimės persekiojamiems žmonėms, pa- 
nūdo sugėdyti melagius. 

Vienintelė patyčia, prieinama vargetoms, yra priversti tei- 
singumą ir geradarystę prisipažinti neteisingai elgusis. Įtikinę 
visuomenę melu, nelaimingieji su dar didesniu įkarščiu puola 
prie Dievo. 

— Na, ar nepašėlęs užsispyrėlis? —- pastebėjo Simonenas, ne- 
laukdamas, kol senis uždarys duris. 

- Atrodo, lyg iš žemės atkastas! - pastebėjo kažkuris klerkas. 

— Greičiausiai koks buvęs pulkininkas, kuris nori pradėti bylą 
dėl nepriemokos, - pareiškė pirmasis klerkas. 

— Nieko panašaus, tai buvęs durininkas, — atsakė Godešalis. 

— Kertam lažybų, kad šitas žmogus aukštos kilmės, - šūkte- 
lėjo Bukaras. 

— Kertu lažybų, kad tai buvęs durininkas, — atšovė Godešalis. 
— Tik buvusiems durininkams pati gamta prisakė dėvėti tokias 
apskarusias, taukuotas milines apibrizgusiais padurkais kaip šito 
senio. Nejaugi nematėte, kokie jo išklaipyti, skylėti batai? O kak- 
laryšis? Kaklaryšis jam marškinius atstoja. Jis tikriausiai nakvoja 
po tiltu. 

— Galėjo būti kilmingasis ir atidarinėti duris! - sušuko De- 
rošas. - Buvo ir tokių. 

— Ne, - pasipriešino Bukaras visiems kvatojant, - aš laikausi 
savo nuomonės, kad 1789 metais jis buvo aludaris, o Respublikos 
metu - pulkininkas. 

— Oašeinu lažybų, kad kariuomenėje jis niekad nebuvo, ir jei 
pralošiu, vedu visą kompaniją į spektaklį, - pasakė Godešalis. 

— Puiku, - atsakė Bukaras. 

— Ei ponuli! - suriko pasiuntinukas, pravėręs langą. 

— Ką tu vėl darai, Simonenai? - paklausė Bukaras. 

- Šaukiu jį ir paklausiu, ar jis pulkininkas, ar durininkas; jis 
pats juk turi Žinoti. 

Visi pasileido juokais. O senis jau kopė laiptais atgal. 

— Ką mes dabar jam pasakysime? - šūktelėjo Godešalis. 

— Palikite šį reikalą man! - atsakė Bukaras. 

Vargšas žmogelis baugščiai įėjo į kambarį, nuleidęs akis, gal- 
būt kad per daug godžiu žvilgsniu, kurį traukė valgis, neišsi- 
duotų, koks jis alkanas. 

— Būkite toks malonus, - kreipėsi į jį Bukaras, - ir palikite 
mums savo pavardę, kad principalas žinotų, ar... 

- Šaberas. | 

— Ar tas pulkininkas, kur žuvo prie Eilau?! - pasiteiravo Jurė 
nenustygdamas, nes iki šiol prie visų patyčių dar nebuvo pri- 
kišęs savo dvylekio. 

— Tas pats, - atsakė senukas su didingu paprastumu. 

Ir išėjo. 

- Te tau! 

— Ot, tai davė! 

— Aha! 

— Oho! 

— Uhu! 

— Ak, senas sukčius! 

— Tra lia lia! 

— Pakliuvai! 

— Ponas Derošai, spektaklis jums šįkart nekainuos, - kreipėsi 
Jurė į ketvirtąjį klerką ir taip smogė jam per petį, kad raganosis 
būtų iš kojų išvirtęs. 

Po to sekė riksmo, juoko, šūksnių audra, kuriai pavaizduoti 
reikėtų sunaudoti visą kalboje esančių onomatopėjų atsargą. 

— O į kurį teatrą eisime? 

— Į Operą! - šūktelėjo „viršininkas“. 

— Visų pirma, - atkirto Godešalis, teatras nebuvo nurodytas. 
Galiu, jeigu man patiks, nuvesti jus pažiūrėti ponios Saki?. 

— Ponia Saki - ne spektaklis, - pareiškė Derošas. 

— O kas gi yra spektaklis iš viso? - atšovė Godešalis. - Visų 
pirma išsiaiškinkime faktinę padėtį. Iš ko aš kirtau lažybų, ger- 
biamieji? Iš to, kad nuvesiu jus pažiūrėti spektaklio. O kas tai 
yra spektaklis? Tai, ką mes pamatome... 

— Bet pagal šią teoriją jūs, ko gero, nuvesite mus pažiūrėti, 
kaip teka vanduo po Naujuoju tiltu, - pertarė jį Simonenas. 

— Tai, ką pamatome už pinigus, - užbaigė Godešalis. 

— Už pinigus galima daug ką pamatyti, bet tai nebus spek- 
taklis. Apibrėžimas netikslus, - įsiterpė Derošas. 

— Paklausykite galų gale, ką sakau. 

— Niekus paistai, mielasis, - tarė Bukaras. 

— Ar Kurcijus - tai spektaklis? - paklausė Godešalis. 

— Ne, - atsakė pirmasis klerkas, - tai vaškinių figūrų muzie- 
jus. | 

— Kertu iš šimto frankų, - atšovė Godešalis, - kad Kurcijaus 
muziejuje rasite visus tuos dalykus, kuriems taikomas spektak- 
lio žodis. Jame yra kai kas, ką galima pamatyti sumokant tam 
tikrą kainą priklausomai nuo vietos, kurią pasirenki... 

— Ir tra ta ta ir tra ta ta, - užniūniavo Simonenas. 

- Žiūrėk, kad neužrėžčiau per ausį, girdi! - pagrasino Go- 
dešalis. 

Klerkai gūžtelėjo pečiais. 

— Pagaliau dar neįrodyta, kad šita sena beždžionė nepasijuo- 
kė iš mūsų, - pareiškė jis ir staiga pertraukė dėstęs savo argu- 
mentus, nes jo žodžius nustelbė garsus klerkų juokas. - Juk tei- 
sybę sakant, pulkininkas Šaberas seniai miręs, jo Žmona ište- 
kėjusi už grafo Fero, valstybės patarėjo. Ponia Fero juk mūsų 
kontoros klientė! 

- Byla atidedama rytdienai, - pareiškė Bukaras. - Prie darbo, 
ponai! Šimts kalakutų! Gana dykinėti! Baikite pagaliau savo 
prašymą, mes turime įteikti jį prieš Ketvirtosios Palatos posėdį. 
Byla bus nagrinėjama šiandien. Na, ant žirgų! 

- Jei čia būtų buvęs pulkininkas Šaberas, tai šitam pajodžar- 
gai Simonenui, kai jis apsimetė kurčiu, būtų gerai stuktelėjęs 
bato galu į minkštą vietą, - pastebėjo Jurė, šitą argumentą laiky- 
damas svaresniu už visus Godešalio įrodinėjimus. 

— Kadangi dalykas neišaiškintas, - tarė Bukaras, - sutinkame, 
kad mus nuvestum į Prancūzų teatro antro aukšto ložes pažiū- 
rėti Neroną vaidinančio Talma*. Simonenas sėdės parteryje. 

Tai pasakęs pirmasis klerkas atsisėdo už savo stalo, ir visi 
pasekė jo pavyzdžiu. 

— „išleistas tūkstantis aštuoni šimtai keturioliktų metų birželio 
mėnesį (metai žodžiais!), - tarė Godešalis. - Pasiruošę? 

— Pasiruošę, - atsakė abu perrašinėtojai ir klerkas; ojų plunks- 
nos vėl sušnarėjo, drėksdamos žyminį popierių, ir kontoroje ki- 
lo toks čiužesys, tartum šimtas karkvabalių, mokinių sukištų į 
popierines tūteles, būtų ėmę dabar jose krebždėti. 

— Ir mes tikimės, kad ponai teisėjai, - tęsė improvizuodamas 
klerkas. - Stop! Palaukite, perskaitysiu sakinį, nes jau pats nieko 
nesuprantu. 

— Keturiasdešimt šeši... (Jums tai turbūt dažnai atsitinka!)... ir 
trys, keturiasdešimt devyni, - burbtelėjo Bukaras. 

- Ir mes tikimės,- toliau diktavo Godešalis, perskaitęs, kas pa- 
rašyta, - kad ponai teisėjai neatsiliks nuo kilniojo dekreto autoriaus ir 
teisingai nubaus Garbės legiono administracinę kapitulą už jos nie- 

kingas užmačias, išsiaiškinę įstatymą plačia prasme, kaip čia mūsų 
siūloma... 

— Ponas Godešali, gal stiklinėlę vandens? - paklausė jaunasis 
klerkas. 

- Pašėlęs tas mūsų Simonenas! - tarė Bukaras. - Klausyk, pasi- 
kaustyk savo dvikojus žirgus, griebk šitą paketą ir duok garo į 
Invalidų namus. 

— kaip čia mūsų siūloma, — pakartojo Godešalis. - Prirašykite: 
ponios (rašykite visą žodį!) vikontienės de Granljė naudai... 

— Ką! - sušuko vyresnysis klerkas, - tu drįsti rašyti tokį pra- 
šymą? Juk tai vikontienės de Granljė byla su Garbės legionu, 
byla, kurią mūsų kontora apsiėmė vesti savo rizika? Ak, nepa- 
taisomas mulkis! Kišk tuoj į stalčių originalą ir nuorašus, man 
jie pravers Navarenų byloje su prieglaudomis. O dabar jau vėlu, 
aš greitomis surašysiu trumpą pareiškimą su visais būtinais „at- 
sižvelgiant į“ ir pats nunešiu į teismą. 

Šioje scenoje pavaizduota viena iš tūkstančio jaunystės pra- 
mogų, kurias vėliau gyvenime prisiminęs žmogus atsidūsta sa- 
kydamas: „Geri buvo laikai!“ 

Apie pirmą valandą nakties nepažįstamasis, pasivadinęs pul- 
kininku Šaberu, pasibeldė į butą, kuriame gyveno ponas Der- 
vilis, Senos departamento pirmos instancijos teismo advokatas. 
Durininkas pasakė, kad ponas Dervilis dar negrįžęs. Senis nu- 
rodė, kad jam buvo liepta ateiti, ir ėmė lipti laiptais pas garsųjį 
teisininką; nors ir jaunas būdamas, Dervilis buvo laikomas vie- 
na šviesiausių galvų Teismo rūmuose. Paskambinęs įtarusis in- 
teresantas iš tikrųjų gerokai nustebo, kai pamatė pirmąjį klerką 
principalo valgomajame dėstantį ant stalo segtuvus su bylomis, 
kurios turėjo būti svarstomos kitą dieną. Ne mažiau nustebes 
klerkas pasisveikino su pulkininku ir paprašė jį atsisėsti; inte- 
resantas atsisėdo. 

— Garbės žodis, pone, maniau, kad jūs juokavote vakar, kai 
liepėte man ateiti tokią vėlyvą valandą, - tarė senis dirbtinai 

linksmu tonu, kaip visą savo gerą praradęs žmogus, kuris dar 
stengiasi šypsotis. 

- Klerkai juokavo ir vis dėlto teisybę sakė, - atsiliepė pirmasis 
klerkas, nepertraukdamas darbo. - Šituo laiku ponas Dervilis 
paprastai susipažįsta su bylomis: apgalvoja visas priemones, 
apsvarsto argumentus, numato galimas komplikacijas. Jo nuo- 
stabus protas jaučiasi laisviau šitomis valandomis, vienintelė- 
mis, kada, aplinkui įsiviešpatavus tylai ir ramybei, gali žmogui 
ateiti gerų minčių. Nuo to laiko, kai jis advokatauja, jūs būsite 
trečiasis interesantas, kurį jis priima šiuo nakties metu. Grįžęs 
namo mūsų principalas apsvarstys kiekvieną bylą, perskaitys 
viską, kas reikalinga, prasėdės keturias ar penkias valandas prie 
darbo; paskui pasikvies mane ir išdėstys, ką yra nusprendęs da- 
ryti. Rytais nuo dešimtos iki antros jis priiminėja klientus, o li- 
kusią dienos dalį skiria įvairiems dalykiniams pasimatymams. 
Vakarais lankosi aukštuomenės salonuose, kad nenutrūktų bū- 
tinos pažintys. Tokiu būdu tik naktį jis turi laiko įsigilinti į by- 
las, pasirausti Teisyno arsenaluose ir nusibrėžti kovos planus. 
Mūsų principalas nenori pralaimėti nė vienos bylos, jis mėgsta 
savo meną. Ir nesiima, kaip daugelis jo kolegų, bet kurios bylos. 
Štai koks jo gyvenimas - neįtikėtinai veiklus. Todėl ir uždirba 
šitas žmogus daug. 

Senis klausėsi klerko aiškinimų tylomis, netardamas nė žo- 
džio, ir Bukaras, žvilgtelėjęs į jo keistą fizionomiją, kurioje neat- 
sispindėjo nė mažiausia mintis, paliko jį ramybėje. Po kelių mi- 
nučių parėjo Dervilis baliniu fraku. Pirmasis klerkas atidarė jam 
duris ir vėl grįžo tvarkyti bylų. Jaunasis advokatas akimirką stab- 
telėjo nustebęs, stengdamasis įsižiūrėti prietemoje į nepaprastą 
jo laukiantį klientą. Pulkininkas Šaberas vis taip pat nejudėjo ir 
atrodė it vaškinė figūra iš to Kurcijaus muziejaus, į kurį Gode- 
šalis siūlėsi nuvesti savo draugus. Tas sustingimas rasi nebūtų 
taip kritęs į akis, jeigu jis nebūtų paryškines visos fantastinės šio 
asmens povyzos. Senasis karys buvo nepaprastai liesas, sukem- 

bėjęs. Lygus perukas, tyčiomis užsmauktas ant kaktos, teikė jam 
kažkokio paslaptingumo. Akys atrodė lyg aptrauktos perma- 
toma plėnele nelyginant kokia drumzlina perlamutrine mase, 
kuri žvakių šviesoje sutviskėdavo melsvais atspindžiais. Blyš- 
kus, pamėlęs, smailas kaip peilio ašmenys veidas (jeigu leistina 
pavartoti šitą nuvalkiotą palyginimą) atrodė negyvas. Kaklas 
buvo parištas nunešiotu juodo šilko kaklaryšiu. Žemiau šito pur- 
vino skarmalo kūną dengė toks tirštas šešėlis, kad gyvos vaiz- 
duotės žmogus galėjo palaikyti šitą seną galvą kažkokia atsitik- 
tine pamėkle ar Rembranto portretu, išimtu iš rėmų. Žemai ant 
kaktos užsmaukta skrybėlė juodo šešėlio juosta dengė viršutinę 
veido dalį. Šitas keistas, nors ir visai suprantamas šviesos ir še- 
šėlių žaismas aštrino kontrastus, ryškino baltas šito lavoniško 
veido raukšles, šalčiu dvelkiančius jo kontūrus ir bendrą bespal- 
vį jo toną. Pagaliau sustingęs, be jokio judesio kūnas, išblėsęs, 
be jokios šilumos žvilgsnis taip derinosi su kažkokia melancho- 
liškos beprotybės išraiška, su gėdingais simptomais, būdingais 
idiotizmui, kad jokie žmogaus lūpomis ištarti žodžiai nebūtų 
galėję nusakyti, kokia kraupi buvo šio senio stovyla. Bet akylas 
stebėtojas; o juo labiau advokatas, negalėjo nepastebėti šito gy- 
venimo palaužto žmogaus povyzoje gilaus skausmo pėdsakų, 
skurdo žymių, kurios sugadino jo veido bruožus, panašiai kaip 
lietaus lašai ilgainiui suardo puikiausią marmurą. Gydytojas, 
rašytojas, teisėjas būtų įžvelgęs ištisą tragediją, slypinčią po šita 
didinga bjaurysta, panašia į tuos fantastinius siluetus, kuriuos, 
šnekučiuodamasis su draugais, juokais išpiešia dailininkas lito- 
grafinio akmens pakraštyje. 

Nepažįstamojo kūnu, lig tik jis pastebėjo advokatą, perbėgo 
mėšlungiškas drebulys, panašus į tą, kuris nupurto poetą, kai 
netikėtas triukšmas nakties tyloje atplėšia jį nuo kūrybinių sva- 
jų. Senis skubiai nusiėmė skrybėlę ir atsistojęs pasisveikino su 
jaunuoju advokatu; odinis skrybėlės pamušalas turėjo būti ge- 
rokai taukinas, nes savininkui nejučia kartu su skrybėle pakilo 

ir prilipęs prie jos perukas, apnuogindamas pliką kiaušą, pasi- 
baisėtinai sudarkytą įstrižo rando, kuris ėjo nuo pakaušio, bai- 
gėsi prie dešinės akies ir atrodė kaip stora pūpsanti siūlė. Tačiau 
šis perskeltas kiaušas buvo toks kraupus pažiūrėti, kad nei vie- 
nam, nei kitam teisininkui nebuvo noro juoktis, kai purvinas 
perukas, kurį nelaimingasis nešiojo, matyt, slėpdamas žaizdą, 
staiga pakilo nuo galvos. Pirmoji jų mintis, išvydus šitą žaizdą, 
buvo tokia: „Štai pro kur išsisunkė protas.“ 

„Jeigu čia ir ne pulkininkas Šaberas, tai vis tiek šaunus ka- 
rys!“ — pagalvojo Bukaras. 

— Su kuo turiu garbės kalbėtis? - paklausė Dervilis. 

- Su pulkininku Šaberu. 

- Su kokiu pulkininku Šaberu? 

— Su tuo, kuris žuvo prie Eilau, - atsakė senis. 

Išgirdę šį keistą sakinį, klerkas ir advokatas susižvalgė tary- 
tum sakydami: „Beprotis!“ 

— Aš norėčiau, ponas advokate, - pradėjo pulkininkas, - pati- 
kėti savo paslaptį tik jums vienam. 

Dalykas, kurio negalima nepaminėti - tai drąsa, būdinga ad- 
vokatams. Ar todėl, kad jie pratę turėti reikalo su daugybe žmo- 
nių, ar dėl to, kad nusimano esą tvirtai ginami įstatymų, ar gal 
kad tiki savo misijos rimtumu, advokatai kaip kunigai ir gydy- 
tojai įeina visur be jokios baimės. Dervilis davė ženklą Bukarui, 
ir šis pasišalino. 

— Gerbiamasis, - tarė advokatas, - dienos metu aš savo laiko 
ypatingai nesigailiu; bet naktį man brangi kiekviena minutė. Tat 
prašom kalbėti trumpai ir aiškiai. Pradėkite tiesiai nuo reikalo, 
be jokių nukrypimų. Jeigu bus reikalinga, aš pats paprašysiu 
paaiškinti. Prašom kalbėti. 

Pasodinęs savo keistąjį klientą, Dervilis pats atsisėdo už stalo; 
tačiau, klausydamasis velionio pulkininko, sklaistė savo bylas. 

- Jums turbūt žinoma, ponas advokate, - pradėjo velionis, — 
kad prie Eilau aš komandavau kavalerijos pulkui. Sėkmingai 

užsibaigusi garsioji Miurato ataka, kuri nulėmė mūsų pergalę, 
nemaža dalimi buvo ir mano nuopelnas. Deja, aplinkybės su- 
sidėjo taip nelaimingai, kad mano mirtis yra istorinis faktas, 
pažymėtas ir smulkiai aprašytas „Pergalėse ir laimėjimuose“. 
Mes pralaužėme tris rusų linijas, bet priešas iš naujo suglaudė 
eiles ir privertė mus veržtis atgal prie saviškių. Ir štai, kai jau, 
išsklaidę rusus, mes buvome netoli imperatoriaus būstinės, aš 
susidūriau su didele priešo kavalerijos joja. Nieko nelaukda- 
mas šokau ant tų užsispyrėlių. Tuo pat metu mane puolė du 
rusų karininkai, tikri milžinai. Vienas jų kirto man kalaviju per 
galvą ir perskėlė visa, kas buvo ant galvos - šalmą ir net juodą 
kepuraitę, kurią aš visuomet nešiodavau po šalmu; kiauše atsi- 
vėrė gili žaizda. Aš nukritau nuo arklio. Čia mums į pagalbą 
atskubėjo Miuratas, bet jis ir visa jo kavalerija - koks pusantro 
tūkstančio vyrų, neblogai, ar ne? - lėkte perlėkė per mane. Apie 
mano žuvimą buvo pranešta imperatoriui. Jo didenybė iš at- 
sargumo (jis vis dėlto mane mylėjo) norėjo įsitikinti, ar nėra 
vilties išgelbėti žmogų, kurio dėka laimėtas šis įnirtingas puo- 
limas. Jis pasiuntė du chirurgus įsakydamas mane suieško- 
ti ir radus nugabenti į ligoninę, tačiau, būdamas užsiėmęs, pa- 
sakė jiems, matyt, kiek nerūpestingai: „Eikite pasižvalgyti, 
gal dar mano vargšas Šaberas kartais gyvas?“ Tie prakeikti 
šundaktariai, matę prieš akimirką, kaip per mane perlėkė du 
pulkai, be abejo, nesiteikė net pačiupinėti man pulso ir pra- 
nešė, kad aš tikrai miręs. Tokiu būdu buvo turbūt surašytas 
aktas apie mano žuvimą, tiksliai laikantis visų karinės teisės 
nuostatų. 

Girdėdamas, kaip aiškiai jo klientas dėsto savo mintis ir pa- 
sakoja keistus, bet vis dėlto į tiesą panašius įvykius, jaunasis 
advokatas metė vartęs bylas, atsirėmė kairiąja alkūne į stalą ir, 
palenkęs galvą ant rankos, įdėmiai pažiūrėjo į pulkininką. 

- Ar žinote, pone, - pertraukė jis pasakotoją, - kad aš esu gra- 
fienės Fero, pulkininko Šabero našlės, reikalų įgaliotinis? 

— Mano žmonos! Taip, ponas advokate. Štai kodėl, kreipęsis į 
daugybę teisininkų, ir kiekvieną kartą veltui, nes jie visi palaikė 
mane bepročiu, aš ryžausi galų gale ateiti pas jus. Apie savo 
nelaimes papasakosiu vėliau. Leiskite man pirmiausia supažin- 
dinti jus su faktais, tikriau pasakius išdėstyti jums, kaip jie grei- 
čiausiai vyko, o ne kaip iš tiesų buvo. Kai kurios aplinkybės, 
kurias težino turbūt vien amžinasis Tėvas, verčia mane apie 
daugelį įvykių tik spėlioti. Taigi nuo žaizdų mane ištiko grei- 
čiausiai stabas, o gal priepuolis, artimas, jei neklystu, vadina- 
majai katalepsijai. Kaip kitaip išaiškinti tą faktą, kad žmonės, 
kurie užkasinėjo žŽuvusiuosius, pagal karo paprotį nuplėšė nuo 
manes visus drabužius ir įmetė mane į bendrą duobę su karei- 
viais! Čia leiskite įterpti vieną smulkmeną - tai aš sužinojau tik 
vėliau, po to įvykio, kurį reikia norom nenorom pavadinti mano 
mirtimi. 1814 metais Štutgarte aš sutikau buvusį savo pulko 
kvartirmeisterį. Šitas šaunus žmogelis, vienintelis, kuris teikėsi 
mane atpažinti ir apie kurį aš jums tuoj papasakosiu, išaiškino 
man, per kokį stebuklą aš išlikau gyvas. O buvę, jo žodžiais ta- 
riant, taip: mano arklį patrankos šovinys sužeidęs į šoną tuo pat 
metu, kai man pačiam buvusi perskelta galva. Arklys ir raitelis 
griuvę ant žemės iš karto kaip kortų figūrėlės. Aš kritau kairėn 
ar dešinėn, nežinau pats, tik mane, be abejo, prispaudė arklio 
lavonas, kuris ir apsaugojo nuo kitų arklių kanopų ir šovinių. 
Kai atgavau sąmonę, pone, tai gulėjau tokioje padėtyje ir kvė- 
pavau tokiu oru, kad vis tiek jūs negalėsite įsivaizduoti, nors 
pasakočiau visą naktį. Aš vos ne vos alsavau baisiai dvokiančiu 
tvaiku. Norėjau pajudėti, bet buvau suspaustas iš visų pusių. 
Atmerkiau akis, bet nieko nemačiau. Oro trūkumas buvo pavo- 
jingiausias už viską, iš to, beje, aš aiškiai ir suvokiau, kas manęs 
laukia. Supratau, kad į ten, kur aš guliu, šviežias oras patekti 
negali ir kad man gresia mirtis. Šita mintis nustelbė ir tą neap- 
sakomą skausmą, nuo kurio buvau atsipeikėjęs. Ausyse man 
garsiai zvimbė. Aš išgirdau, o gal man pasivaideno, - nenoriu 

nieko tvirtinti - kad girdžiu dejuojant tą krūvą lavonų, tarp ku- 
rių gulėjau ir aš. Nors labai miglotai temenu šitas akimirkas ir 
viskas mano atmintyje sujukę, bet ir dabar - o juk man buvo 
skirta vėliau dar baisesnių kančių patirti, ir jos galutinai man 
viską galvoje sumaišė — kai kada naktimis aš tebegirdžiu šitą 
duslų vaitojimą! Tačiau dar baisesnė už šitą vaitojimą buvo tyla, 
kokios niekada savo gyvenime nebuvau girdėjęs - tikra kapo 
tyla! Pagaliau, iškėlęs rankas ir apgraibęs lavonus, užtikau tuš- 
tumą tarp savo galvos ir viršutinio lavonų sluoksnio. Šitaip iš- 
matavau tarpą, atsiradusį per kažkokį man nežinomą atsi- 
tiktinumą. Matyt, iš nerūpestingumo ar skubėdami duobkasiai 
verste suvertė mus į duobe, ir virš manęs kampu susidūrė du 
lavonai, kaip dvi kortos, kurias suremia vaikai statydami kortų 
namelį. Ėmiau karštligiškai grabaliotis aplink save, nes nebuvo 
ko gaišti, ir, laimei, užtikau kažkieno atitrūkusią nuo kūno ran- 
ką tikro Herkulo ranką su stipriu kaulu, kuris ir išgelbėjo ma- 
ne! Jeigu ne ši netikėta pagalba, būčiau žuvęs! Galite įsivaiz- 
duoti, su kokiu įtūžiu aš ėmiau spraustis pro lavonus, kurie sky- 
rė mane nuo žemės sluoksnio, tikriausiai užberto ant mūsų; sa- 
kau, mūsų, tartum ten būtų buvę gyvųjų! Darbavausi, pone, iš 
peties, kitaip manęs jūs šiandien čia nematytumėte! Bet iki šiolei 
negaliu permanyti, kaip pavyko man prasiveržti pro lavonų 
dangą, kuri skyrė mane nuo gyvenimo. Pasakysite, žinoma, kad 
aš turėjau trečią ranką! Šitas savotiškas svertas, kuriuo aš mik- 
liai stumdžiau šalin lavonus, padėjo man susirasti truputį oro, 
susitelkusio tarp lavonų; taupiau aš kiekvieną įkvėpimą. Paga- 
liau išvydau dienos šviesą, pone, bet ji skverbėsi pro sniegą! Tą 
pačią akimirką pajutau, kad mano kiaušas perskeltas. Laimei, 
mano paties ar draugų kraujas, o gal mano arklio žaizda, neži- 
nau pats, krešėdama buvo aplipdžiusi man kiaušą lyg kokiu 
trauklapiu. Tiktai kai mano kiaušas palietė sniegą, nepadėjo ir 
šita žievė — aš apalpau. Tačiau to truputėlio šilumos, kuri dar 
ruseno mano kūne, užteko, kad nutirptų aplink mane sniegas, ir 

kai aš atgavau sąmonę, pamačiau virš savo galvos mažytę angą, 
pro kurią ėmiau rėkti; ir rėkiau tol, kol jėgos leido. O tuo metu 
saulė dar tik tekėjo, ir vargiai kas galėjo mane išgirsti. Ar buvo 
laukuose žmonių? Aš pasistiebiau, įtempęs kojas lyg spyruok- 
les, atsirėmęs jomis į numirėlius, kurių strėnos buvo stiprios. Jūs 
pats, pone, suprantate, kad nebuvo kada tokią akimirką sakyti: 
„Garbė jums, žuvę drąsuoliai!“ Vienu žodžiu, pone, ilgai, ak, 
ilgai! žiūrėjau aš su skausmu širdyje (jei tik šis žodis gali išreikš- 
ti mano įtūžį), kaip neria, kiek kojos neša, tie prakeiktieji vo- 
kiečiai, išgirdę balsą ten, kur nematyti jokio žmogaus. Pagaliau 
mane išgelbėjo viena moteriškė, ganėtinai drąsi, o gal ganėtinai 
smalsi, kad prisiartintų prie mano galvos, išaugusios staiga iš 
žemės kaip grybas. Šita moteriškė nubėgo atsivesti savo vyrą, 
ir jie dviese nusinešė mane į savo varganą trobelę. Ten, matyt, 
mane vėl ištiko katalepsija (atleiskite, kad vėl naudojuosi šituo 
žodžiu nusakyti būsenai, apie kurią aš pats neturiu supratimo, 
bet kuri, sprendžiant iš to, ką man vėliau papasakojo mano iš- 
gelbėtojai, buvo kaip tik šios ligos simptomas). Pusę metų kovo- 
jau su mirtimi, nekalbėjau arba, jei kalbėjau, kliedėjau. Pagaliau 
šeimininkai paguldė mane į ligoninę Heilsberge. Jūs suprantate, 
pone, kad iš žemės aš išlindau toks pat nuogas, kokį pagimdė 
mane motina; ir kai vieną gražų rytą po pusės metų prisiminiau, 
jog aš pulkininkas Šaberas, o atgavęs protą panūdau, kad slaugė 
elgtųsi su manimi pagarbiau, negu ji elgėsi su vargšu elgeta, visi 
mano palatos draugai gardžiai iš manęs pasijuokė. Laimei, gy- 
dęs mane chirurgas laidavo iš ambicijos už mano išgydymą, ir 
todėl, savaime aišku, domėjosi savo ligoniu. Kai aš jam labai 
nuosekliai papasakojau savo praeitį, šitas šaunus žmogelis, pa- 
varde Šparchmanas, pasirūpino, kad pagal visas tos šalies reika- 
laujamas juridines formas būtų patvirtinta, kokiu stebuklingu 
būdu aš išsigelbėjau iš negyvėlių duobės, kada - kurią dieną ir 
valandą - surado mane mano geradarė ir jos vyras; tiksliai kur 
ir kaip aš sužeistas, ir prie šitų įvairių protokolų pridėjo mano 

asmens žymių aprašymą. Na ir ką gi, ponas advokate, neturiu 
aš šiandien nei šitų svarbių dokumentų, nei savo parodymo, 
kurį paliudijo vienas Heilsbergo notaras, kai buvo nustatomas 
mano asmuo! Kai karo veiksmai privertė mane pasitraukti iš to 
miesto, aš ėmiau klajoti po žmones prašydamas išmaldos; kiek- 
vienas palaikydavo mane bepročiu, kai tik imdavau pasakoti 
savo negandus; niekur negavau ir neįstengiau uždirbti nė vieno 
su, kad galėčiau išsirūpinti dokumentus, kurie būtų patvirtinę 
mano žodžius ir grąžinę man vietą visuomenėje. Dažnai surem- 
tas skausmų aš ištisus mėnesius negalėdavau pajudėti iš kurio 
nors miestelio, kur žmonės, tiesa, rūpinosi sergančiu prancūzu, 
bet nusijuokdavo jam tiesiai į akis, kai jisai pasisakydavo esąs 
pulkininkas Šaberas. Kurį laiką žmonių patyčios ir nepasitikėji- 
mas siutino mane, bet šitas nesusivaldymas tik pakenkė man, ir 
mane galų gale uždarė į beprotnamį Štutgarte. Tiesą sakant, iš 
mano pasakojimo jūs pats galite suprasti, kad buvo už ką žmo- 
gų į pamišėlių namus įkišti! Išbuvau beprotnamyje dvejus me- 
tus ir šimtą kartų girdėjau, kaip mano sargai aiškino lankytojams: 
„Štai šitas vargšelis įsivaizduoja esąs pulkininkas Šaberas“, o lan- 
kytojai atsakydavo: „Vargšas žmogelis!“ Galų gale ir aš pats pa- 
tikėjau, kad visa, kas mane ištiko, negali būti tiesa. Nuliūdau, 
nurimau, nebesipriešinau ir jau nebesisakiau esąs pulkininkas 
Šaberas, kad tik greičiau ištrūkčiau iš to kalėjimo ir grįžčiau į 
Prancūziją. Ak pone, vėl pamatyti Paryžių! Aš tiesiog paklaikau... 

Nebaigęs sakinio, pulkininkas Šaberas giliai susimąstė, o 
Dervilis iš pagarbos tylėjo. 

— Vieną gražią dieną, - ėmė toliau pasakoti pulkininkas, — 
pavasarį, man įdavė dešimt talerių į rankas ir išleido į laisvę, nes 
įsitikino, kad aš kalbu jau visai protingai įvairiausiomis temo- 
mis ir nebevadinu savęs pulkininku Šaberu. Garbės žodis, nuo 
to laiko dar ir šiandien kartais mano pavardė darosi man kokti. 
Aš norėčiau būti ne aš. Nusimanymas apie mano teises žudo 
mane. O, jeigu mano liga būtų nusinešusi mano atmintį ir aš 

būčiau viską pamiršęs apie praėjusį gyvenimą, šiandieną bū- 
čiau laimingas! Būčiau stojęs į kariuomenę kuria kita pavarde ir, 
kas žino, būčiau gal pasidaręs feldmaršalu Austrijoje ar Rusi- 
joje. 

— Iš tikrųjų, - tarė advokatas, - jūsų pasakojimas man viską 
sujaukė galvoje. Klausausi aš jūsų lyg sapne. Dėl Dievo meilės, 
pailsėkime valandėlę. 

- Jūs vienintelis, - liūdnai tarė pulkininkas, - kuris sutikote 
taip kantriai manęs išklausyti. Nė vienas juristas nesiteikė pa- 
skolinti man dešimties napoleondorų, kad galėčiau parsisiųs- 
dinti iš Vokietijos dokumentus, be kurių negalima pradėti mano 
bylos... 

— Kokios bylos? - paklausė advokatas, kuris, klausydamasis 
kliento pasakojimo apie jo patirtas kančias, užmiršo, kokia 
skaudi jo šiandieninė padėtis. 

- Bet argi grafienė Fero ne mano žmona? Ji ima trisdešimties 
tūkstančių livrų rentą, mano paties rentą, o nenori duoti man nė 
vieno santimo. Kai pasakoju apie tai advokatams — sveiko proto 
žmonėms, kai aš, elgeta, siūlau iškelti bylą grafui ir grafienei; 
kai aš, negyvėlis, protestuoju prieš mirties aktą, santuokos aktą 
ir gimimų aktus, juristai išprašo mane lauk kiekvienas pagal 
savo būdą: vieni su ta šaltai mandagia veido išraiška, kurią jūs 
mokate nutaisyti, kai norite atsikratyti kurio nors nelaimingojo, 
kiti grubiai, kaip dera Žmonėms, nusprendusiems, kad turi rei- 
kalo su intrigantu ar bepročiu. Aš buvau palaidotas po lavonais, 
o šiandien aš palaidotas po gyvaisiais, po krūvomis dokumen- 
tų, faktų, po ištisa visuomene, kuri trokšta mane vėl pakišti po 
žeme! 

— Teikitės dabar pasakoti toliau, — tarė advokatas. 

— Teikitės! — pakartojo nelaimingasis, paėmęs jaunąjį advokatą 
už rankos. — Tai pirmas mandagus žodis, kurį išgirdau po to, kai... 

Pulkininkas apsiverkė. Dėkingumas užgniaužė jam gerklę. 
Ta jaudinanti ir nenusakoma iškalba, kuri trykšta iš žvilgsnio, 

mosto, net ir tylėjimo, galutinai įtikino Dervilį ir giliai jį su- 
krėtė. 

—- Klausykite, pone, - kreipėsi jis į savo klientą, - šįvakar aš 
išlošiau tris šimtus frankų; galiu juk aš panaudoti pusę šios su- 
mos kito Žmogaus labui. Imsiuosi visų reikalingų žygių ir pasi- 
stengsiu išrūpinti jums dokumentus, apie kuriuos kalbėjote, o 
iki jie ateis, gausite iš manęs po penkis frankus dienai. Jei jūs iš 
tikrųjų pulkininkas Šaberas, tai atleiskite jaunam žmogui, dar 
tik pradedančiam savo karjerą, kad ši paskola tokia kukli. Pasa- 
kokite toliau. 

Nepažįstamasis, pasivadinęs pulkininku Šaberu, valandėlę 
sėdėjo lyg sustingęs iš nuostabos; matyt, begalinės nelaimės bu- 
vo sugriovusios jo tikėjimą žmogumi. Jeigu jis ir stengėsi atgauti 
savo karinę garbę, savo turtą, savo vardą, tai veikė jis greičiausiai 
paklusdamas tam neišaiškinamam jausmui, kurio diegų užtik- 
sime kiekvienoje širdyje ir kuriam mes turime būti dėkingi už 
alchemikų ieškojimus, už veržimąsi į garbę, už astronomų ir fizi- 
kų atradimus, žodžiu, už visa tai, kas verčia žmogų siekti didybės 
savo veiksmuose ir mintyse. Ego, šitokio Žmogaus supratimu, te- 
buvo tik antraeilis tikslas, taip kaip troškimas nugalėti arba malo- 
numas laimėti tampa susilažinusiam brangesni už patį lažybų 
objektą. Taigi jaunojo advokato žodžiai nuskambėjo kaip pasaka 
žmogui, kuris ištisus dešimt metų išbuvo atstumtas jo paties žmo- 
nos, teisingumo ir visuomeninės santvarkos. Gauti iš advokato 
tuos dešimt aukso monetų, kuriomis tiek kartų, tiek žmonių ir 
tokiais įvairiais būdais atsisakė jį sušelpti! Pulkininkas jautėsi kaip 
ta dama, kuri, penkiolika metų prasirgusi karštlige, savo pasvei- 
kimą palaikė nauja liga. Yra tokia laimė, kuria žmogus nebegali 
tikėti; ji ištinka staiga, lyg žaibas ir paverčia žmogų degėsių krū- 
va. Vargšas žmogelis jautėsi toks dėkingas, kad neįstengė savo 
dėkingumo žodžiais išreikšti. Paviršutiniškam stebėtojui jis būtų 
pasirodęs šaltas, bet Dervilis po šita sustingusia išore įžvelgė sly- 
pint nepaprastą dorumą. Apgavikas būtų radęs ką pasakyti. 

— Kur aš sustojau pasakojęs? - paklausė pulkininkas naiviai 
kaip vaikas ar kareivis, nes dažnai tikras karys turi vaiko bruo- 
žų, o vaikas - beveik visuomet kario bruožų, ypač Prancūzijoje. 

- Sustojote, kai Štutgarte jus išleido iš beprotnamio, - atsakė 
advokatas. 

— Jūs pažįstate mano žmoną? - paklausė pulkininkas. 

— Taip, - atsakė Dervilis, linktelėdamas galvą. 

— Kaip ji atrodo? 

- Vis tokia pat žavi. 

Senis mostelėjo ranka, jis tarytum stengėsi nustelbti kažko- 
kį slaptą sielvartą šita oria ir prakilnia rezignacija, savita žmo- 
nėms, grūdintiems mūšio lauke ir ugnyje. 

— Matote, ponas advokate, - tarė jis beveik linksmai. Juk ne- 
laimingasis pulkininkas pajuto, kad jis dabar vėl laisvai kvė- 
puoja, kad jis antrąkart atsikėlė iš kapo ir sutirpdė sniego dangą, 
kur kas storesnę už tą, kuri kadaise jam šaldė galvą; jis traukė į 
save orą pilna krūtine, tartum į laisvę išleistas kalinys. - Matote, 
ponas advokate, - pakartojo jis, - jeigu aš būčiau buvęs gražus, 
jaunas vyras, nė viena iš tų nelaimių nebūtų manęs ištikusi. Mo- 
terys tiki vyrais tik tada, kai jie apkaišo savo kalbas žodžiu „mei- 
lė“. Tąsyk jos ima blaškytis, bėgioja, neriasi iš kailio, mezga in- 
trigas, priesaika tvirtina tai, ką sako, pragarą ant kojų sukelia 
vardan to, kuris joms patinka. O kaip galėjau sudominti moteris 
aš? Veidas mano buvo kaip lavono, pats apsiskarmalavęs, atro- 
džiau ne prancūzas, o tikras eskimas, ir tai aš, tas, kuris kadaise, 
1779 metais, buvau laikomas pirmuoju dabita, aš Šaberas, Im- 
perijos grafas! Ir štai tą pačią dieną, kai mane kaip šunį išmetė į 
gatvę, sutikau aš kvartirmeisterį, apie kurį jums jau pasakojau. 
Pavardė jo buvo Butenas. Tas vargeta ir aš sudarėme gražiausią 
kuinų porą, kokią man kada nors teko matyti. Susitikau jį gat- 
vėje ir išsyk pažinau, bet jis niekaip negalėjo įspėti, kas aš toks. 
Mudu nuėjome į smuklę. Kai aš pasisakiau jam, kas esu, Buteno 
burna prasišiepė, ir jis taip trankiai nusikvatojo, tartum būtų 

sugriaudusi patranka. Jo juokas, pone, man buvo vienas skau- 
džiausių išgyvenimų! Jis pasakė man, - ir be jokių pagražini- 
mų, - kaip nepaprastai aš pasikeitęs. Vadinasi, manęs negalėjo 
atpažinti net nuolankiausias ir dėkingiausias man žmogus! Ka- 
daise aš išgelbėjau Butenui gyvybę, bet tai buvo atsilyginimas 
už tokį pat jo patarnavimą man. Nepasakosiu jums, kokiu būdu 
jis išgelbėjo mane iš mirties. Tai atsitiko Italijoje, Ravenoje. Ne- 
galima pavadinti per daug padoriais tų namų, kuriuose Butenas 
nukreipė man skirtą durklo smūgį. Tuo metu aš dar buvau ne 
pulkininkas, o tik paprastas kavaleristas, kaip ir Butenas. Mano 
laimė, kad kai kurias šitos istorijos smulkmenas galėjome žinoti 
tik mudu; ir kai aš jam priminiau jas, jis ėmė dvejoti. Paskui pa- 
pasakojau jam visus savo keisto gyvenimo įvykius. Nors, jo Žo- 
džiais tariant, mano akys, balsas buvo neatpažįstamai pasikeitę, 
nors aš neturėjau nei plaukų, nei dantų, nei antakių ir buvau 
baltas kaip albinosas, vis dėlto Butenas galų gale po daugybės 
klausimų, į kuriuos aš atsakiau nedvejodamas, atpažino, kad 
šitas elgeta - buvęs jo pulko vadas. Tada jis ėmė pasakoti man 
savo nuotykius, ne mažiau įstabius kaip manieji. Jis buvęs nusi- 
danginęs net prie Kinijos sienų, į kurią jis norėjęs patekti, kai 
paspruko iš Sibiro. Papasakojo man apie nelaimingai užsibai- 
gusį žygį į Rusiją ir apie pirmąjį Napoleono atsisakymą nuo sos- 
to. Kokia skaudi buvo man ši naujiena! Mudu buvome dabar 
nelyginant dvi įdomios skeveldros: gyvenimas pernešė mus per 
visą žemės rutulį, kaip audros metu okeano bangos nešioja ir 
blaško nuo kranto į krantą akmenėlius. Paskaičiavus mūsų abie- 
jų keliones kartu, mudu matėme Egiptą, Siriją, Ispaniją, Rusiją, 
Olandiją, Vokietiją, Italiją, Dalmatiją, Angliją, Kiniją, Sachaliną, 
Sibirą; mums tetrūko nukeliauti į Indiją ir Ameriką! Pagaliau 
Butenas, kurio kojos buvo eiklesnės už manąsias, pasišovė kiek 
galima veikiau iškeliauti į Paryžių ir pranešti mano žmonai, koks 
likimas mane ištikęs. Parašiau poniai Šaber labai išsamų laišką. 
Jau ketvirtą iš eilės, pone! Nieko panašaus nebūtų mane ištikę, 

jei būčiau turėjęs giminių; bet prisipažinsiu jums, kad esu pa- 
mestinukas, augęs prieglaudoje, karys, kurio visas turtas - jo 
drąsa, šeima - visi žmonės, tėvynė - Prancūzija, globėjas - pats 
ponas Dievas. Ne, netiesa! Aš turėjau tėvą, tai buvo mūsų im- 
peratorius! Ak, jeigu šitas brangusis Žmogus būtų šiandien čia! 
Jeigu jis pamatytų savo Šaberą - taip jis mane vadino - tokį, koks 
aš dabar esu, kaip jis supyktų! Ką padarysi! Nusileido mūsų 
saulė, ir visiems mums dabar šalta. Galų gale atkaklų mano žmo- 
nos tylėjimą galima buvo pateisinti politiniais įvykiais! Bute- 
nas iškeliavo. Jam tai pasisekė! Jis turėjo du baltus puikiai išdre- 
siruotus lokius ir iš to gyveno. Eiti kartu su juo aš nepajėgiau; 
mane kamavo tokie skausmai, kad aš negalėjau leistis į tolimą 
žygį. Nuėjęs su juo ir jo lokiais tokį kelio galą, kokį man leido 
sveikata, aš apsiverkiau, pone, kai atėjo laikas skirtis. Karlsruė 
man įsimetė galvos neuralgija, ir aš pusantro mėnesio išgulėjau 
ant šiaudų kažkokiuose užeigos namuose! Galo nebūtų, jeigu 
imčiau pasakoti jums visas savo nelaimes, kurios ištiko mane 
beduoneliaujant po žmones. Tačiau dvasinės kančios, nors šalia 
jų nublanksta fiziniai skausmai, nesužadina aplinkinių užuo- 
jautos, nes niekas jų nemato. Prisimenu, kaip aš raudojau Stras- 
būre prieš tuos rūmus, kur kadaise pats ruošiau didelį pokylį, o 
dabar neišmaldavau nieko, net duonos kąsnelio. Kadangi marš- 
rutas, kuriuo aš turėjau eiti, buvo tiksliai mudviejų su Butenu 
aptartas, aš užeidavau į kiekvieną pašto agentūrą paklausti, ar 
nėra mano vardu laiško ir pinigų. Ir taip nieko nepešęs prisi- 
kasiau ligi Paryžiaus. Kiek nevilties man teko pergyventi! „Bu- 
tenas greičiausiai mirė“, - įtikinėjau aš save. Ir iš tiesų vargšelis 
krito prie Vaterlo. Apie jo mirtį sužinojau vėliau, visai atsitik- 
tinai. Matyt, jo pasikalbėjimas su mano žmona nedavė jokių vai- 
sių. Galų gale įžengiau į Paryžių vienu metu su kazokais. Man 
tai buvo naujas skausmas prie visų mano jau patirtų skausmų! 
Pamatęs rusų kariuomenę Prancūzijoje, užmiršau, kad esu nuo- 
gas, basas, be santimo kišenėje. Taip, pone, mano drabužiai vi- 

sai sudrisko. Paskutinę naktį, prieš įžengdamas į Paryžių, per- 
nakvojau Klė miške. Nakties vėsa tikriausiai pakenkė man, ir 
aš vėl susirgau; eidamas Sen Marteno priemiesčiu pasijutau 
blogai. Prisimenu, kad sukritau beveik be sąmonės prie gele- 
žies krautuvėlės durų. Atsipeikėjau lovoje, miesto ligoninėje. 
Išgulėjau ten mėnesį ir jaučiausi beveik laimingas. Netrukus 
mane išleido; pinigų aš neturėjau, užtat buvau sveikas ir žen- 
giau mieluoju Paryžiaus grindiniu. Su kokiu džiaugsmu ir su 
kokia skuba puoliau aš į Monblano gatvę, kur mano rūmuose 
tikriausiai turėjo gyventi mano žmona! Ir štai! Pasirodo, Mon- 
blano gatvė virtusi Šosė d'Anten gatve. Savo rūmų neberadau, 
jie buvo parduoti, nugriauti. Mano buvusiuose soduose ver- 
teivos pasistatydino keletą namų. Aš dar tada nežinojau, kad 
mano žmona ištekėjusi už pono Fero, ir todėl negalėjau nieko 
apie ją sužinoti. Pagaliau užėjau pas vieną seną advokatą, ku- 
ris kadaise tvarkė mano reikalus. Žmogynas buvo pasimiręs ir 
prieš mirtį pardavęs savo kontorą kažkokiam jaunam advo- 
katui. Pastarasis pareiškė man, didžiai mane nustebindamas, 
kad mano palikimas perduotas įpėdiniams ir išparduotas, ma- 
no žmona ištekėjusi už kito ir turinti du vaikus. Kai pasisakiau 
jam esąs pulkininkas Šaberas, jis ėmė taip gardžiai kvatoti, 
kad, nieko daugiau jam neaiškinęs, išėjau. Nebuvau dar pa- 
miršęs Štutgarto beprotnamio ir, pagalvojęs apie Šarantoną“, 
nusprendžiau būti atsargus. Sužinojęs, kur gyvena mano žmo- 
na, nuėjau pas ją pilna vilties širdimi. Na, ir žinote, — tarė pul- 
kininkas, stengdamasis nuslopinti pyktį, - ji nepriėmė manęs, 
kai liepiau tarnui pranešti apie save svetima pavarde, ir išmetė 
mane už durų tą dieną, kai pasivadinau savo tikrąja pavarde. 
Kad galėčiau nors žvilgtelėti į grafienę, grįžtančią apyaušriu iš 
pokylio ar teatro, aš ištisomis naktimis laukdavau jos priglu- 
dęs prie jos rūmų vartų. Stengdavausi žvilgsniu prasiskverbti 
į karietą, lekiančią pro mane žaibo greičiu, bet su vargu te- 

įžiūrėdavau joje moterį, kuri buvo mano, tačiau nebepriklausė 


93 


man! O, nuo tos dienos ėmiau gyventi tik kerštu! - šūktelėjo 
senis kurčiu balsu, staiga visu ūgiu išsitiesęs priešais Dervilį. — 
Ji žino, kad aš gyvas; ji gavo iš manęs, man sugrįžus, du mano 
paties ranka rašytus laiškus. Bet ji nebemyli manęs! O aš, aš ne- 
žinau, ar myliu ją, ar nekenčiu! Čia trokštu vėl ją turėti, čia kei- 
kiu ją. Aš padariau ją turtingą ir laimingą, na, o ji nesiteikė at- 
siųsti man nė mažiausios paramos! Kartais aš tiesiog nežinau, 
kur dėtis! 

Sulig šiais žodžiais senasis karys susmuko kėdėje ir vėl tary- 

- Taip, byla rimta, - automatiškai pratarė jis galų gale. - Net 
jei tarsime, kad dokumentai, kurie turi būti Heilsberge, auten- 
tiški, ir tai dar netikras dalykas, kad bylą iš karto laimėsime. Ji 
pereis iš eilės tris instancijas. Šitokią bylą aš turiu ramiai apgal- 
voti, nes jūsų atvejis - visiškai išimtinis. 

— O! jei aš pralaimėsiu, - šaltai atsakė pulkininkas išdidžiai 
atmetęs galvą, - aš mokėsiu mirti, bet mirsiu ne vienas. 

Paliegęs senis dingo. Prieš Dervilį sėdėjo vyras, pilnas ener- 
gijos, akys jo blizgėjo įsidegusios geismo ir keršto liepsna. 

— Galimas daiktas, kad reikės daryti nuolaidų, - pasakė ad- 
vokatas. 

— Daryti nuolaidų? - pakartojo pulkininkas Šaberas. - Dėl to, 
ar aš Miręs, ar gyvas? 

— Pone, aš tvirtai tikiu, kad jūs visur kur klausysite mano pa- 
tarimų, - tarė advokatas. - Jūsų reikalu aš rūpinsiuosi kaip sa- 
vu. Netrukus įsitikinsite, kaip aš užjaučiu jūsų padėtį, kuri be- 
veik neturi pavyzdžio juridiniuose metraščiuose. O tuo tarpu 
duosiu jums laiškelį savo notarui, kuris pagal jūsų pakvitavimą 
išmokės jums po penkiasdešimt frankų kas dešimt dienų. Čia 
ateidinėti pinigų jums nedera. Jeigu jūs iš tikrųjų esate pulki- 
ninkas Šaberas, jūs neturite priklausyti nuo kieno nors malonės. 
Šituos pinigus gausite iš manęs kaip paskolą. Jūs turite turtą, 
kuris privalo būti jums grąžintas, jūs turtingas. 

Ši jautri pastaba išspaudė seniui ašaras. Dervilis staigiai pa- 
kilo nuo kėdės, nes advokatui galbūt netiko pasirodyti susijau- 
dinusiam; jis nuėjo į kabinetą ir atsinešė neužlipintą voką, kurį 
įteikė grafui Šaberui. Vargšas žmogelis, paėmęs jį, užčiuopė pro 
popierių dvi aukso monetas. 

— Dabar prašau išvardyti man dokumentus, nurodyti miestą 
ir karalystę, - pasakė advokatas. 

Pulkininkas padiktavo reikalingus duomenis, patikslino tik- 
rinių vardų rašybą; paskui paėmė skrybėlę viena ranka, pažiū- 
rėjo į Dervilį ir, ištiesęs jam kitą ranką, gruoblėtą ir šiurkščią, 
paprastai pasakė: 

— Dievaži, ponas advokate, po imperatoriaus jūs esate didžiau- 
sias mano geradarys! Jūs - šaunuolis! 

Advokatas stipriai paspaudė pulkininko ištiestą ranką, pa- 
lydėjo jį ant laiptų ir pašvietė jam. 

— Bukarai, - kreipėsi Dervilis į savo vyresnįjį klerką, - aš ką 
tik išklausiau istoriją, kuri gali, ko gero, atsieiti man dvidešimt 
penkis luidorus. Jeigu jie ir žus, nesigailėsiu. Užtat turėsiu teisę 
sakyti, kad esu matęs apsukriausią mūsų laikų komediantą. 

Išėjęs į gatvę ir atsistojęs po žibintu, pulkininkas išsitraukė iš 
voko tas dvi aukso monetas po dvidešimt frankų, kurias į jį bu- 
vo įdėjęs advokatas, ir jas įdėmiai apžiūrėjo žibinto šviesoje. Pir- 
mą kartą po devynerių metų jis vėl matė auksą. 

„Vadinasi, galėsiu dabar vėl rūkyti cigarus!“ —- pagalvojo jis. 

Praėjus maždaug trims mėnesiams po naktinio pulkininko 
Šabero pokalbio su Derviliu, notaras, kuris buvo įgaliotas mo- 
kėti pašalpą, paskirtą keistajam klientui, užėjo į kontorą pasi- 
tarti su juristu kažkokiu svarbiu reikalu, bet pirmiausia užsi- 
minė apie tuos šešis šimtus frankų, kuriuos buvo išmokėjęs 
senajam kariui. 

— Tai ką, pramogauji, kaip matau - šelpi senąją armiją? — 
nusijuokė notaras, pavarde Krota; šitas jaunas vyras buvo ką 
tik įsigijęs kontorą, kurioje pats anksčiau dirbo pirmuoju 

klerku, kai dar nebuvo pabėgęs po baisaus bankroto jo 
principalas. 

— Dėkoju, brangusis, - atsakė Dervilis, - kad priminei man šį 
reikalą. Mano filantropija neviršys dvidešimt penkių luidorų; ir 
taip jau man atrodo, kad tapau savo patriotizmo auka. 

Dar nebaigęs šio sakinio, Dervilis žvilgtelėjo į koresponden- 
ciją, kurią ant rašomojo stalo buvo išdėstęs pirmasis klerkas. Jo 
žvilgsnį patraukė vokas su pailgais, keturkampiais, trikampiais, 
raudonais, mėlynais antspaudais, uždėtais Prūsijos, Austrijos, 
Bavarijos ir Prancūzijos paštuose. 

- A, štai ir komedijos atomazga, - nusijuokė advokatas. - Pa- 
matysime, ar aš likau apgautas, ar ne. 

Jis paėmė voką, atplėšė jį, bet negalėjo perskaityti: laiškas bu- 
vo rašytas vokiškai. 

— Bukarai, nuneškite pats laišką vertėjui ir skubiai grįžkite 
atgal, - pasakė Dervilis pravėręs kabineto duris ir paduodamas 
laišką savo pirmajam klerkui. 

Notaras, į kuri buvo kreipęsis Dervilis, pranešė iš Berlyno, 
kad dokumentai, kuriuos prašęs išsiųsti advokatas, ateis po ke- 
lių dienų įkandin šito pranešimo. Dokumentai, rašė jis, visiškoje 
tvarkoje ir patvirtinti pagal visus reikalingus formalumus. Be 
to, beveik visi protokoluose suminėtų faktų liudininkai gyvena 
Proisiš-Eilau mieste; o moteris, išgelbėjusi grafą Šaberą, gyvena 
viename Heilsbergo priemiestyje. 

— Taip, reikalas darosi visai rimtas, - šūktelėjo Dervilis, kai 
Bukaras trumpai išdėstė jam laiško turinį. - Klausyk, mielasis, 
- kreipėsi jis į notarą, - man bus reikalingos kai kurios žinios, 
esančios tavo kontoroje. Jei neklystu, ar ne pas tą sukčių Ro- 
geną... 

— Mes sakome: vargšas, nelaimingasis Rogenas, - nutraukė 
Dervilį juokdamasis Aleksandras Krota. 

— Taigi, ar ne pas tą „nelaimingąjį“, kuris išsidangino su aš- 
tuoniais šimtais tūkstančių savo klientų frankų ir paleido el- 

getomis keliolika šeimų, buvo tvarkoma ir Šabero palikimo lik- 
vidacija? Regis, kažką panašaus mačiau mūsų kontoroje tarp 
Fero dokumentų. 

- Taip, - atsakė Krota, - aš tada buvau dar jaunesnysis kler- 
kas notaro kontoroje ir, perrašinėdamas likvidacijos aktus, gerai 
su ja susipažinau. Roza Šapotel, Hiacinto Šabero, Imperijos gra- 
fo, Garbės legiono didžiojo kryžiaus kavalieriaus žmona ir naš- 
lė, ištekėjo už jo be vedybinio kontrakto, vadinasi, jų turtas liko 
bendras. Kiek prisimenu, disponuojamasis kapitalas siekė šešis 
šimtus tūkstančių frankų. Grafas Šaberas dar prieš vesdamas 
sudarė testamentą, ir ketvirtadalį to turto, kurį jis turės mirda- 
mas, užrašė Paryžiaus prieglaudoms; kitas ketvirtis turėjo ati- 
tekti valstybės iždui. Turto surašymas, išpardavimas ir padali- 
jimas neužtruko, nes juristai griebėsi darbo karštai. Pabaisa, val- 
dęs Prancūziją turto likvidacijos metu, iždui skirtus pulkininko 
pinigus atskiru nutarimu atidavė pulkininko našlei. 

- Vadinasi, asmeninis pulkininko Šabero turtas neviršytų tri- 
jų šimtų tūkstančių frankų? 

— Taip išeina, mielasis! - atsakė Krota. - Jūs, advokatai, pro- 
taujate kartais visai teisingai, nors žmonės kaltina jus, kad galite 
lygiai gerai ginti kaltą ir nekaltą... 

Grafas Šaberas, kurio adresas buvo pažymėtas pirmajame 
notaro pakvitavime, gyveno Sen Marso priemiestyje, Pti Bankjė 
gatvėje, pas seną imperatoriaus gvardijos kvartirmeisterį, pa- 
varde Vernjo, prekiaujantį dabar pieno produktais. Atvažiavęs 
iki tenai, Dervilis turėjo pėsčias ieškoti savo kliento: jo vežėjas 
griežtai atsisakė važiuoti negrįsta gatve, kurios vėžės, be to, bu- 
vo per giliai išmuštos lengviems kabrioleto ratams. Žvalgyda- 
masis į visas puses, advokatas galų gale pastebėjo toje gatvės 
dalyje, kuri susisiekia su bulvaru, tarp dviejų sienų, plūktų iš 
kaulų ir molio, du prastus akmeninius stulpus; jie buvo smar- 
kiai apdaužyti pravažiuojančių vežimų, nors ir saugomi dvie- 
jų Medinių trinkų. Šitie stulpai laikė skersinę siją su čerpių 

stogeliu, ant jos raudonomis raidėmis buvo užrašyta: Vernjo, 
pieno prodūgtai. Šitos pavardės dešinėje buvo nupiešti kiaušiniai, 
kairėje - karvė, viskas baltai. Vartai buvo atlapi, tikriausiai nie- 
kas jų visą dieną ir neuždarydavo. Tiesiai priešais vartus, gana 
erdvaus kiemo gilumoje, stovėjo namas, jei iš viso šitą žodį gali- 
ma taikyti Paryžiaus priemiesčių lūšnoms, kurių neįmanoma 
palyginti su niekuo, net su menkiausiomis kaimo pirkelėmis: 
jie tokie pat skurdūs, kaip ir jos, bet jiems trūksta pastarųjų po- 
ezijos. Iš tiesų vidury laukų stovinčios pirkelės turi vis dėlto 
kažkokio žavesio, kurį teikia joms skaidrus oras, žaluma, lau- 
kas, kalvelė, vingrus kelelis, vynuogynas, žalitvorė, samanotas 
šiaudinis stogas ir laukų padargai; o Paryžiuje skurdas didingas 
tik todėl, kad jis baisus. Nors neseniai pastatytas, tačiau namas 
atrodė tuoj sugriūsiąs. Nė viena statybinė medžiaga nebuvo pa- 
naudota savo tiesiogine paskirtimi, viskas buvo surinkta iš su- 
griautų namų laužo, o namai Paryžiuje griaunami kasdien. Ant 
langinės, sukaltos iš senos iškabos lentgalių, Dervilis perskaitė 
dar išlikusį užrašą: Universalinė parduotuvė. Įvairių formų langai 
buvo labai keistai išdėstyti. Pirmasis aukštas (kaip atrodė, vie- 
nintelė tinkama gyvenimui namo dalis) buvo iš vienos pusės 
gana aukštai iškeltas, iš kitos - dėl šlaito kambariai lindėjo že- 
mėje. Tarp vartų ir namo telkšojo klanas, priverstas mėšlo; į jį 
tekėjo lietaus vanduo ir paplavos. Palei sieną, matyt, stipresnę 
už kitas, į kurią rėmėsi ir šitas skurdus trobesys, stovėjo tinklais 
traukti narvai, kuriuose veisėsi gausios tikrųjų triušių šeimy- 
nos. Į dešinę nuo vartų stovėjo karvidė, ant kurios buvo laiko- 
mas pašaras; namą su karvide jungė pieninė. Kairėje - paukščių 
kiemas, arklidė ir kiaulių gardas; visi šie pastatai, kaip ir gy- 
venamasis namas, buvo apmušti nedažytomis lentomis ir ne- 
rūpestingai dengti nendrėmis. Derviliui įžengus, kieme, kaip 
beveik visuose pašaliuose, kur ruošiami produktai didžiajam 
Paryžiaus stalui, dar aiškūs buvo skubios ruošos pėdsakai, ne- 
išvengiami tada, kada norima žūtbūt laiku suspėti. Priešais pie- 

ninę voliojosi dideli sulankstytais šonais bidonai, kuriais bu- 
vo gabenamas pienas, ir puodynės grietinei laikyti, taip pat jų 
skuduriniai kaiščiai. Saulėje ant virvelių, ištemptų tarp dvie- 
jų karčių, plevėsavo seni skarmalai, kuriais buvo šluostomi in- 
dai. Romus arklys - tokios rasės, kokią yra išlaikę tik pieni- 
ninkai - išsikinkęs iš vežimo, paėjėjo keletą žingsnių pirmyn 
ir dabar stovėjo ties uždara arklide. Ožka graužė geibias ir dul- 
kinas vynuogių šakeles, besivyniojančias geltona sueižėjusia 
siena. Ant puodynės tupėjo katinas ir laižė grietinės likučius. 
Vištos, išsigandusios Dervilio, kvaksėdamos nulėkė šalin, o 
šuo ėmė loti. 

„Sunku patikėti, kad čia gyvena žmogus, nulėmęs mūšio prie 
Eilau pergalę!“ - pagalvojo Dervilis, apmetęs akimis visą šitą 
šlykštų vaizdą. 

Namas buvo likęs trijų vaikėzų priežiūroje. Vienas jų, užsi- 
koręs ant vežimo su žaliu pašaru, svaidė į kaimyninio namo ka- 
miną akmenis, tikėdamasis, matyt, kad jie įkris į puodą. Kitas 
bandė užtempti kiaulę ant vežimėlio, atsirėmusio pirmagaliu į 
žemę, o trečiasis, pasisvėręs ant kito jo galo, laukė, kada kiaulė 
užlips, kad galėtų ją kaip sūpynėmis iškelti į viršų. Kai Dervilis 
paklausė, ar čia gyvena ponas Šaberas, berniūkščiai nieko neat- 
sakė, tik sužiuro visi trys į jį kažkokiomis gudriai kvailomis aki- 
mis, jei galima suderinti šituos du žodžius. Dervilis pakartojo 
klausimą, bet veltui. Šitų trijų išdykėlių pašaipios minos išve- 
dė advokatą iš kantrybės, ir jis ėmė bartis linksmai, kaip, jaunų 
žmonių nuomone, galima barti vaikus. Vaikigaliai pagaliau 
prasižiojo pratrūkdami storžievišku juoku. Dervilis supyko. Iš- 
girdęs triukšmą, iš mažytės žemos kamarėlės greta pieninės išė- 
jo pulkininkas ir atsistojo ant slenksčio su šaltakraujiškiausia, 
žodžiais nenusakoma kareiviška veido išraiška. Dantyse turė- 
jo įsikandęs įstabiai sugruzdusią (specialus pypkininkų žodis) 
pypkę, paprastą molinę pypkę, žmonių vadinamą pypkute. Jis 
atsmaukė baisiai purvinos kepurės snapelį, pamatė Dervilį ir, 

norėdamas greičiau prieiti prie savo geradario, žengė tiesiai per 
srutas, o padaužoms draugiškai suriko: „Kuopa, tylos!“ 

Vaikai tučtuojau pagarbiai nutilo, nes senasis karys buvo, ma- 
tyt, jiems didelis autoritetas. 

— Kodėl man neparašėte? - paklausė jis Dervilį. - Eikite palei 
karvidę! Ten takelis grįstas! - šūktelėjo jis, pastebėjęs, kad ad- 
vokatas nesiryžta sušlapti kojų srutose. ; 

Šokinėdamas nuo akmens ant akmens, Dervilis prisikapstė 
iki durų, kuriose pasirodė pulkininkas. Šaberui, matyt, buvo 
nepatogu priimti svečią tokioje aplinkoje. Iš tiesų Dervilis paste- 
bėjo kambaryje tik vieną kėdę. Pulkininko guolį sudarė keli 
šiaudų kūliai, ant kurių šeimininkė buvo užmetusi du ar tris 
dievasžin kur rastus senus suplyšusius patiesalus, kokiais pie- 
nininkės paprastai apkloja savo vežimo pasostes. Grindys buvo 
tiesiog plūkto molio. Apmūsojusios, pažaliavusios ir sueižėju- 
sios sienos skleidė tokią baisią drėgmę, kad ant sienos, prie ku- 
rios gulėjo pulkininkas, buvo prikaltas nendrinis demblys. Ant 
vinies kabojo garsioji milinė. Kampe tįsojo pamestos dvi poros 
sudėvėtų batų. Baltinių nė. ženklo. Ant sutrandijusio stalo gulėjo 
atversti „Didžiosios armijos biuleteniai“, naujai išleisti pas Plan- 
šė, matyt, vienintelė pulkininko skaitoma knyga, o pulkininko 
veidas atrodė ramus ir giedras. Apsilankymas pas Dervilį tary- 
tum pakeitė jo bruožus, ir Dervilis pastebėjo dabar jame laimin- 
gų minčių prošvaistes, ypatingą vilties įžiebtą liepsnelę. 

— Ar pypkės dūmai jūsų neerzina? - paklausė pulkininkas ir 
pastūmė advokatui kėdę prasėdėtu pintu dugnu. 

— Bet, pulkininke, jums čia labai bloga. 

Šis sakinys išsprūdo Derviliui dėl įgimto advokatams nepasi- 
tikėjimo žmonėmis ir dėl tos apgailėtinos patirties, kurią jie anks- 
ti įsigyja būdami šiurpių ir paslaptingų dramų liudininkais. 

„Šitas žmogus, - pagalvojo jis, - tikriausiai išleido mano pi- 
nigus trims teologinėms kareivio dorybėms: kortoms, vynui ir 
moterims!“ 

— Kas teisybė, tai teisybė, pone, turtais čia mes nepertekę. Bet 
šį varganą gyvenimą šildo draugystė; užtat... (čia senasis karys 
permetė juristą akylu žvilgsniu) užtat aš nieko nenuskriaudžiau, 
niekada nieko nepažeminau ir ramiai sau miegu. 

Advokatui dingtelėjo mintis, kad būtų netaktiška reikalauti iš 
kliento apyskaitos už paskolintus jam pinigus, ir todėl tik paklausė: 

— Kodėl nepersikraustėte į Paryžių? Pragyventi ten atsieitų ne 
brangiau, kaip čia, o būtų patogiau. 

— Betgi šitie puikūs Žmonės, kurie priglaudė mane, - atsakė 
pulkininkas, - maitino mane dovanai ištisus metus! Kaip galėjau 
pamesti juos tada, kai gavau truputį pinigų? Be to, šitų trijų ber- 
niūkščių tėvas senas egiptietis... 

— Kaip tai egiptietis? 

— Taip mes vadiname kareivius, kurie sugrįžo gyvi ir sveiki iš 
Žygio į Egiptą; šitame žygyje dalyvavau ir aš. Juk visi mes, Egip- 
to žygio dalyviai, esame lyg broliai vienas kitam. O Vernijo, be to, 
tarnavo mano pulke, ir dykumoje mes dalijomės su juo pasku- 
tiniu vandens lašu. Pagaliau aš dar nesuspėjau išmokyti jo bamb- 
lių skaityti. 

— Vis dėlto už jūsų pinigus jis galėjo geriau jus įtaisyti. 

— Et! Jo vaikai miega, kaip ir aš, ant šiaudų! - atsakė pulki- 
ninkas. - Žmonos ir jo guolis ne geresnis, matote, jie labai netur- 
tingi ir verslą apsiėmė ne pagal savo išgales. Bet jei aš atgausiu 
savo turtą!.. Ką čia ir bekalbėti! 

— Pulkininke, rytoj ar poryt turiu gauti jūsų dokumentus iš 
Heilsbergo. Jūsų išgelbėtoja dar gyva! 

— Prakeikti pinigai! Kai pagalvoju, kad jų neturiu! - šūktelėjo 
jis ir tėškė pypkutę į žemę. 

Sugruzdusi pypkutė - tikra brangenybė kiekvienam rūkaliui; 
bet pulkininkas sviedė ją taip nuoširdžiai, jo moste buvo tiek pra- 
kilnumo, kad visi pypkininkai, net pati tabako monopolija būtų 
atleidusi jam šią šventvagystę. O angelai gal būtų net surinkę tos 
pypkės skeveldras. 

— Pulkininke, jūsų byla nepaprastai paini, - tarė Dervilis, kai 
jie išėjo iš kambario pasivaikščioti saulės atokaitoje palei namą. 

- O man ji atrodo visiškai paprasta, - atsakė karys. - Žmonės 
laikė mane mirusiu, o aš - gyvas ir sveikas! Grąžinkite man 
žmoną ir turtą; suteikite man generolo laipsnį, nes gauti jį aš 
turiu teisę; aš buvau pakeltas imperatoriaus gvardijos pulki- 
ninku dar prieš Eilau mūšį. 

— Bet ne taip paprastai klojasi dalykai juridiniame pasauly- 
je, - atsakė Dervilis. - Paklausykite. Esate grafas Šaberas, nesi- 
ginčiju, bet reikia šitai teismo tvarka įrodyti žmonėms, kuriems 
bus svarbu neigti, kad tamsta gyvas. Taigi jūsų dokumentai bus 
užginčyti. Šitas ginčas pareikalaus dešimties ar dvylikos paren- 
giamųjų apklausinėjimų. Visi jie, išklausius abi puses, nueis iki 
aukščiausiojo tribunolo ir sudarys daugybę brangiai atsieinan- 
čių bylų, kurios bus vilkinamos, nors aš veiksiu kuo energin- 
giausiai. Jūsų priešininkai pareikalaus kvotos, kurios mes nega- 
lėsime išvengti, ir teks gal išsiųsti tardomąją komisiją net į Prū- 
siją. Na, bet galvokite, kad viskas eis kuo geriausiai; tarkime, 
kad teismas be jokio vilkinimo pripažins jus pulkininku Šaberu. 
Ar mes galime žinoti, kaip bus išspręsta byla dėl grafienės Fero 
nepiktnaudiškos bigamijos? Jūsų bylos teisinė pusė išeina iš Ko- 
dekso rėmų, ir teisėjai gali spręsti ją remdamiesi tik sąžinės bal- 
su, kaip elgiasi prisiekusieji, kai jiems tenka susidurti su itin 
subtiliais klausimais, kylančiais iš keistų socialinių konfliktų 
kai kuriose kriminalinėse bylose. Be to, jūs neturėjote vaikų iš 
savo vedybų, o grafas Fero turi du; teisėjai gali panaikinti san- 
tuoką, kurios ryšiai silpnesni, ir pripažinti santuoką, kurios 
ryšiai stipresni, kadangi vedusieji, kaip įrodyta, suėjo į mo- 
terystę be jokios piktos valios. Kaip galėsite moraliai jaustis, 
jeigu užsigeisite, sulaukęs tokio amžiaus ir atsidūręs tokiose 
aplinkybėse, per jėgą susigrąžinti žmoną, kuri jūsų jau ne- 
bemyli? Prieš jus stos jūsų žmona ir jos vyras - du įtakingi as- 
menys, kurie gali paveikti teismų sprendimus. Tat byla, kaip 

matote, gali užsitęsti. O jūs pats, pagraužtas gaižaus sielvarto, 
ir pasenti suspėsite. 

= O mano turtas? 

— Jūs manote turįs didelį turtą? 

— Argi aš neturėjau trisdešimt tūkstančių frankų rentos? 

— Brangusis pulkininke, 1799 metais, prieš vedybas, jūs sura- 
šėte testamentą, kuriuo ketvirtadalį savo turtų paskyrėte prie- 
glaudoms. 

— Teisingai. 

— Taigi, kai jūs buvote palaikytas mirusiu, ar nereikėjo suda- 
ryti jūsų turto apyrašo, likviduoti jį ir atiduoti prieglaudoms tą 
ketvirtąją dalį? Jūsų Žmona be ypatingų skrupulų apgavo var- 
gšus. Apyraše, kuriame ji tikriausiai pasistengė nesuminėti gry- 
nų pinigų, brangenybių ir nurodė tik nežymią dalį sidabrinių 
indų; kuriame baldai buvo įvertinti tik trečdaliu jų tikrosios ver- 
tės — ar norint padėti grafienei ir sumažinti mokesčius iždui, ar 
dėl to, kad įkainotojai atsako už nustatytas kainas, - taigi apy- 
raše jūsų turtas buvo įvertintas šešiais šimtais tūkstančių fran- 
kų. Jūsų našlė turėjo teisę į pusę turto. Viskas buvo parduota 
ir Čia pat jos pačios atpirkta; iš visko ji sugebėjo pasipelnyti, o 
prieglaudos gavo septyniasdešimt penkis tūkstančius frankų. 
Paskui, kadangi iždui buvo taip pat užrašyta dalis turto, o tes- 
tamente jūs apie žmoną neužsiminėte, imperatorius atskiru po- 
tvarkiu jūsų našlei grąžino iždui skirtąją turto dalį. Tat į kokią 
sumą galite dabar pretenduoti? Tik į tris šimtus tūkstančių fran- 
kų ir dar atskaitant išlaidas. 

— Ir jūs vadinate tai teisingumu? - apstulbęs paklausė pul- 
kininkas... 

— Na, žinoma... 

— Nieko sau, gražus tas jūsų teisingumas! 

— Toks jis yra, pulkininke, nieko nepadarysi. Štai dabar pats 
matote, kad byla ne tokia lengva, kaip atrodo. Ponia Fero net gali 
užsispirti negrąžinti tos dalies, kurią jai atidavė imperatorius. 

- Bet jeigu ji nebuvo našlė, potvarkis negalioja... 

- Sutinku. Bet dėl visko galima bylinėtis. Paklausykite. Šito- 
kioms sąlygoms esant, aš manau, kad susitarimas gražiuoju bū- 
tų ir jums, ir grafienei geriausias bylos sprendimas. Šitaip jūs 
gautumėte turtą, net didesnį už tą, į kurį turite teisę. 

— Tai reikštų parduoti savo žmoną! 

— Su dvidešimt keturių tūkstančių frankų renta, šitaip susi- 
tvarkęs, jūs rasite moterį, kuri tiks jums geriau negu buvusi žmo- 
na ir su kuria būsite laimingesnis negu su ja. Ketinu dar šian- 
dien nuvykti pas grafienę Fero ir ištirti dirvą; bet nenorėjau imtis 
šio žygio, neįspėjęs apie tai jūsų. | 

— Aš vyksiu kartu... 

- Taip, kaip jūs atrodote? - šūktelėjo advokatas. - Ne, pulki- 
ninke, ne, dar kartą ne. Jūs norite pražudyti bylą. 

- Ar gali būti mano byla laimėta? 

— Visais punktais, - atsakė Dervilis. - Tačiau, brangusis pulki- 
ninke, jūs nenorite suprasti vieno dalyko. Aš nesu turtingas, už 
savo kontorą dar iki šiolei nesu išsimokėjęs. Jeigu teismas ir leis 
jums gauti tam tikrą sumą būsimojo turto sąskaita, tai tik po to, 
kai pripažins, kad iš tikrųjų esate grafas Šaberas, Garbės legiono 
didžiojo kryžiaus kavalierius. 

— Tiesa, buvau visai užmiršęs, kad aš esu Garbės legiono di- 
džiojo kryžiaus kavalierius, - naiviai pastebėjo pulkininkas. 

- Na štai, oiki to laiko, - kalbėjo toliau Dervilis, - reikės vesti 
bylą, mokėti advokatams, išimti ir apmokėti teismo sprendimus, 
papirkinėti antstolius ir, be to, gyventi. Vien tik paruošiamųjų 
instancijų išlaidos, nė nepamatysime, kaip išaugs iki dvylikos ar 
penkiolikos tūkstančių frankų. Aš tiek neturiu, nes mane tikra 
to žodžio prasme alina tos milžiniškos palūkanos, kurias moku 
žmogui, paskolinusiam man pinigų kontorai įsigyti. O jūs! Iš 
kur jums juos imti? 

Iš blukių nelaimingojo kario akių pabiro didelės ašaros ir nu- 
sirito raukšlėtais skruostais. Šitų kliūčių akivaizdoje jis prarado 

bet kurią viltį. Visuomenė ir teisminė santvarka užgulė jam krū- 
tinę kaip košmaras. 

— Nueisiu į Vandomo* aikšte, prie kolonos, - tarė jis, - ir visu 
balsu sušuksiu: „Esu pulkininkas Šaberas! Tas pats, kuris pra- 
mušė galingąjį rusų karė prie Eilau!“ Bronza ir ta mane atpažins! 

- Ir tikriausiai atsidursite Šarantone! 

Nuo šito siaubingo žodžio išblėso kario užsidegimas. 

— Ar nebūtų man kokių nors vilčių karo ministerijoje? 

— Kanceliarijose! - šūktelėjo Dervilis. - Eiti galima, bet neš- 
kitės kartu formalų teismo sprendimą, kad jūsų mirties aktas 
anuliuojamas. Šiandieniniai valdininkai, kad įmanytų, nuo že- 
mės paviršiaus nušluotų imperatoriaus šalininkus. 

Pulkininkas akimirką nė žodžio negalėjo ištarti, sustingo ir 
žiūrėjo nieko nematančiomis akimis, pakirstas beribės nevilties. 
Karinis teisingumas atviras, jis nevilkina, spręsdamas klausimą 
minkštos širdies nerodo, bet jo nuosprendis beveik visuomet 
teisingas; tik šitokį teisingumą ir žinojo Šaberas. Pamatęs, į kokį 
painiausių kliūčių labirintą jis turi leistis, perpratęs, kiek pinigų 
pareikalaus iš jo šitie klaidžiojimai, vargšas karys pajuto, kad 
mirtinai palaužta jame tapo ta galia, kuri savita tik žmogui ir kuri 
vadinama valia. Jam pasirodė, kad jis nepakels šito bylinėjimosi, 
tūkstantį kartų paprasčiau jam buvo likti beturčiu, elgeta, stoti į 
kariuomenę paprastu kavaleristu, jeigu tik kuris pulkas jį pri- 
imtų. Fizinės ir dvasinės kančios jau buvo palaužusios jo kūną, 
pakenkusios kai kuriems svarbiausiems jo organams. Jam grėsė 
viena tų ligų, kurioms medicina neturi vardo, jų židinys yra tam 
tikra prasme nepastovus; jos sukasi gūžtą nervų sistemoje, leng- 
viausiai pažeidžiamoje mūsų organizmo vietoje; šitą ligą galima 
būtų pavadinti nelaimės splinu. Nors ir labai buvo įsišaknijusi 
ga įvykių atomazga. Bet šitam stipriam organizmui iš pagrindų 
sukrėsti būtų užtekę vienos naujos kliūties, vieno nenumaty- 
to fakto, kuris nutrauktų atsipalaidavusias spyruokles, sukeltų 

abejones ir pastūmėtų į beprasmiškus nenuoseklius veiksmus, 
kokie, fiziologų nuomone, būdingi sielvartų prislėgtiems žmo- 
nėms. 

Pastebėjęs, kad jo klientas visiškai sugniužo, Dervilis tarė: 

— Nenusiminkite, pulkininke. Šita byla gali būti išspręsta tik 
jūsų naudai. Apsigalvokite, ar galite manimi visiškai pasitikėti ir 
aklai sutikti su tokiu sprendimu, kokį aš laikysiu jums geriausiu. 

— Darykite, kaip norite, - atsakė Šaberas. 

— Taip, bet jūs atsiduodate mano valiai, kaip žmogus, žengiąs 
mirti. 

— O kaip kitaip, jeigu aš netenku visuomeninės padėties, pa- 
vardės? Argi įstengsiu aš tai pergyventi? 

— O aš ne taip į šį reikalą žiūriu, - pasipriešino advokatas. — 
Mes stengsimės, nekėlę bylos, išgauti sprendimą, kuriuo anu- 
liuosime jūsų mirties ir santuokos aktą, kad atgautumėte savo 
teises. Dėka grafo Fero ryšių jūs net galėsite būti įtrauktas į 
armijos sąrašą generolo laipsniu, ir aš neabejoju, kad gausite 
pensiją. 

- Na, gerai! - atsakė Šaberas. - Visiškai pasikliauju jumis. 

— Vadinasi, atsiųsiu jums įgaliojimą, o jūs jį pasirašysite, — 
tarė Dervilis. - Sudie, nenusiminkite! Jei reikės pinigų, aš visuo- 
met pasiruošęs padėti. | 

Šaberas nuoširdžiai paspaudė Derviliui ranką, bet palydėti 
svečią jam pritrūko jėgų ir, atsirėmęs į sieną, tesekė jį akimis. 
Kaip visi tie, kurie menkai tesusivaiko teismo reikaluose, jis bai- 
minosi šitos nenumatytos kovos. Advokatui ir pulkininkui besi- 
tariant, iš už vieno vartų stulpo kelissyk išlindo kažkieno galva: 
žmogus, matyt, stovėjo gatvėje ir laukė Dervilio; ir iš tiesų už- 
kalbino jį, lig tik tas išėjo pro vartus. Buvo tai senis mėlyna pa- 
laidine, balta raukta bliuze, kokią vilki aludininkai, ant galvos 
dėvėjo kailinę kepurę. Veidas jo buvo tamsios spalvos, įkritęs, 
raukšlėtas, bet skruostai - įraudę nuo sunkaus darbo ir nugai- 
rinti gryno oro. 

- Atsiprašau, ponuli, - griebė jis Dervilį už rankos, - kad drįs- 
tu jus užkalbinti; bet aš sumečiau, žiūrėdamas į jus, kad esate 
mūsų generolo draugas. 

— Na ir kas? - atsakė Dervilis. - Kodėl jūs susidomėjote juo? 
O kas jūs toks? - pridūrė įtariai advokatas. 

— Esu Luji Vernjo, - atsakė senis. - Norėčiau jums porą žodžių 
pasakyti. 

- Tai jūs šitaip apgyvendinote grafą Šaberą? 

— Atsiprašau, atleiskite, ponuli, jis gyvena gražiausiame mū- 
sų kambaryje. Jeigu tik vieną kambarį būčiau turėjęs, ir tą bū- 
čiau jam atidavęs, o pats miegojęs arklidėje. Šitas žmogus tiek 
iškentėjo, be to, jis moko skaityti mano varliukus, jis generolas, 
egiptietis, pirmasis leitenantas, pas kurį aš tarnavau... ak, ką čia 
ir beišpasakosi! Visai ne - atidaviau jam patį geriausią kambarį. 
Dalijausi su juo viskuo, ką turėjau. Deja, ne kažin ką aš turėjau, 
— duona, pienas, kiaušiniai; kaip yra, taip gerai! Darome iš visos 
širdies. Tik jis mums padarė nemalonumą. 

— Jis? 

— Taip, ponuli, nemalonumą, tikriausią nemalonumą. Mano 
verslas, matote, ne pagal mano kepurę, o pulkininkas tai supra- 
to. Susikrimto senukas ir užsispyrė pats arklį čiustyti! Aš sakau 
jam: „Betgi, generole?“ - „Et, baisus daiktas, sako, nenoriu sėdė- 
ti sudėjęs rankas, o arklius valyti nuo seniai moku.“ Tat va, išda- 
viau aš tąsyk vekselius, garantuodamas savo įmonėle, tokiam 
Grado... Gal pažįstate jį, ponuli? 

— Bet aš, mielasis, neturiu laiko jūsų klausyti. Tik pasakykite, 
kokį nemalonumą jums padarė pulkininkas? 

— Padarė nemalonumą, ponuli, padarė, kaip mane gyvą ma- 
tote, kad mano pati net verkti gavo. Sužinojo jis iš mūsų kai- 
mynų, kad neturime nė vieno su, o vekselį išpirkti reikia. Nė 
žodžio nesakęs, senas gvardietis surinko visus pinigus, kur 
jam davėte, nutykojo vekselį ir išpirko jį. Tai gudrumėlis! Ogi 
mudu su pačia žinojome, kad šitas vargšas senis ir tabako 

žiupsnio už ką nusipirkti neturi ir kenčia nerūkeęs! Ak, dabar 
kas rytas jis turi cigarų! Jau geriau aš pats save parduočiau.... 
o vis dėlto padarė jis mums nemalonumą! Tai va, norėčiau po- 
nulį paprašyti, jis ne kartą sakė mums, kad jūs geras žmogus, 
paskolinkite mums šimtą ekiu: garantuosiu savo įmonėle, mes 
tada galėsime įtaisyti jam padorius drabužius, apstatyti kam- 
barį. Jis galvojo atsilyginsiąs mums, ar ne? Na, o išėjo prie- 
šingai, mes į skolas įlindome... ir štai turime nemalonumų! 
Ir kam reikėjo krėsti šitą kiaulystę? Padarė nemalonumą, ir 
kam? Savo draugams. Duodu garbės žodį, kaip mane gyvą 
matote, greičiau į kariuomenę stosiu, bet jums šituos pinigus 
grąžinsiu... 

Dervilis pažiūrėjo į prekiautoją pieno produktais, paskui 
žengė kelis žingsnius atgal, iš kur jis dar kartą metė žvilgsnį į 
namą, kiemą, mėšlo krūvas, tvartą, triušius ir vaikiščius. 

„Dievaži, vienas dorybės požymis, man rodos, yra tas, kad ji 
nesuderinama su nuosavybės jausmu“, - pagalvojo jis. 

— Gerai, gausi šimtą ekiu, gal net daugiau. Bet duosiu tau juos 
ne aš, o pulkininkas, jis bus toks turtingas, kad galės tau pa- 
gelbėti, ir aš nenoriu atimti jam šito malonumo. | 

— Ar greitai šitaip bus? 

— Greitai! 

- Ak, Viešpatie, tai bus patenkinta mano senė! 

Ir įdegęs pienininko veidas tartum pražydo. 

„O dabar, - pagalvojo Dervilis sėsdamas į kabrioletą, - va- 
žiuokime pas savo priešininką. Savo kozirių jam neatidengsi- 
me, pamėginsime tik pamatyti, kokios jo kortos, ir laimėsime 
partiją iš pirmo ėjimo. Neblogai būtų jį pagąsdinti. Mūsų prie- 
šininkas - moteris. Ko labiausiai bijo moterys? Moterys bijo tik 
vieno dalyko...“ 

Jis ėmė svarstyti grafienės padėtį ir susimąstė, kaip susimąsto 
politiniai veikėjai, kai, stengdamiesi prasiskverbti į kabinetines 
priešo paslaptis, sudarinėja savo būsimos veiklos planus. Ar ad- 

vokatai nėra tam tikra prasme valstybės vyrai, tik giną privačių 
asmenų reikalus? 

Čia reikia mesti akį į grafo Fero ir jo žmonos padėtį, jeigu 
norime įvertinti jaunojo advokato talentą. 

Grafo Fero tėvas, Paryžiaus parlamento patarėjas, emigruo- 
damas teroro laikais išgelbėjo savo galvą, bet užtat prarado tur- 
tą. Jaunasis grafas grįžo į tėvynę Konsulato laikais ir liko ištiki- 
mas Liudvikui XVIII, kurio artimu žmogumi buvo jo tėvas dar 
prieš Revoliuciją. Žodžiu, jis priklausė tai Sen Žermeno prie- 
miesčio daliai, kuri išdidžiai atsispyrė visoms Napoleono vilio- 
nėms. Jaunasis grafas - tada vadinamas paprastai tik ponu Fe- 
ro - taip išgarsėjo savo gabumais, kad imperatorius, kuris, nu- 
galėjęs aristokrato pasipriešinimą, dažnai jausdavosi ne mažiau 
laimingas, kaip laimėjęs mūšį, ėmė gerintis jam. Grafui buvo 
pažadėta grąžinti titulą ir tą dalį turtų, kurie liko neparduoti, 
leista svajoti apie ministro ar senatoriaus postą. Tačiau impe- 
ratorius pralaimėjo. Kai žuvo pulkininkas Šaberas, ponui Fero 
buvo dvidešimt šešeri metai amžiaus; jaunuolis neturėjo turto, 
bet buvo dailios povyzos, turėjo pasisekimą, buvo laikomas Sen 
Žermeno priemiesčio pasididžiavimu. Grafienė Šaber sugebėjo 
taip pasipelnyti iš savo vyro palikimo, kad, pusantrų metų pa- 
našlavusi, turėjo jau apie keturiasdešimt tūkstančių livrų ren- 
tos. Jos santuoka su jaunuoju grafu nebuvo jokia staigmena Sen 
Žermeno priemiesčio uždarajai draugijai. Patenkintas šiomis 
vedybomis, kurios atitiko jo sumanymą sulieti senąją aristokra- 
tiją su naująja, Napoleonas sugrąžino poniai Šaber tą pulkinin- 
ko palikimo dalį, kurią jis buvo užrašęs valstybės iždui; bet Na- 
poleono lūkesčiai liko ir vėl apvilti. Ponia Fero pamilo jaunąjį 
grafą ne tik kaip vyrą, ji susigundė mintimi prasiskverbti į šitą 
išdidžią visuomenę, kuri, nors ir pažeminta, imponavo impe- 
ratoriaus dvarui. Šitos vedybos patenkino ne tik jos aistrą, bet ir 
garbės troškimą: ji tapo aukštuomenės dama. Kai Sen Žermeno 
priemiestis suprato, kad jaunojo grafo vedybos toli gražu nėra 

persimetimas į kitą pusę, prieš jo žmoną atsivėrė visų salonų 
durys. Užėjo Restauracija. Tačiau grafas Fero neskubėjo daryti 
politinės karjeros. Jis suprato, kokia sunki Liudviko XVIII padė- 
tis, buvo vienas iš tų karaliaus paslapčių patikėtinių, kurie lau- 
kė, kada užsivers revoliucijų bedugnė. Šitas karaliaus pasakymas, 
iš kurio taip skaniai tyčiojosi liberalai, turėjo gilią politinę pras- 
mę. Vis dėlto dekretas, paminėtas ištęstame klerko sakinyje, ku- 
riuo prasideda mūsų apysaka, grąžino grafui Fero du miškus ir 
vieną dvarą, kurio kaina smarkiai išaugo sekvestro metu. Nors 
tuo laiku grafas Fero buvo valstybės patarėjas ir departamento 
direktorius, tačiau jis pats buvo tos nuomonės, kad jo politinė 
karjera tik prasideda. Pats paskendęs garbėtroškiškuose rūpes- 
čiuose, suryjančiuose visą jo laiką, grafas pasisamdė sekreto- 
riumi nusigyvenusį advokatą, pavarde Delbeką, žmogų dau- 
giau negu apsukrų, puikiai nusimanantį visose kliautinėjimo 
galimybėse; jam buvo pavesta rūpintis asmeniniais grafo reika- 
lais. Suktasis juristėlis aiškiai įvertino savo padėtį pas grafą ir 
savais sumetimais ryžosi būti sąžiningas. Jis tikėjosi, pasinau- 
dodamas savo globėjo įtakingumu, gauti šiltą vietelę ir todėl 
rūpestingiausiai tvarkė jo turtą. Delbeko elgsena buvo taip griež- 
tai priešinga jo ankstyvesniam gyvenimui, kad žmonės ėmė jį 
laikyti šmeižto auka. Perpratusi savo reikalų patikėtinį, grafienė 
su daugiau ar mažiau kiekvienai moteriai įgimtu taktu ir įžval- 
gumu ėmė bukliai jį sekti ir taip išmaniai sugebėjo jį vairuoti, 
kad puikiai pasinaudojo savo asmeniniam turtui padidinti. Ji 
mokėjo įtikinti Delbeką, kad laiko poną Fero savo rankose, ir 
pažadėjo išrūpinti jam pirmosios instancijos teismo pirmininko 
vietą viename didžiausių Prancūzijos miestų, jeigu jis sutiks be- 
sąlygiškai tarnauti jos interesams. Viltis įsitaisyti pastovioje vie- 
toje, kuri leistų jam pasirinkti turtingą nuotaką, o vėliau, tapus 
deputatu, žengti į plačiai atsiveriančią politinę karjerą, pavertė 
Delbeką ištikimiausiu grafienės vergu. Nepraleido jis nė vienos 
iš tų palankių progų, kurių daugybę, svyruojant biržos kursui 

ir kylant nejudamojo turto kainoms, surado Paryžiuje apsuk- 
rūs žmonės per pirmuosius trejus Restauracijos metus. Del- 
beko dėka jos globėjos kapitalai išaugo trigubai, o tai pasiekti 
jam buvo itin lengva dėl to, kad grafienė nesikratė jokių priemo- 
nių siekdama per trumpiausią laiką susikrauti kuo didžiausią 
turtą. Namams išlaikyti ji išleisdavo grafo algas, savo pajamas 
taupė; o Delbekas pataikavo šitam gobšumui, nesistengdamas 
išsiaiškinti jo priežasčių. Šitokie žmonės domisi tik tomis pa- 
slaptimis, kurias atskleidę jie gali turėti kokios nors asmeninės 
naudos. Beje, Delbekas šitą gobšumą suprato kaip paprastą 
aukso karštligę, kuria serga beveik visos paryžietės; be to, gra- 
fo siekiams paremti reikėjo nepaprastai didelio turto, ir grafie- 
nės reikalų patikėtinis kartais net būdavo linkęs manyti, kad 
jos globėjos godumą skatina jos atsidavimas vyrui, kurį ji vis 
tebebuvo įsimylėjusi. Grafienė savo elgesio paslaptį užkasė gi- 
liai širdies gelmėse. Ten ir reikėjo ieškoti tų paslapčių, kurios 
reiškė jai - gyventi ar mirti, ten ir reikėjo ieškoti mūsų apysa- 
kos užuomazgos. 

1818 metų pradžioje Restauracija atrodė neišjudinama iš savo 
pamatų. Šviesesnieji protai, interpretavę vyriausybės doktrinas, 
nutarė jas žadant Prancūzijai naują gerovės erą; tada Paryžiaus 
visuomenėje įvyko perversmas. Antrosios grafienės Fero vedy- 
bos visai netyčiomis atnešė jai meilę, turtą ir patenkino jos savi- 
meilę. Ponia Fero, dar jauna ir graži, tapo madinga aukštuome- 
nės dama ir alsavo karaliaus rūmų atmosfera. Būdama turtinga 
pati, ištekėjusi už turtingo vyro, kuris garsėjo kaip vienas ga- 
biausių rojalistų partijos žmonių, kaip karaliaus draugas ir kuris 
laikui bėgant galėjo užimti ministro postą, grafienė priklausė 
aristokratijai ir spindėjo kartu su ja. Ir štai šitą triumfuojančią 
moterį ėmė graužti dvasinis vėžys. Esti jausmų, kuriuos mo- 
terys atspėja, nors vyrai ir labai rūpestingai stengtųsi juos nu- 
slėpti. Karaliui grįžus pirmą kartą, grafas Fero beveik pasigai- 
lėjo vedęs: pulkininko Šabero našlė nepraplėtė giminystės ryšių, 

grafas pats vienas be jokios paramos gavo skintis kelią, kuriame 
jo tykojo žabangos ir priešai. Be to, kai vėliau jis jau šaltu protu 
įvertino žmoną, galėjo pastebėti jos auklėjime esant spragų, dėl 
kurių ji nesugeba padėti įgyvendinti jo siekių. Vienas vyro žodis 
apie Taleirano vedybas atvėrė grafienei akis, ir ji suprato, kad 
jeigu jis vestų iš naujo, ji niekad nebūtų ponia Fero. Kuri moteris 
atleis vyrui tokį apgailestavimą? Argi jame neslypi visų užgau- 
lių, nusikaltimų ir skyrybų užuomazga? Kaip baisiai turėjo pa- 
žeisti grafienės širdį šie žodžiai, ypač jei mes prisiminsime, kad 
ji baiminosi galint sugrįžti savo pirmąjį vyrą! Ji žinojo pulki- 
ninką Šaberą esant gyvą, ji atstūmė jį. Paskui, ilgesnį laiką ne- 
gavusi apie jį jokių žinių, ji su džiaugsmu patikėjo, kad jis, kaip 
ir Butenas, žuvo prie Vaterlo kartu su imperatoriaus ereliais. Vis 
dėlto nutarė prisirišti grafą stipriausiais ryšiais - aukso gran- 
dinėmis - ir įsigeidė tapti tokia turtinga, kad turtas antrąsias jos 
vedybas padarytų neišardomomis, jeigu kartais vėl pasirodytų 
grafas Šaberas. Ir jis pasirodė, nors ji negalėjo sumesti, kodėl 
kova, kurios ji bijojo, dar iki šiol neprasidėjo. Galbūt ligos ar 
negerovės išgelbėjo ją nuo šito žmogaus? O gal jis pusiau išpro- 
tėjęs, ir Šarantonas atėjo jai į pagalbą? Ji nenorėjo patikėti šios 
paslapties nei Delbekui, nei policijai - bijojo patekti į kieno nors 
rankas ar pagreitinti katastrofą. Paryžiuje daugelis moterų pa- 
našiai kaip grafienė Fero slepia širdyje siaubingą paslaptį arba 
žengia bedugnės krantų; tačiau laikui bėgant žaizda užsitrau- 
kia, ir tokia moteris dar pajėgia juoktis ir linksmintis. 

„Grafo Fero būklė kažkokia ypatinga, - nutarė Dervilis, atsi- 
tokėjęs iš ilgo susimąstymo, kai jo kabrioletas sustojo Varen gat- 
vėje, prie Fero rūmų durų. - Kodėl jis, toks turtingas žmogus, 
karaliaus numylėtinis, dar iki šiolei ne Prancūzijos peras? Gal ir 
teisybė, kad karalius, kaip sakė man ponia de Granljė, laikosi 
tos politikos, jog, norint pakelti pero titulo svarbą, nereikia juo 
švaistytis? Be to, parlamento patarėjo sūnus - tai ne koks Kri- 
jonas ir ne Roanas“. Grafas Fero į aukštuosius rūmus pateks tik 

pro užpakalines duris. Bet jeigu jo vedybos būtų anuliuotos, jis 
galėtų, didžiam karaliaus pasitenkinimui, įsigyti pero titulą, pa- 
veldėjęs jį iš kurio nors iškaršusio senatoriaus, turinčio tik duk- 
teris. Va iš tiesų šita nesąmone galima bus grafienę įbauginti“, — 
nutarė jis lipdamas laiptais aukštyn. 

Pats nenusimanydamas, Dervilis užčiuopė slaptą opą, išju- 
dino piktvotę, ėdančią ponią Fero. Grafienė priėmė jį gražiame 
žiemos valgomajame; ji pusryčiavo žaisdama su beždžionė- 
le, grandine pririšta prie stulpelio su geležinėmis pakopėlėmis. 
Grafienė buvo įsisiautusi į puošnų peniuarą; nerūpestingai su- 
segtos plaukų garbanos krito iš po kyko, teikiančio jos veidui 
viliūgiškumo. Ji dvelkė šviežumu, buvo linksma. Ant stalo žvil- 
gėjo sidabras, paauksuoti indai, perlamutras, aplinkui ją nuo- 
stabaus porceliano induose augo retos gėlės. Pamatęs, kokioje 
prabangoje gyvena grafo Šabero žmona, pralobusi iš vyro pa- 
laikų, į kokias visuomenės viršūnes ji įkopė, kai tuo tarpu nelai- 
mingasis glaustosi pas varganą pienininką tarp karvių ir triušių, 
advokatas pagalvojo: „Iš šito išplaukia toks pamokymas: graži 
moteris nė už ką nepanorės pripažinti, kad žmogus su nudry- 
žusia miline, pakuliniu peruku ir kiaurais batais jos vyras, net 
ir meilužis.“ Įgili ir kandi šypsena, nuslinkusi advokato veidu, 
išdavė tas pusiau filosofines, pusiau pašaipias mintis, kurios 
negalėjo neateiti į galvą žmogui, taip puikiai savo padėties dė- 
ka sugebančiam įžvelgti daiktų esmę pro visą tą apgaulę, kuria 
daugumas Paryžiaus šeimų dangsto savo gyvenimą. 

— Labas, pone Dervili, - pasakė grafienė, toliau girdydama 
beždžionėle. 

— Ponia, - be jokių įžangų pradėjo Dervilis, įžeistas lengva- 
būdiško tono, kuriuo grafienė pasakė jam: „Labas, pone Der- 
vili“. —- Atėjau pasikalbėti su jumis gana rimtu reikalu. 

— Man labai gaila, bet grafo nėra namie... 

— O aš kaip tik labai tuo patenkintas, ponia. Būtų apgaslėtina, 
jeigu jis dalyvautų mūsų pokalbyje. Be to, girdėjau iš Delbeko, 

kad jūs mėgstate savo reikalus tvarkyti pati viena ir veltui grafo 
nevarginti. 

— Tat liepsiu pašaukti Delbeką, - tarė ji. 

- Šiuo atveju jis niekuo negalės padėti, nors ir labai apsukrus, 
— atsakė Dervilis. - Klausykite, ponia, užteks vieno žodžio, ir jūs 
į viską pažiūrėsite rimčiau. Grafas Šaberas gyvas! 

— Ar šitokiomis paikystėmis tamsta nori priversti mane su- 
rimtėti? — nusikvatojo ji. 

Bet tą pačią akimirką grafienę sutramdė keistai raiškus ir 
skvarbus Dervilio klausiamas žvilgsnis, kuriuo jis tartum bro- 
vėsi į slapčiausias jos širdies gelmes. 

- Jūs ir neįsivaizduojate, ponia, kokie dideli pavojai gresia 
jums, - tarė jis šaltai ir primygtinai svariai. - Nekalbėsiu jums 
nei apie neužginčijamai tikrus dokumentus, nei apie jokių abe- 
jonių nekeliančius įrodymus, kurie patvirtina, kad grafas Šabe- 
ras gyvas. Jūs žinote, aš ne toks žmogus, kad imčiausi abejotinos 
bylos. Jeigu jūs priešinsitės mūsų reikalavimui paskelbti pulki- 
ninko mirties aktą negaliojančiu, pirmąją bylą jūs pralaimėsite, 
o tai pakreips mūsų naudai ir kitas bylas. 

— Apie ką ketinate su manimi kalbėti? 

— Nei apie pulkininką, nei apie jus pačią. Nekalbėsiu taip pat 
jums apie tuos aktus, kuriuos galėtų surašyti išmanūs advokatai 
iš itin įdomių šitos bylos faktų, nei apie tai, kaip jie galėtų pasi- 
naudoti laiškais, kuriuos esate gavusi iš savo pirmojo vyro dar 
iki vedybų su antruoju. 

- Visa tai netiesa! - šūktelėjo grafienė ūmai, kaip visos mo- 
terys lepūnėlės. - Jokių laiškų iš grafo Šabero aš nesu gavusi, O 
jeigu kas sakosi esąs pulkininkas, tai tas žmogus intrigantas, 
pabėgęs katorgininkas, koks nors Konjaras. Net šiurpas ima vien 
tik apie tai pagalvojus. Ar gali pulkininkas prisikelti iš numi- 
rusių? Pats Bonapartas pareiškė man užuojautą per savo adju- 
tantą dėl jo mirties, ir aš ligi šiolei gaunu pensiją - tris tūkstan- 
čius frankų, kurią parlamentas paskyrė jo našlei. Aš šimtą kartų 

teisingai pasielgiau, kad pavariau šalin visus Šaberus, kurie krei- 
pėsi į mane, ir toliau varysiu laukan visus tuos, kurie sumanys 
dar pasirodyti. 

- Laimei, mudu vieni, ponia. Galima meluoti, kiek mums pa- 
tinka, - šaltai pastebėjo Dervilis, tyčia dirgindamas pykčiu de- 
gančią grafienę, kad ištrauktų iš jos neatsargų žodį: šita prie- 
mone mėgsta naudotis advokatai, įpratę neprarasti šalto kraujo, 
kai jų priešai ar klientai nebesitveria pykčiu. „Na, pasigalynėsi- 
me“,- pamanė jis ir tą pačią akimirką sugalvojo, kokiu vylium 
jis gali įtikinti grafienę, kad jos pozicijos silpnos. - Turime įro- 
dymų, ponia, kad jums buvo įteiktas pirmasis laiškas, - pasakė 
jis garsiai. - Laiške buvo vertybinių popierių... 

— Vertybinių popierių tai tikrai nebuvo... 

— Vadinasi, jūs gavote tą pirmąjį laišką, - nusišypsojo Der- 
vilis. - Matote, jūs patekot į pirmąsias advokato jums paspęstas 
žabangas, o įsivaizduojate galinti kovoti su teisingumu... 

Grafienė paraudo, paskui išbalo, įsikniaubė veidu į rankas. 
Po to, nuslopinusi gėdos jausmą, šaltakraujiškai, kaip moka šios 
rūšies moterys, pridūrė: 

— Kadangi esate tariamojo Šabero įgaliotinis, būkite malonus... 

- Ponia, - pertarė ją Dervilis, - šią akimirką aš esu dar tiek pat 
jūsų, kaip ir pulkininko, įgaliotinis. Nejaugi manote, kad norė- 
čiau prarasti tokią brangią savo klientę kaip jūs. Bet jūs nesi- 
klausote manes... 

— Prašom kalbėti, - maloniai tarė grafienė. 

- Jūsų turtas atiteko jums iš grafo Šabero, o jūs išsižadėjote 
savo vyro. Jūs turtuolė, o grafas turi elgetauti. Ponia, advokatai 
labai iškalbūs, kai pačios bylos iškalbios: neužmirškite, kad šioje 
byloje kai kurios aplinkybės gali sukelti prieš jus viešąją nuo- 
monę. 

- Tarkime, kad jūsų Šaberas gyvas, - tarė grafienė negalė- 
dama toliau pakęsti, kad Dervilis šitaip ją vartytų ant lėtos ug- 
nies, - bet teismas patvirtins mano antrąsias vedybas dėl to, kad 

aš turiu vaikų, ir aš atsikratysiu ponu Šaberu sumokėdama jam 
daugių daugiausia du šimtus dvidešimt penkis tūkstančius 
frankų. 

— Mes nežinome, ponia, kaip teismas pažiūrės į šį jausmų klau- 
simą. Iš vienos pusės yra motina su vaikais, tačiau iš kitos - žmo- 
gus, sugniuždytas nelaimių, ne laiku pasenęs dėl jūsų kaltės, 
dėl jūsų kietaširdiškumo. Kur jis susiras žmoną? O, be to, ar gali 
teisėjai paminti įstatymus? Jūsų vedybų su pulkininku naudai 
kalba įstatymai ir prioritetas. Be to, jūs, pavaizduota juodomis 
spalvomis, galite įsigyti dar vieną priešininką, kurio visai nesi- 
tikite. Nuo šito pavojaus, ponia, ir norėčiau jus išgelbėti. 

— Dar vieną priešininką! —- pakartojo grafienė. - O ką? 

— Grafą Fero, grafiene. 

— Ponas Fero per daug prisirišęs prie manęs ir per daug mane 
gerbia kaip savo vaikų motiną... 

— Nekalbėkite tokių niekų advokatams, įgudusiems skaityti 
žmonių širdyse, - pertarė ją Dervilis. - Šiuo metu ponas Fero 
neturi nė mažiausio noro nutraukti santuoką, ir aš neabejoju, 
kad jis labai jus myli; bet jei kas nors šnibžtels jam, kad jo san- 
tuoka gali būti anuliuota ir kad jo žmona stos prieš viešąją nuo- 
monę kaip nusikaltėlė... 

- Jis mane gins! 

— Ne, ponia. 

— O kodėl jis turėtų pamesti mane? 

— Tam, kad galėtų vesti vienturtę kurio nors Prancūzijos pero 
dukterį ir po jo mirties karaliaus įsakymu paveldėti pero titulą. 

Grafienė išbalo. 

„Pataikiau! - pagalvojo Dervilis. - Dabar tu mano rankose, 
nelaimingojo pulkininko byla laimėta.“ - Juo labiau, ponia, — 
pridūrė jis garsiai, - kad ir sąžinė jo bus rami, nes žmogus, toks 
šlovingas, generolas, grafas, Garbės legiono didžiojo kryžiaus 
kavalierius - ne koks perėjūnas. Jeigu šitoks žmogus pareika- 
laus grąžinti jam žmoną... 

— Gana! Gana! - tarė ji. - Aš niekados neieškosiu kito advo- 
kato. Ką daryti? 

.- Tartis gražiuoju! - pasakė Dervilis. 

— Arjis dar tebemyli mane? - paklausė ji. 

— Galvoju, kad kitaip ir būti negali. 

Išgirdusi šituos žodžius, grafienė pakėlė galvą. Akyse žyb- 
telėjo vilties kibirkštėlė; ji galbūt sumanė paspekuliuoti savo 
pirmojo vyro jausmu ir tokiu būdu kuria nors moteriška gud- 
rybe pakreipti bylą savo naudai. 

— Lauksiu jūsų įsakymų, ponia; ir tada pažiūrėsime, ar pa- 
teiksime savo dokumentus teismui, ar jūs pati ateisite pas mane, 
ir Mes apsvarstysime susitarimo sąlygas, - pasakė Dervilis atsi- 
sveikindamas. 

Praėjus savaitei po šitų dviejų Dervilio apsilankymų, vieną 
gražų birželio rytą sutuoktiniai, kuriuos buvo atskyrusios beveik 
antgamtiškos aplinkybės, išvažiavo iš dviejų priešingų Paryžiaus 
pusių susitikti savo bendro įgaliotinio kontoroje. Iš paskolos, ku- 
ria Dervilis gausiai sušelpė pulkininką Šaberą, pastarasis buvo 
apsitaisęs pagal savo padėtį. Negyvėlis atvyko visiškai padoriu 
kabrioletu. Ant galvos buvo užsidėjęs pritinkantį jam peruką, ap- 
sivilkęs mėlynos gelumbės eilute, baltais kaip sniegas marški- 
niais, o liemenės iškarpoje raudonavo Garbės legiono didžiojo 
kryžiaus kavalieriaus kaspinas. Kartu su ankstyvesniais ištaigiais 
įpročiais jis atgavo ir savo buvusią elegantiško kariškio išvaizdą. 
Laikėsi jis tiesiai. Rimtas ir mįslingas jo veidas spindėjo laime ir 
atgijusia viltimi, jis atrodė pajaunėjęs ir sodresnių spalvų, jeigu 
bus leista pasiskolinti iš tapytojų vieną jų vaizdingiausių žodžių. 
Jis buvo visai nepanašus į aną Šaberą su palaike miline, kaip ne- 
panašus apdilęs su į ką tik nukaltą keturiasdešimties frankų mo- 
netą. Praeiviai iš pirmo žvilgsnio būtų atpažinę vieną tų puikių 
mūsų senosios armijos atplaišų, vieną tų didvyrių, kurie atspindi 
visą mūsų tautinę šlovę, į kuriuos žiūrėdami mes tarytum regime 
ją, kaip saulės nutviekstoje veidrodžio skeveldroje, mums rodos, 

spindi pati saulė. Šitie seni kariai yra kartu ir paveikslai, ir kny- 
gos. Privažiavęs prie kontoros, grafas lengvai kaip jaunuolis iš- 
šoko iš kabrioleto ir užkopė pas Dervilį. Nespėjo apsigręžti jo 
kabrioletas, kai prie kontoros privažiavo graži herbais puošta ka- 
rietaitė. Iš jos išlipo grafienė Fero kukliu, bet taip gerai apgalvotu 
rūbu, kad jis išmaniai pabrėžė jos jauną povyzą. Daili kepuraitė 
rožiniu pamušalu nepaprastai gražiai gaubė jos veidą, slėpė jo 
kontūrus ir gyvino jo spalvas. Klientai pajaunėjo, tačiau Dervilio 
kontora nepasikeitė ir atrodė tokia, kokia ji buvo aprašyta šios 
apysakos pradžioje. Simonenas pusryčiavo, petimi atsirėmęs į 
atlapą langą, ir žiūrėjo į mėlyno dangaus lopelį virš kiemo, ap- 
tverto iš visų pusių juodomis sienomis. 

— Aha! - šūktelėjo vaikėzas. - Kas nori lažintis iš spektaklio? 
Aš sakau, kad pulkininkas Šaberas yra generolas ir Garbės le- 
giono didžiojo kryžiaus kavalierius! 

—- Mūsų principalas - pašėlęs burtininkas, - pastebėjo Gode- 
šalis. 

— Tat šitą kartą krėsti pokšto nėra kaip? - paklausė Derošas. 

- Šituo pasirūpins jo žmona, grafienė Fero! - tarė Bukaras. 

- Išeina, - tarė Godešalis, - kad grafienė Fero turėš dabar pri- 
klausyti dviem... 

- Štai ir ji! - šūktelėjo Simonenas. 

Šią akimirką įėjęs pulkininkas pasiteiravo Dervilio. 

— Laukia jūsų, grafe, - atsakė Simonenas. 

- Ak taip! Vadinasi, tu ne kurčias, nutrūktgalvi? - tarė Šabe- 
ras ir, griebęs pasiuntinuką, užsuko jam ausį visuotiniam klerkų 
pasitenkinimui, pastarieji pratrūko juokais, smalsiai, bet pagar- 
biai žiūrėdami į šį keistą klientą. 

Grafas Šaberas įėjo į Dervilio kabinetą ir tą pačią akimirką ant 
kontoros slenksčio pasirodė jo žmona. 

— Ei, klausykite, Bukarai, keista scena įvyks principalo kabi- 
nete! Šita moteris porinėmis dienomis priklausys grafui Fero, o 
neporinėmis - grafui Šaberui. 

— Keliamaisiais metais, - pastebėjo Godešalis, - ji turės laiko 
sąskaitoms suvesti. 

„- Nutilkite pagaliau, ponai! Jus gali išgirsti, - griežtai tarė Buka- 
ras, - nemačiau kitos tokios kontoros, kur taip šaipytųsi iš klientų! 

Vos spėjo Dervilis įleisti pulkininką į savo miegamąjį, kai į 
kabinetą įėjo grafienė. 

— Grafiene, - kreipėsi advokatas į ją, - nežinodamas, ar ma- 
lonu bus jums susitikti su grafu Šaberu, nutariau kalbėtis su 
kiekvienu jūsų skyrium. Tačiau jei jūs pageidaujate... 

— Esu labai dėkinga tamstai už tokį dėmesį. 

— Yra paruoštas akto juodraštis, o dėl jame suminėtų sąlygų 
jūs ir ponas Šaberas galite tartis čia pat. Aš eisiu iš eilės nuo jūsų 
pas jį ir perdavinėsiu vienai pusei kitos motyvus. 

— Tai pradėkite, pone, - tarė grafienė neįstengdama nuslėpti 
nekantrumo. 

Dervilis ėmė skaityti. 

„Mes, žemiau pasirašiusieji, 

grafas Hiacintas Šaberas, brigados vadas ir Garbės legiono 
didžiojo kryžiaus kavalierius, gyvenantis Paryžiuje, Pti Bankjė 
gatvėje, iš vienos pusės, 

ir ponia Roza Šapotel, aukščiau minėto grafo Šabero žmona, 
gimusi...“ 

— Įžangos neskaitykite, - tarė ji, - pereikime tiesiai prie sąlygų. 

— Įžanginė dalis, ponia grafiene, - tarė advokatas, - trumpai 
apibūdina jūsų abiejų padėtį. Paskui pirmuoju punktu jūs pri- 
pažįstate prie trijų liudininkų - dviejų notarų ir pienininko, pri- 
glaudusio jūsų vyrą, kuriems aš patikėjau jūsų paslaptį, pirma 
prisaikdinęs juos neišduoti jos; taigi kartoju, jūs pripažįstate, 
kad asmuo, minimas pridedamuose prie sandėrio dokumen- 
tuose, kurie, be to, patvirtinti atitinkamu aktu pas jūsų notarą 
Aleksandrą Krota, yra grafas Šaberas, jūsų pirmasis vyras. Ant- 
ruoju punktu grafas Šaberas, nenorėdamas trikdyti jūsų laimės, 
įsipareigoja savo teisėmis pasinaudoti tik akte numatomais 

atvejais, tai yra tuomet - lyg probėgšmais įterpė Dervilis, - kai 
nebus vykdomos šito slapto sandėrio išlygos. - Iš savo pusės, — 
tęsė jis, - ponas Šaberas sutinka drauge su jumis išsirūpinti iš 
teismo nutarimą, kuris anuliuotų jo mirties aktą ir paskelbtų 
judviejų santuoką nutrauktą. 

- Bet tai man visiškai nepriimtina, - tarė nustebusi grafienė, — 
aš nenoriu bylos. Jūs pats žinote kodėl. 

— Trečiuoju punktu, - kalbėjo toliau Dervilis nė kiek nesu- 
trikęs, - jūs įsipareigojate įnešti grafo Hiacinto Šabero vardu į 
valstybinį iždą dvidešimt keturių tūkstančių frankų valstybinę 
rentą iki jo gyvos galvos su sąlyga, kad po pulkininko mirties 
šitas kapitalas atiteks jums... 

— Bet tai per daug! - šūktelėjo grafienė. 

— Ar manote, kad galėsite susitarti dėl mažesnės sumos? 

- Galbūt. 

- Ko jūs pagaliau norite, ponia? 

- Aš noriu... aš nenoriu bylos, noriu... 

— Kad jis liktų mirusiu? — gyvai pertraukė ją Dervilis. 

- Jeigu jūs reikalaujate dvidešimt keturių tūkstančių frankų 
rentos, — tarė grafienė, - mes bylinėsimės... 

- Taip, bylinėsimės! - kurčiu balsu šūktelėjo pulkininkas ir, 
„atvėręs duris, staiga išdygo priešais žmoną. Vieną ranką jis laikė 
užsikišęs už liemenės, kitą ištiesęs žemyn: šitas mostas, turint 
omenyje jo negandus, buvo siaubingai iškalbus. 

„Tai jis!“ - pagalvojo grafienė. 

— Per daug! - pakartojo senasis karys. - Iš manęs tu gavai be- 
veik milijoną, o dabar deriesi dėl mano nelaimės. Jei taip, aš pa- 
reikalausiu tavęs ir tavo turto. Mūsų turtas neatskirtas, mūsų 
santuoka nenutraukta!.. 

- Bet ponas nesate pulkininkas Šaberas! - šūktelėjo grafienė 
dėdamasi nustebusi. 

— Ak taip! - tarė senis su dygia ironija. - Tau reikia įrodymų? 
Na ką gi, aš paėmiau tave iš Palė Rojalio"... 

Grafienė išbalo. Pamatęs, kaip bąla po raudalais jos veidas, 
senasis karys susijaudino dėl kančios, kurią suteikė kadaise 
karštai mylėtai moteriai, ir nutilo; už tai jam buvo atsilyginta 
tokiu įgiliu žvilgsniu, kad jis staiga pridūrė: 

— Tu buvai pas... 

— Dėl Dievo meilės, ponas advokate, - kreipėsi grafienė į advo- 
katą, - leiskite man pasišalinti. Aš atėjau čia ne šitokių bjaurys- 
čių klausytis. 

Grafienė atsikėlė ir išėjo... Dervilis puolė paskui ją į kontorą. 
Bet grafienė buvo tartum skriste išskridusi. Grįžęs į kabinetą 
advokatas rado pulkininką, pagautą laukinio nirtulio, vaikščio- 
jantį dideliais žingsniais po kambarį. 

— Anais laikais, — tarė jis, - kiekvienas imdavo žmoną, kur 
norėdavo, bet aš, deja, blogai pasirinkau, pasitikėdamas išore. 
Ji beširdė! 

— Na ir ką, pulkininke, ar ne teisus buvau, kai prašiau jus ne- 
sirodyti? Dabar aš neabejoju, kad jūs esate pulkininkas Šaberas. 
Tai aiškiai paliudijo nesąmoningas grafienės judesys jus išvy- 
dus. Tačiau bylą jūs pralaimėjote, nes jūsų žmona dabar žino, 
kad pulkininko Šabero neįmanoma atpažinti. 

— Aš užmušiu ją... 

— Tai būtų beprotystė! Jus suims ir giljotinuos kaip žmogžudį. 
Be to, jums gali sudrebėti ranka, ir jūs nepataikysite! O tai būtų 
nedovanotina. Kas nori užmušti savo žmoną, tam nepataikyti 
negalima. Leiskite man atitaisyti jūsų padarytą kvailystę, sena- 
sis vaike! Eikite sau namo. Ir saugokitės, ji gali jus įvilioti į spąs- 
tus ir uždaryti Šarantone. O aš per teismą supažindinsiu ją su 
visais dokumentais, kad apsaugočiau jus nuo bet kokio netikė- 
tumo. 

Vargšas pulkininkas pakluso savo jaunam geradariui ir išėjo 
neaiškiai atsiprašinėdamas. Jis iš lėto leidosi tamsiais laiptais 
žemyn, paskendęs niūriose mintyse, sugniužęs nuo gautojo smū- 
gio, rasi užvis skaudžiausio ir užvis giliausiai pažeidusio jam 

širdį. Staiga Žemutinio aukšto laiptų aikštelėje jis išgirdo mote- 
riškos suknelės šlamesį ir pamatė savo žmoną. 

— Eime, pone, - tarė ji, paėmusi jį po ranka, kaip kitados. 

Šito grafienės mosto, jos balso, vėl atgavusio meilų skambesį, 
pakako, kad atlyžtų pulkininko pyktis, ir jis leidosi nuvedamas 
prie karietos. 

— Nagi, prašom lipti! - tarė grafienė, kai liokajus nuleido pa- 
kopėles. 

Ir tartum burtų lazdelei mostelėjus, pulkininkas atsidūrė ka- 
rietoje šalia žmonos. 

— Kur ponia grafienė įsakysite važiuoti? - paklausė liokajus. 

— Į Grolė, - atsakė ji. 

Arkliai truktelėjo ir nulėkė per Paryžių. 

— Pone! - kreipėsi grafienė į pulkininką, o iš jos balso buvo 
girdėti, kad ji apnikta tų retai mūsų gyvenime pasitaikančių jaus- 
mų, kurie sujaukia visą mūsų esybę. 

Tokiomis akimirkomis dreba mumyse viskas - širdis, rau- 
menų skaidulos, nervai, veidas, siela ir kūnas, net mažiausioji 
mūsų kūno dalelytė. Atrodo, kad mes nebegyvename; gyvybė 
tarytum atsiskiria nuo mūsų, veržte išsiveržia iš mūsų, persi- 
duoda kitam kaip užkrečiama liga žvilgsniu, balsu, mostu ir pa- 
jungia kitą mūsų valiai. Senasis karys suvirpėjo išgirdęs šį vieną 
vienintelį žodį, jos pirmąjį, jos baisųjį žodį: „Pone!“ Iš tiesų šis 

Žodis reiškė viską kartu: ir priekaištą, ir maldavimą, ir atleidi- 
mą, ir viltį, ir neviltį, ir klausimą, ir atsakymą. Šitame žodyje 
buvo viskas. Tik aktorė galėjo sutelkti į vieną žodį tiek išraiškos, 
tiek jausmo. Tiesa niekuomet taip pilnutinai savęs neapreiškia, 
ji neiškelia visko į paviršių, reikia žvilgtelėti į jos vidų. Pulki- 
ninkas pajuto begalinį sąžinės priekaištą dėl savo įtarumo, rei- 
kalavimų bei pykčio ir įbedė akis į žemę, nenorėdamas išsiduoti 
sutrikes esąs. 

— Pone, - pakartojo grafienė po nežymios pauzės, - aš jus iš 
karto pažinau! 

- Šitas žodis, Rozina, - tarė senasis karys, - balzamas, kuris 
gali padėti man užmiršti visas nelaimes. 

Dvi didelės karštos ašaros nukrito ant grafienės rankų, kurias 
pulkininkas spaudė su tėviška meile. 

— Pone, - tarė ji, - kaip jūs neįspėjote, kad man buvo baisiai 
sunku pasirodyti prieš svetimą Žmogų tokioje dviprasmiškoje 
padėtyje kaip mano! Jeigu jau turiu raudonuoti dėl savo padė- 
ties, teraudonuosiu bent savųjų tarpe! Ar nereikėjo mums šitą 
paslaptį pasilaikyti sau? Tikiuosi, atleisite man, kad buvau iš 
pažiūros tokia abejinga nelaimėms kažkokio nepažįstamo žmo- 
gaus, pasivadinusio Šaberu: juk aš negalėjau tikėti esant jį gyvą. 
Aš gavau jūsų laiškus, - gyvai pridūrė ji, išskaičiusi vyro veide, 
kad jis ketina prieštarauti, - bet jie pasiekė mane praėjus trylikai 
mėnesių po mūšio ties Eilau; jie buvo atplėšti, purvini, rašysena 
neatpažįstamai pasikeitusi; ir kai pats Napoleonas pasirašė ant 
naujojo mano vedybų kontrakto, aš juk turėjau pagrindo gal- 
voti, kad kažkoks vikrus intrigantas nori iškrėsti man piktą iš- 
daigą. Taigi nenorėdama trikdyti grafo Fero ramybės ir pažeisti 
šeiminių ryšių, aš buvau priversta imtis priemonių prieš netik- 
rajį Šaberą. Sakykite pats, ar neteisingai aš elgiausi? 

— Taip, tu buvai teisi; tai aš kvailys, galvijas, žvėris, kad nesu- 
gebėjau numatyti šitos padėties pasekmių. Bet kur mes važiuo- 
jame? - paklausė pulkininkas pažinęs La Šapelės vartus. 

— Į mano sodybą, prie Grolė, Monmoransi slėnyje. Ten mudu 
kartu apgalvosime, kaip elgtis. Aš žinau, kokios mano prieder- 
mės. Nors teisiškai aš dar priklausau jums, tačiau faktiškai aš ne 
jūsų Žmona. Nejaugi jūs norite, kad mes taptume viso Paryžiaus 
pajuokos objektu? Tenežino visuomenė šitos istorijos, nes mano 
vaidmuo joje juokingas, mokėkime išlikti orūs. Jūs dar mylite 
mane, - tarė ji švelniai ir liūdnai pažvelgusi į pulkininką, - ta- 
čiau ar neturėjau aš teisės kurtis naują gyvenimą? Kažkoks slap- 
tas balsas kužda man, kad aš šitose keistose aplinkybėse galiu 
pasitikėti jūsų gera širdimi, kurią puikiai pažįstu. Nejaugi aš 

suklydau pasirinkusi jus vieninteliu savo likimo teisėju? Būkite 
ir teisėju, ir besibylinėjančia šalimi. Aš pasikliaunu jūsų tauru- 
mu. Jūs būsite geras ir atleisite man mano nusikaltimus, kurių 
aš nenorėjau padaryti. Prisipažinsiu jums, kad myliu poną Fero. 
Ir maniau, kad turiu teisę jį pamilti. Nesigėdiju šitai jums prisi- 
pažinti; jei mano prisipažinimas jums ir skaudus, tačiau gėdos 
jis jums nedaro. Negaliu slėpti nuo jūsų tiesos. Kai likimo valia 
likau našle, aš juk nebuvau motina. 

Pulkininkas rankos mostu liepė Žmonai nutilti, ir jie prava- 
žiavo pusę.ljė netardami vienas kitam nė žodžio. Šaberui akyse 
stovėjo du vaikai. 

— Rozina! 

— Ką pasakysite, pone? 

— Vadinasi, mirusiesiems nedera prisikelti iš kapo? 

— O pone, kąjūs, ne, ne! Nemanykite, kad aš tokia nedėkinga. 
Tik štai kas: palikote jūs žmoną, o radote mylinčią moterį ir mo- 
tiną. Nors aš jau negaliu prisiversti jus mylėti, tačiau niekada 
neužmiršiu, kiek esu jums skolinga, aš galiu dar pasiūlyti jums 
dukteriškus jausmus. | 

— Rozina, aš nebepykstu ant tavęs, - švelniai pertarė ją senis. 
— Mes viską užmiršime, - pridūrė jis.su ta meilinga šypsena 
lūpose, kuri paprastai atspindi kilnią sielą. - Aš nesu toks netak- 
tiškas, kad reikalaučiau iš moters, kuri nebemyli, vaidinti my- 
linčią. 

Grafienė pažvelgė į jį žvilgsniu, kupinu tokio dėkingumo, 
kad vargšas Šaberas būtų sutikęs lįsti atgal į lavonų duobe Eilau 
mūšio lauke. Kai kurie žmonės yra tokios didžios sielos, kad jie 
įstengia sudėti šitokias aukas, o atlygį jiems atstoja įsitikinimas, 
jog jie padarė gera mylimam asmeniui. 

— Mes pakalbėsime, mielasis, apie tai vėliau, kai nurims jaus- 
mai, - pasakė grafienė. 

Kalba nukrypo į kitą pusę, nes neįmanoma buvo ilgiau šia 
tema kalbėti. Nors vyras ir žmona tolydžio grįždavo prie savo 

keistos padėties ar tai užuominomis, ar tiesiai, tačiau jie buvo 
labai patenkinti kelione, grąžinusia juos į buvusį bendrą gyve- 
nimą ir Imperijos laikų įvykius. Grafienė sugebėjo atausti šituos 
prisiminimus žavesiu ir nudažyti pokalbį melancholija, kad jis 
išliktų orus. Ji atgaivino meilę nesužadinusi geidulių ir tarytum 
nejučia atskleidė savo pirmajam vyrui, kaip praturtėjo jos vidus; 
stengėsi sutaikyti jį su mintimi, kad nuo šiol jo laimę tesudarys 
džiaugsmai, kuriuos patiria tėvas šalia mylimos dukters. Pulki- 
ninkas, pažinojęs Imperijos grafienę, dabar susitiko Restaura- 
cijos grafienę. Galop paprastu laukų keleliu karieta privežė vyrą 
ir žmoną prie didelio parko, esančio mažame slėnyje tarp Mar- 
žansi aukštumos ir gražiojo Grolė kaimelio. Grafienė turėjo čia 
žavingą namelį, kur, kaip pastebėjo pulkininkas, viskas buvo 
paruošta jo ir žmonos viešnagei. Nelaimė - tai savotiškas talis- 
manas, turįs tą savybę, kad išryškina mūsų pirmykštę prigimtį: 
ji sustiprina kai kurių įtarumą ir piktumą ir daro dar kilnesnius 
tuos, kurie turi gerą širdį. Negandų iškankintas pulkininkas ta- 
po dar jautresnis, dar geresnis, negu buvo anksčiau, ir todėl 
įstengė perprasti slaptas moters kančias, kurios nesuvokiamos 
daugeliui vyrų. Vis dėlto, nors ir visai neįtarus, neįstengė susi- 
laikyti nepaklausęs žmonos: 

— Vadinasi, tu buvai tvirtai įsitikinusi, kad atsiveši mane čia? 

— Taip, - atsakė ji, - jeigu ieškovas pasirodys esąs pulkininkas 
Šaberas. 

Šitas tikrai nuoširdžiai suskambėjęs atsakymas išsklaidė tas 
kelias įtarias mintis, dėl kurių pulkininkas net susigėdo. Tris 
dienas grafienė globstinėjo savo pirmąjį vyrą. Švelniu rūpestin- 
gumu ir tolydiniu meilumu ji tarytum norėjo išdildyti jo išken- 
tėtų kančių prisiminimą, gauti atleidimą už sielvartus, kurių ji 
visai nenoromis, kaip tikino, jam pridariusi. Ji paskleidė prieš jį 
tuos kerus, - aišku, su tam tikru melancholijos atspalviu, - ku- 
riems žinojo jį esant neatsparų; juk visi mes esame itin jautrūs 
kai kurioms manieroms, kai kuriam širdies ar proto žavesiui ir 

nepajėgiame jiems atsispirti; ji panūdo sugraudenti jį savo pa- 
dėtimi ir tiek įgailinti, kad, pavergusi jo dvasią, galėtų daryti su 
juo ką tinkama. Pasiryžusi viskam, kad tik pasiektų tikslą, ji dar 
nežinojo, kaip jai pasielgti su šituo žmogumi, bet, be abejonės, 
visų pirma norėjo sužlugdyti jį socialiai. Trečiosios dienos vaka- 
re pasijuto nebepajėgsianti, kad ir kaip besistengdama, nuslėpti 
nerimo, kurį jai kėlė nežinojimas, kuo užsibaigs jos gudrybės. 
Trokšdama nors akimirką atsipalaiduoti, ji užlipo į savo kam- 
barį ir, atsisėdusi prie sekretero, metė šalin ramybės kaukę, ku- 
ria dangstėsi grafo Šabero akivaizdoje, visai kaip aktorė, kuri po 
sunkaus penktojo veiksmo grįžta išvargusi nuo scenos ir su- 
smunka leisgyvė, palikusi klaidžioti salėje savo paveikslą, į kurį 
ji pati visai jau nepanaši. Grafienė sėdosi baigti pradėtojo Del- 
bekui laiško, kuriame įpareigojo jį nueiti pas Dervilį ir jos vardu 
paprašyti visų pulkininko Šabero dokumentų, padaryti jų nuo- 
rašus ir nedelsiant atvažiuoti pas ją į Grolė. Vos spėjusi užbaigti, 
išgirdo koridoriuje pulkininko žingsnius, kuris sunerimęs ieš- 
kojo žmonos. 

- Deja, - tarė ji garsiai, - kaip aš norėčiau mirti! Mano padėtis 
nepakenčiama... | 

— Kas tau? - paklausė jis geraširdiškai. 

— Nieko, nieko, - atsakė ji. 

Grafienė atsistojo, paliko pulkininką vieną ir nulipo žemyn, 
norėdama be liudininkų pakalbėti su kambarine, kurią ji pa- 
siuntė į Paryžių, liepusi įteikti laišką Delbekui tiesiai į rankas ir 
parvežti jį atgal, kai tik Delbekas perskaitys. Paskui išėjo į sodą 
ir atsisėdo ant suolo tokioje aiškioje vietoje, kad pulkininkas pa- 
noręs be vargo galėtų ją pastebėti ir prieiti prie jos. Pulkininkas, 
kuris jau ieškojo Žmonos, bėgte pribėgo prie jos ir atsisėdo šalia. 

— Rozina, kas tau? - paklausė jis. 

Ji neatsakė. Buvo įstabiai ramus birželio vakaras, kurio slap- 
tinga harmonija teikia tiek saldybės saulėlydžiams. Oras buvo 
giedras, ir viešpatavo tokia tyla, kad girdėti buvo toli parke 

vaikų balsai, kurie peizažo žavus papildė lyg ir kokiu skam- 
besiu. 

— Neatsakai? - paklausė pulkininkas žmoną. 

— Mano vyras... - tarė grafienė ir nutilo, paskui mostelėjo ran- 
ka ir paklausė nuraudusi: - Kaip man vadinti, kalbant su jumis, 
grafą Fero? 

— Vadink jį savo vyru, mažyte, - geraširdiškai atsakė pulki- 
ninkas, - argi jis ne tavo vaikų tėvas? 

— Gerai, - tarė ji, - jeigu ponas Fero paklaus mane, ko aš čia 
atvažiavau, jeigu sužinos, kad užsidariau čia su nepažįstamu 
žmogumi, ką aš jam sakysiu? Klausykite, pone, - pridūrė ji didin- 
gai išsitiesusi, - spręskite mano likimą, aš pasiruošusi viskam... 

— Brangioji, - tarė pulkininkas, paėmęs žmoną už rankų, - aš 
nutariau viską paaukoti jūsų laimei... 

— Neįmanoma, - šūktelėjo ji mėšlungiškai krūptelėdama. — 
Pagalvokite, kad turėtumėte tada atsisakyti paties savęs ir pagal 
visas formalybes... 

— Nejaugi tau neužtenka mano žodžio? - paklausė pulkininkas. 

Žodis „formalybės“ pataikė seniui į pačią širdį ir nenorom 
sužadino įtarumą. Jis metė į žmoną žvilgsnį, kuris privertė ją 
nurausti; ji nuleido akis, ir grafas Šaberas su baime pagalvojo, 
kad jam galbūt teks ją niekinti. Grafienė pabūgo, kad nebūtų 
pabaidžiusi atšiauraus šito žmogaus jautrumo, nepaperkamo jo 
sąžiningumo: juk ji puikiai pažinojo taurų pulkininko būdą ir 
įgimtą jo dorumą. Nors nuo šių minčių debesiu aptemo jų vei- 
dai, tačiau sandora netruko sugrįžti. Ir štai kaip. Tolumoje pasi- 
girdo vaiko šauksmas. 

- Žiuli, nelįsk prie sesutės! - šūktelėjo grafienė. 

- Tai tavo vaikai čia? — paklausė pulkininkas. 

— Taip, tik aš jiems uždraudžiau jus trukdyti. 

Senasis karys suprato, kiek delikatumo, kiek moteriško takto 
slypi šitame žaviame poelgyje ir, paėmęs grafienės ranką, pabu- 
čiavo ją. 

— Teateina jie čia, - tarė jis. 

Mergaitė pribėgo pasiskųsti broliuku. 

— Mamyte! 

— Mamyte! 

- Jis... 

— Ne, ji... 

Vaikų rankutės prasitiesė į motiną, du vaikiški balseliai su- 
čiauškėjo vienas per kitą. Šita scena buvo tokia netikėta ir nuostabi! 

— Vargšai vaikeliai! - pasakė grafienė nebesulaikydama aša- 
rų. - Turėsiu skirtis su jais; kam atiduos juos teismas? Motinos 
širdies niekas nepadalins, aš noriu, kad juos paliktų man! 

- Tai dėl jūsų verkia mamytė? - paklausė Žiulis piktai žvilg- 
telėjęs į pulkininką. 

- Žiuli, nutilk! - riktelėjo motina įsakmiai. 

Vaikai liko stovėti kaip stovėję ir nuščiuvę apžiūrinėjo moti- 
ną bei nepažįstamąjį su neapsakomu smalsumu. 

— Ak! jeigu jau mane išskirs su grafu, tepalieka man vaikus, 
ir aš sutiksiu su viskuo... 

Šitie žodžiai buvo lemtingi, ir grafienė pasiekė tai, ko tikėjosi. 

— Taip, - tarė pulkininkas tartum užbaigdamas mintyse pra- 
dėtą sakinį, - aš turiu grįžti po žeme. Aš jau galvojau apie tai. 

— Argi galiu aš priimti tokią auką? - atsakė grafienė. - Jeigu 
ir atsirado vyrų, kurie sutiko mirti, kad išgelbėtų savo mylimo- 
sios garbę, tai jie aukojo gyvybę tik vieną kartą. Bet jūs, jūs auko- 
tumėte savo gyvybę už mane kasdien! Ne, ne, tai neįmanoma! 
Jeigu eitų kalba tik apie jūsų gyvybę, tai dar nieko; bet pasira- 
šyti, kad jūs nesate pulkininkas Šaberas, prisipažinti, kad esate 
apsišaukėlis, paaukoti savo garbę, meluoti kiekvieną dieną, 
kiekvieną valandą - ne, žmogus taip pasišvęsti negali! Apsigal- 
vokite! Ne! Jei ne šitie mano nelaimingieji vaikai, aš jau būčiau 
pabėgusi su jumis į pasaulio galą... 

— Bet ar negalėčiau gyventi aš čia, jūsų namelyje, kaip jūsų 
giminietis? - paklausė pulkininkas. - Aš niekam nebetinku, aš 

lyg ta sena atitarnavusi patranka. Man pakaktų trupučio tabako 
ir Konstitiusjonel* numerio. 

Grafienė apsipylė ašaromis. Grafienė Fero ir pulkininkas Ša- 
beras nepanoro užsileisti vienas kitam prakilnumu, bet nugalė- 
toju iš šitos dvikovos išėjo karys. Vieną vakarą, pamatęs čia, kai- 
mo tyloje, paunksmėje motiną ir aplink ją besiglaustančius vai- 
kus, karys susižavėjo šia šeimos idilija, pasiryžo likti miręs ir, 
jau nebesibaidydamas formalaus akto, paklausė grafienę, ką 
jis turėtų padaryti, kad jos šeimos laimė liktų visiems laikams 
užtikrinta. 

— Darykite, kaip norite! - atsakė jam grafienė. - Aš iš anksto 
sakau jums, kad į šį reikalą nesikišu. Man nedera. 

Atvykęs prieš kelias dienas Delbekas pagal žodžiu gautas iš 
grafienės instrukcijas sugebėjo įsigyti senojo kario pasitikėjimą. 
Tat kitą rytą pulkininkas Šaberas ir buvusysis advokatas išvyko 
į Sen Le Taverni, kur Delbeko nurodymu pas notarą buvo pa- 
ruoštas aktas, surašytas tokiais nedviprasmiškais žodžiais, kad, 
išklausęs jį, pulkininkas tekinas išbėgo iš kontoros. 

— Po perkūnų! Gražiai aš atrodyčiau! Bet juk mane gali palai- 
kyti klastotoju! - sušuko jis. 

— Aš taip pat nepatariu tamstai skubėti pasirašyti šitą doku- 
mentą, - tarė Delbekas.. - Jumis dėtas, šitoje byloje aš išsiderė- 
čiau Mažių mažiausiai trisdešimties tūkstančių livrų rentą, nes 
ponia grafienė tiek duoti sutiktų. 

Lyg žaibu nutrėnkęs šitą užkietėjusį niekšą spindulingu tau- 
raus, pasipiktinimo apimto žmogaus žvilgsniu, pulkininkas šo- 
ko iš kontoros, genamas tūkstančio priešingų jausmų. Jam vėl 
grįžo įtarumas, jis pasipiktino, o paskui nurimo. Pagaliau pro 
spragą tvoroje įlindo į Grolė parką ir, lėtu žingsniu priėjęs pavė- 
nę, įruoštą po paviljonu, nutarė čia pailsėti ir niekieno netruk- 
domas pagalvoti; iš pavėnės buvo matyti kelias į Sen Lė. Kadan- 
gi alėja buvo išbarstyta gelsvu smėliu, vartojamu kartais vietoj 
stambaus upių žvyro, grafienė, sėdėdama mažytėje šio savotiško 

paviljono svetainėlėje, neišgirdo pulkininko žingsnių; ji buvo 
per daug susirūpinusi savo pradėtuoju reikalu, kad atkreiptų 
dėmesį į lengvus žingsnius. Senasis kareivis taip pat nepaste- 
bėjo žmonos virš savęs mažame paviljone. 

— Na kaip, ponas Delbekai, pasirašė? - paklausė grafienė savo 
reikalų tvarkytoją, pamačiusi jį vieną grįžtantį keliu už gyvatvo- 
rės, kuria buvo apsodintas griovys. 

— Ne, grafiene. Aš net nežinau, kas tą žmogų ištiko. Senasis 
kuinas piestu atsistojo. 

— Reiks, vadinasi, uždaryti jį į Šarantoną, kol dar jis mūsų 
rankose, - tarė ji. 

Pulkininkas, staiga atgavęs jaunų dienų vikrumą, peršoko 
griovį, vienu akies mirksniu atsidūrė priešais grafienės reikalų 
tvarkytoją ir skėlė pastarajam tokį antausį iš vienos, paskui iš ki- 
tos pusės, kokio turbūt dar niekada nėra gavęs nė vienas juristas. 

— Pridurk, kad seni kuinai moka ir spirti, - tarė jis. 

Išliejęs pykti, pulkininkas pajuto, kad nebepajėgs peršokti 
atgal per griovį. Teisybė stojo prieš jį niekuo neprisidengusi, 
nuoga. Iš grafienės klausimo ir Delbeko atsakymo jis suprato 
tarp jų buvus sudarytą sąmokslą, kurio auka turėjo kristi jis. 
Rūpestingumas, kuriuo jį apglobė grafienė, tebuvo jaukas jam 
į spąstus įvilioti. Jos žodžiai tartum ūmiausių nuodų lašas vie- 
nu akies mirksniu pažadino ankstyvesniąsias fizines ir morali- 
nes senojo kario kančias. Jis grįžo į paviljoną pro parko vartus, 
žengdamas vangiai, kaip nelaimės palaužtas žmogus. Vadina- 
si, niekada nepažins jis nei poilsio, nei ramybės! Nuo šios aki- 
mirkos reikėjo pradėti su šita moterimi šlykščiąją kovą, apie 
kurią kalbėjo Dervilis, gyventi bylomis, maitintis tulžimi, kiek- 
vieną dieną išgerti po pilną kartėlio taurę. O paskui - 0, siau- 
bingoji mintis! —- kur gauti pinigų pirmųjų instancijų teismi- 
nėms išlaidoms? Jį apėmė toks baisus pasišlykštėjimas gyveni- 
mu, kad jeigu jis būtų buvęs ant upės kranto, būtų šokęs į van- 
denį, o jei būtų turėjęs pistoletą po ranka, būtų paleidęs kulką 

sau į kaktą. Paskui jis pajuto galvoje tą pačią maišatį, kuri tada, 
po pasikalbėjimo su Derviliu pas pienininką, pakeitė visą jo 
sielos būseną. 

Priėjęs pagaliau iki paviljono, pulkininkas užlipo į svetainėlę, 
pro kurios apskritus langus atsivėrė žavingas slėnio vaizdas į 
visas keturias puses; čia jis ir rado savo žmoną. Grafienė sėdėjo 
kėdėje, įsmeigusi akis į tolį, iš pozos ji atrodė ramių ramiausia, 
jos veide pulkininkas pastebėjo tą neįžvelgiamą išraišką, kurią 
moka nutaisyti moterys tada, kai jos ryžtasi kraštutiniam žings- 
niui. Ji nusišluostė akis, tartum būtų verkusi, ir išsiblaškiusi 
ėmė žaisti ilga rausva savo juosta. Tačiau nepadėjo grafienei šita 
apsimesta ramybė, ir ji neįstengė susilaikyti nesuvirpėjusi, kai 
priešais ją sukryžiuotomis ant krūtinės rankomis, išbalęs ir at- 
šiauriai suraukta kakta atsistojo jos garbingasis geradarys. 

— Ponia, - pratarė jis, akimirką įdėmiai stebėjęs ją ir privertęs 
nurausti, - ponia, aš neprakeikiu jūsų, aš jus niekinu. Dabar aš 
dėkoju likimui, kad išskyrė mus. Aš net nejaučiu noro keršyti 
jums, aš jūsų nebemyliu. Nieko nenoriu iš jūsų. Gyvenkite ra- 
miai, tikėkite mano žodžiu, jis vertesnis už visas Paryžiaus no- 
tarų tepliones. Aš niekados daugiau nemėginsiu susigrąžinti 
sau vardo, kurį galbūt išgarsinau. Nuo šiandien esu varguolis 
Hiacintas, kuriam tereikia mažytės vietelės šioje žemėje. Sudie... 

Grafienė puolė pulkininkui į kojas ir stvėrė jį už rankos steng- 
damasi sulaikyti, bet jis su pasibjaurėjimu atstūmė ją ir sušuko: 

— Nelieskite manęs! 

Neįmanoma žodžiais nusakyti mosto, kuriuo grafienė paly- 
dėjo tolstančius vyro žingsnius. Paskui dėka to nepaprasto įžval- 
gumo, kurį įsigyja į kraštutinę niekšybę ar žiaurų aukštuome- 
nės egoizmą puolęs žmogus, ji nusprendė galėsianti iš tikrųjų 
ramiai gyventi garbaus kario žodžio ir paniekos užuovėjoje. 

Šaberas iš tikrųjų dingo. Pienininkas subankrutavo ir ėmė 
vežėjauti. Galbūt ir pulkininkas iš pradžių griebėsi kurio pa- 
našaus darbo. Galbūt panašiai kaip akmuo, įmestas į bedugnę, 

pražuvo jis putojančiame vandenyje tarp tų purvinų driskių, 
kurių knibždėte knibžda Paryžiaus gatvėse. 

Praėjus pusei metų po šio įvykio, Dervilis, nieko nebegirdė- 
damas nei apie pulkininką Šaberą, nei apie grafienę Fero, pa- 
galvojo, kad jie tikriausiai bus gražiuoju susitarę, o grafienė, 
keršydama jam, bus pavedusi surašyti aktą kitam advokatui. 
Tat vieną rytą, susumavęs pinigus, išmokėtus Šaberui, ir pri- 
skaičiavęs kitas išlaidas, Dervilis kreipėsi į grafieną Fero prašy- 
damas perduoti šią sąskaitą grafui Šaberui, nes tikėjosi ją žinant 
savo pirmojo vyro adresą. 

Tuoj pat, rytojaus dieną, grafo Fero reikalų tvarkytojas, nese- 
niai paskirtas pirmosios teismo instancijos pirmininku viename 
dideliame mieste, atsiuntė Derviliui šitokį liūdną atsakymą. 

„Gerbiamasis! Grafienė Fero įpareigojo mane pranešti Jums, 
kad Jūsų klientas piktam panaudojo Jūsų pasitikėjimą ir kad 
asmuo, vadinęs save Šaberu, prisipažino neteisėtai apsišaukęs 
šiuo vardu. - Teikitės priimti, pone, ir t.t. 

Delbekas.“ 

— Na, ir esama kvailių šioje žemėje, garbės žodis! Be reikalo 
jie ir krikštyti! - šūktelėjo Dervilis. - Še tau, užjausk tu, žmogau, 
kitus, parodyk jiems kilnią širdį, būk filantropas ir advokatas, o 
tave apmaus! Šita istorija atsiėjo man daugiau kaip du tūkstan- 
čius frankų. 

Praėjus kuriam laikui po šio laiško, Dervilis užėjo kartą į Tei- 
singumo rūmus pasimatyti su vienu advokatu, vedančiu bylas 
pataisomojoje policijoje. Likimas lėmė, kad Dervilis įeitų į šeštąjį 
skyrių kaip tik tą akimirką, kai pirmininkas skelbė nuosprendį 
kažkokiam Hiacintui, nuteistam dviem mėnesiams kalėjimo už 
valkatavimą; paskui teismo parėdymu jis turėjo būti patalpintas 
į Sen Deni elgetyną; šitoks nuosprendis pataisomosios policijos 
praktikoje prilygsta kalėjimui iki gyvos galvos. Išgirdęs minint 
Hiacintą, Dervilis žvilgtelėjo į kaltinamąjį, sėdintį tarp dviejų 
žandarų kaltinamųjų suole, ir atpažino savo apsišaukėlį pulki- 

ninką Šaberą. Senasis karys sėdėjo ramiai, lyg sustingęs, atrodė 
beveik išsiblaškęs. Nei skarmalai, nei skurdas, išrašęs jo veidą, 
negalėjo nustelbti jame kilnaus didingumo. Jo žvilgsnis švietė 
stoiška rimtimi, kurios neturėtų neįvertinti teisėjas; tačiau vos 
tik žmogus patenka į teisingumo rankas, jis tampa abstrakcija, 
teisminiu klausimu, kazusu, kaip statistų akyse —- skaitmeniu. 
Kai karys buvo nuvestas į teismo raštinę, iš kur turėjo būti iš- 
gabentas į kalėjimą su būriu tą dieną teistų valkatų, Dervilis, 
pasinaudojęs advokato teise įeiti į bet kurias teismo patalpas, 
nusekė paskui jį į raštinę ir keletą minučių tylomis stebėjo Ša- 
berą bei kitus keistus elgetas, buvusius su juo. Anų laikų raš- 
tinės prieškambaris - tai toks reginys, kuriuo, deja, ligi šiol nesi- 
domi nei įstatymų leidėjai, nei filantropai, nei dailininkai, nei 
rašytojai. Šitas prieškambaris, kaip ir visos kazuistikos labora- 
torijos, yra tamsi ir dvokianti patalpa; pasieniais čia stovi medi- 
niai suolai, pajuodę nuo amžino sėdėjimo, išzulinti nelaimin- 
gųjų, susitinkančių šitoje visų socialinių negerovių sueigos vie- 
toje, kurios nė vienas jų neišvengia. Poetas pasakytų, kad pati 
saulė gėdijasi švystelėti į šį baisų lataką, kuriuo nuteka tiek ne- 
gandų! Čia nerasi vietelės, kurioje nebūtų tūnojęs nusikaltimas 
ar nusikalstamas kėslas; nerasi kampelio, kuriame nebūtų lin- 
dėjęs žmogus, numojęs į viską ranka dėl lengvutės bausmės už 
pirmąjį savo nusikaltimą ir įžengęs į kelią, kuris nuves jį į giljo- 
tiną ar įspaus jam į ranką savižudžio pistoletą. Visi tie, kurie 
bastosi Paryžiaus grindiniu, anksčiau ar vėliau atsitrenkia į šitas 
gelsvas sienas, kur filantropas, - jeigu jis ne vien tik abstraktus 
stebėtojas, - galėtų rasti pateisinimą tai daugybei savižudysčių, 
kuriomis skundžiasi veidmainiai rašytojai, tuo tarpu kai patys 
neįstengia žengti nė žingsnio, kad užbėgtų joms už akių; tą pa- 
teisinimą jis ras išrašytą čia, šitame prieškambaryje, kurį galima 
būtų pavadinti savotišku prologu, užsibaigiančiu lavoninės ar 
Grevo"? aikštės dramomis. Šiuo metu pulkininkas Šaberas sėdė- 
jo tarp šitų Žmonių energija trykštančiais veidais, pažymėtų 

šlykštaus skurdo ranka; valkatos čia nutildavo, čia pusbalsiu 
sušnekdavo, nes juos saugojo trys žandarai, kurie, vaikščiodami 
pirmyn ir atgal, žvangino kardais į akmenines grindis. 

— Ar pažįstate mane? - paklausė Dervilis, atsistojęs prieš se- 
nąjį karį. 

- Taip, - atsakė Šaberas pakildamas. 

- Jeigu tamsta doras žmogus, - tyliai tarė Dervilis, - tai kaip 
galėjai negrąžinti man skolos? 

Senasis karys paraudo kaip jauna mergaitė, kurią motina ap- 
kaltina slaptai susitinkant su mylimuoju. 

— Nejaugi ponia Fero jums nesumokėjo? - garsiai sušuko jis. 

— Sumokėjo?.. - pakartojo Dervilis. - Ji parašė man, kad tams- 
ta apgavikas. 

Pulkininkas pakėlė į dangų akis su tokiu įstabiu pasibaisė- 
jimu ir kartu su tokia smerkiančia išraiška, tartum šaukdamas 
dangų šitos naujos neteisybės liudininku. 

— Ponas advokate, - tarė jis tokiu pasikeitusiu, netgi, saky- 
tum, ramiu balsu, - paprašykite žandarus leisti man įeiti į raš- 
tinę, aš parašysiu įgaliojimą, pagal kurį jums tikriausiai bus ap- 
mokėta. 

Šnibžtelėjęs sargybos viršininkui žodį, Dervilis gavo leidimą 
"nusivesti savo klientą į raštinę, kur Hiacintas parašė kelis Žo- 
džius grafienei Fero. 

— Nusiųskite šitą laiškelį jai, - tarė karys, - ir jums bus grą- 
žintos visos jūsų išlaidos bei man skolinti pinigai. Tikėkite, po- 
nas advokate: jeigu aš nepadėkojau jums už jūsų paslaugas, tai 
nereiškia, kad aš nejaučiu dėkingumo čia, - tarė jis prispaudęs 
ranką prie širdies. - Taip, jis čia - pilnutinis, didelis. Bet ką gali 
likimo nuskriaustasis? Mylėti ir nieko daugiau. 

— Kaipgi jūs nesugebėjote išsilygti sau rentos? - paklausė 
Dervilis. 

— Nekalbėkite man apie tai! - atsakė senasis karys. - Jūs netu- 
rite supratimo, kaip aš niekinu šitą išorinį gyvenimą, kurį dau- 

gumas Žmonių taip brangina. Aš staiga susirgau nauja liga - pa- 
sibjaurėjimu žmonija. Kai atsimenu, kad Napoleonas šventos 
Elenos saloje, man viskas šioje žemėje lieka nemiela. Aš nebe- 
galiu būti kareivis - štai visa mano nelaimė. Pagaliau, - pridūrė 
jis, kažkokiu vaikišku mostu palydėjęs savo žodžius, - geriau 
ištaiga jausmuose negu drabužiuose. Manes niekas negali nie- 
kinti. 

Ir pulkininkas vėl atsisėdo ant suolo. Dervilis išėjo. Grįžęs į 
kontorą nusiuntė Godešalį, tuo metu užimantį jau antrojo kler- 
ko vietą, pas grafienę Fero, kuri, vos perskaičiusi laiškelį, liepė 
tučtuojau sumokėti įgaliotiniui pulkininko Šabero skolą. 

1840 metais, birželio mėnesio pabaigoje, Godešalis, jau advo- 
katas, važiavo į Ri kartu su Derviliu, iš kurio jis perėmė kontorą. 
Įsukę iš vieškelio alėjon, kuri eina į Bisetrą, jie pastebėjo pakelėje 
po vinkšna sėdintį senį; perkaršę ir pražilę kaip obelys seneliai, 
gyvendami Bisetre, užsitarnauja skurdžių maršalo lazdelę, kaip 
vargingos moterys ją užsitarnauja Salpetrijere. Šitas žmogus, 
vienas iš dviejų tūkstančių nelaimingųjų, gyvenančių senelių 
prieglaudoje, sėdėjo pakelėje ant akmens ir atrodė labai įsigili- 
nęs į savo darbą, kuris gerai pažįstamas visiems invalidams: jis 
džiovino saulėje nosinę, sudėmėtą uostomuoju tabaku, galbūt, 
kad nereiktų jos skalbti. Šito senio veidas buvo labai įdomus. 
Vilkėjo ta rusvos gelumbės eilute, savotiška bjauria livrėja, ku- 
ria prieglauda aprūpina savo įnamius. 

— Pažiūrėkite, Dervili, - kreipėsi Godešalis į savo kelionės 
draugą, - matote šį senį? Ar nepanašus jis į tas juokingas figū- 
rėles, kurios atvežamos pas mus iš Vokietijos? O juk ir toks žmo- 
gus gyvena ir gal jaučiasi laimingas! 

Dervilis paėmė lornetą, pažiūrėjo į vargetą ir nustebęs mos- 
telėjo ranka. 

— Šitas senis, mielasis, - tarė jis, - ištisa poema arba, kaip 
sako romantikai, drama. Ar tau teko kada nors susitikti gra- 
fienę Fero? 

— Taip, išmintinga ir labai miela moteris, tik truputį per dide- 
lė šventuolė, - atsakė Godešalis. 

- Šitas Bisetro karšinčius - jos teisėtas vyras, grafas Šaberas, 
buvęs pulkininkas; tai ji, be abejo, jį čia įkišo. Šiandien jis gyvena 
ne savo rūmuose, o skursta šitoje prieglaudoje tik dėl to, kad 
neatsargiai priminė žaviajai grafienei Fero, jog susiderėjo ją 
kadaise gatvėje kaip fiakrą. Aš niekada neužmiršiu to tigrės 
žvilgsnio, kurį ji tada sviedė jam. 

Šita įžanga sudomino Godešalį, ir Dervilis papasakojo jam 
visą aukščiau aprašytą istoriją. Po dviejų dienų, pirmadienio 
rytą, kai abu draugai, grįždami į Paryžių, važiavo pro Bisetrą, 
Dervilis pasiūlė aplankyti pulkininką Šaberą. Pusiaukelėje ad- 
vokatai pamatė ant kelmo sėdintį senį, kuris lazdos galu piešė 
kažką smėlyje. Atidžiau įsižiūrėję, jie suprato, kad šįkart jis pus- 
ryčiavo tikriausiai ne prieglaudoje. 

— Laba diena, pulkininke Šaberai, — kreipėsi į jį Dervilis. 

— Ne Šaberas! Ne Šaberas! Aš vadinuosi Hiacintas, - atsakė 
senis. - Aš dabar nebe žmogus, aš šimtas šešiasdešimt ketvirtas 
numeris, septintoji palata, - pridūrė jis, žvelgdamas į Dervilį su 
baikščia nerimastimi, kaip žvelgia seniai ar vaikai. - Jūs atėjote 
pažiūrėti pasmerktojo myriop! — tarė akimirką patylėjęs. - Jis 
nevedęs! Jis laimingas žmogus! 

— Vargšas Žmogus, - tarė Godešalis. - Gal duoti jums pinigų 
tabakui? 

Su naiviu Paryžiaus gatvės berniūkščio godumu pulkininkas 
ištiesė ranką vienam ir kitam nepažįstamajam, kurių kiekvie- 
nas įdėjo jam po dvidešimt frankų monetą; padėkojo jiems buku 
žvilgsniu ir tarė: 

- Šaunūs kareiviai! 

Pagerbė juos ginklu, paskui dėjosi taikąs į juos ir šypsoda- 
masis riktelėjo: 

— Ugnis iš dviejų patrankų! Tegyvuoja Napoleonas! 

Ir išrašė ore su lazda kažkokį nebūtą užraitą. 

— Suvaikėjo. Tai, matyt, kadaise gautas kardo kirtis jam atsi- 
liepia, - pastebėjo Dervilis. 

- Jisai suvaikėjo! - šūktelėjo kitas prieglaudos karšinčius, ste- 
bėjęs, kas čia dedasi. - O, esti dienų, kai geriau jo neužkabink. 
Tai senas gudročius, tiesiog filosofas, poetas. Bet šiandien, ką 
padarysi, ponuliai, atšventė pirmadienį. 1820 metais jis buvo jau 
čia, ponuliai. Va, kaip tik tais metais pro šalį važiavo prūsų kari- 
ninkas; pats jis ėjo pėsčias, o bričkutė kopė šlaitu į Vilžiuifą. Mu- 
du abu su Hiacintu sėdėjome pakelėje. Tas karininkas ėjo šne- 
kučiuodamasis su savo kelionės draugu, rusu ar kitu panašiu 
galviju. Pamatęs senį, prūsas užsimanė pašposauti ir tarė: „O, 
žiūrėkite, šitas senas šaulys tikriausiai mušėsi dar prie Rosba- 
cho'?.“ — „Per jaunas buvau, - atšovė mūsų senis, - bet metuose 
buvau, kai reikėjo muštis prie Jenos".“ Prūsas nuspūdino dau- 
giau nebeklausinėjęs. 

— Koks likimas! - šūktelėjo Dervilis. - Užaugęs rastinukų prie- 
glaudoje, jis grįžo baigti gyvenimo į senių prieglaudą, o tarp 
abiejų prieglaudų padėjo Napoleonui nukariauti Egiptą ir Eu- 
ropą! Ar žinote, mielasis, - pridūrė jis patylėjęs, - yra mūsų vi- 
suomenėje trys žmonės: kunigas, gydytojas ir teisininkas, kurie 
negali jausti pagarbos žmonių giminei. Dėvi jie juodus drabu- 
žius: palaidoję visas dorybes ir visas iliuzijas, jie turbūt nešioja 
gedulą. Nelaimingiausias iš jų trijų —- advokatas. Kai žmogus 
kreipiasi į kunigą, jį stumia atgaila, sąžinės graužimas, tikėji- 
mas, ir tai verčių domėtis juo, daro jį tauresnį, paguodžia dva- 
sinį tarpininką, kurio pareigos, šiaip ar taip, teikia jam ir tam 
tikrų džiaugsmų; jis valo jo sielą, jis taiso, sutaiko. Bet mes, ad- 
vokatai, matome nuolat tuos pačius žemus jausmus, kurių nie- 
kas nepajėgia pataisyti; mūsų kontoros - tai nutekamieji latakai, 
kurių niekas nepajėgia išvalyti. Ko tik aš nesužinojau eidamas 
savo pareigas! Mačiau, kaip palėpėje, didžiausiame skurde 
mirė tėvas, pamestas dviejų dukterų, kurioms jis įtaisė po ke- 
turiasdešimt tūkstančių frankų rentą! Mačiau, kaip deginami 

testamentai; mačiau, kaip motinos apiplėšia savo vaikus, kaip 
vyrai apvaginėja žmonas, kaip žmonos lėtai žudo vyrus, pasi- 
naudodamos įsižiebusia meile joms, kad paverstų juos bepro- 
čiais ir pakvaišėliais, o pačios galėtų ramiai gyventi su meilužiu. 
Mačiau, kaip moterys skiepija savo teisėto vyro vaikams tokius 
pomėgius, kurie vėliau juos turi pražudyti, kad turtas atitektų 
jų nuodėmės vaikui. Nedrįstu išpasakoti jums visko, ką mačiau, 
nes mačiau aš nusikaltimų, prieš kuriuos teisingumas bejėgis. 
Žodžiu, tikrovė pralenkia visas baisybes, kurias rašytojai tariasi 
išgalvoją. Ir jūs pamatysite panašių dalykų. O.aš išsikeliu gy- 
venti su žmona į kaimą. Paryžius man šlykštus. 

— Ganėtinai aš jau visko mačiau pas Derošą, - atsakė Godešalis. 


Paryžius, 1832 metų vasaris-kovas. 

Bedievio mišios 


Gydytojas, kuris praturtino mokslą nuostabia fiziologine teo- 
rija ir dar jaunystėje tapo Paryžiaus Medicinos fakulteto įžy- 
mybe (o juk apie šitą mokslo centrą su pagarba atsiliepia visi 
Europos gydytojai), žodžiu, gydytojas, pavarde Bjanšonas, ilgą 
laiką užsiėmė chirurgija ir tik paskui atsidavė terapinei medi- 
cinai. Studijavo jis pas vieną didžiausių Prancūzijos chirurgų, 
garsųjį Depleną, kuris praskriejo mokslo padange it meteoras. 
Net Depleno priešininkai pripažįsta, kad kartu su juo į kapus 
nuėjo metodas, kurio jau niekas nepakartos. Kaip ir visi genia- 
lūs žmonės, įpėdinių Deplenas neturėjo: jis viską atsinešė ir vis- 
ką išsinešė su savimi. Chirurgų šlovė panaši į aktorių: pastarieji 
žinomi tol, kol gyvi, o po mirties jų talentą jau sunku vertinti. 
Aktoriai ir chirurgai, taip pat didieji dainininkai bei virtuozai, 
kurie muzikos kūrinio poveikį dešimteriopai sustiprina, - jie 
visi tik akimirkos didvyriai. Depleno likimas - įrodymas, kad 
visų šitų nepastovių genijų dalioje yra daug bendro. Jo vardas, 
dar vakar toks garsus, šiandien beveik užmirštas, neperžengs 
medicinos specialybės ribų. Juk reikia neregėtų negirdėtų aplin- 
kybių, kad mokslininko vardas, pranokęs Mokslo sritį, pereitų 
į bendrąją Žmonijos istoriją. O bene Deplenas pasižymėjo tuo 
universalumu, kuris padaro žmogų vieno kurio šimtmečio bal- 
su ir simboliu? Deplenas stebino savo antžmogišku įžvalgumu: 
jis prasismelkdavo į ligonį ir jo ligą ar tai įgyta, ar įgimta in- 
tuicija, leidžiančia jam pastebėti kiekvienu atveju individualius 

ligos požymius ir tiksliai nusakyti valandą ir minutę, kada rei- 
kės operuoti, atsižvelgiant, be to, į atmosferines sąlygas ir ligo- 
nio temperamento ypatumus. Kokiu būdu Deplenas įstengė taip 
įsijausti į gamtos ritmą — ar ištyrinėjęs nepaliaujamą sąsają tarp 
gyvų padarų ir elementarių substancijų, kurias žmogus ima iš 
atmosferos bei iš žemės, o paskui įsisiurbia jas, perdirba ir sutei- 
kia joms savotišką išraišką? Ar gal vadovaudamasis galingąja 
dedukcija ir analogija, kuri tokia šlove apvainikavo Kiuvjė! 
genijų? Kad ir kaip ten būtų, šitam Žmogui Kūnas patikėdavo 
visas savo paslaptis, jam atsiskleisdavo jo praeitis ir ateitis, re- 
miantis dabartimi. Bet ar reiškia jo vardas viso mokslo sąvadą 
kaip Hipokrato, Galeno ir Aristotelio*? Ar sukūrė jis naują mo- 
kyklą ir atvėrė jai naujus pasaulius? Ne. Kiekvienas, tiesa, pripa- 
žins, kad tam uoliam žmogiškojo organizmo chemijos stebėtojui 
nesvetimas buvo senovinis mokslas - Magizmas, tai yra sugebėji- 
mas pažinti dar tik besiformuojančius pradus, pažinti gyveni- 
mo šaltinius, gyvenimą, prieš jam tampant gyvenimu, įspėti 
pagal jo paslaptingąjį susiklostymą, koks jis bus, pirma, negu 
bus. Bet reikia, deja, pasakyti, kad Deplenas viską darė savi- 
mylos vedamas. Kadangi jis gyvenime šalinosi kitų dėl egoizmo, 
šiandien tas pats egoizmas žlugdo jo šlovę. Jo kapo nepuošia 
iškalbi statula, paprastai skelbianti ateities kartoms paslaptis, 
kurių, nesigailėdamas savęs, ieškojo genijus. O gal Depleno ta- 
lentas atitiko jo religinius įsitikinimus ir tuo pat buvo mirtin- 
gas? Jo nuomone, žemės atmosfera buvo ta ertmė, kurioje slypi 
gyvybės pradas; o žemė - tai kiaušinis lukšte, ir štai jis, nepajėg- 
damas atsakyti, kas buvo pirmiau - kiaušinis ar višta, nepripa- 
žino nei gaidžio, nei kiaušinio. Jis netikėjo nei gyvuliu, iš kurio 
atsirado Žmogus, nei dvasia, išliekančia po žmogaus. Deplenas 
neabejojo, jis tvirtino. Jo tyras ir atviras ateizmas buvo toks pat 
kaip daugelio mokslininkų, kurie, būdami geriausi pasaulyje 
žmonės, lieka nepataisomais bedieviais, tokiais bedieviais, ko- 
kių ir įsivaizduoti nepajėgia tikintieji žmonės. Bet ir negalėjo 

būti kitokių pažiūrų Žmogus, nuo jaunų dienų įpratęs darinėti 
žmogų, visų gyvų padarų aukščiausiąjį, dar jam negimus, gy- 
vam esant ir mirus, įpratęs kapstytis visuose jo organuose ir nie- 
kur neaptikęs tos vienintelės sielos, be kurios negali apsieiti nė 
viena religinė teorija. Užėjęs žmoguje tris centrus: smegeninį, 
nervinį ir kvėpuojamąjį-kraujinį, kurių pirmieji du taip puikiai 
pakeičia vienas kitą, Deplenas į gyvenimo pabaigą įsitikino, jog, 
girda nebūtinai reikalinga, kad žmogus girdėtų, nei rega - kad 
matytų: juos be mažiausios abejonės gali pakeisti plexus solaris*. 
Atradęs žmoguje dvi sielas, šiuo faktu jis dar labiau sutvirtino 
savo ateistines pažiūras, nors išvadų apie Dievą dar nedarė. 
Sako, kad šitas žmogus miręs be paskutinės atgailos, kaip mirš- 
ta, deja, daugelis įstabių genijų, teatleidžia jiems Dievas! 

Gyvenime šitas didis žmogus parodė daug menkystos - taip 
bent apie jį sakė jo priešininkai, siekią užtemdyti jo šlovę. Tačiau 
teisingiau būtų pasakyti, kad jo elgesys tik iš pažiūros buvo prieš- 
taringas. Pavyduoliai ar mulkiai niekuomet neįstengs perprasti 
to ryžto, su kuriuo veikia neeiliniai protai; todėl jie tuoj nusitve- 
ria vieno kito paviršutinio prieštaravimo ir, juo pasirėmę, suda- 
ro kaltinamąjį aktą, pagal kurį žmonės nedelsdami pasmerkia 
genijų. Jeigu vėliau sėkminga užbaiga ir pateisina puolamąją 
taktiką bei atskleidžia ryšį tarp priemonių ir išdavų, ankstyves- 
nysis šmeižtas visada palieka vieną kitą žymę. Taip mūsų lai- 
kais bendraamžiai pasmerkė Napoleoną už tai, kad jis išskleidė 
erelio sparnus virš Anglijos; turėjome sulaukti 1822 metų, kad 
paaiškėtų 1804 metai ir Bulonės desantinis laivynas. 

Depleno priešai - kadangi jo šlovė ir išmanymas buvo ne- 
pažeidžiami —- užsipuldavo keistus jo įpročius ir būdą; o jis pa- 
prasčių paprasčiausiai pasižymėjo ta ypatybe, kurią anglai va- 
dina excentricity**. Čia jis rengdavosi prašmatniai kaip tragikas 


* Spindulinis rezginys (lot.). 
** Ekscentriškumas (angl.). 

Krebijonas, čia, žiūrėk, staiga dėdavosi keistai abejingas dra- 
bužiams, čia sutikdavai jį karietoje, čia pėsčią. Šitas žmogus, 
kartais šiurkštus, kartais geras, iš pažiūros godus bei šykštus, 
tačiau nesuabejojęs pasiūlyti savo turto ištremtiesiems valdo- 
vams, kurie pagerbė jį ir priėmė šią paramą kelioms dienoms, — 
šitas žmogus, kaip niekas kitas, sukėlė daugybę prieštaringų 
nuomonių apie save. Tiesa, dėl juodojo ordino kaspinėlio?, ku- 
rio gydytojams nederėjo taip siekti, jis buvo pasiruošęs kara- 
liaus rūmuose pamesti iš kišenės maldaknygę; tačiau tikėkite, 
kad širdyje jis juokėsi iš visko; Deplenas turėjo progos stebėti 
žmones ir tada, kai jie pozuoja, ir be jokių pagražinimų, matyti 
juos tokius, kokie jie iš tikrųjų yra, kai jie atlieka iškilmingiau- 
sius ir niekingiausius savo egzistencijos veiksmus, ir todėl jautė 
jiems didžiausią panieką. Didelio žmogaus savybės dažnai pa- 
pildo viena kitą. Jeigu kuris šitų milžinų pasirodo turįs talento 
daugiau negu proto, vis dėlto jis yra protingesnis už tuos, apie 
kuriuos sakoma: „Jis protingas žmogus.“ Kiekvieną genijų mes 
tariame esant apdovanotą vidine rega. Šita rega gali apsiriboti 
viena kuria specialybe; bet kas mato gėlę, tas mato ir saulę. Jei- 
gu žmogus, išgelbėjęs iš mirties diplomatą ir išgirdęs iš jo lūpų 
klausimą: „Kaip laikosi imperatorius?“, sugebėjo pasakyti: „Dva- 
„riškis atsigavo, paskui jį atsigaus ir žmogus!“ - tai jis yra ne tik 
chirurgas ar gydytojas, bet ir aštraus sąmojo žmogus. Štai kodėl 
stebėtojas, įpratęs kantriai ir uoliai tyrinėti žmoniją, pateisins 
besaikius Depleno siekius ir patikės, kaip tikėjo jis pats, kad iš jo 
galėjo išeiti toks pat įžymus ministras, koks jis buvo chirurgas. 

Iš visos daugybės mįslių, kurias užmena Depleno gyvenimas 
amžininkams, mes išrinkome vieną įdomiausių dėl to, kad jos 
raktą rasime tik apysakos pabaigoje ir kad ji atitaisys kai ku- 
riuos kvailus jam primestus kaltinimus. 

Deplenas turėjo daug mokinių ligoninėje, bet labiausiai jis 
pamėgo Horacijų Bjanšoną. Kol Horacijus Bjanšonas dar nebu- 
vo priimtas praktikantu į Otel Djė ligoninę, o buvo tik studentas 

medikas, jis gyveno viename vargingame Lotynų kvartalo pen- 
sione, vadinamame ponios Vokė pensionu. Vargšas jaunuolis 
kentėjo čia nuožmiausią skurdą, tačiau iš šito savotiško žaizd- 
ro didieji talentai visuomet išeina tyri ir tvirti kaip deimantai, 
kurie jau nebedūžta, nors kažkaip trankomi. Užsigrūdinę ga- 
lingoje savo įsiaudrinusių aistrų ugnyje, jie persismelkia nepa- 
perkama dora ir, supančioję savo apviltus troškimus tolydiniu 
darbu, iš anksto įpranta į kovą, kuri laukia gyvenime genijaus. 
Horacijus buvo tiesios širdies jaunuolis, nesugebąs leistis į san- 
dėrius su sąžine garbės klausimais, veikiąs be ilgų kalbų ir pa- 
siruošęs dėl draugo užstatyti lombarde savo apsiaustą, lygiai 
kaip aukoti jam savo laiką ir miegą. Žodžiu, tai buvo vienas tų 
draugų, kurie nesirūpina, ar daug jie gaus už tai, ką patys duo- 
da, nes yra įsitikinę, kad ateis irjų eilė gauti daugiau, negu buvo 
davę. Dauguma jo bičiulių jautė jam tą vidinę pagarbą, kurią 
įkvepia nesireklamuojanti dorybė, ir ne vienas jų baiminosi jo 
pasmerkimo. Bet Horacijaus dorybės reikšdavosi be jokio pe- 
dantizmo. Nebuvo jis nei puritonas, nei pamokslininkas ir, duo- 
damas kam nors patarimą, mėgdavo iš visos širdies nusikeikti, 
o pasitaikius progai išgerti, lenkdavo iki dugno. Šitas linksmas 
draugužis, baidąsis gyvenimo smagybių ne daugiau už kava- 
leristą, tiesus ir atviraširdis (ne kaip jūreivis, nes jūreiviai virto 
šiandien gudriais diplomatais, bet kaip šaunus jaunikaitis, kuris 
neturi ko slėpti savo gyvenime), žengė gyvenimo keliu aukštai 
iškėlęs galvą, visuomet kupinas džiugių minčių. Pagaliau, kad 
išreikštume viską keliais žodžiais, pasakysime, jog Horacijus 
ne vienam Orestui buvo Piladas*, jeigu tikriausiais antikinių 
Furijų simboliais šiandien laikysime kreditorius. Horacijus var- 
go savo vargą su ta giedra nuotaika, kuri galbūt yra vienas 
pagrindinių drąsos elementų; ir beveik niekada iš kitų nesisko- 
lino, kaip visi tie, kurie nieko neturi. Šitas žmogus, nuosaikus 
kaip kupranugaris ir vikrus kaip elnias, tvirtai laikėsi savo pa- 
žiūrų ir buvo griežto elgesio. Laimingasis Bjanšono gyvenimo 

laikotarpis prasidėjo tada, kai įžymusis chirurgas įvertino jo 
privalumus ir trūkumus, dėl kurių gydytojas Horacijus Bjan- 
šonas itin brangus jo bičiuliams. Kai jaunuolį paima po savo 
sparnu pats klinikos profesorius, šitas jaunuolis, kaip sakoma, 
tvirtai atsisėda balne. Deplenas paprastai neužmiršdavo Bjan- 
šono, kai jam reikėdavo asistento kuriuose nors turtuolių na- 
muose, kur beveik visada ir į asistento kišenę nukrisdavo vienas 
kitas pinigėlis ir kur, be to, prieš provincialo akis nejučia sklei- 
dėsi Paryžiaus gyvenimo paslaptys; jis pasilikdavo jį savo kabi- 
nete, kai priiminėdavo pacientus namie, kur jaunasis gydytojas 
padėdavo profesoriui; kartais Deplenas pasiųsdavo jį su kuriuo 
nors turtingu ligoniu į mineralinių vandenų kurortą, žodžiu, 
ruošė jam klientūrą. Išėjo taip, kad po kurio laiko chirurgijos 
viešpats įsigijo Seidą?. Šitie du žmonės - vienas, pasiekęs garso 
ir mokslo viršūnes, įsigijęs didelį turtą ir garbę, kitas - kuklus, 
eilinis žmogelis, neturįs nei turto, nei garso - tapo artimais bi- 
čiuliais. Didysis Deplenas nieko neslėpė nuo savo asistento; asis- 
tentas žinojo, ar tokia ir tokia moteris, atėjusi į kabinetą, atsisėdo 
ant kėdės šalia profesoriaus, ar ant garsiosios sofos, ant kurios 
Deplenas miegojo. Bjanšonas žinojo visas Depleno paslaptis, jam 
buvo suprantamas šitas liūto ir buliaus ypatybėmis pasižymįs 
temperamentas, kuris taip be saiko išpūtė didžiojo žmogaus krū- 
tinę, kad tapo jo mirties priežastimi (Deplenas mirė nuo širdies 
išsiplėtimo). Jis stengėsi perprasti keistenybes, kurių gausu bu- 
vo šito žmogaus kunkuliuojančiame gyvenime, bjauraus šykš- 
tumo diktuojamas kombinacijas, politines godas, kurias slap- 
čiomis puoselėjo mokslininkas; jis pramatė, kokį nusivylimą at- 
neš Deplenui vienintelis jausmas, slypintis šioje širdyje, kuri iš 
esmės buvo ne bronzinė, o tiktai kiek pabronzuota. 

Kartą Bjanšonas pasakė Deplenui, kad vienas varganas van- 
dennešys, gyvenąs Sen Žako kvartale, iš persidirbimo ir skurdo 
sunkiai susirgęs: visą ilgąją 1821 metų žiemą vargšas overnietis 
mitęs vien bulvėmis. Deplenas metė visus pacientus. Vos neuž- 

varęs arklio, lėkte nulėkė su Bjanšonu pas tą vargetą ir pats pa- 
sirūpino, kad ligonis būtų pergabentas į garsiojo Diubua kli- 
niką, esančią Sen Deni priemiestyje. Jis pats gydė šį žmogų, o 
išgydęs davė jam pinigų arkliui ir statinei įsigyti. Štai kaip ori- 
ginaliai vėliau kartą pasielgė šitas overnietis. Susirgo vienas jo 
draugas, jis skubiai atvedė jį pas Depleną, o atvedęs pasakė savo 
geradariui: 

— Nebūčiau pakentęs, kad jis kreiptųsi į kurį kitą. 

Nors visuomet labai atžarus, Deplenas nuoširdžiai paspaudė 
vandennešiui ranką ir pasakė: 

— Vesk juos visus pas mane. 

Ir priėmė šitą Kantalio“ sūnų į Otel Djė ligoninę, kur gydė jį su 
didžiausiu rūpestingumu. Bjanšonas jau ne kartą buvo pastebėjęs 
savo profesorių simpatizuojant overniečiams, ypač vandenne- 
šiams; bet kadangi Deplenas savotiškai didžiavosi savo darbu 
Otel Djė ligoninėje, asistentas neįžiūrėjo čia nieko ypatingo. 

Vieną kartą, apie devintą valandą ryto, eidamas per šventojo 
Sulpicijaus aikštę, Bjanšonas pamatė savo profesorių įeinant į to 
paties vardo bažnyčią. Deplenas, kuris tuo metu žingsnio ne- 
žengdavo be savo kabrioleto, šį kartą ėjo pėsčias ir įsmuko į baž- 
nyčią pro šonines duris iš Pti Ljon gatvės, tartum į kokius ne 
visai padorius namus. Asistentas, kuris puikiai žinojo savo pro- 
fesoriaus įsitikinimus ir pats buvo velniškai užsispyręs kabanis- 
tas", neištvėrė, savaime suprantama, smalsumų; įslinko į švento 
Sulpicijaus bažnyčią ir gerokai nustebo: didysis Deplenas, šitas 
bedievis, toks negailestingas angelams, kurie neduoda progos 
pasireikšti chirurgo lancetui ir nežino, kas tai yra fistulos ir gast- 
ritai, žodžiu, šitas nepabaidomas šaipūnas, nuolankiai klūpojo 
ant kelių... ir kur? Švenčiausios Panelės koplyčioje. Išklausęs 
mišias, jis paaukojo bažnyčiai ir padalijo išmaldą vargšams taip 
rimtai, tartum būtų stovėjęs prie operacijos stalo. 

„Įbažnyčią jis, be abejo, užėjo ne tam, kad išsiaiškintų švenčiau- 
sios Panelės gimdymo paslaptį, - svarstė Bjanšonas, negalėdamas 


10.-60 145 


atitokti iš nuostabos. - Pamatęs jį Dievo Kūno procesijoje su bal- 
dakimo kaspinu rankoje, būčiau skaniai pasijuokęs; bet rasti jį 
tokią valandą vieną be liudininkų bažnyčioje - iš tikrųjų yra ko 
susimąstyti!“ 

Nenorėdamas, kad kas pagalvotų jį šnipinėjant vyriausiąjį 
Otel Djė chirurgą, Bjanšonas pasišalino. Kaip tyčia, tą pačią die- 
ną Deplenas pakvietė jį papietauti kartu restorane. Valgant de- 
sertą, Bjanšonas, gudriai paruošęs dirvą, užvedė kalbą apie mi- 
šias ir pavadino jas maskaradu bei komedija. 

— Komedija, - tarė Deplenas, - bet ta komedija yra atsiėjusi 
krikščionybei daugiau kraujo negu visi Napoleono mūšiai ir vi- 
sos Brusė* dėlės! Mišios yra popiežių išmonė ir siekia ne toliau 
kaip šeštąjį amžių, jų pagrindas - Hoc est corpus*. Kiek upelių 
kraujo buvo išlieta, kad būtų įsteigta Dievo Kūno šventė, kuria 
Romos dvaras panūdo apvainikuoti savo pergalę ginče dėl Jė- 
zaus Kristaus kūno ir kraujo buvimo eucharistijoje; tris šimtme- 
čius šita nesandora drumstė bažnyčią! Papiežiaus karas su Tu- 
lūzos grafu ir albigiečiais yra šio ginčo tąsa. Valdiečiai ir albi- 
giečiai nenorėjo pripažinti šitos naujovės. 

Čia Deplenas įsismagino ir davė valią savo ateistinei graž- 
bylystei; iš jo lūpų paplūdo volteriško sąmojo srautas arba, tiks- 
liau pasakius, nevykusi „Cituotojo“? kopija. 

„Kas čia dabar! - pagalvojo Bjanšonas. - Kurgi dingo mano 

Šio ryto šventuolis?“ 

Bjanšonas nieko nesakė Deplenui, jis net suabejojo, ar tikrai 
švento Sulpicijaus bažnyčioje matė savo šefą. Juk Deplenas ne- 
būtų radęs reikalo meluoti Bjanšonui: jie pernelyg gerai vienas 
kitą pažinojo ir ne kartą jau buvo dalijęsi mintimis tokiais pat 
rimtais klausimais, ginčijęsi apie sistemas, traktuojančias de na- 
tura rerum"*; zondavę ar skrodę jas bedievystės peiliais bei skal- 


* Tai yra mano kūnas (lot.). 
** Daiktų prigimtį (lot). 

peliais. Praėjo trys mėnesiai. Bjanšonas nebesistengė išsiaiškinti 
šito įvykio, nors jis giliai įsirėžė jo atmintyje. Kartą tais pat me- 
tais vienas Otel Djė gydytojas, lyg rengdamasis kažko paklausti, 
paėmė Depleną po ranka Bjanšono akivaizdoje ir tarė: 

— Kojūs ėjote į švento Sulpicijaus bažnyčią, brangusis profe- 
soriau? 

— Norėjau apžiūrėti vieną kunigą, kurį man teikėsi rekomen- 
duoti Angulemo kunigaikštienė. Jis turi kelio uždegimą, - atsa- 
kė Deplenas. 

Gydytoją šitas atsakymas patenkino, bet Bjanšono - ne. 

„Aha! Jis apžiūrinėja ligonių kelius bažnyčioje! Žinau, jis vėl 
klausė mišių“, - nutarė asistentas. 

Bjanšonas davė sau žodį pasekti Depleną; jis tiksliai prisimi- 
nė, kurią dieną ir valandą matė chirurgą įeinant į švento Sulpi- 
cijaus bažnyčią, ir nutarė kitais metais tą pačią dieną, tą pačią 
valandą būti prie bažnyčios ir pažiūrėti, ar Deplenas vėl ten 
pasirodys. Jeigu Deplenas vėl ateitų, šitas periodiškas maldin- 
gumo pasikartojimas leistų šį dalyką tirti moksliškai, nes tokio 
žmogaus kaip Depleno mintis ir veiksmas negalėjo vienas kitam 
tiesiogiai prieštarauti. Kitais metais, minėtą dieną ir valandą, 
Bjanšonas, kuris jau buvo baigęs praktiką Otel Djė ligoninėje, 
pamatė, kaip Turnon ir Pti Ljon gatvių kampe sustojo chirurgo 
kabrioletas, iš kurio išlipęs jo draugas paslapčia palei namų sie- 
nas nuslinko į švento Sulpicijaus bažnyčią; ten jis vėl išklausė 
mišias prie švenčiausios Panelės altoriaus. Tai buvo iš tikrųjų 
Deplenas! Vyriausiasis chirurgas, in petto* - bedievis, iš atsitik- 
tinumo - maldininkas! Padėtis painiojosi. Visas kortas maišė 
įžymiojo mokslininko atkaklumas. Kai Deplenas išėjo, Bjanšo- 
nas prisiartino prie zakristijono, tvarkančio po mišių koplyčią, 
ir paklausė, ar šitas ponas čia nuolat lankosi. 

- Jau dvidešimt metų tarnauju čia, - atsakė zakristijonas, - ir 


* Širdies gilumoje (it.). 

visą tą laiką ponas Deplenas keturis kartus per metus ateina į 
bažnyčią išklausyti štai šitų mišių; jos, be to, jo paties užpirktos. 

„Depleno užpirktos mišios! - pagalvojo išeidamas Bjanšonas. 
— Betgi šitas dalykas prilygsta nekalto prasidėjimo paslapčiai, o 
juk vienos šitos paslapties užtenka, kad gydytojas pasidarytų 
netikinčiu.“ 

Praėjo kuris laikas. Gydytojas Bjanšonas, nors ir artimas Dep- 
leno draugas, nesurado progos pasikalbėti su profesoriumi apie 
šitą keistą jo gyvenimo reiškinį. Juodu, tiesa, susitikdavo prie 
ligonio arba svečiuose, bet tokiomis aplinkybėmis buvo neįma- 
nomas tas nuoširdus, nuošalus pašnekesys, kai draugai, ištiesę 
kojas prieš židinį, galvas atsirėmę į krėslų atlošus, išsipasakoja 
vienas kitam savo paslaptis. Pagaliau, praėjus septyneriems me- 
tams po 1830 metų revoliucijos, kai minia puolė arkivyskupo 
rezidenciją, kai, respublikonų sukurstyta, ji šoko versti paauk- 
suotus kryžius, kurie it žaibai blykčiojo virš neaprėpiamos na- 
mų stogų jūros; kai Netikėjimas petys į petį su Maištu siautėjo 
gatvėse, Bjanšonas vėl pastebėjo Depleną, įeinantį į švento Sul- 
picijaus bažnyčią. Jis nusekė iš paskos ir atsistojo šalia savo 
draugo bažnyčioje, tačiau šisai, neparodęs nė mažiausio nuste- 
bimo, net nelinktelėjo jam. Abu kartu išklausė Depleno užpirk- 
tųjų Mišių. | 

— Ar nepasakysite man, brangusis, - kreipėsi Bjanšonas į 
Depleną, kai juodu išėjo iš bažnyčios, - kaip išsiaiškinti šitą jūsų 
dievobaimingą komedijavimąsi? Tris kartus aš jau mačiau jus 
einantį į bažnyčią - jus! Kas čia per paslaptis! Paaiškinkite man, 
kaip suprasti šitą akivaizdų jūsų pažiūrų ir elgesio priešingu- 
mą? Jūs netikite į Dievą, o klausote mišių! Brangusis profeso- 
riau, jūs turite, jūs privalote man atsakyti! 

- Aš niekuo nesiskiriu nuo daugelio šventuolių, nuo tų iš pa- 
žiūros giliai tikinčių žmonių, kurie tačiau yra lygiai tokie bedie- 
viai kaip jūs ir aš. 

Ir čia iš jo lūpų pasipylė kandžių patyčių srovė kažkokių po- 

litinių veikėjų adresu, kurių pats garsiausias yra naujausia Mol- 
jero Tartiufo laida. 

- Ašjus ne šito klausiu, - tarė Bjanšonas, - aš noriu sužinoti, 
ko jūs čia ateinate ir kodėl užpirkote šias mišias? 

— Dievaž, - atsakė Deplenas, - aš jau viena koja karste, bran- 
gusis bičiuli, ir galiu dabar jums papasakoti, kaip kitados pradė- 
jau savo karjerą. 

Tuo tarpu Bjanšonas ir didysis chirurgas ėjo Keturių vėjų gat- 
ve, viena bjauriausių Paryžiaus gatvių. Deplenas, mostelėjęs ran- 
ka, parodė panašaus į obeliską namo septintą aukštą; pro dureles 
patenkama į siaurą koridorių, užsibaigiantį įvijais apytamsiais 
laiptais. Namas buvo žalsvos spalvos. Pirmąjį aukštą laikė už- 
ėmęs baldų pirklys, o toliau kiekviename aukšte atrodė tūnojo 
susisukęs gūžtą vis kitos rūšies skurdas. Energingai kilstelėjęs 
ranką, Deplenas pasakė: 

— Dvejus metus aš išgyvenau toje palėpėje! 

- Žinau, čia gyveno ir d'Artezas; kai buvau jaunas, lankiausi 
čia beveik kasdien, tada mes vadinome šį namą „stiklainiu su 
didžiaisiais žmonėmis“. Na, o toliau kas? 

— Mišios, kurias aš ką tik išklausiau, susijusios su kai kuriais 
mano gyvenimo įvykiais iš to meto, kai aš dar gyvenau šitoje 
mansardoje, kur, anot jūsų, gyvenęs d' Artezas; štai ten pat, kur 
dabar lange stovi puodelis su gėlėmis ir virš jo plevėsuoja pa- 
džiauti skalbiniai. Mano karjeros pradžia buvo tokia sunki, bran- 
gusis Bjanšonai, kad aš galiu kirsti lažybų, jog neatsiras žmo- 
gaus, kuris Paryžiuje būtų pažinęs daugiau kančių. Perkenčiau 
aš čia viską: alkį, troškulį, stygių, drabužių, apavo ir baltinių 
trūkumą, žodžiu, juodžiausią vargą. Šitame „Stiklainyje su di- 
džiaisiais žmonėmis“ aš pūčiau savo pirštus, grumbančius nuo 
šalčio, bet man vėl norėtųsi kartu su jumis ten žvilgtelėti. Viena 
žiema pasitaikė tokia šalta, kad aš dirbdamas matydavau, kaip 
garuoja mano galva ir kaip garais kyla viso mano kūno prakaitas, 
lygiai taip kaip šaltą dieną mes matome kamuoliais besiverčiantį 

prakaitą nuo arklių. Aš nežinau, iš kur žmogus ima jėgų šito- 
kiam gyvenimui pakelti. Buvau vienas, be jokios paramos, netu- 
rėjau nė santimo knygoms nusipirkti ir už mokslą apsimokėti; 
draugų taip pat neturėjau: buvau dagaus, įtaraus, nerimastingo 
būdo. Niekas nenorėjo suprasti, kad irzlus aš dėl nuolatinio ne- 
pritekliaus ir darbo - juk buvau tuomet pačiame visuomenės 
dugne, o stengiausi išsiirti į paviršių. Bet vis dėlto - jums aš ga- 
liu pasakyti, nes nuo jūsų man nėra reikalo dangstytis - aš iš- 
saugojau tą gerų jausmų ir jautrumo pradą, kuriuo pasižymi 
stiprūs Žmonės, tie, kurie sugeba įkopti į bet kurią viršūnę, nors 
prieš tai ir ilgai klampoję skurdo liūnuose. Aš negalėjau nei iš 
savo šeimos, nei iš savo gimtojo miesto tikėtis didesnės pašal- 
pos, negu jie man skyrė. Žodžiu, tuo metu pusryčiams aš pirk- 
davausi pas kepėją Pti Ljon gatvėje vakarykščią ar užvakarykštę 
bandelę dėl to, kad ji būdavo pigesnė; ir valgydavau ją susitru- 
pinęs piene. Tokiu būdu pusryčiams teišleisdavau du su. Pie- 
taudavau aš kas antrą dieną viename pensione, kur pietūs man 
atsieidavo šešiolika sū. Taigi per dieną tepravalgydavau devy- 
nis su. Jūs ne blogiau už mane žinote, kiek galėjau aš rūpintis 
drabužiais ir apavu! Nežinau, ar vėliau kurio nors kolegos išda- 
vikiškas poelgis užduodavo mums širdį taip kaip anais laikais — 
ir jums, ir man-- prasižiojęs batas, šaipąsis iš mūsų, arba pokš- 
telėjusi po pažastimi surduto siūlė. Gerdavau aš tik vandenį ir 
jaučiau didžiausią pagarbą kavinėms. Kavinė „Copi“ atrodė 
man lyg pažadėtoji žemė, kur teisę įžengti teturėjo Lotynų kvar- 
talo Lukulai“. „Ar galėsiu kada nors ir aš, - galvodavau kar- 
tais, — išgerti ten puodelį kavos su grietinėle, sužaisti domino 
partiją?“ Žodžiu, tą įtūžį, kurį įvarydavo man skurdas, aš išlie- 
davau darbe. Stengiausi įsigyti kiek galima daugiau tvirtų ži- 
nių, tapti tokiu autoritetingų žmogumi, kad vėliau atitikčiau tą 
vietą, kurią tikėjausi gauti išsikapstęs iš nežinomybės. Suvarto- 
davau aš daugiau alyvos negu duonos: lempa, prie kurios aš 
atkakliai dirbdavau naktimis, atsieidavo man brangiau negu 


150 


valgis. Tai buvo dvikova - ilga, žūtbūtinė ir negailestinga. Ap- 
linkiniai nereiškė man jokios simpatijos. Juk norint turėti drau- 
gų reikia palaikyti draugystę su jaunais žmonėmis, turėti vieną 
kitą su, kad galėtum su jais išgerti ir eiti visur, kur eina studen- 
tai. Aš gi neturėjau nieko! Ar gali kas Paryžiuje įsivaizduoti, kad 
niekas tai tikrai niekas? O kai prisieidavo savo vargą apsakyti 
kitiems, pajusdavau, kaip gerklę man užveržia tas nervinis mėš- 
lungis, kuris sudaro mūsų ligoniams įspūdį, kad jiems iš stemp- 
lės į gerklas kyla kažkoks kamuoliukas. Vėliau man teko susi- 
tikti žmonių iš turtingų šeimų, kurie, niekada nieko nestokoję, 
nežinojo triskaitės taisyklės uždavinio: jaunuolis sutinka su nusi- 
kaltimu taip, kaip penkių frankų moneta su nežinomuoju X. Šitie pa- 
auksuoti vėplos sakydavo man: 

— Tai kam jūs lindote į skolas? Kam apsikrovėte tokiais sun- 
kiais įsipareigojimais? 

Jie primena man tą princesę, kuri, sužinojusi, kad žmonėms 
trūksta duonos, sakė: „Tai kodėl gi jie nenusiperka saldžių ban- 
dučių?“ Norėčiau aš pamatyti turtuolį, kuris skundžiasi, kad aš 
per brangiai imu iš jo už operaciją, atsidūrusį Paryžiuje vienui 
vieną, be santimo kišenėje, be draugų, be galimybės pasisko- 
linti, priverstą pelnytis duoną iš savo penkių pirštų? Ką jis dary- 
tų? Kur eitų ieškoti valgyti? Jeigu matėte mane kartais gaižų ir 
atšiaurų, Bjanšonai, tai dėl to, kad tokiomis akimirkomis aš lygi- 
nau savo jaunų dienų kančias su aukštųjų sferų nejautrumu ir 
egoizmu, kuriuo šimtą kartų turėjau progos įsitikinti; arba gal- 
vojau apie tai, kokiomis kliūtimis mano kelią į pasisekimą už- 
tvėrė Žmonių neapykanta, pavydas ir apkalbos. Kuomet Pary- 
žiuje kai kurie žmonės pamato jus statant koją į balno kilpą, vie- 
nas šoka traukti jus už skverno, kitas atleidžia balno pavaržą, 
kad krisdamas nuo arklio nusisuktumėte sprandą, trečias nu- 
plėšia jūsų arkliui pasagą, ketvirtas pavagia iš jūsų botagą; pats 
sąžiningiausias yra tas, kuris prisiartina prie jūsų su pistoletu 
rankoje, kad paleistų jums kulką tiesiai į galvą. Jūs talentingas, 


151 


mano vaike, ir netrukus sužinosite, kokią baisią nepaliaujamą 
kovą vidutinybė veda su tais, kurie pranoksta ją. Jei kurį vakarą 
jūs pralošite dvidešimt penkis luidorus, rytojaus dieną žmonės 
apskelbs, kad jūs kortininkas, ir geriausi draugai pasakys, kad 
pralošėte vakar dvidešimt penkis tūkstančius frankų. Tegul tik 
suskauda jums galvą - apšauks, kad jūs kraustotės iš proto. Pa- 
sikarščiuosite - pasakys, kad esate nesugyvenamas. Jeigu, no- 
rėdamas atsilaikyti prieš šitą pigmėjų batalioną, jūs sukaupsite 
visas įmanomas jėgas, geriausi jūsų draugai užriks, kad norite 
pats vienas viską suryti, kad taikotės valdyti, viską pasiglemžti. 
Žodžiu, gerieji jūsų privalumai virs trūkumais, trūkumai - ydo- 
mis, o dorybės taps nusikaltimais. Jeigu ligoniui išgelbėsite gy- 
vybę, paskelbs, kad nužudėte jį; o jeigu jūsų ligonis pasirodys 
draugijoje, visi žinos, kad dėl laikino pagerėjimo paaukojote jo 
ateitį; jeigu jis dar nemirė - tai mirs. Paslysite, - pasakys, kad 
puolėte! Išrasite ką nors ir pabandysite priminti savo teises — 
virsite kliautininku, gudreiva, kuris neduoda pasireikšti jau- 
noms jėgoms. Taigi, mielasis, netikiu aš Dievu, o dar mažiau 
tikiu žmogumi. Juk štai Deplenas, kurį jūs pažįstate, visiškai 
nepanašus į tą Depleną, apie kurį tiek bloga sakoma. Bet nebesi- 
rauskime šiame purvyne. Tai va, gyvenau aš šitame name, dir- 
bau, ruošiausi laikyti savo pirmąjį egzaminą, o kišenėje vėjai 
švilpavo. Suprantate, aš buvau papuolęs į tą kritišką padėtį, kai 
žmogus nusprendžia: „Stosiu į kariuomenę!“ Bet man dar buvo 
likusi viena viltis. Turėjau gauti iš tėviškės lagaminą su balti- 
niais, pasiųstą man tų senų tetulių, kurios, neturėdamos supra- 
timo apie Paryžių, įsivaizduoja, kad už tuos trisdešimt frankų 
per mėnesį jų brolvaikis valgo keptas startas, ir todėl jos susirū- 
pina jo marškiniais. Aš buvau paskaitose, kai atnešė lagaminą; 
pasirodė, kad už jį reikėjo apmokėti keturiasdešimt frankų važ- 
tapinigių; pinigus sumokėjo durininkas, kurpius vokietis, gyve- 
nęs kambarėlyje po laiptais, ir dabar lagaminas buvo pas jį. Ilgai 
aš klaidžiojau Fose Sen Žermen de Pre ir Ekol de Medsin gat- 

vėmis, bet neįstengiau sugalvoti, kokia gudrybe išgauti laga- 
miną, nesumokėjus iš karto tų keturiasdešimt frankų, kuriuos, 
žinoma, būčiau grąžinęs vėliau, pardavęs baltinius. Mano nesu- 
sivaikymas praktiniuose reikaluose parodė man, kad vienintelis 
mano pašaukimas - chirurgija. Matai, mielasis, subtilios sielos 
savo galias išeikvoja aukštesnėse sferose, užtat čia, žemėje, jos 
nesugeba megzti intrigų, neturi išradingumo, apsukrumo; jų 
gerasis genijus — atsitiktinumas: jos neieško, jos randa. 

Namo grįžau vėlai vakare, tuo pat metu parėjo ir mano kai- 
mynas, vandennešys, kilęs iš Sen Fluro, pavarde Burža. Mes bu- 
vome pažįstami tiek, kiek esti pažįstami du gyventojai, kurių 
kambariai yra greta: jie girdi vienas kitą miegant, kosint, ren- 
giantis ir ilgainiui vienas prie kito pripranta. Iš kaimyno suži- 
nojau, kad namo savininkas išmeta mane iš buto už tai, kad aš 
nesumokėjęs jam nuomos už tris ketvirčius; rytoj man reikėsią 
išsinešdinti. Jis pats buvo išgenamas dėl savo verslo. Kitos to- 
kios skausmingos nakties nesu gyvenime turėjęs. „Kur gauti ne- 
šėją, kuris iškraustytų mano varganą mantą ir knygas? Kuo už- 
mokėti nešėjui ir durininkui? Kur dėtis?“ Apsipylęs ašaromis, 
aš kartojau ir kartojau šituos neišsprendžiamus klausimus, kaip 
bepročiai kartoja vis tuos pačius savo įsikaltus žodžius. Paga- 
liau užmigau. Vargas turi sąjungininką - dyviną miegą, pilną 
nuostabių sapnų. Rytą, man bevalgant iš dubenėlio piene mir- 
kytą bandelę, į kambarį įėjo Burža ir overnietišku akcentu pa- 
sakė: 

— Ponas studente, aš esu vargšas žmogelis, rastinukas, išau- 
gęs Sen Puro prieglaudoje, neturiu nei tėvo, nei motinos, o vesti 
negaliu, nes esu neturtingas. Jūsų giminė taip pat ne per pla- 
čiausia, 0 ir gero per daug neturite. Klausykite, ką aš jums pasa- 
kysiu: ten, apačioje, stovi rankinis vežimėlis, aš išsinuomojau jį 
po du su už valandą, į jį pareis mudviejų abiejų manta; norite, 
paieškosime kambario kartu, jeigu jau mus išgena. Galų gale ir 
čia ne kažin koks rojus. 

— Žinau, mano gerasis Burža, - tariau aš. - Bet štai koks keb- 
lumas: apačioje, pas durininką, stovi mano lagaminas, kuriame 
yra už šimtą ekiu baltinių. Aš galėčiau apmokėti tais pinigais ir 
už kambarį, ir grąžinti skolą durininkui, bet neturiu kišenėje nė 
penkių frankų. 

— Et, maišosi čia dar pas mane vienas kitas pinigėlis, - links- 
mai atsakė Burža rodydamas man savo seną purviną odos pini- 
ginę. - O savo baltinius pasilikite sau. 

Burža apmokėjo mano trijų mėnesių nuomą, savąją ir grąži- 

no durininkui jo keturiasdešimt frankų. Paskui sukrovė mūsų 
abiejų mantą ir lagaminą su mano baltiniais į vežimėlį ir nusi- 
tempė jį gatvėmis sustodamas ties kiekvienu namu, kur pama- 
tydavo skelbimą apie išnuomojamus kambarius. Aš gi užeida- 
vau ir apžiūrėdavau, ar nuomojamoji patalpa mums tinka. Bu- 
vojau vidudienis, o mudu dar tebeklaidžiojome po Lotynų kvar- 
talą nieko neradę. Didžiausia kliūtis buvo kaina. Burža pasiūlė, 
ir mes užėjome papusryčiauti į vyno krautuvėlę, vežimėlį pali- 
kę prie durų. Vakarop Roano akligatvėje, Prekybos pasaže sura- 
dau pagaliau pačioje vieno namo pastogėje du kambarėlius iš 
abiejų laiptų pusių. Kiekvienam iš mūsų teko mokėti šešiasde- 
šimt frankų per metus. Galų gale aš ir mano kuklusis draugas 
turėjome pastogę. Papietavome kartu. Burža, uždirbdavęs apie 
penkiasdešimt su per dieną, turėjo susidėjęs netoli šimto ekiu. 
Jis ketino netrukus įgyvendinti viso savo amžiaus svajonę - nu- 
sipirkti statinę vandeniui vežioti ir arklį. Sužinojęs, kokia mano 
padėtis - šitas žmogus išgavo iš manęs visas mano paslaptis su 
tokiu apsukrumu ir su tokiu geraširdiškumu, kad juos prisimi- 
nus dar ir šiandien man sugrunda širdis - jis atsisakė kuriam 
laikui karščiausios savo gyvenimo svajonės. Burža dvidešimt 
dvejus metus nešiojo vandenį, o savo šimtą ekiu paaukojo mano 
ateičiai. 

Čia Deplenas skaudžiai suspaudė Bjanšonui ranką. 

- Jis davė man pinigų egzaminams apmokėti! Šitas žmogus, 

drauguži, suprato, kad aš turiu gyvenime paskirtį, kad mano 
proto reikmės svarbesnės už jo reikmes. Rūpinosi manimi, vadi- 
no mane sūneliu, paskolino man pinigų knygoms įsigyti, kartais 
tylutėliai įsėlindavo į kambarį pažiūrėti, kaip aš dirbu; pagaliau 
nelyginant tikra motina pasirūpino, kad, užuot badmiriavęs, 
imčiau maitintis sveikai ir sočiai. Burža buvo kokių keturias- 
dešimties metų ir atrodė kaip viduramžių miestietis: kakta buvo 
iššokusi, galva būtų tikusi modeliu dailininkui, tapančiam Li- 
kurgą''. Vargšelio širdis buvo kupina meilės, kurios neturėjo 
kam atiduoti; vienintelis gyvas sutvėrimas, kuris jį gyvenime 
mylėjo, buvo pudelis, ir tas neseniai nustipo; Burža man toly- 
džio apie jį pasakojo, klausė, kaip aš manąs, ar bažnyčia neatsi- 
sakytų atlaikyti mišių už jo vėlę. Šitas šunelis, anot jo, buvęs 
tikras krikščionis: dvylika metų ėjęs kartu su juo į bažnyčią ir nė 
karto nesulojęs; klausydavęsis vargonų nė neamtelėdamas, tu- 
pėdavęs šalia jo su tokia išraiška, lyg ir jis melstųsi. Šitas žmo- 
gus visus savo švelnius jausmus paskyrė man, supratęs, koks aš 
vienišas ir kaip kenčiu; jis tapo man atidžiausia motina, jaut- 
riausiu geradariu, žodžiu, tai buvo dorybės idealas, žmogus, 
kurio visas džiaugsmas - daryti gera. Kai sutikdavau jį gatvėje, 
jis pažiūrėdavo į mane reikšmingu žvilgsniu, kupinu įstabaus 
taurumo: stengdavosi tada eiti lyg nieko nenešdamas, atrody- 
davo laimingas, kad mato mane sveiką ir gerai apsirengusį. Žo- 
džiu, jo pasiaukojimas prilygo liaudies pasiaukojimui, jo mei- 
lė - grizetės meilei, tik perkeltai į aukštesnę sferą. Burža atlik- 
davo visa, ką aš jam pavesdavau, pažadindavo mane naktį nu- 
rodytą valandą, valydavo mano lempą, šveisdavo laiptų aikš- 
telę; jis man buvo ne tik geras tėvas, bet ir geras tarnas, o švarus 
kaip anglė tarnaitė. Jis atlikdavo visą namų ruošą. Pjaudavo 
malkas kaip Filopemenas'* ir viską mokėdavo daryti labai pap- 
rastai, bet visada su kažkokiu orumu, tarytum suprasdamas, 
kad tikslas kilnina kiekvieną darbą. Kai aš įstojau į Otel Djė 
ligoninę praktikantu ir man teko skirtis su šituo žmogumi, jį 

apėmė kažkoks niūrus skausmas pagalvojus, kad nebegalės gy- 
venti su manimi; bet netrukus nusiramino mintimi, kad dabar 
taupys pinigus, kurių prireiks man ruošiant doktoratą; o aš tu- 
rėjau pažadėti, kad lankysiuos pas jį laisvomis dienomis. Burža 
didžiavosi manimi, mylėjo mane ne tik kaip mane, bet ir kaip 
savo kūrinį. Jeigu rastumėte mano disertaciją, pamatytumėt, kad 
ji dedikuota jam. Paskutiniais savo praktikos metais Otel Djė 
ligoninėje aš jau turėjau tiek pinigų, kad grąžinau šitam garbin- 
gam overniečiui visą savo skolą nupirkęs jam arklį ir statinę; jis 
baisiai supyko, kai sužinojo, kad aš išleidau savo pinigus, bet 
kartu netvėrė džiaugsmu, kad išsipildė jo norai; juokėsi ir barė 
mane, žiūrėjo į savo arklį, į savo statinę ir, šluostydamas ašaras, 
kalbėjo: 

— Negerai! Ak, ir puikumėlis statinės! Nereikėjo jums... O ark- 
lys stiprus kaip overnietis... 

Nesu matęs gyvenime labiau jaudinančio vaizdo kaip šitas. 
Burža užsispyrė būtinai nupirkti man tą sidabru puoštą futliarą 
su chirurginiais instrumentais, kurį jūs matėte mano kabinete, — 
tai man už viską brangiausias daiktas. Jį tiesiog apsvaigino ma- 
no pirmieji pasisekimai, bet niekados neišsprūdo jam nė vienas 
žodelis, nė vienas mostas, kuris reikštų: „Tai aš šitą žmogų išve- 
džiau į gyvenimą!“ O tačiau jei ne jis, mane būtų skurdas pa- 
smaugęs. Vargšo žmogelio aukotasi dėl manęs: valgydavo jis, 
pasirodo, tik duoną, patrintą česnaku, kad užtektų pinigų ka- 
vai, be kurios buvo neįmanomas mano naktinis darbas. Jis su- 
sirgo. Aš naktų naktis, kaip ir galite įsivaizduoti, sėdėjau prie jo 
lovos ir pirmą kartą pastačiau jį ant kojų; bet po dvejų metų ligo- 
nis atkrito ir, nepaisant stropiausios priežiūros, visų medicinai 
įmanomų pastangų, jis mirė. Nė vienas karalius nebuvo taip slau- 
gomas kaip Burža. Taip, Bjanšonai, aš griebiausi negirdėtų prie- 
monių, idant išplėščiau šitą gyvybę giltinei iš nagų. Aš norėjau, 
kad jis pamatytų visus savo pasiaukojimo vaisius, kad išsipil- 
dytų visi jo troškimai, norėjau išreikšti padėką, vienintelę, kurią 

gyvenime juto mano širdis, užgesinti žaizdrą, kuris dar ir šian- 
dien degina mane! 

- Burža, mano antrasis tėvas, - akimirką patylėjęs kalbėjo to- 
liau Deplenas aiškiai susijaudinęs, - mirė ant mano rankų, pali- 
kęs testamentą, kuriame visą savo turtą paskyrė man; šitą testa- 
mentą jis buvo surašęs ne kurioje nors kontoroje, o pas beturčių 
raštininką dar tais metais, kai mes persikraustėme gyventi į Roa- 
no akligatvę. Šitas overnietis tikėjo Dievą naiviai kaip vaikas. 
Dievo motiną jis mylėjo, kaip būtų mylėjęs savo žmoną. Nors 
pats jis buvo karštas katalikas, tačiau nė pusės žodžio nėra pasa- 
kęs dėl mano bedievystės. Kai pasijuto nebeišgyvensiąs, prašė 
mane nieko nepasigailėti, kad tik jam būtų suteikti visi bažny- 
čios patarnavimai. Pasirūpinau, kad kasdien už jį būtų laikomos 
mišios. Dažnai naktimis jis prisipažindavo man baiminąsis dėl 
to, kas jo laukia po mirties, būgštavo nepakankamai dorybingai 
gyvenęs. Vargšelis! Jis dirbo nuo aušros iki sutemų. Jei yra ro- 
jus, kam jis būtų skirtas, jei ne tokiems kaip jis? Paskutinius sak- 
ramentus jis priėmė kaip šventasis (toks jis ir buvo), ir mirė jis 
taip pat garbiai, kaip ir buvo gyvenęs. Paskui jo karstą ėjau tik 
aš. Užbėręs žemėmis savo vienintelį geradarį, aš susimąsčiau, 
kaipjam atsilyginus; tik tada man atėjo į galvą, kad neturi jis nei 
šeimos, nei draugų, nei žmonos, nei vaikų. Bet jis tikėjo! Jis tu- 
rėjo savo religinius įsitikinimus, ar turėjau aš teisę užginčyti juos? 
Jis kartą nedrąsiai man buvo prasitaręs apie mišias, laikomas už 
mirusiųjų vėles; jis nenorėjo uždėti man šios pareigos galvo- 
damas, kad tai būtų tas pat, kaip reikalauti atlyginimo už man 
suteiktą paramą. Vos tik galėjau sudaryti kiek pinigų, įteikiau 
švento Sulpicijaus bažnyčiai tam tikrą sumą ir užpirkau ketve- 
rias mišias per metus. Vienintelis dalykas, kurį aš galiu padaryti 
Burža atminimui - tai patenkinti jo dievobaimingą norą. Todėl 
kiekvieną kartą, kai laikomos šitos mišios, o jos laikomos nau- 
jam metų laikui prasidedant, aš einu į bažnyčią ir atkalbu už 
jį reikalingas maldas iš visos širdies, kaip tik gali skeptikas: 

„Viešpatie, sakau aš, jeigu yra tokia buveinė, kur tu patalpini 
po mirties tuos, kurie gyveno be priekaištų, neužmiršk gerojo 
Burža; ir jeigu jam reikia atkentėti kokias kančias, skirk jas man, 
kad jis kuo greičiau įžengtų į tai, kas vadinama rojumi.“ Štai, 
mielasis, visa, ką gali sau leisti mano įsitikinimų žmogus. Die- 
vas turbūt šaunus vyrukas, jis nepyks ant manęs už tai. Prisie- 
kiu, atiduočiau visą savo turtą, kad Burža tikėjimas įlįstų man į 
smegenis. 

Bjanšonas, kuris slaugė Depleną jo paskutinės ligos metu, ne- 
drįsta šiandien tvirtinti, kad garsusis chirurgas mirė bedievis. Ir 
ar nemalonu bus pagalvoti tikintiesiems, kad nuolankusis over- 
nietis atidarė jam galbūt dangaus vartus, kaip kadaise atidarė 
jam duris į žemiškąją šventovę, kurios frontone įrašyta: „Didie- 
siems žmonėms - dėkinga tėvynė“? 


Paryžius, 1836 metų sausis. 

Komentarai 


Gobsekas 


Apysaka pirmą kartą buvo išspausdinta 1830 metais Privataus gyvenimo 
scenų tome, antrašte Nedorybės vaisiai. 1835 metais, autoriaus peržiūrėta 
ir papildyta, išėjo antrašte Tėtušis Gobsekas. 1842-aisiais apysaka pasi- 
rodė pavadinimu Gobsekas. 


1 


De viris [illustribus] - „Apie įžymiuosius vyrus“ (lot.) - mokyklinė 
chrestomatija, kurioje pateikiamos daugiausia karo vadų biografijos. 
„tebūnie man Akademijos leista... - užuomina apie garsųjį Prancūzų 
Akademijos žodyną, pradėtą sudarinėti 1638 metais ir labai sunkiai 
įsileidžiantį naujus žodžius. 

Taleiranas (Charles Maurice de Talleyrand, 1754-1838) - prancūzų 
diplomatas ir valstybės veikėjas; įžvalgus, neprincipingas, tikslo sie- 
kė bet kokiomis priemonėmis. 

Metsiu (Gabriel Metzu, apie 1630-1667) - olandų tapytojas. 
Fontenelis (Bernard Le Bovier de Fontenelle, 1657-1757) - prancūzų 
poetas ir filosofas, XVIII amžiaus filosofų pirmtakas. Balzacas čia 
turi galvoje jo nuosaikų ir ramų charakterį. 

Odinė Kojinė - amerikiečių rašytojo Dž. F. Kuperio (James Fenimore 
Cooper, 1789-1851) romanų veikėjo pravardė. 

Sternas (Laurence Sterne, 1713-1768) - žymus XVIII amžiaus anglų 
rašytojas, garsios knygos Sentimentali kelionė autorius. 

Simezas, Kergaruetas, Portandiueris - autoriaus sugalvoti personažai. 
De Lali (Thomas de Lally, 1702-1766) - prancūzų generolas. D Este- 
nas (Jean-Baptiste d'Estaing, 1722-1794) - prancūzų admirolas. Siuf- 
renas (Pierre Andrė Suffren, 1729-1788) - jūrininkas, Maltos ordino 
teismo pareigūnas. Lordas Kornvelis (Cornwalles, 1738-1805) - anglų 
generolas ir politikos veikėjas. Lordas Heistingsas (Warenn Hastings, 
1732-1818) - anglų kolonijų administratorius. Tipas Saibas (Tippoo 
Sahib, 1749-1799) — Maisoro (Indija) sultonas. 

Sen Toma sala - kadaise turtingiausioji Mažųjų Antilų sala. 
Gobsekas čia klysta. Leonardas da Vinčis (Leonardo da Vinci) neta- 
pė Erodiadų. 

Dimanšo scena - Moljero (Moličre) Don Žuano komedijos scena, ku- 
rioje pjesės herojus taip sumaniai apgauna savo kreditorių Dimanšą, 
kad šis nesiryžta reikalauti iš jo skolos. 

„Jūsų Mirabo, Vernjo... - Mirabo (Honorė Gabriel Mirabeau, 1749- 
1791) - vienas garsiausių Prancūzijos buržuazinės revoliucijos 
oratorių; gynė liberaliosios dvarininkijos ir stambiosios buržuazijos 
interesus. Vernjo (Pierre Victurnien Vergniaud, 1753-1793) - Pran- 
cūzijos buržuazinės revoliucijos veikėjas, žirondistas, Konvento na- 
rys, suimtas ir giljotinuotas kartu su kitais Žirondistais. 

Grocijus Hugo (Hugo de Groot, vad. Grotius, 1583-1645) - olandų 
juristas ir diplomatas, pramintas „tarptautinės teisės tėvu“. 

„Pitas, Rišeljė, bet dažniausiai tokie kaip grafas de Hornas, Fukjė-Tenvilis 
ir Kuanjaras. - Pitas (William Pitt, 1759-1806) - anglų politikos vei- 
kėjas, nesutaikomas Prancūzijos revoliucijos priešas. Rišeljė (Ar- 
mand Emmanuel de Richelieu, 1766-1822) - Prancūzijos Restauraci- 
jos laikotarpio ministras. Grafas de Hornas (Antoine de Hornes, 1698- 
1720) apiplėšė ir nužudė vieną biržos verteivą ir už šį nusikaltimą 
buvo nukankintas ratu Paryžiuje. Fukjė-Tenvilis (Antoine Ouentin 
Fouguier-Tenville, 1746-1795) - Prancūzijos revoliucinio tribunolo 
visuomeninis kaltintojas, tapęs žiaurumo simboliu. Kuanjaras (Pierre 
Coignard, 1779-1831) - avantiūristas, skelbęsis grafu; vadovavo va- 
gių gaujai. 

Aš popiežius! (Lot.) - kardinolo Feličės Perečio žodžiai, kuriuos jis 
pasakė sviedęs ramentus ir atsitiesęs, kai buvo išrinktas popiežiumi 
Sikstu V. Prieš tai dėjosi ligoniu. 

Karfologija - nesąmoningi mirštančiojo rankų judesiai. 

Odijo (Jean Baptiste Odiot, 1763-1849) - garsus to meto prancūzų 
auksakalys. 

Letjeras Gijomas (Guillaume Guilon, vad. Lethiėre, 1760-1832) - 
prancūzų tapytojas. 


Pulkininkas Šaberas 
(Žmogiškoji Komedija. Papročių etiudai. Privataus gyvenimo scenos) 


Eilau - Rytų Prūsijos miestas (vok. Eylau, liet. Yluva, šiandien: Bag- 
rationovskas), kur 1807 metais įvyko Napoleono ir Rusijos kariuo- 
menių mūšis. Žuvo 40 000 karių. 

Saki (Sagui) - garsi Balzaco laikų akrobatė, turėjusi milžinišką pa- 
sisekimą. 

Talma, (Talma Francois Joseph, (1763-1826) - garsus prancūzų ak- 
torius tragikas. Jis daug kartų vaidino Neroną Racine'o tragedijoje 
Britanikas. 

Šarantonas - miestelis netoli Paryžiaus, kur yra psichiatrinė ligoninė. 
Vandomo aikštė - aikštė Paryžiuje, kur stovi to paties vardo bronzinė 
44 metrų aukščio kolona, pastatyta Napoleono pergalių garbei. Jos 
viršūnėje buvo iš pradžių Napoleono I bronzinė statula; 1871 metais 
Paryžiaus Komunos nutarimu ji, kaip militarizmo simbolis, buvo 
nugriauta, 1876 metais atstatyta. 

Krijonas (Crillon) - prancūzų generolas, Liudviko XVIII šalininkas, 
Prancūzijos peras. Roanas (Rohan) - Prancūzijos didikas, emigravęs 
Revoliucijos metu ir tarnavęs Austrijos kariuomenėje, Liudviko 
XVIII laikais Prancūzijos peras. 

Palė Rojalis - rūmai Paryžiuje, statyti 1629-1636 metais, vėliau nuk- 
entėję nuo gaisrų; Balzaco laikais vis dar nebuvo užbaigti. Vienoje 
laikinai įrengtoje jų galerijoje rinkdavosi kortininkai, laisvo elgesio 
moterys. 

Konstitiusjonel — laikraštis, įsteigtas Šimto Dienų laikotarpiu, ėjęs ir 
Restauracijos metu. 

Grevo aikštės [Place de Grėve] dramos - Paryžiaus miesto aikštė, 
kurioje iki 1830 metų Liepos revoliucijos būdavo vykdomos mirties 
bausmės. 

Rosbachas — Saksonijos kaimas, kur 1757 metais Prūsų karaliaus 
Fridricho II kariuomenė sumušė prancūzų kariuomenę. 

Jena - Vokietijos miestas, kurio apylinkėse Napoleonas I 1806 metais 
sutriuškino Prūsijos kariuomenę. 


Bedievio mišios 
(Žmogiškoji Komedija. Papročių etiudai. Privataus gyvenimo scenos) 


Kiuvjė (Cuvier Georges, 1976-1832) - prancūzų gamtininkas. 
Hipokratas (460-apie 377 m. pr. Kr.) - graikų gydytojas, žymiausias 
Antikos medikas; Galenas Klaudijus (apie 130-apie 200) - Romos 

gydytojas, antikinės medicinos klasikas; Aristotelis (384-322 m. pr. 
Kr.) - graikų filosofas ir mokslininkas. 

Juodasis kaspinėlis - švento Mykolo ordino ženklas; šis ordinas buvo 
įsteigtas Liudviko XI 1469 metais, atkurtas Liudviko XVIII ir ski- 
riamas mokslininkams. 

Piladas - senovės graikų dramaturgo Euripido (apie 480—406 m. pr. 
Kr.) tragedijoje Ifigenija Tauridėje Piladas, ištikimas Oresto draugas, 
padedąs jam išsigelbėti nuo erinijų (lot. furijų) - keršto deivių per- 
sekiojimų. 

Seidas - Mahometo vergas, virtęs žymiu jo mokymo sekėju; Seido 
vardas prancūzų kalboje yra virtęs bendriniu žodžiu ir vartojamas 
kaip aklo pasiaukojimo ir fanatizmo sinonimas. 

Kantalis - Centrinės Prancūzijos departamentas, sudarytas senovinės 
prancūzų provincijos Overnės pietinėje dalyje. 

Kabanistas - t.y. Kabaniso sekėjas. Pierre Jean Georges Cabanis (1757— 
1808) - prancūzas gydytojas, filosofas ir visuomenės veikėjas, XVIII 
amžiaus materialistų mokinys. 

Bruse Fransua (Broussais Francois; 1772-1838) - prancūzas gydytojas, 
praktikavęs gydymą kraujo nuleidimu ir dėlėmis. 

Cituotojas (1803) - prancūzų rašytojo Pigault-Lebruno (1753-1835) 
knyga; įvairiausių citatų rinkinys, demaskuojąs Katalikų Bažnyčią, 
kandus pamfletas. Restauracijos metais šis leidinys buvo konfis- 
kuotas ir sunaikintas. 

Lukulas (apie 109-57 m. pr. Kr.) —- romėnų karo vadas ir politinis 
veikėjas. Garsėjo savo turtais, ištaigingumu ir puotomis. 

Likurgas - pusiau legendinis įstatymų leidėjas, gyvenęs IX a. pr. Kr., 
kuriam priskiriama senovinės Spartos visuomeninė ir valstybinė 
organizacija. 

Filopemenas - senovės Graikijos karo vadas (253-183 m. pr. Kr.), 
garsėjęs kaip doras ir darbštus žmogus. 

Pabaigos žodis 


Apysaka Gobsekas buvo išspausdinta 1842 metais Žmogiškosios ko- 
medijos antrajame tome kaip viena iš „Privataus gyvenimo scenų“. Tai 
buvo pirmas Balzaco bandymas pagrindinę istoriją įterpti į pokalbį, kai 
pokalbis tampa lyg ir centrinio pasakojimo rėmu. Veiksmas vyksta 
1829-1830 metų žiemą ponios de Granljė salone. Ponios de Granljė 
dukra yra įsimylėjusi grafą Ernestą, Anastazi de Resto (tėvo Gorijo duk- 
ros) sūnų. Ponia de Granljė abejoja, ar jaunas, bet neturtingas Ernestas 
yra tinkama partija jos dukrai, turint omenyje dar ir jo motiną, prara- 
dusią reputaciją dėl savo beatodairiškos meilės Maksimui de Trajui. 
Advokatas Dervilis, kurį mes jau pažįstame kaip romano Pulkininkas 
Šaberas veikėją, papasakoja jai apie savo kaimyną ir geradarį, palūki- 
ninką Gobseką, kuris grafo de Resto dėka sugebėjo apsaugoti Ernesto 
palikimą nuo beprotiškų jo motinos kėslų. Nors motina sunaikino visus 
savo vyro dokumentus, Ernestas gaus jam testamentu paliktą turtą ir 
galės vesti Kamilę. 

Šis pasakojimas pirmąkart buvo išspausdintas 1830 metais pavadi- 
nimu Nedorybės vaisiai (Les dangers de V inconduite). Jo tikslas buvo iliust- 
ruoti Balzaco idėją, jog dėl XIX amžiaus įstatymų ir moralės moteris tapo 
gerokai pažeidžiamesnė ir jog jai tenka daug brangiau mokėti už širdies 
ir kūno paklydimus. Pasakotojo vaidmenį atliekantis advokatas Dervilis 
turėjo dvigubą užduotį: įtikinti ponią de Granljė, kad Ernestas, nepaisant 
jo šeimos sutepto vardo, gali būti pora jos dukrai, bei parodyti jaunajai 
Kamilei, kokias dramas neišvengiamai sukelia netinkama santuoka ir 
neištikimybė. Toks pasakojimo tikslas lėmė, jog ponia de Resto tapo pa- 
grindine veikėja ir dėmesio centre atsidūrė romantiška jos neištikimybės, 
visų nelaimių šaltinio, istorija. Gobsekas čia tik antraeilis veikėjas, kurį 
užgožia prieštaravimų draskomos žmonos, motinos ir meilužės kančios. 
Vėlesniame pasakojimo variante pagrindiniu veikėju tampa Gobsekas. 
Pasakojama jo audringa praeitis, atskleidžiama jo pasaulėžiūra, apra- 
šoma mirtis. Jis nebėra vien tam tikro socialinio sluoksnio atstovas, jis 
turi ir savo filosofiją. Jis ne tik pelnosi spręsdamas į jį priverstų kreiptis 

žmonių ekonomines problemas, bet ir mąsto apie tai, kas nulemia tų 
žmonių elgseną. Palūkininkas Gobsekas nėra eilinis vertelga, kurio 
svarbiausias tikslas tiesiog pralobti. Jo veikla grindžiama gilia gyvenimo 
prasmės analize. Visuomenėje šis žmogus užima išskirtinę padėtį, nes jo 
profesija jam suteikia galimybę stebėti kitus žmones apėmusias aistras, 
būti godumo, egoizmo ir menkumo padiktuotų veiksmų liudininku. Pats 
jis visada lieka nuošalėje, nes jis juos teisia. Jis iš šalies stebi kovą, kuriai 
pats sudaro sąlygas, iš kurios pelnosi, bet kurioje lyg ir nedalyvauja. 
Geismo ir pinigų keliai yra neatraizgomai susipynę ir anksčiau ar vėliau 
dauguma Žmogiškosios komedijos personažų patys ateina pas Gobseką 
prašyti malonės. Jį sutinkame romanuose Tėvas Gorijo (Le Pėre Goriot), 
Tarnautojai (Les employės), Uršulė Miruė (Ursule Mirouet) ir kt. Žmogiš- 
kojoje komedijoje Gobsekas tampa neatskiriama ir neišvengiama pinigų 
cirkuliavimo tinklo grandimi, pačių pinigų simboliu. Bet šis palūkinin- 
kas ne tik nuolat nenuilstamai kaupia materiją, bet kartu plečia savuosius 
žmogiškosios sielos tyrinėjimus. Tokios daiktiškos profesijos atstovas, 
jis yra susijęs ir su neapčiuopiama Žmogaus puse, žmogų valdančiomis 
iliuzijomis, svajonėmis. 

Nors dabar palūkininko Gobseko gyvenimas bespalvis, vienodas 
kaip vienuolyne, bet praeityje daug keliauta, patirta daug nuotykių, ma- 
tyta daug šalių. Tolimuose kraštuose įgytas patyrimas jam praverčia ir 
Paryžiuje, nes po gražiomis manieromis ir rafinuotu padorumu paslėp- 
tos čia vyksta tokios pat negailestingos grumtynės kaip Azijos ir Afrikos 
džiunglėse. Kaip ir laukiniuose kraštuose, čia kiekvienas kovoja, kad iš- 
- gyventų. Taigi ir dabar Gobsekas kovoja, bet jau ne ginklais, o šiuolai- 
kiškesnėmis biurokratinėmis priemonėmis, kurios, nors ir labiau „civili- 
zuotos“, bet taip pat mirtinai pavojingos. Užprotestuodamas vekselius, 
kviesdamas į teismą, jis kaip ir jaunystėje plėšia ir žudo, bet jau nerizi- 
kuodamas savo gyvybe, tyliai ir ramiai. Gobseko praeities Žygiai patvir- 
tina jo pašaukimą, kuriam jis liko ištikimas. Jo išskirtinė, žiauri praeitis 
suteikia jam ne tik daugiau veiksmo galimybių, bet ir daugiau pažinimo 
šaltinių, jis įgijo be galo didelį praktinį pasaulio ir žmonių pažinimą. 

Dėl solidaus praeities bagažo darosi sunku ne tik priskirti jį konkre- 
čiai žmonių kategorijai, bet ir apibūdinti kaip atskirą individą. Skaity- 
tojas gali daryti tik prielaidas, netvirtas ir daugiaprasmes. Gobsekas pa- 
našus į neįtikėtiną, nuolat besikeičiantį, bauginantį šešėlį. Mes nežinome 
neijo amžiaus, nei socialinės padėties. Atrodo, tarsi visada jis būtų buvęs 

senas. Dervilis net laiko jį niekatrosios lyties būtybe, bet kartais aistros 
atšvaitai dar nušviečia į žiemos miegą nugrimzdusio Gobseko gyvenimą. 
Šiame askete dar slypi kūno geiduliai. Patekęs į ponios de Resto mie- 
gamąjį, jis tyrinėja tai, kas susiję su moters kūno intymumu: išmėtytus 
rūbus, sujauktą lovą, Gobsekas didelėmis pastangomis nuslopina savo 
erotinį pradą ir tampa beveik mašina. Vis dėlto tas apskaičiuojantis, gud- 
rus strategas išlaikė savyje jausmų, entuziazmo liekanas, kurios neprieš- 
tarauja bendrai jo natūrai ir yra tarsi jo gyvybinis branduolys, maitinantis 
visą organizmą. Atrodo, kad Gobsekas yra abejingas, tikslus mechaniz- 
mas, bet iš tikrųjų tai aistringos prigimties žmogus, kurio milžiniškos 
pastangos nuslopinti savo jausmus liko bevaisės. Gobsekas todėl ir yra 
sudėtingas personažas, kad jis nuolat stengiasi paneigti savo spontaniš- 
kumą, jausmingumą, susilaikyti, atsisakyti, gyventi atokiai, uždarai. Jo 
jausmai prasiveržia labai retai, jie išsyk sutramdomi, nes suteiktų kitiems 
galimybę prie Gobseko priartėti. Tuo tarpu visų palūkininko pastangų 
tikslas yra būti neprieinamam, nepažeidžiamam. Jis kaip voras patyliu- 
kais rezga savo tinklus ir naikina visus, kas tik priartėja prie jo. Jis ir mirš- 
ta tuščiuose namuose. 

Šis personažas tramdo ne tik savo jausmų polėkius, bet šykšti ir 
žodžių. Jis dažnai vartoja tik vienskiemenius žodžius, tarsi norėdamas 
parodyti, jog jo noras gyventi jau išseko, arba stengdamasis susikaupti. 
Gobsekas bando, vartodamas kuo mažiau žodžių, pasakyti kuo gilesnę 
mintį. Stebina tai, jog jis patiki Derviliui savo išmintį, ryžtasi jam išsipa- 
sakoti. Tai nėra senatvės požymis ar susijaudinimo akimirka. Kad ir 
kaip atsiribojęs nuo Žmonių, Gobsekas yra žmogus. Jis nėra vienalytė 
asmenybė, apsaugota nuo prieštaravimų. Jo parodytas pasitikėjimas 
Derviliui liudija, kad ir jis jaučia poreikį bendrauti. Atviras bendravi- 
mas prieštarauja Gobseko pasirinktam gyvenimo būdui, bet palūkinin- 
kas nusileidžia pagundai turėti savo gyvenimo liudininką. Jei ne tas 
trumpam atvertas langas įjo vidinį gyvenimą, mes negalėtume suprasti 
jo sudėtingos ir gilios asmenybės, jo veiksmai neturėtų paaiškinimo. 

Kodėl Gobsekas, būdamas pačiame socialinio ir moralinio visuo- 
menės gyvenimo centre, nulemdamas daugelio žmonių gyvenimą, 
kartu stengiasi ir sugeba laikytis atokiai nuo žmonių? Žmogiškosios 
aistros, jo manymu, yra lemtingas paklydimas. Jos vargina ir žudo. 
Geismas visada pasirodo didingesnis už varganą jo objektą. Protingiau- 
sia yra laikytis atokiai nuo kvailo aistrų kunkuliavimo ir viską pažinti 

pačiam į nieką neįsipainiojant. Realų gyvenimą valdo šaltas egoizmas 
ir baisi prievarta. Tik tas jų išvengia, kuris yra laisvas, nepriklausomas 
nuo impulsų, verčiančių žmones jaudintis ir kentėti. Tai, kas kitus slegia 
kaip nepakeliama likimo našta, Gobsekui yra tik įdomios žmogiškosios 
dramos detalės. Kuo baisesni yra aistros paspęsti žmogui spąstai, tuo 
įdomiau palūkininkui būti liudininku. Tai ciniško esteto, nepripažįs- 
tančio jokių mitų, laikysena. Jam malonu stebėti, kaip diena iš dienos 
griūva idealizmas ir humanizmas, visa didinga, bet tuščia vaidyba, ku- 
ria bandoma paslėpti žiaurumą, glūdintį žmoguje. Jam malonu paneig- 
ti iliuzijas, jog Žmogus gali keistis. Gobsekas griauna visus trapius žmo- 
nių išmislus, kuriais jie bando save padrąsinti ir apsaugoti nuo realy- 
bės. Jis tampa baisios, negailestingos Tiesos nešėju, bet jokiu būdu ne 
maištininku, nes nejaučia asmeninės neapykantos visuomenei. Jis pui- 
kiai tarpsta jo nekenčiamų įstatymų brūzgynuose, todėl skrupulingai 
laikosi įstatymų, kad jais kuo geriau pasinaudotų. Gobsekas sistemą 
griauna iš vidaus. Žmonės yra ligoti, bet patys nenori to pripažinti. 
Gobsekas tarsi gydytojas žino, kur slypi blogis, ligos šaknys, bet jis taip 
pat žino, kad žmonės nenori pasveikti, o ir jam pačiam naudingiau, kad 
jie nepasveiktų. Tarsi pas kunigą, pas jį ateina nusidėjėliai maldauti 
piniginės malonės, kuri palengvintų jų paklydimų materialines pasek- 
mes. Jie atskleidžia jam visas savo paslaptis, išryškėja jų tikrasis gyve- 
nimas, bet Gobsekas žino, kad jų atgaila nieko neverta, jie ir vėl nusidės, 
ir vėl pas jį sugrįš. Tarsi teisėjas jis pasveria ne tik paryžiečių interesus 
ir palikimus, bet ir kiekvieno jų nuopelnus bei ydas. Jo akivaizdoje visi 
. pasidaro perregimi, nes Gobseko akis pranašinga, dieviška. Jam už- 
tenka vieno žvilgsnio, kad savo intuicijos dėka suvoktų prieš jį stovin- 
čiojo lemtį. Vos išvydęs ponią de Resto ir jos meilužį Maksimą, jis žino, 
kaip jų romanas pasibaigs. Negelbsti bandymai apsimesti, suvaidinti, 
pameluoti, nes Gobsekas laukia ir sulaukia tokio momento, kai žodžiai 
nebepadeda, kai reikia prisipažinti pačius baisiausius dalykus. Palūki- 
ninkui yra žinomos ir atrodo banalios visos didžiosios žmonių trage- 
dijos, todėl prisipažinimus jis išpeša ir išklauso visai šaltakraujiškai, 
mechaniškai. Gobseko neapgauna puošnumas, išorinis blizgesys, nes 
turtas jam nedaro įspūdžio. Jis žino, kokius nešvarius ir nusikalstamus 
dalykus gali slėpti prabangūs ir pompastiški apdarai, žino, kad šio 
pasaulio galingieji yra pasiryžę bet kokia kaina ginti savo privilegijas 
naudotis prabanga ir malonumais. Atsidėdami vien prašmatnumo sie- 

kimui, jie neišvengiamai išsižada dvasinių vertybių. Neprasmingi da- 
lykai užgožia prasmę, užgožia sielą. Išaukštindami išorę, jie žudo vidų. 
Ne Gobseko reikalas pamokslauti ir piktintis. Jis tik sarkastiškai kons- 
tatuoja, kad po spindesiu dažnai slepiasi ne vien purvas, bet ištisa pel- 
kė. Saugiai įsitaisęs pakrantėje, Gobsekas tarsi teatre stebi priešmirtines 
būsimųjų skenduolių kančias. 

Palūkininkas Gobsekas iš viso to prieš jį atsiveriančio pasaulio pur- 
vo daro auksą, savo maistą. Jo vardas nusako jo pašaukimą: Gobsekas — 
Rajūnas. Gober sec - prancūzų kalba reiškia praryti greitai, nekramtant. 
Gobsekas yra nepasotinamas plėšrūnas, kuris ryja viską aplink save, 
bet jam vis dar negana, ir jis tęsia medžioklę. Grobio jis tyko nuolat: 
nesiilsėdamas, bet nepraranda savo vikrumo ir sumanumo. Pasitenki- 
nimas užtrunka tik akimirką, po to sugrįžta nepasotinamas alkis. Ne- 
atrodo, kad kažkas galėtų patenkinti šį nuolat atgimstantį poreikį, nes 
plačiai atsivėrusios bedugnės ryklės maistas yra auksas. Visuomenės 
suirutės laikais, galutinai žlungant visoms vertybėms, senis Gobsekas 
griuvėsių lauke sveikas išsaugoja dvi iš jų: save patį ir auksą. „Aš“ ir 
„auksas“ yra du nepajudinami Gobseko pasaulėžiūros ramsčiai. Auk- 
sas reikalingas, kad „aš“ būtų tvirtas ir suklestėtų. Gobsekui, ir ne tik 
jam, bet ir visai besiformuojančiai kapitalistinei XIX amžiaus visuome- 
nei, auksas yra aukščiausias etalonas, visa ko pradžia ir pabaiga, vie- 
nintelė tiesa. Balzacas vadina Gobseką kapitalistu ne tik todėl, kad šis 
kaupia kapitalą, kaip kad žmonės visada kaupė, bet ir todėl, kad jis yra 
tipiškas savo laiko atstovas. Laiko, kai visa visuomenė aktyviai kaupia 
pinigus, kai materializmas tampa vos ne religija. Taigi Gobsekas apibū- 
dina naujovišką XIX amžiaus visuomenę ir sykiu įkūnija kraštutinai 
sureikšmintą žmogiškosios sielos troškimą, kuris jai neduoda ramybės 
nuo neatmenamų laikų. Gobsekas nejaučia poreikio laikyti auksą šalia 
savęs, jį liesti. Jis myli auksą platoniška meile. Jis mėgaujasi mąstyda- 
mas apie auksą kaip apie įvairių galimybių šaltinį. Gobsekui patinka 
tykoti pasaloje, rizikuoti, bet labiausiai jį vilioja svajonės apie tai, ką jo 
pergalė jam suteikia. Jam nerūpi įgyvendinti tas svajones, realizuoti 
galimybes, jis ir toliau gyvena kaip skurdžius, nes jo nedomina visų 
taip trokštamas regimasis, išorinis turtingumas. Vertingi yra ne atskiri 
daiktai, įsigyti už auksą, bet pats auksas, nes jis leidžia viską turėti. 
Gobsekas svaigsta dėl savo potencialios galios viską turėti ir viskuo 
mėgautis. Jam nesvarbu iš tiesų turėti, jam tik svarbu žinoti, kad jis gali 

turėti. Gobsekas pasitenkina tuo, jog jis yra visko, ko tik nori, šeimi- 
ninkas. Jis jaučiasi galingesnis už kitus, nes priklauso tik nuo savo norų, 
nes valdo didžiulę nerealizuotose galimybėse slypinčią energiją. Gob- 
sekui juo maloniau mėgautis šia tariama valdžia, nes jis kasdien mato 
žmones, kurie mobilizuoja paskutines savo būties galias, kad patenkin- 
tų norą turėti. Turtu senis palūkininkas valdo kitus žmones, vien dėl 
pinigų žmonės atlieka prieš jį išpažintis, bet tokiu būdu įgytas žmonių 
pažinimas Gobseką domina tik tiek, kiek leidžia tuos žmones išnaudoti. 
Gobsekas neturi jokio noro gilintis į šį pasaulį, nes jis jau seniai jį per- 
prato, jam norisi valdyti. Deja, auksas, kurį laiką leidęs seniui valdyti ir 
teisti kitus, nugalėjo jį patį, užgrobė ne tik jo sielą, bet ir protą. Didžiulė 
Gobseko aistra pinigams pražudė jo protą, ir taip dar kartą buvo patvir- 
tinta Balzaco mintis, jog pernelyg didelės aistros ir idėe fixe pražudo 
žmogų. 

Apibūdindamas Gobseką, Balzacas vartoja žodžius, susijusius su 
šaltumu, sustingimu, vienišumu, prilygina jį sidabrui, bronzai, marmu- 
rui, bet šiame personaže esama ir žmogiškumo, kone švelnumo. Jis gali 
pasitikėti kitu, prie kažko prisirišti. Gobsekas ne tik vadina Dervilį savo 
sūnumi, bet ir elgiasi kaip su sūnumi, netgi suranda jam puikią žmoną. 
Tiesa, palūkininkas stengiasi išlaikyti atstumą, per daug nesuartėti, kad 
išvengtų išnaudojimo ir apgavystės. Teigiama šio veikėjo savybe reikia 
laikyti ir tai, jog jis yra itin garbingas kapitalistas. Dervilis rekomen- 
duoja Gobseką ponui de Resto dėl jo teisingumo ir neapsirinka. Nors ir 
būdamas ryklys, šis palūkininkas nėra sukčius. Jis panaudoja Ernesto 

„turtui apginti visus savo sugebėjimus, tampa angelu sargu ir skriaudų 
atitaisytoju. Gobsekas pralobo iš kitų žmonių iššvaistytų turtų, bet jis 
pasirūpina Resto šeimos nuosavybe ir apsaugo ją nuo pražūties. Jo dė- 
ka Ernestas ir Kamilė galės susituokti. 


Pulkininkas Šaberas yra vienas žymiausių Balzaco kūrinių, daugelį 
kartų pritaikytas scenai ir ekranizuotas. Šiame romane karinio gyve- 
nimo tema persipina su asmeninio gyvenimo, socialinio gyvenimo ir 
net paryžietiško gyvenimo temomis. Jas jungia pusiau detektyvinė int- 
riga, būdinga melodramoms. Pirmąkart šį romaną Balzacas išspaus- 
dino 1832 metais pavadinimu Sandėris. Vėliau jis dar tris kartus keitė 
romano pavadinimą. Kai buvo sumanyta Žmogiškoji komedija, Balzacas 
ilgai negalėjo apsispręsti, kuriam jos skyriui turėtų priklausyti Pulkinin- 

kas Šaberas. Šios dvejonės leidžia daryti prielaidą, kad autorius negalėjo 
nuspręsti, kuri iš romano temų yra pagrindinė. Pulkininkas Šaberas sy- 
kiu yra ir atskiro laikotarpio aprašymas, ir vieno gyvenimo istorija, ir 
teismo byla, ir scena iš Paryžiaus gyvenimo, ir karo laikų istorija, ir 
moters studija. 

Pagrindinis romano veikėjas Šaberas yra garbingas žmogus, geras 
vyras, karo kankinys, tautos didvyris, Garbės legiono didžiojo kryžiaus 
kavalierius, Imperijos laikų pulkininkas ir grafas, Napoleono bendra- 
žygis. Savo narsumo ir drąsos dėka jis laimėjo daugybę mūšių, nuka- 
riavo daug šalių, dalyvavo naujos visuomenės kūrime, bet tai visuo- 
menei jis nereikalingas. Kai praėjus dvylikai metų po karo jis sugrįžta, 
namus randa sugriautus, o turtą užgrobtą. Jo žmona, buvusi prostitutė, 
kurią Šaberas vedė iš meilės ir suteikė jai gerą vardą ir turtus, yra iš- 
tekėjusi už valstybės patarėjo grafo Fero. Iš praeities nelauktai išnirusi 
šmėkla, kuri, remdamasi įstatymu, tikisi susigrąžinti savo vardą, pa- 
dėtį, turtą ir žmoną, kliudo Rozos Fero geram vardui, socialinei pa- 
dėčiai ir tolimesniam kilimui, kelia grėsmę prabangiam gyvenimui. Be 
to, Šaberas, kuris kadaise Paryžiuje buvo laikomas „pirmuoju dabita“, 
dėl daugybės sužeidimų, klajonių, nepriteklių pirma laiko tapo su- 
gniuždytu ir šlykščiai atrodančiu seniu, o antrąjį savo vyrą Roza vis dar 
tebdra įsimylėjusi. Todėl žmonos Šaberas ne tik kad nesusigrąžina, bet 
yrajos sumindomas, pažeminamas, apkvailinamas. Grumtynes su nau- 
ja socialine Restauracijos tvarka dėl savo asmenybės įteisinimo šis Im- 
perijos laikų karo herojus taip pat pralaimi, nes jis nori savo asmenį 
sutapatinti su praėjusių laikų veikėju, remdamasis vien pačiu savimi, 
savo žodžiais. Taigi Šaberas ne tik nieko neatgauna, bet praranda patį 
save. 

Individualus ir nepakartojamas pulkininko Šabero likimas apibū- 
dina ištisos Konsulato (1799-1804) ir Pirmosios imperijos (1804-1814) 
laikais susiformavusios socialinės klasės likimą Restauracijos epochoje 
(1814-1830). Tai ne tik atskiro žmogaus istorija, tai visuomenės sluoks- 
nių kitimo, vienų suklestėjimo, kitų nuosmukio, istorija. 

Pamestinukas, išaugęs vaikų prieglaudoje, niekieno nemylimas ir ne- 
pripažįstamas, Šaberas savo jėgomis susikuria padėtį porevoliucinėje 
Prancūzijoje, kurioje feodalinių ir aristokratinių privilegijų pasaulį, kurio 
didžiausia vertybė buvo vardas ir kilmė, pamažu keičia naujas kapi- 
talistinis buržuazinis pasaulis, kurio pagrindinė vertybė yra pinigai. 

Šaberas nuo pat vaikystės bijojo, kad visuomenėje jam neatsiras vietos. 
Napoleono Bonaparto, prastos kilmės neturtingo avantiūristo, kuris 
sugebėjo nustebinti ir pavergti pasaulį, tapti imperatoriumi, likimas 
sužavi jaunuolį. Napoleono pavyzdžiu Šaberas kuria savąjį likimą. Na- 
poleonas jam atstoja tėvą, mokytoją, Dievą. Šaberas, Napoleono armijos 
karininkas, aukojasi dėl imperatoriaus garbės ir už nuopelnus Napo- 
leonui gauna savo titulą. Jis atstovauja naujai buržuazinei aristokratijai, 
nepaveldėjusiai nei kilmės, nei turto, o juos įgijusiai ir suklestėjusiai tik 
savo pačios apsukrumu ir sugebėjimais. Šabero sėkmė yra jo drąsa. Ši 
naujo tipo visuomenė susiformuoja Konsulato ir Pirmosios imperijos 
laikais, kai viešpatauja individualizmas, asmenybės kultas, kai teisus yra 
stipresnis, kai garbingumas nusipelnomas. Šabero gyvenime lemtingas 
tampa 1807 metais įvykęs mūšis prie Eilau (dabar Bagrationovskas), 
įžymus ne savo reikšmingumu istorijos raidai, bet dideliu žuvusiųjų 
skaičiumi: ten padėjo galvas 25 000 rusų ir 18 000 prancūzų. Romano 
veikėjas pulkininkas Šaberas kartu su kitais žuvusiaisiais užkasamas 
bendrame kape. Jis prasikasa pro negyvus kūnus ir išlenda iš žemės 
nuogas nuogutėlis kaip naujagimis ir iš mirusiųjų pasaulio sugrįžta į 
gyvenimą. Jį, bejėgi lyg ką tik užgimusį pamestinuką, žmonės suranda, 
maudo, maitina, bet šis savo jėgomis atgimęs senis nebegalės pakartoti 
savo gyvenimo istorijos, pritapti prie pasikeitusios visuomenės. Kai Ša- 
beras pasiekia Prancūziją, jis, kaip Napoleono armijos karininkas, atsto- 
vauja tai epochai, kurią kaip tik norima išbraukti iš atminties. Po Kon- 
sulato ir Pirmosios imperijos laikų įsigalėjusi Restauracija nepripažįsta 
Revoliucijos bei Imperijos laikų nuopelnų ir stengiasi atkurti 1789 metų 
Revoliucijos nuverstą monarchiją, Senąjį rėžimą, feodalines teises ir 
aukštuomenės privilegijas. Šabero pastangos susigrąžinti prarastą padėtį 
visuomenėje lieka bevaisės. Prieš jį stoja žmonės, įstatymai, faktai. Taigi 
ne tik sėkme, bet ir tragiška baigtimi Šabero likimas yra susijęs su Na- 
poleonu, beveik tapatus jo likimui. Kaip imperatorius nugalimas ir iš- 
tremiamas, taip ir Šaberas praranda krauju pelnytą vietą visuomenėje, 
jam nebėra vietos šioje žemėje. Pulkininkas Šaberas, kaip jis pats sako, 
turi „grįžti po žeme, grįžti į bendrą kapą“, t.y. atsiduoti užmarščiai. Sa- 
bero asmeninė istorija yra bejėgė prieš didžiąją, jį palaidojusią, jam pa- 
garbą atidavusią ir jį užmiršusią istoriją. 

Šabero antipodas yra grafas Fero, vedęs Šabero žmoną. Kilmingos 
šeimos palikuonis, artimas karaliui, likęs ištikimas monarchui ir per 

Revoliuciją, ir po jos, todėl Konsulato ir Imperijos laikais gyvenęs emi- 
gracijoje. Šaberas grafo titulą išsikovoja kardu ir ambicijomis, tuo tarpu 
Fero jau gimsta pasaulyje, kur viešpatauja istorinės teisės, kur viskas 
paveldima ir perduodama. Kai Revoliucija persekioja Senojo režimo 
aukštuomenę, Fero tampa eiliniu piliečiu be titulo, o Šaberas kilmin- 
guoju. Atėjus Restauracijai, Fero atgauna grafo vardą, o Šaberas savąjį 
praranda, sykiu prarasdamas ir žmoną. Šie du herojai negali abu vienu 
metu būti grafai, kaip kad negali abu vienu metu būti tos pačios moters 
vyrai. Nors Šaberas ir Fero romane niekada nesusitinka, jų neakivaiz- 
džios grumtynės dėl Rozinos simbolizuoja dviejų pasaulių, dviejų san- 
tvarkų susidūrimą, įkūnija kovą dėl valdžios. 

Romanas Pulkininkas Šaberas iliustruoja ne tik politines, socialines 
XIX amžiaus visuomenės raidos tendencijas, bet parodo ir tų laikų mo- 
ralės normas. Šabero ir Fero šeimose susiklostę santykiai atspindi visoje 
visuomenėje vyraujančias vertybes ir principus. 

Romane vaizduojamos vedybos neatsiejamos nuo jose slypinčių 
socialinių galimybių. Vedybos gali puikiai padėti iškilti ir įsitvirtinti 
visuomenėje. Grafo Fero ir našlės Šaber vedybos sujungia aristokrato 
vardo teikiamus privalumus su turtais. Toks vardo ir turto suvieni- 
jimas puikiai atitinka tiek Pirmosios imperijos, tiek Restauracijos ep- 
ochų interesus. Imperijos laikais tai daroma politiniais sumetimais, 
norint Senojo režimo aristokratus suvienyti su naująja į valdžią atė- 
jusia klase, kad pastaroji kuo geriau įvertintų. Restauracijos laikais 
klasės susilieja jau iš būtinybės. Grafas Fero veda iš meilės, bet vėliau 
apgailestauja dėl šių Imperijos laikų vedybų, kurios Restauracijos lai- 
kais jam atima galimybę kilti visuomenėje. Jis įgijo turtą, bet susiejo 
save su žmogum, kurio vardas nieko nereiškia, neužtikrina jokių ry- 
šių ir politikų palankumo. Ir Šaberai, ir Fero susituokė iš meilės, bet 
jų jausmas visų pirma susijęs su geismu ir malonumu. Ši aistra neturi 
nieko bendra su idealizavimu ir egzaltacija. Tiek Šabero, tiek Fero šei- 
mose, iš pradžių tokiose aistringose, pamažu nugali noras dominuoti, 
valdyti. Kiekvienas sutuoktinis savo energiją ir mintis skiria asmeni- 
niam pasisekimui. 

Ir pulkininkas Šaberas, ir grafas Fero gali daugiau ar mažiau sėk- 
mingai daryti karjerą politiniame gyvenime, tuo tarpu Roza Fero teturi 
galimybę valdyti šalia esančius vyrus. Balzacas ją priskiria moterų kaip 
reikiant (femme comme il faut), madingų aukštuomenės damų (Ia femme d 

la mode) tipui. Rašytojas madinga moterimi vadina bejausmę, šaltos 
prigimties būtybę, trokštančią emocijų ir malonumų. Kadangi jos širdis 
tuščia, ji nevertina kitų žmonių jausmų. Pati grafienė Fero despotiškai 
elgiasi su vyrais, nes ji žavinga, grėsmingai gundanti, puikiai įvaldžiusi 
dviprasmiškų pažadų ir atsakymų meną. Ši moteris panaudoja savo 
patrauklumą, kad manipuliuotų vyrais, nes seksualinis dominavimas 
yra vienas būdų dominavimui visuomenėje pasiekti. Grafienės Fero 
seksualumas yra jos galios įrankis. Sukeldama vyrų geismą ji įrodo sa- 
vo viršenybę. Pati ji vengia aistringų jausmų, kad išsaugotų savo nepri- 
klausomybę, o kartu savo galią ir savo laimėjimus. Ji nugali todėl, kad 
nemyli. Jos moteriškas egoizmas, sugebėjimas išnaudoti kito jausmus 
iki galo atsiskleidžia, kai advokatas Dervilis bando teisiškai apibrėžti 
pulkininko Šabero ir jo buvusios žmonos santykius. Ankstesnis romano 
pavadinimas Sandėris taikliai apibūdina Dervilio siūlomą kompromisą. 
Dervilis stengiasi, kad Šaberas ir jo buvusi žmona sudarytų sutartį, kuri 
tenkintų abiejų interesus ir leistų pasiekti tarpusavio santarvę. Bet dėl 
skirtingų priežasčių jie abu atsisako sutarties, kuri įteisintų taikias sky- 
rybas. Šaberui šiuo sandėriu siūloma legaliai pripažinti jo egzistenciją 
ir rentą iki gyvos galvos, o jis privalo atsisakyti pretenzijų į grafienės 
turtą. Šaberas nesutinka pasirašyti sutarties daugiau dėl moralinių 
dalybų, nes jam nepriimtina, jį žeidžia, jog dėl to, kas savaime jam pri- 
klauso, jis verčiamas derėtis. Grafienė nesutinka pirmiausia dėl mate- 
rialinių priežasčių. Ji tikisi laimėti kovą ir laimi, išsaugo turtą nepa- 
liestą, nes sugeba pasinaudoti tuo, jog buvęs vyras myli ją ir nenori jos 
prarasti arba su kažkuo dalytis. | 

Pagaliau romanas Pulkininkas Šaberas atspindi ne tik visuomenės, 
šeimos, kaip visuomenės pagrindo, bet ir atskiro žmogaus likimą prieš- 
taringų epochų sandūroje. 

Šaberas apdovanotas energija, būdinga žmonėms, žinantiems savo 
pašaukimą, galintiems išsiveržti iš visuomenės dugno ir pasiekti šlo- 
vės. Jis sugeba atlikti didžius darbus, užsitikrinti socialinę sėkmę, mesti 
iššūkį visuomenei. Jo pralaimėjimas tiek visuomeniniame, tiek asme- 
niniame gyvenime taip pat yra didingas, atitinka jo asmenybės mas- 
tą. Suvokęs, kad pasaulis perėjo į galingesnių, apsukresnių ir ne tokių 
skrupulingų rankas, jis pasitraukia į šalį. Jis negali atgauti savo buvu- 
sios padėties, o kitokios padėties nenori, nes nenori ir negali išsižadėti 
savo praeities. Šaberas atsisako įsilieti į pasaulį, kurio sąlygos jam ne- 

priimtinos, jis atsisako kovoti su tuo pasauliu, jis išvis atsisako savo 
vietos gyvųjų tarpe. Jis net išsižada savo vardo, kad atsietų prieglau- 
doje gyvenantį, paliegusį valkatą nuo praeities didvyrio, nukariavusio 
du žemynus ir patekusio į Istoriją. Vargana dabartis neturi menkinti 
šlovingos praeities. Taigi Šaberas atsiduria tiek gyvųjų, tiek mirusiųjų 
nuošalėje. Kadangi jam pažįstami ir mirtis, ir prisikėlimas, jis turi pa- 
grindo sakyti, jog jau nebesąs žmogumi. Šaberas pasirenka situaciją, 
kuri iš jo atima bet kokią galimybę įprasminti savo gyvenimą, planuoti 
ateitį, veikti kažką konkretaus. Tai tiesiog egzistavimas, sustingęs, mi- 
ręs gyvenimas. 


1836 metų sausio 1 dieną Balzacas tapo laikraščio Paryžiaus kronika 
pagrindiniu savininku. Jis tikėjosi pasinaudodamas šiuo leidiniu pa- 
daryti sėkmingą politinę karjerą, bet po pusės metų laikraštis su- 
bankrutavo. Taigi tapęs Paryžiaus kronikos direktoriumi ir literatūriniu 
darbuotoju, šiam įvykiui pažymėti sausio 3 dienos numeryje jis išspaus- 
dino novelę „Bedievio mišios“. Novelė buvo sugalvota ir parašyta per 
vieną naktį. Vėliau ji bus spausdinama „Filosofiniuose etiuduose“, 
dedama į „Paryžiaus gyvenimo scenas“, „Privataus gyvenimo scenas“. 

Norėdamas atkreipti skaitytojų dėmesį, Balzacas ne tik pasirinko 
pikantišką pavadinimą, bet ir pasirėmė visuomenėje gerai žinomo žmo- 
gaus gyvenimo istorija. Nors pastaboje prie novelės jis ir teigė, kad klai- 
dinga būtų pasakojimo veikėją tapatinti su vienu konkrečiu žmogumi, 
bet akivaizdu, kad „Bedievio mišių“ prototipu buvo pasirinktas prieš 
nepilnus metus miręs įžymus Paryžiaus chirurgas Gillaume'as Du- 
puytrenas. Šis žmogus buvo tų laikų legenda: kilnus, ligonių kone 
dievinamas, bet sykiu ir akivaizdus karjeristas, susijęs su įvairiais vi- 
suomenės skandalais. 

Artilerijos karininkas, nustebintas jo gabumų, dar vaiką jį paėmė 
iš tėvo ir atidavė į koledžą. Baigęs koledžą, Dupuytrenas, nepaisy- 
damas nepriteklių, toliau studijavo. Savo ambicijų ir genialumo dėka 
jis buvo Liudviko XVIII ir barono Rotschildo šeimų, Karolio X chi- 
rurgu. Šis patyręs chirurgas atliko daugelį sudėtingų operacijų, padė- 
jo patalogoanatomijos pagrindus. Dupuytrenas buvo įšventintas į šv. 
Mykolo riterius, gavo barono titulą. Jis niekada nenorėjo su niekuo 
dalytis savo darbu ir šlove, todėl amžininkai šnekėjo, kad jis mirė nuo 
persidirbimo. 

Novelėje svarbios ir įdomios Balzaco mintys apie genijų. Jis svarsto, 
koks genialumo ryšys su mokslu, šlove, charakteriu. Visi šie išvedžio- 
jimai ne tiek atskleidžia pagrindinio personažo gydytojo Depleno vidų, 
kiek leidžia Balzacui pamąstyti apie jo paties šlovę. Atskleisdamas Dep- 
leno ribotumą, Balzacas lyg ir mėgina teigti, jog jo paties žinios tokios 
universalios, kad jis galėtų tapti amžiaus figūra. Pagrindinis novelės 
veikėjas, puikus gydytojas, tikisi tapti tokiu pat puikiu politiku. Tokios 
pat buvo ir Balzaco, genialaus literato, viltys. 


Parengta, naudojantis šia literatūra: 

Honorė de Balzac, Le Colonel Chabert, Įvado, pastabų, komen- 
tarų autorius Stephane Vachon, Le livre de Poche, 1994; Honorė 
de Balzac, Le Colonel Chabert, Įvado autorius Pierre Barberis, 
Gallimard, 1994; Honorė de Balzac, Gobseck, Įvado, pastabų, 
bibliografijos autorius Philippe Berthier, GF-Flammarion, 1984. 

